
Bătrânii valahi știau cândva un cântec de slavă închinat drumului care 
duce de la Sighişoara către Alba-lulia. Drum vechi cât veacurile, păstrat cu 
sfințenie de băștinași. Harnicii soldați din Legiunea a 'Treisprezecea 
Gemina, ajutați de dacii localnici, i-au pus primele rosturi de-a lungul 
Târnavei Mari, acea doamnă graţioasă între apele Transil vaniei. Străjuite 
de dealuri atât pe dreapta, cât şi pe stânga, apa şi drumul se încolăcesc 
domoale prin luncile nu prea largi, iar satele multe se strâmtorează în jurul 
lor, sau se ridică semeţe pe coastele repezi. Casele spoite în alb sau albastru, 
cu baticuri de ţiglă roșie, cu nelipsita floare de mușcată la ferestre, cu 
pridvoarele frumos lipite şi largi, cu grădinile folosite până la amănunt, cu 
şanţuri curate, peste care podiștile de lemn fac legătura spre ulite, aduc o 
notă de căldură cochetă acestor locuri binecuvântate. 'Troiţele, multe la cap 
de hotare, cioplite cu migală în lemn, sunt frumoase ca femeile despuiate. 
Ele nu despart gliile una de alta, ci mai degrabă sunt locuri de închinăciune 
şi meditaţie, sau locuri de slujbe când întârzie ploile. Obiceiuri vechi, 
rămase de la străbunii daci. Orașele Sighişoara, Dumbrăveni, Mediaș şi 
Blaj, presărate de-a lungul vechiului drum, au păstrat în gospodăria 
migăloasă a grădinilor întregul parfum al satului, chiar dacă mândrele case 
şi-au adunat caturi îndreptate spre mărire. Aici, aerul dulce nu are 
uscăciunea celui de câmpie şi nici umezeala greoaie din locurile muntoase. 
Dealurile înalte şi-au retras pădurile spre creste, iar lanurile cu bucate 
sănătoase înaintează voiniceşte până în umbra copacilor. Viile nesfârșite, 
cuprinse de semeţia înălțimilor, sau îmbătate de soare, se saltă într-un picior 
la vreme de vară, plesnind de sănătate trufașă. Doar toamna, când rodul 
greu ca sânul doicilor le oboseşte, se lasă cuminţi peste strugurii galben- 
aurii, mari cât iepuroaicele fătate. Atunci, pe coastele dealurilor fiecare zi 
pare o sărbătoare, iar desfrâul roadelor nu mai cunoaște margini. Pe timp de 
căldură, dimineţile semeţelor dealuri sunt limpezi ca dragostea de mamă. 
Dar seara, înălțimile picotesc ameţite de mirosna vegetației, ca bătrânii 
pierduţi în amintirile multe. Ele domină liniștea locurilor și tresar doar în 
toiul verii când ploile cad vesele, iar norii se înjură între ei și se bat cap în 
cap ca berbecii. Clima blândă, apele domoale, cumpătate la mers, parcă 
îndoite spre meditaţie, dealurile care curg fără întrerupere în două șiruri 


paralele, oamenii cu gesturi calme, cu vorbă molcomă, completează un tot 
liniștit, plin de farmec. 

În dimineaţa zilei de 29 martie a anului 1599, salvele de tun făcură să 
tresară dealurile până departe și multă vreme ele nu mai avură linişte. Dieta 
din Mediaş primi cere rea de abdicare a lui Sigismund Báthory și îl 
proclamă principe al Transilvaniei pe Andrei Bâthory. Schim barea 
petrecută între cei doi veri nu părea să aibă însemnătate decât pe plan local, 
dar se dovedi curând că lucrurile stăteau cu totul altfel. 

Câteva ceasuri mai târziu, pe vechiul drum care duce de la Mediaș 
către cetatea Alba-lulia, se legăna domol o trăsură cu însemne princiare. La 
spatele ei, un şir lung de călăreţi, oşteni şi nobili, forma alaiul. Sigismund, 
cu faţa mai palidă ca de obicei, părea trist şi îngândurat, spre deosebire de 
noul principe care încerca nu fără eforturi să-şi ascundă bucuria. Ziua era 
frumoasă, iar din pământul proaspăt arat se ridicau aburi în fuioare lungi. 

Cei doi veri nu semănau între ei. Mai mare cu câţiva ani, Sigismund 
era înalt şi subţire, cu fața măslinie, parcă bronzată. Părul căzut în plete 
bătea ușor spre galben, aducând feţei o strălucire aparte. Liniile moi din 
jurul gurii și ochii melancolici nu arătau o fire voluntară, ci mai degrabă 
una aplecată către visare. Andrei se dovedea ceva mai scund, mai legat. 
Părul bălai, uşor ondulat, îi încadra faţa rotundă, cu mici semne de îngrășare 
timpurie, cu osânză în jurul ochilor albaștri-verzui. Mâinile grăsuțe, cu 
palmele ca niște pemiţe și formele rotunde care se ghiceau sub 
îmbrăcămintea frumoasă te duceau cu gândul spre pictura lui Rafael. Noul 
principe îşi păstrase haina lungă de cardinal, măiestrit ajurată pe la poale şi 
tivită cu fir de aur. O cruce mare, bătută în nestemate, legată cu lanţ gros, îi 
ajungea până spre brâu. 

—Pari îngândurat, vere, spuse cardinalul dând glasului o notă voit 
aplecată spre grijă. 

—Nu. Nu chiar îngândurat, răspunse fostul principe. Simt mai degrabă 
o apăsare pe care nu mi-o pot explica. 

—Să fie oare unele păreri de rău pentru lepădarea domniei-voastre de 
tronul Transilvaniei? 

Întrebarea cardinalului îl nemulţumi. 

—Păreri de rău? zise ascunzându-și supărarea. Nu cred. Când vor 
apărea, nimic nu mă va opri să mă întorc aici, aşa cum ne-a fost înțelegerea. 

Auzind asemenea vorbe, Andrei nu-și putu înfrâna o tresărire abia 
vizibilă, iar pe faţa lui apăru o nuanţă de mânie. Totul fu ca o părere. 


Suficient însă pentru ochiul ager a lui Sigismund. 

—Cred că nu te-ai sfii să-mi dorești moartea, dacă s-ar întâmpla să mă 
întorc. 

— Doamne iartă-l! spuse cucernic Andrei. Oare se cuvine să-i vorbeşti 
astfel unui slujitor al bisericii? 

—O! zâmbi Sigismund cu dispreţ rău ascuns. Doar suntem între noi, 
vere. De mine nu trebuie să te fereşti. Familia Báthory îşi are și ea 
„podoabele” ei, ca orice fami lie mare. Eu sunt nehotărât și pripit, dar îmi 
plac armele şi oamenii viteji. E un merit al meu că-mi recunosc nişte 
cusururi. Domnia-ta ești lacom și fățarnic. Nu! Nu mă întrerupe! Doar nu ne 
aude nimeni. În zilele noastre un mare prelat lipsit de fățărnicie ar fi ca 
războinicul fără arme. Eşti viclean şi nu iubeşti oamenii. Eşti tânăr, zău, 
chiar prea tânăr pentru atâta fățărnicie. Noi doi nu ne-am iubit niciodată, dar 
am fi putut să ne respectăm. Te prefaci îndurerat ascultându-mă, cu toate că 
nu e cazul. Nobila noastră familie a reușit de minune să mă convingă a-ţi 
preda scaunul principatului. Mâine plec. Peste trei zile voi fi dincolo de 
graniță, iar peste o săptămână, mult prea departe pentru a-ţi mai face griji în 
privinţa mea. Vei domni însă cu teama în suflet, gândindu-te că aș putea să 
mă întorc și n-ar fi de mirare, încheie Sigismund fără să-i treacă prin minte 
că din clipa aceea se afla sub amenințarea morţii. 

—Ah, vere, sunt adânc mâhnit ascultându-ți vorbele de ocară! zise 
cardinalul încercând să dea glasului său cât mai multă tristeţe. 

—EFEi, la naiba! se mânie Sigismund. [i-aş fi acordat respect şi 
prietenie, dacă după asemenea vorbe de ocară m-ai fi poftit să încrucișăm 
săbiile. 

— Dumnezeu opreşte vărsarea de sânge, răspunse tânărul principe. Ne 
vom ruga, vere, pentru păcatele voastre. 

—N-am nevoie, dar te înțeleg. Domnia-ta nu vei avea niciodată 
prieteni. 

— Îl am pe Dumnezeu. 

—Pe Dumnezeu? se miră Sigismund. Atunci de ce ai râvnit la titlul de 
principe? De ce mi-ai pus toată familia pe cap? De ce nu ai rămas un simplu 
cardinal? 

—Căile Domnului sunt mari și minunate, iubitul nostru văr. 

—Aşa e! Domnia-ta vei ajunge departe folosind numele Domnului, 
sau te vei poticni curând. Eu am condus poporul Transilvaniei cu 
sinceritate. Domnia-ta vii cu ipocrizie. Sunt curios până unde vei merge. 


Ipocrizia ajută uneori să-i păcăleşti pe câţiva din jurul tău, însă un popor... 
Nu uita că eşti străin de principat. Că eşti cetățean polon. Că numai prin 
bunătate şi dragoste îţi vei apropia poporul. 

—Sau prin forță şi oprelişti, zâmbi pentru prima oară cardinalul. 

—Poate. Şi eu m-am gândit uneori la forță. De fapt, am și avut-o. 
Domniei-tale îţi lipsește. 

—Domnul ne-a dat în schimb alte haruri, de care nu ați avut parte, 
dragă vere, spuse cardinalul mieros. 

—Care? 

—Fineţea şi inteligenţa. 

—Ah, ah! scăpără de mânie Sigismund. lată că începi să-ţi dai arama 
pe față. Dacă nu ne batem azi, voi fi nevoit să te ciomăgesc în văzul 
oștenilor și al nobililor din alaiul nostru. 

— Te-ai cam aprins vere, uitând că-i vorbeşti prin cipelui Transilvaniei, 
râse batjocoritor cardinalul. Doar sângele nostru comun mă opreşte de la 
unele măsuri care s-ar impune. 

Sigismund îl privi uluit. Cu câteva ceasuri înainte fu sese un stăpân 
puternic. Nimeni nu-l silise la abdicare, chiar dacă nu se urziseră în jurul 
său asemenea planuri. Acum, se afla neputincios în faţa unei lepădături. 

„Degeaba mă împăunez în fel şi chip, gândi el. Acest popă a fost 
numai lapte și miere până când mi-a luat întreaga putere din principat. lată 
că ipocrizia lui m-a păcălit de minune. Să fie oare drumul acesta mai bun?” 

Vorbele cardinalului îl scuturară din gândurile acelea. 

—Nu vom da curs mâniei, dragă vere, mai ales că îți înțelegem 
tristeţea. 

—Tristeţe? râse fostul conducător al principatului, încercând să-şi 
ascundă supărarea. Nici vorbă! Ba chiar mă bucur că nu-ţi las o moştenire 
prea bună. Împăratul Rudolf al doilea ar dori să anexeze Transilvania la 
imperiu. Să ştii că împăratul are mâinile lungi. Ai să le simţi cât de curând. 
Pe mine m-a însurat cu Maria-Cristina, ruda lor apropiată și cocota numărul 
unu a imperiului, fără a mă putea împotrivi. Abia acum am scăpat de ea, 
prin cedarea tronului Transilvaniei. Polonia, cu nobila noastră familie care 
te-a recomandat atât de călduros, urmărește să-și întindă stăpânirea peste 
noi, până la Dunăre. Turcii pregătesc oştire pentru ocuparea Transilvaniei 
înaintea polonilor. Tătarii sunt greu de oprit când pornesc flămânzi prin 
aceste părți. Populaţia cea mare a principatului o formează valahii, pe care 
îi ţinem destul de greu spre răzvrătire. Saşii nu ne privesc binevoitori. 


Secuii au sărăcit cu totul. Nobilii sunt dezbinaţi. Mulţi dintre ei râvnesc la 
tronul principatului. Chiar și iubitul nostru unchi Bocskai. Un vasal primej 
dios. Lângă el te simţi mic şi neînsemnat. Acest Mihai-vodă e omul pe care 
îl urăsc şi-l invidiez din toată inima. În luptele cu turcii şi tătarii şi-a câştigat 
atâta faimă încât strălucirea noastră a pălit cu totul. De multe ori m-am 
gândit că numele nostru ar fi căpătat mai multă fală dacă am fi luptat 
personal sub steagurile lui. 

—Şi ce te-a oprit? întrebă ironic Andrei. 

Sigismund simţi ironia cardinalului, dar trecu peste ea, dornic să-și 
lămurească niște gânduri mai vechi. 

—Un singur lucru m-a oprit. Mihai-vodă e ca un copac uriaș. El prinde 
toată arşiţa soarelui. Sub coroana unui astfel de copac ar fi pătruns destul de 
rar câte o rază de lumină pentru mine. 

—Ah, drace, Doamne iartă-mă! se înfurie cardinalul. Au ajuns cei din 
familia Báthory să-l invidieze pe un biet nespălat? Cine e acest Mălai-mare? 
Un golan. O biată pramatie... 

—Poate, îl întrerupse gânditor Sigismund. Ai să te loveşti de acest 
Mălai-mare. Ai să-ți rupi dinţii în coaja lui. 

—Mai vedem noi, răspunse cu dispreţ noul principe. Domnia noastră 
va începe cu alungarea acestui Mălai-mare, iar Țara Românească va întregi 
stăpânirea Bâthorylor. 

—Sau invers, râse fostul principe. Cu toată viclenia domniei-tale, îţi 
vor lipsi nişte prieteni și un cancelar ca regretatul Iojica. Poate n-ar strica să 
faci alianţă cu turcii. Acum sunt mai siguri decât împăratul Rudolf. Familia 
noastră te-a adus pentru asta? 

—Ne vom ruga Domnului să ne lumineze calea, zise Andrei cu 
prefăcută evlavie, evitând să-și dezvăluie gândurile. 

— Te va îndemna oare Dumnezeu spre legături cu păgânii? iscodi 
Sigismund. 

—Ne vom ruga domnule, ne vom ruga, se închise şi mai mult în sine 
Andrei. 

—Roagă-te, vere! Eu nu sunt atât de evlavios, dar m-aş fi rugat dacă 
mi-ar fi dăruit niște prieteni ca aceia de care se bucură Mihai-vodă. Cu ei 
alături nu aş fi renunţat la tronul principatului. 

—Vorbă să fie! Am auzit despre aceşti lotri la curtea din Polonia. Nişte 
neisprăviţi fără avere, fără nume, care știu să ţină în mâini o sabie sau un 
pistol. Ei bine, din aceştia sunt cu nemiluita oriunde. 


——la seama, sfinția-ta! râse fostul principe. Acei neisprăviţi îţi vor ieși 
în cale și îţi vor zădămici planurile când nu le vor fi pe plac. Chiar în clipa 
de faţă s-ar putea să fie prin apropiere, gata să-ţi ghicească cele mai tainice 
gânduri. Ei lovesc iute și fără greșeală, apoi dispar de parcă îi înghite 
pământul. Prin ei, Mihai-vodă e cel mai informat conducător din această 
parte a Europei. Despre schimbarea din principatul Transilvaniei turcii vor 
afla peste două săptămâni. Împăratul Rudolf, peste zece zile. Moldovenii 
peste trei. Brașovenii, care sunt atât de aproape, peste două. Dar domnul 
Ţării Româneşti va ști în noaptea aceasta, înainte de a se face ziuă. 

—Cine sunt acei prieteni ai lui Mihai-vodă? se interesă cardinalul 
îngândurat. 

—Primul şi cel mai de seamă ar fi domnul Cae Indru. Un tânăr înalt şi 
frumos, cu ochii parcă adormiţi. Cu miş cările ca de pisică aflată la pândă. 
Armele lui sunt șapte cuțite pe care le poartă la brâu într-o centură de piele. 
Când se află printre dușmani, aruncă atât de iute cuţitele și atât de fără greș 
încât ai crede că are ceva haruri diavoleşti. Uneori, adaugă la armele sale o 
sabie sau spadă. În această parte a Europei nu cred să găseşti un spadasin 
mai bun. În pădure adulmecă urma dușmanului mai bine decât lupul 
flămând. lar şiretenia lui face cât toate celelalte haruri la un loc. Domnul 
Costache Caravană poate să aibă patruzeci sau cincizeci, sau numai treizeci 
de ani. La înfăţişare sea mănă cu un sac plin de grăunțe, așezat pe două 
buturugi. În luptă e sprinten ca un fulger. Pistoalele lui rar bat alături de 
țintă. Călăreşte o gloabă de armăsar cum n-am văzut altul mai slut. 
Căpitanul Kirâly povesteşte că în luptele de la Giurgiu, domnul Caravană 
căzuse din şa sub loviturile turcilor. Zambilica, armăsarul său, s-a ridicat în 
două picioare şi a scos niște răgete ce nu erau de cal, speriind animalele 
duşma nilor. Apoi l-a prins pe stăpân cu dinţii și l-a târât într-un loc ferit de 
primejdie. Chirilă Zece Cuţite e un tânăr cu faţa veşnic aspră. Armele lui 
sunt zece cuțite. Le aruncă departe, iar cei care îl cunosc nu-și amintesc să-l 
fi văzut greșind o ţintă. Ducu cel Iute seamănă mai degrabă cu o fată 
sfioasă. Când scoate sabia, roşeşte ca tânărul novice aflat la prima întâlnire 
de dragoste. Sub sabia lui au căzut răpuși marii spadasini Bindâcz şi Roco 
Perisini. Lor li s-au alăturat Petrache cel Mic, un ochitor fără pereche în 
lupta cu pistolul, Niţă Praştie, un lungan tăcut, cu mâna ageră și grea, Sile 
Adormitu, părintele Grasa, vechi și cunoscut spadasin din Apus, Tufănel- 
fiul, 'Toroipan, Găluşcă şi Ciripoi-fiul. Adunați laolaltă, valorează cât o 
oştire. În luptele cu turcii şi tătarii, i-au adus domnului Ţării Românești 


multe foloase. Iar secretele curţii noastre au ajuns de multe ori la ei. Pe 
capetele lor au pus preţ în aur mulţi dintre duşmanii lui Mihai-vodă. Însă — 
fără folos. Aceşti cavaleri ştiu să se ascundă și să apară când te aştepţi mai 
puţin. 

—Sunt cumva lotrii care te-au răpit din cetatea Alba-Iulia? 

—Chiar ei, se înveseli Sigismund. lar dacă ar fi vrut să-i facă același 
neajuns marelui sultan al turcilor, nu văd cine i-ar fi oprit. 

—Ah, ah! râse principele batjocoritor. De când am venit în principatul 
Transilvaniei am auzit mereu vor bindu-se despre Mihai-vodă şi despre cei 
care îl slujesc. Parcă toată lumea s-a prostit și nu mai are ce discuta. Nu 
cred nimic din toată faima care s-a adunat în jurul lor. 

Frumoasa trăsură lăsă în urmă Blajul, trecu peste podul de lemn 
dincolo de Târnava Mică, apoi caii se opintiră pe drumul ce urcă în pantă 
mare pe sub dealul numit de localnici Hula Blajului. Un deal înalt, semeţ, 
asemenea unui munte. Pădurea bătrână ce-i ascundea coama se continua pe 
dealurile în lanț spre Crăciunelul-de-jos, Bucerdea grânoasă, Cisteiul 
românesc și Căpud, făcându-se una până la malurile Mureșului. Sus către 
creastă, adăpostit sub coroanele copacilor mari, un călăreț urmări multă 
vreme cu privirea drumul trăsurii princiare. Era un bărbat cu ochii molateci, 
ușor adormiţi, cu umerii largi și braţele puternice, încheiate ca din greşeală 
cu palme și degete delicate ca ale femeilor. Îmbrăcămintea lui complet 
neagră, ca şi pelerina, căpăta oarecare căldură de la albul imaculat al 
cămășii. „Hai, Vânt Sălbatec! se adresă armăsarului. Am văzut destul.” 

Cal și călăreț se mistuiră printre copacii mari, urmând aceeași direcție 
cu trăsura princiară. Omul era Cae Indru. 

Cu puţin înainte de asfințitul soarelui trăsura ajunse în curtea 
faimosului palat princiar din Alba-Iulia. Cei doi se despărțiră fără păreri de 
rău. Sigismund îi aminti vărului că se va întoarce curând. Cardinalul făcu 
un semn de binecuvântare asupra lui, blestemându-l în gând, în timp ce 
frumoasa-i faţa exprima o mare blândeţe. Noul principe se grăbi spre 
apartamentele îndelung pregătite de puzderia slujitorilor. Acolo își lepădă 
ţinuta de drum pentru una cu multe bijuterii. 

Când intră în sala tronului, mulțimea de curteni îl privi îngândurată, 
încercând să-i ghicească măcar o parte din intenţii. Dar tânărul principe ţinu 
o cuvântare scurtă, amestecată cu multe citate din Biblie, astfel că floarea 
nobilimii transilvănene se risipi către casă mai îngândurată ca oricând. 


Rămas în cabinetul de lucru al noului cancelar Naprâgy şi consilierului 
Toma Ciomârtan, principele dori să înceapă lucrările de politică ale 
principatului chiar din prima zi de domnie. 

— Tată, domnilor, spuse ușor afectat, a venit vremea să-i dăm 
Transilvaniei orientarea care i se cuvine. Timpul nu ne îngăduie să facem 
amânări. Domnule Naprăgy, purtăm amândoi haina bisericească. Domnia-ta 
ești episcop. Eu — cardinal. Nimic din ce nu-i place lui Dumnezeu nu se va 
întâmpla sub această nouă domnie. Dar, tot așa, nimic din gândurile noastre 
nu trebuie să ajungă în afara acestui cabinet, fără voia mea. Aranjamentele 
politice se pregătesc în taină și cu multă chibzuinţă. Domnule Ciomârtan, se 
întoarse către voinicul consilier, eşti un supus bun și înțelept. Ne-ai fost 
recomandat cu multă căldură. Sfaturile domniei-tale vor găsi prețuire în faţa 
noastră. Prin slaba cârmuire a vărului Sigismund, pe care îl iubim din toată 
inima, această provincie nu are o situaţie prea bună. Până când se vor 
limpezi apele, vom duce tratative cu turcii. lată scrisoarea de prietenie către 
Constanti nopol. Semneaz-o, domnule cancelar! 

Naprăgy tresări violent. Faţa lui răvășită de timp se încreți brusc, 
asemenea unei pungi goale. 

—Dar nu eu trebuie să semnez această scrisoare, ci principele 
Transilvaniei. 

— Semnează, Naprâgy! Ne-am gândit noi la toate. 

—Nu! În felul acesta nu cred să ne înțelegem. 

—O, dragul meu! zâmbi Andrei ascunzându-și mânia. Sper să ajungi 
un mare diplomat sub îndrumarea noastră. Domnia-ta ești inteligent, dar îţi 
lipsește fineţea. Numai aşa se explică actul necugetat pe care l-ai făcut 
acum un an. E vorba despre răscoala iobagilor unguri, condusă din umbră 
de domnia-ta. Dovezile ne-ar îndreptăţi să te trimitem la spânzurătoare. Ne 
opresc însă câteva lucruri. Cel mai impor tant dintre ele constă în 
convingerea noastră că nu ai urmărit eliberarea iobagilor ci, cum e și firesc, 
doar tronul principatului. Apoi, Biblia ne învaţă să iertăm greșelile altora. 
Și, în sfârşit, ești omul de care am nevoie să mă slujească. Pentru vechile 
greșeli ale domniei-tale, ne vom ruga, domnule Naprăgy. 

Amenințarea din vorbele principelui îl năuci dintr-o dată pe cancelar. 
Dar Naprăgy nu era unul dintre cei mai slabi oameni. Îşi reveni la fel de iute 
şi încercă să înlăture pericolul cu ajutorul iscusinţei. 

—Măria-ta, spuse umil, nu văd necesitatea semnăturii noastre pe un 
act atât de însemnat. Numai ilustrul vostru nume îi poate da strălucirea 


cuvenită. 

—Fi, aşa parcă ne mai înțelegem, răspunse principele plăcut 
impresionat de umilința cancelarului. Drumul până la Constantinopol e 
lung. Dacă această scrisoare ar ajunge din greșeală la Praga, adică în 
mâinile împăratului, aș fi învinovăţit de trădarea creștinilor. Semnătura 
domniei-tale îmi deschide o portiţă. 

—lar mie, perspectiva de a rămâne fără căpățână, îl întrerupse furios 
Naprâgy. 

—Nu, nu, dragul meu! Vei trăi sănătos atâta vreme cât te afli sub înalta 
noastră protecţie. 

—Dar turcii nu vor lua în seamă o solie trimisă de mine. 

—O vor lua. O vor lua, să n-ai nici o grijă. Abia după ce voi primi 
firman de domnie de la ei, mă vor socoti principe la Transilvaniei. Iar faptul 
că nu am semnat acest act de legătură, îi va convinge de modestia noastră. 
Sem nează, dragă Naprágy. 

—Dacă această scrisoare nu va ajunge la turci, îmi iese nume de 
trădător. 

— Oare cine a fost hulit mai mult decât Christ? zâmbi principele. 

Naprăgy semnă, în timp ce broboane mari îi apărură pe faţa lungă și 
uscată. 

„Ce lepădătură! gândi Toma Ciomârtan. Îi pune lanţul de gât nărodului 
de episcop. Cu mine nu-i va merge.” 

— Acum, a doua scrisoare, domnule cancelar, zise cu blândeţe Andrei. 
E adresată împăratului Rudolf, căruia îi cerem să ne recunoască în postura 
de principe al Transil vaniei şi să ne asigure sprijin împotriva turcilor. 

Naprâgy își mângâie părul cărunt şi semnă, cuprins de un tremur 
nervos. 

—A treia scrisoare va pleca la curtea din Polonia. Prin ea îl anunțăm 
pe rege că vom intra cât de curând sub suzeranitatea sa. Hatmanul 
Zamoyski să pregătească oști lângă Zim, unde să aștepte semnalul nostru 
pentru ocuparea Moldovei, Transilvaniei și Ţării Româneşti. Sem nează, 
sfinţia-ta! Ieremia Movilă e vasalul nostru. Lui îi poruncim să pregătească 
oști împotriva lui Mihai-vodă şi-l asigurăm că Simion Movilă, fratele său, 
va domni în Țara Românească. Semnează, domnule cancelar! În Ţara 
Românească vom domni noi, dar e bine să se bată alţii pentru scopurile 
noastre. Asta se cheamă finețe diplomatică, dragă Naprâgy. A cincea 
scrisoare e adresată lui Mihai-vodă. Pe el îl poftim să părăsească definitiv 


scaunul de domnie și chiar ţara. Domnule Ciomârtan, zâmbi principele 
satisfăcut, ai fost unul dintre secretarii faimosului cancelar lojica. Te 
prețuim fiindcă ai un cuvânt greu printre valahii iobagi, care formează 
marea populaţie a principatului. Mâine în zori să înceapă a se pune hârtii pe 
la răspântii de drumuri, să se afle că renumiţii lotri Cae Indru, Costache 
Caravană, Ducu cel Iute şi Chirilă Zece Cuţite au fost puşi sub urmărirea 
noastră. Pentru prinderea lor oferim opt sute de ducați. Adică o mică avere. 
Te vei ocupa personal de această problemă dragul meu Ciomârtan! Iar 
prinderea lor va însemna primul act de loialitate faţă de noi. 

„Acest popă e nebun de-a binelea, gândi consilierul înclinându-se plin 
de respect. Ițele pe care le încurcă prin cele cinci scrisori vor aduce multe 
necazuri principatului. Acum l-aş fi preferat pe Sigismund, cu toate 
cusururile sale. El avea măcar un dram de sinceritate. Cardinalul e ca o 
viperă căreia te bucuri să-i zdrobești căpăţâna chiar dacă nu te atacă direct.” 

După plecarea celor doi, principele primi un vizitator neobișnuit la 
palat sub vechea conducere. Era un călugăr voinic, a cărui faţă ascuţită 
aducea cu un plisc de șoim. Umerii lui mari se ghiceau rotunzi sub rasa bine 
strânsă pe corp. 

—Domnul cu tine, Zablije! spuse principele întinzându-i mâna pentru 
sărutul protocolar. Cum stai cu sănătatea? 

—Măria-ta, răspunse călugărul sfios, la cei patruzeci de ani petrecuţi 
în harul Domnului, mă simt ca un flăcău. Iar lucrările ce le vom face în 
slujba măriei-tale nu vor fi mai slabe ca altădată. 

— Câţi oameni ai adus? 

—Patru. 

—Cam puţini. 

—Puţini, dar buni și siguri. 

— Ascult, Zablije! zâmbi cardinalul. Ce-ai zice dacă ţi-aş dărui cinci 
sute de ducați? 

— Numai ai mei? se sperie călugărul. 

—Numai. 

—Cu asemenea avere m-aș retrage undeva să trăiesc liniştit, în posturi 
şi rugăciuni, până la adânci bătrâneţe. Dar suma e prea mare ca să nu-mi 
ceri un lucru peste măsură de primejdios. 

— Mântuitorul nostru a trecut prin multe primejdii, fără a i se promite 
cinci sute de ducați, dragul meu Zablije. 


— Adevărat, măria-ta! Dar el era un sfânt, iar eu un biet călugăr care se 
teme pentru viaţa lui. 

Apoi, văzând un licăr de mânie în ochii cardinalului, continuă: 

— Însă, oricum ar fi, pentru voi sunt gata oricând să-mi dau viaţa. 

—Atunci, înseamnă că m-ai putea sluji chiar fără plată, observă 
cardinalul ironic. 

—Nu, măria-ta! se împotrivi călugărul. Fiecare trebuie să mănânce de 
acolo de unde aleargă. Dacă se nime rește să mănânce bine, va alerga 
totdeauna, repede și cu spor. 

—Mda! Așa e! Mi-ai fost de mare folos în Polonia. Îmi vei fi şi aici, 
unde ne aflăm printre străini. Dacă eu o duc bine, îţi va fi bine şi ţie. Îl 
cunoşti la înfăţişare pe vărul nostru Sigismund? 

—Fără greșeală. 

Cardinalul îşi încrucișă braţele şi păru trist. Zablije îşi înfrână o 
tresărire de groază, cunoscându-i gesturile dina intea unei hotărâri necurate. 

—Vărul nostru ne va părăsi pentru totdeauna, spre marea noastră 
părere de rău, zise Andrei abia auzit. Va ieşi mâine pe la ceasurile zece prin 
poarta de nord și va apuca drumul care duce în Munţii Apuseni. Până la 
Câmpeni îl vor însoţi şapte slujitori. Acolo îl așteaptă peste o sută de 
oameni cu aur și cu bagaje multe. Ei bine, pentru izbăvirea sufletului său 
păcătos, vărul nostru nu trebuie să ajungă viu la Câmpeni. 

—Vărul vostru? se albi la față călugărul. 

—E voia lui Dumnezeu, spuse atât de blând cardinalul încât Zablije se 
strânse ca sub amenințarea călăului. 

Observându-i groaza, principele continuă la fel de blând: 

—E ultima ta încercare, dragă Zablije. După această lucrare eşti liber 
să pleci şi să trăieşti după cum ţi-ai dorit. 

—Nu, nu, măria-ta! se apără călugărul cu înverșunare stârnită de frică. 
Familia voastră e numeroasă și putemică. Mă va dibăci şi voi ajunge sub 
toporul călăului. 

—Zablije! strigă principele cu asprime. Crezi că te-am chemat să stăm 
la tocmeală? 

—Chiar așa, Doamne! se hotărî brusc ciudatul călugăr. Când voi primi 
ducaţii care mi se cuvin? 

—Ca de obicei, după ce se va petrece lucrarea, zâmbi cardinalul 
ușurat. 


—Va fi greu. Cinci bieți călugări împotriva a opt bărbaţi obișnuiți cu 
armele nu răzbesc totdeauna. 

—Știu părinte Zablije. Dar unde nu ajunge puterea, folosim alte haruri. 
Am fost de câteva ori împreună pe Valea Ampoiului. Pe drumul care duce în 
inima munţilor. Îţi aminteşti locul nostru de popas lângă Stânca Dia 
volului? 

—Cu ochii închiși, măria-ta. 

— Asta e bine! În locul acela apele Ampoiului se strâng sugrumate de 
puterea stâncilor. În dreapta, pereții sunt înalți cât muntele. În stânga, ei nu 
trec de şapte-opt stânjeni. Pe sub peretele din stânga se strâmtorează o căra 
re între apă și stânci. Pe cărarea aceea vor trece drumeţii noștri. Tu și 
oamenii tăi veţi sta culcaţi pe stâncile din stânga. Pricepi? 

—Da, se lumină Zablije. Vom avea fiecare câte două pistoale. Cinci 
oameni cu zece focuri ar trebui să fie orbi, dacă n-ar nimeri o ţintă atât de 
apropiată. 

—Întocmai, cuvioşia-ta! Peretele se continuă înalt înainte și în spate pe 
cel puţin două mii de paşi. lată deci că veţi avea destul timp să vă mistuiţi 
prin păduri departe de locul acela, iar slujitorii, neputincioşi în faţa stâncilor 
drepte, vor crede că au fost atacați de banda faimosului Kunzli, sau de acei 
aventurieri care cutreieră ţara aurului cu gânduri de jaf. Sau vom răspândi 
vestea că vărul nostru a fost atacat de oamenii lui Mihai-vodă. Cu ani în 
urmă, tot la Stânca Diavolului, oamenii acestuia l-au păgubit de niște aur pe 
Sigismund. 

—Aşa vom face. În zori, pornim călări pentru a avea asupra lor un 
avans de câteva ceasuri. 

—Domnul cu tine! încheie discuţia cardinalul. Și încă ceva: dacă 
oamenii tăi vor încerca o trădare, avem destulă putere să-i găsim și în gaură 
de șarpe. 

Zablije se închină adânc, ştiind că amenințarea nu era adresată 
oamenilor, ci lui. 

* 

Când se lumină de ziuă, ieşiră prin poarta de sud a cetăţii Alba-Iulia 
cinci călugări cu bagaje multe, înghesuite în desagii mari așezați pe cai 
dinaintea lor. Nişte bieţi călugări cu hainele ponosite, cu încălțările vechi, 
rupte ici-colo, aşa cum se cuvenea unor umile ființe bisericeşti care nu 
puneau preţ pe lucrurile bune mai mult din sărăcie decât dintr-o pornire 
firească. După feţele spășite, după desagii peticiţi şi, mai ales, după rasele 


lor grosolane, deco lorate de atâta purtat, cinstiţii călugări arătau cam 
pricăjiţi. Doar un ochi atent, ager, ar fi remarcat, poate, caii celor cinci. 
Nişte cai frumoşi, hrăniţi bine, mult prea de preţ pentru cinstitele feţe. 
Ochiul acela se nimeri să fie al domnului Costache Caravană, aflat ascuns 
după nişte tufe mari, nu departe de drumul care duce către Mureş. Posesorul 
ochilor ageri şi curioşi seamănă uimitor cu un dovleac aşezat în cumpănă pe 
cal. Arătarea de sub el se dovedea o sluțenie rar întâlnită prin acele părți. 
Călărețul nu se putea mândri cu o statură înaltă, dar pântecul său cât o 
paporniță plină îi dădea o oarecare notă de greutate. Nasul câm, obrajii 
plini și fragezi ca un fund de copil, iar ochii niţel bolboșaţi îi dădeau parcă 
un aer mirat. Spre deosebire de stăpân, armăsarul se bucura de toate harurile 
unui animal evlavios, aplecat spre posturi lungi, sau spre ajunări din cele 
mai severe. Trupul arăta ca o covată pusă pe pirostrii. Botul prea îngust 
pentru un animal obişnuit, urechile prea mari chiar la un măgar de rasă, 
mustăţile lungi și rare ca la patriarhi, smocurile de păr care îi atârnau sub 
gușă ca rufe le pe frânghie îi completau partea dinainte, împlinind un tot 
măreț în nemaipomenita lui sluţenie. lar dacă stă pânul îl botezase pe 
armăsar cam şugubăţ, Zambilica, faţă de atâtea haruri numele nu mai avea 
nici o importanţă. 

Asemenea pereche, aflată în zori la cel mult un sfert de ceas călare de 
Alba-lulia, nu ar fi mirat pe nimeni dacă cei doi s-ar fi dovedit localnici. 
Dar așa cum şedeau ascunși după tufe, ori se fereau de eventualii trecători, 
ori pândeau pe cineva. Sau poate că amândouă presupunerile își aveau 
rostul lor. 

Când cei cinci călugări se depărtară o bună bucată de drum, Costache 
Caravană alunecă din şaua Zambilicăi, se apropie de nişte mărăcini uscați, 
gata pentru a fi aprinși, scoase amnarul și dădu foc celor câtorva paie 
pregătite din timp. Focul se înteţi curând, iar fumul era tocmai bun să fie 
văzut de la o anumită distanță. Numără apoi zece pași de la foc, puse un băț 
scurt pe pământ şi unul mai lung, în cruce peste primul. După aceea se săltă 
sprinten în şaua calului. Mult prea sprinten pentru conformaţia corpului său. 

— Află, Zambilico, îi zise armăsarului, că în asemenea vremuri dacă n- 
ai ochiul ager, o duci greu. I-ai văzut pe prea cinstiţii călugări de adineauri? 
Ce să-i vezi? Tu dormi d-a-n picioarelea. Eu trebuie să am grijă de toate. 
Mă mir că nu ţi-a venit cheful să te port eu în spinare. Dar să nu ne certăm 
de dimineaţă că ne merge prost toată ziua. Cu asemenea cai nu umblă nişte 
umili slujitori ai bisericii. Ca să nu mai vorbim despre chipurile lor care te 


îndeamnă mai degrabă să-ţi asiguri pistoalele decât să te închini. Drace! Ia 
uite că s-au abătut din drum. O iau peste câmp. Măi să fie! După noua 
direcţie ai zice că dau ocol pe dreapta şi se duc spre Măgura Vulpii. Adică 
pe drumul care duce la Valea Ampoiului. Dar în cazul acesta nu înţeleg 
ocolul. Ar fi putut ieşi din Alba-Iulia prin poarta de nord. Tu ce părere ai, 
Zambilico? Taci? Află că te faci de râs. Până și o găină ar pricepe. Călugării 
nu au folosit poarta de nord fiindcă doresc să nu le ştie nimeni drumul către 
Munţii Apuseni. Pe şalvarii lui Mahomed, dacă nu o fi așa! E ceva necurat 
la mijloc. Sau duc o solie şi atunci sunt oamenii pe care nu trebuie să-i 
scăpăm din ochi, sau fac o trebuşoară nu tocmai curată, în slujba unor 
mărimi. Cum noi amândoi suntem niște firi tare curioase, nu văd nici un 
motiv bun să ne oprească a le ghici gândurile. Prietenii Cae Indru, Ducu și 
Chirilă păzesc celelalte porţi ale cetăţii. Trebuie să aflăm orice mișcare a 
noului principe. Numai așa Ţara Româneas că va fi ferită de primejdii. Ai 
priceput? Ei, uite că am ajuns la locul unde au părăsit drumul. la să le mai 
las eu un semn prietenilor noştri. 

Zicând acestea, Caravană alunecă de pe Zambilica şi se apropie de un 
copac tânăr. Îl rupse în două şi-l lăsă atârnat cu crengile spre pământ. 
Numără apoi zece paşi de la copac, puse un băț scurt pe iarba măruntă, iar 
peste el unul mai lung, orientat spre urmele călăreţilor. Calul întoarse botul 
într-o parte, foarte atent la preparativele stăpânului. 

Dar nu numai Zambilica era atent. Aflat la pândă în dreptul porţii 
dinspre Teiuş, Cae Indru văzu fumul focului aprins de Costache. Vânt 
Sălbatec, frumosul său armăsar, se înfrupta lacom din iarba umedă, plină de 
sănătate, aflată din belșug pe fundul unui pârâu secat și nu prea adânc. Pe 
muchea pârâului se aprinse curând un foc vesel. Când fumul începu să se 
înalțe frumos, Cae numără zece pași de la foc şi puse două bețe în cruce. 
Apoi încălecă şi porni vijelios spre focul domnului Caravană. Dar nu se opri 
acolo decât pentru a căuta semnul lăsat de prietenul său. Băţul cel lung îi 
arăta direcţia în care pornise Caravană. După ce trecu de copacul rupt, sări 
din şa, atent la urmele cailor. „Acestea sunt potcoavele Zambilichii, gândi 
el. Călcătura lui aruncată ușor în lături se deosebeşte de a oricărui cal. 
Înaintea lui Costache sunt cinci cai. Nişte cai puternici, bine hrăniţi, după 
cum arată călcăturile picioa relor din spate. Caii buni se lasă din vreme în 
vreme pe picioarele dindărăt, gata să le ridice pe cele din faţă. Pe cei slabi şi 
fără putere îi ghiceşti după urmele mai slabe din spate și mai adânci înainte. 
Dar nu sunt cai de oşteni. Caii oștenilor au călcăturile mai egale.” 


Ciudaţii călugări părăsiră câmpul. Caii lor sprinteni intrară într-o 
pădure cu copacii rari. Călărețul din frunte, adică sfinţia-sa părintele 
Zablije, făcu un ocol printre copaci, iar ceilalți îl urmară mirați de asemenea 
schimbare. Zablije porunci să se strângă bagajele laolaltă. Voluminoșii 
desagi erau plini cu șomoioage de câlți. Mirarea celor patru călugări crescu 
şi mai mult când îl văzură pe conducătorul lor umblând cu amnarul și 
cremenea sub desagi. Focul mistui repede acele bagaje fără noimă la prima 
vedere. 

—Așa! spuse Zablije satisfăcut. Am plecat din Alba-Iulia cu bagaje 
multe, cum se cuvine unor bieţi călu gări care trăiesc departe de păcatele 
cetăților. Bagajele au fost pentru ochii lumii. Fără ele vom călători mai uşor. 
E voia Domnului să facem chiar azi o lucrare din cele mai frumoase. După 
asta veţi primi fiecare cincizeci de ducați. 

Cuvioşii călugări ciuliră urechile auzind despre atâta bănet. La o sumă 
atât de mare nu se gândiseră nici chiar în visările lor cele mai năstruşnice. 
Zablije îi privi cu multă bunătate, cugetând fără patimă: 

„După ce îl vom răpune pe Sigismund Báthory, am să-i omor pe rând. 
N-am eu nevoie de asemenea martori.” 

Spre amiază, călăreții părăsiră Ampoiul și se avântară pe o coastă cu 
pădurea destul de rară, iar după o jumătate de ceas opriră caii printre brazii 
înalţi. Se aflau lângă Stânca Diavolului. Strâns între pereţii de piatră ai 
munţilor, Ampoiul și-a transformat albia într-un uluc șlefuit până la 
amănunt. În lungul ulucului apa cântă copilăros de subţire, dar la bulboane 
îşi dovedeşte puterea printr-un țipăt fără sfârşit. 

Părintele Zablije se dovedi un om precaut, obișnuit cu treburi de soiul 
acela. Își lăsă ortacii să se odihnească şi porni să cerceteze împrejurimile. În 
spatele lor, la cel mult cincisprezece pași, începea un mărăciniș printre care 
se ames tecau vrejii de smeură abia muguriţi. Dincolo de mărăciniș locul 
cobora în pantă moale, apoi începea să urce fără întrerupere. Abătându-se 
puţin înspre dreapta, găsi un loc potrivit pentru priponirea cailor. 

—lată, sfinţiile-voastre, grăi Zablije satisfăcut, aici vom face din voia 
Domnului acea lucrare frumoasă despre care v-am pomenit. Peste câteva 
ceasuri va trece pe cărarea de sub noi un boier mare dimpreună cu şapte 
slujitori. Aveţi fiecare câte două pistoale. 

—Cam prea mulţi, observă unul dintre ei. 

Zablije zâmbi cu bunătate, dar vocea îi era aspră când îi răspunse. 


— Acesta e marele tău păcat, frate Clement. Vorbeşti când nu trebuie. 
Cred că numai unele ajunări și rugăciuni te vor vindeca de un atât de grav 
neajuns. 

—O, sfinţia-ta! răspunse cu năduf cel mustrat. Ştiu că limbuţia nu se 
află printre harurile cerești. Am încercat în fel şi chip să merg pe calea cea 
bună. De zece ani port în sân o labă a sfântului Antonio cel tăcut. l-am 
câștigat-o la rișcă unui cuvios călugăr care slujea în mănăstirea Strahov din 
Praga. Dar de multă vreme mă gândesc și mă socot că s-ar putea să fie o 
imitație. Adică, să fi aparţinut unui păcătos oarecare. Dacă mai trec pe la 
Praga, am să-i răsucesc bunătatea de gât cinstitului călugăr. 

—S-ar putea să fie falsă, zise Zablije gânditor. Când vom prinde răgaz 
de odihnă, o vom cerceta împreună. Poate facem schimb. Eu port la mine o 
broască uscată. Broasca e adusă de la Lacul Minunilor. Îţi dau broasca şi o 
jumătate din spinarea sfântului Samuel cel Slăbănog. 

—O broască? 

—Ei, da! Ce te miri? Ți-am zis că e din Lacul Minu nilor. Când apuc 
să mă cherchelesc, păcătuind cu darul necurat al băuturii, broasca începe să 
cânte. La chestii d-astea e dată dracului, Doamne iartă-mă! 

—Ah, ah! se lumină Clement. Atunci, facem schimbul, sfinţia-ta. 

—Mai vorbim noi. Acum e bine să tăinuim despre ce ne interesează. 
Cu slujitorii boierului nu avem nimic. lar despre o urmărire din partea lor 
nici nu poate fi vorba. Ar trebui să alerge mult înainte sau îndărăt până să 
găsească un loc bun de urcat aici. Deci, pistoalele noastre vor fi îndreptate 
numai asupra boierului. După cum vedeţi, pe cărare nu pot merge doi 
călăreți alături. Așa că va fi timp destul să vi-l arăt pe omul nostru. Sper să 
fiu mulțumit de voi. 

Călugării aprobară smeriţi. Zările erau limpezi ca ochii pruncului abia 
înțărcat. Mirosna de brazi, uşor amăruie, înviora aerul. Pădurile de 
rășinoase din dreapta și din stânga Ampoiului se ridicau semeţe și tăcute 
până pe crestele mari. Tăcerea din lumea aurului se dovedea nefiresc de 
adâncă. Dar călugării se aflau abia pe granița locurilor bogate în metalul 
atât de preţios. 

* 

În timp ce sfinţiile-lor pândeau trecerea lui Sigismund Báthory, 
Costache Caravană se ţinea de pârtia de urme. Zambilica, ofensat de tăcerea 
călărețului, călca fără tragere de inimă. Ghicindu-i supărarea, Costache 
începu să sporovăiască ușor la urechile slutului armăsar, iar Zambilica se 


învioră dintr-o dată. Din vreme în vreme, singuratecul călător aluneca de pe 
cal şi lăsa unele semne tainice pentru prieteni. Când poposi la Măgura 
Vulpii, tolănit în iarba grasă de atâta sănătate, auzi zgomot slab în spatele 
său. Apucă pistolul cu un gest fulgerător și se rostogoli într-o parte, dar 
dintre copaci îşi făcu apariţia Cae Indru. 

—Era chiar timpul să mă ajungeţi, zise Caravană cotrobăind prin 
buzunarele fără fund ale hainei. Mi se urâse de atâta singurătate. 

Indru îl privi amuzat. Rotofeiul său prieten scoase din adâncurile 
hainei o bucată de brânză şi mușcă lacom. 

— Vrei? întrebă Caravană arătându-i brânza a cărei culoare albă părea 
destul de îndoielnică. 

—Nu, mulțumesc! zâmbi Cae. 

—Păcat! răspunse grăsunul. Brânza adevărată şi bună o dibăcești întâi 
după culoare. Când bate ușor în verde înseamnă că şi-a lepădat umezeala 
din ea. E drept că miroase niţel, însă fără asemenea calități poate să nu fie 
brânză, ci o lipie oarecare. Cunosc oameni care și-au vindecat bojocii 
mirosind brânză veche. Am un prieten în Câmpia Zărandului. Brânză ca 
asta n-am pomenit să mai facă cineva. El îmi zicea că brânza cu cât miroase 
mai a dracului, cu atât devine mai gustoasă. Prietenul meu şi-a ridicat o 
căsuţă la margine de codru. Într-o toamnă, având unele treburi prin acele 
părți, mi-am zis că n-ar strica să gust nişte brânză bună. Dar mă aflam în 
plină pădure și se lăsase o ceaţă așa din senin. Era o ceaţă deasă printre 
copaci de puteai să-ți bagi degetele în ochi. M-am rătăcit. Chiar un vulpoi 
ca mine pe asemenea ceaţă se dovedeşte neputincios. M-am gândit că o să 
tremur toată noaptea. Însă, pe neașteptate, simt un curent de aer proaspăt. 
Crengile de sus ale pădurii încep să geamă. Bătea vântul. Și cum şedeam 
așa cam trist, rezemat de șaua Zambilicăi, bag de seamă că în curentul de 
aer se simţea un miros greu. Încalec pe Zambilica, ne luăm pe direcţia 
curentului şi după trei ceasuri de galop ajungem la casa gospodarului. Un 
ageamiu ar fi tremurat toată noaptea în pădure, gândindu-se că mirosul vine 
de la un stârv, sau de la un dihor. Altădată m-am dus acolo cu un prieten 
căruia am avut neprevederea să-i laud brânza din Câmpia Zărandului. Era 
un ins cam subţire, aplecat spre fineţuri şi lucruri de preţ. Când ne apropiem 
la vreo două ceasuri călare de cășărie, numai ce îl văd pe om că începe să se 
clatine. Zic: 

„Ţi-e rău?” 

Zice: 


„Simt în aer un miros ca de la o haită de dihori.” 

După un ceas, văd cum se ridică părul de pe calul prietenului meu. 
Zambilica e rezistent la mirosul de brânză, dar calul acestuia se bălăbănea 
când într-o parte, când în alta, ca beţivii. Însoţitorul meu era un om brav. A 
rezistat voiniceşte până când am ajuns la vreo cinci sute de pași în faţa 
cășăriei. Acolo căzură ca trăsniţi și om și animal. Am descălecat degrabă. 
Amândoi se arătau fără vlagă. L-am strigat pe brânzar. Acesta s-a uitat lung 
la ei şi mi-a zis: 

„Mirosul de dihor omoară destul de rar un bărbat voinic. Dar cel de 
brânză veche are putere chiar şi asupra dobitoacelor. Scoate-i de aici înainte 
de a-i apuca damblaua!” 

Apoi ne-am depărtat de cășărie. După o goană de un ceas, prietenul și- 
a recăpătat vederea. Peste un alt ceas a mișcat o mână, iar la jumătate de zi 
i-a revenit graiul. Odată s-au abătut nişte lotri prin Câmpia Zărandului cu 
gândul să prade căşăria. Pe cel mai slab dintre ei l-a doborât mirosul cam la 
o poştă. Conducătorul lor, un zdrahon mare cât o ușă, a ajuns până în faţa 
cășăriei unde a mai avut puterea să strige: 

„Dau o baniţă cu galbeni celui care mă cară până după dealul de colo.” 

Apoi, a căzut lat. Acum opt ani găsesc în pădure o gloabă de catâr pe 
care atârna pielea ca poalele cămășii ieşite din pantaloni. De slab şi de 
pricăjit ce era, călca parcă în străchini. Mi-am zis să-l duc până la cășărie, 
iar dacă moare, să-i tăbăcesc pielea. Când ajungem cam în bătaia mirosului, 
o dată îl văd pe schilod că se îndreaptă de spinare și porneşte la drum cu 
toată nădejdea. Pe măsură ce ne apropiam, nărodul de catâr călca mai apăsat 
şi mai sprinten. lar când mai aveam doar un sfert de ceas până acolo, se 
pune slăbănogul pe o goană că abia mă ţineam după el cu Zambilica. 
Ajungem în cășărie și mă uit mirat la arătare. Se învârtea de colo până colo, 
fudul ca un rege al catârilor. Trăgea aer în piept până se umfla ca un cimpoi 
şi-l slobozea parcă a părere de rău. După două săptămâni se rotunjise 
binișor. Am vrut să-l iau cu mine, dar n-a fost chip. Se lăsa pe picioarele din 
spate și-și bălăbănea căpă ţâna a nesupunere. N-am mai fost de mult pe la 
căşărie. Am mai îmbătrânit niţel şi nu mai rabd atât de bine mirosul. Ultima 
dată am plecat cu dureri de cap. Chiar și Zambilica începe să tremure când 
simte mirosul cășăriei. 

—Mai taie lumea piroane, dar nu ca tine, râse Ducu cel Iute făcându-și 
apariţia de după copaci. 


—Să crezi tu că sunt piroane! bombăni Caravană. Am să te duc o dată 
în Câmpia Zărandului. 

Ducu făcu o ocheadă spre Indru, observând brânza din mâinile 
grăsunului. Apoi lăsă armăsarul să pască şi se întinse lângă prietenii săi, 
dornic de puţină odihnă. Marele spadasin care îi găurise pe contele Bindăcz 
şi pe vestitul Perisini, arăta mai degrabă a copilandru ce se apropie de vârsta 
bărbăţiei așteptând să-i dea primele tuleie pe faţa curată. Avea genele lungi, 
întoarse, nasul ușor coroiat, buzele puţin săltate la colţurile gurii, iar părul 
creţ căzut pe frunte sporea aerul său de tinereţe. Doar umerii, ceva mai largi 
decât obişnuiții umeri ai băieților sub vârsta maturității, îi dădeau un 
oarecare semn de voinicie. 

—Chirilă Zece Cuţite trebuia să ajungă înaintea ta, Ducule, observă 
neliniștit Caravană. 

—Așa e. Mă miră lipsa lui. 

— Poate că şi pe poarta păzită de el au ieșit călători, zise Cae. 

— Poate, făcu Ducu gânditor, dar nu i-am văzut semnalul de fum. 

—Plecăm fără el! hotărî Cae. Dacă mai întârziem, s-ar putea să nu-i 
mai ajungem pe călugării despre care mi-a vorbit Costache. 

—Călugări? se miră Ducu. Dar ce avem noi cu niște bieţi călugări? 

—Dacă le-ai fi văzut caii, n-ai mai fi vorbit astfel, zise Costache. Ba 
cred că ar fi fost destul numai faptul că și-au ars bagajele în pădure. 

—Am găsit urma de foc, răspunse Ducu. Pământul din vatră era cald. 
După căldura pământului am socotit că focul s-a stins abia de un ceas. 

—N-ai greșit, zâmbi Indru. Suntem cu un ceas în urma călugărilor. 
Deci, pe cai, prieteni! 

* 

Soarele trecuse puţin de cumpăna amiezii. Călugării picoteau pe 
Stânca Diavolului. Cântecul subţire al Ampoiului făcea parcă şi mai adâncă 
liniştea locurilor. Dar ea se sparse curând. Un zgomot de glasuri îi făcu pe 
călugări să tresară. Primul dintre slujitorii lui Sigismund Bâthory apăru 
după un cot al cărării. Calul și călărețul trecură domol fără să bănuiască 
primejdia. Caii se strecurau în şir indian, la pas, poticnindu-se în 
bolovănișul cărării. Curând ieși la vedere Sigismund. Părintele Zablije făcu 
un semn scurt şi ridică pistoalele dimpreună cu ortacii săi. Dar în aceeași 
secundă se auzi în spatele lor vocea lui Caravană: 

—Hei sfinţilor, aruncaţi pistoalele! 


Călugării nu erau dintre aceia care se pierd cu firea. Săriră ca mușcaţi 
de şarpe şi traseră în același timp asupra grăsanului. Un ageamiu în locul lui 
Costache şi-ar fi aflat moartea. Dar focurile călugărilor nu mai întâlniră o 
țintă vie, ci numai stâncile. De după trunchiul unui copac bâzâi prin aer 
ceva albicios. Părintele Zablije se îndoi de mijloc nedumerit, apoi căzu cu 
faţa înainte. Unul dintre vestitele cuțite ale lui Cae Indru se abătuse asupra 
sa. Buimac de cele întâmplate, părintele Clement apucă să tragă în direcţia 
lui Cae. Pistolul grăsanului Costache fulgeră prin tre stânci, iar călugărul se 
rostogoli pe povâmișul dinspre Ampoi, până la picioarele lui Sigismund. În 
faţa unui asemenea dezastru, cei trei călugări o zbughiră către pădure, 
cătându-și singuri pierzania. De două ori fulgerară cuţitele lui Cae. Doi 
dintre fugari se poticniră parcă trăsniţi. Ultimul ajunse dincolo de tufișuri şi 
se pomeni nas în nas cu Ducu. Văzându-l nu prea voinic la trup, călugărul 
smulse toporişca de la brâu. Armă grozavă pentru un om dibaci. Marele 
spadasin sări într-o parte evitând năprasnica lovitură. Apoi fandă scurt, 
încheind astfel măcelul. 

Costache ieşi la vedere și-l salută pe Sigismund cam în doi peri, 
neștiind cum să i se adreseze acum când nu mai era principe. 

—Ei, ce se petrece acolo sus, domnule Caravană? întrebă acesta. 

—Pe Zambilica mea, nimic! râse grăsunul. Ce a fost nu mai e... 

—Dar ce a fost? 

În locul lui Costache vorbi Indru, care apăru alături, spre totala uimirea 
a prinţului. 

—Eşti sănătos, domnule Báthory? 

—Da, domnule Indru, chiar foarte sănătos. lar dacă poţi să-mi spui 
cine e acest călugăr picat din cer la picioarele calului meu, ţi-aş rămâne 
îndatorat. 

—La asta mă gândeam, zâmbi Cae. Domnul Costache are o frânghie 
destul de trainică. Ar fi o nimica toată să te caţeri până la noi. 

Sigismund se codi în prima clipă gândindu-se la o cursă. Lepădă însă 
iute acea bănuială. Indru şi Costache erau vrednici de toată prețuirea. Fu 
coborâtă frânghia. Fostul principe o prinse cu îndemânare. 

—Mă bucură întâlnirea cu domniile-voastre, spuse când se văzu sus. 

—Merită să te bucure chiar din toată inima, prințe, râse Caravană. 
Pramatiile astea îţi pregăteau prohodul. 

—Mie? păli Sigismund. 


—Aşa se pare, observă Cae. Dar iată că cel de colo se mişcă de-a 
binelea. 

Prinţul privi în jur. 

—Ah, ah! observă el. Aici a fost o adevărată bătălie. 

—Chiar aşa, interveni Costache. O mică bătălie pentru viața voastră 
care a stat în cumpănă. 

Porniră cu toţii spre călugăr. Acesta, prefăcându-se mai slăbit decât 
era, murmură abia auzit: 

— Domnul cu voi, păcătoşilor! Sunt părintele Zablije, umil slujitor al 
bisericii. Oare se cuvine să lovească cineva într-un slujitor al celor sfinte? 
Domnul să vă ierte păcatele mari! 

——la mai du-te dracului! râse Costache. Degeaba încerci să ne duci cu 
vorba. Prin ţinuturile acestea au murit demult toți ageamii. lar cei care au 
scăpat cu viaţă din boala prostiei, s-au tras la câmpie. Acolo se simt la largul 
lor. Adică, pot să bată câmpii cât vor. Dar aici unde viaţa stă în cumpăna 
armelor şi a chibzuielii, e greu să-l prostești pe careva. De unde veneai, 
sfântule? 

—De la Zlatna, minţi Zablije. Am fost acolo să cum părăm niște cai, 
atât de folositori celor care stau departe de cetăţi și orașe. 

Cae şi Ducu nu interveniră în discuţie, cunoscând şiretenia fără seamăn 
a grăsunului lor prieten. Costache nu întrebuința niciodată violenţa, la modă 
în acea vreme, pentru a scoate de la un om toate informaţiile dorite. 
Interogatoriul său se baza pe logică. O logică simplă, a unui om simplu, dar 
cu inteligență scăpărătoare. Când adversarul se arăta la fel de puternic, 
întrebuința alte haruri. În urmă cu vreo câteva luni, oamenii lui Mihai-vodă 
prinseseră un dregător turc venit cu gânduri ascunse în cetatea Bucureștilor. 
Casnele n-au putut scoate o vorbă de la el. Costache Caravană a cerut să fie 
închis alături de turc o zi şi o noapte. Când s-a împlinit sorocul, avea toate 
informaţiile dorite. 

—Frumoși cai! observă Costache prefăcându-se a-l crede pe Zablije. 
Ar fi totuşi niște nelămuriri. Eu dacă veneam de la Zlatna către Alba-lulia, 
mi-aş fi continuat drumul pe sub stânci, nu prin locurile acestea neprielnice 
la mers. 

Călugărul avea răspunsul pregătit, dovedindu-se peste măsură de șiret. 

—Așa am făcut și noi, domnule până la intrarea pe vale. Acolo, 
animalul fratelui nostru Clement se scutură de povară și se răsleţi către 
înălțimi. Abia aici am apucat să-l prindem. 


— Apoi, zâmbi Costache, obosit de atâta alergătură, v-aţi odihnit pe 
stânca de deasupra Ampoiului. 

—Chiar aşa, aprobă călugărul. 

—Da, nu e rău! Vă odihneaţi cu pistoalele în mâini. 

—Ah, domnule! spuse Zablije spășit. Vremurile sunt grele prin aceste 
părți. Atât de grele încât chiar niște umile feţe bisericești au nevoie de arme. 
Ţara aurului e plină de oameni buni, dar şi de lotri. 

—Deci aţi venit aici să vă odihniţi, lăsând caii ascunși la o distanță de 
trei sute de pași? Eu totdeauna mă odihnesc alături de cal. 

—Nu, domnule! Ne-am odihnit acolo. Aici am venit să căutăm un loc 
bun de coborât în potecă. Auzind zarvă de glasuri în lungul Ampoiului, ne- 
am pregătit de apărare. Apoi, v-aţi năpustit domniile-voastre peste noi. 

—Eşti mare mincinos, jupâne călugăr. Te-am urmărit azi dimineaţă 
când ai ieşit din Alba-lulia. 

—Nu-i adevărat! răspunse Zablije fără a-și arăta surprinderea. 

—Ai ieșit prin poarta de sud, continuă Costache râzând. 

—Nu! 

— Te-am auzit dintre mărăcinii de acolo cum puneai la cale uciderea 
prințului Sigismund. 

—Nu-i adevărat! 

— Ascultă, Zablije! continuă să râdă Caravană. Am întâlnit la viața 
mea vulpoi mai mari decât tine. Cu ăia mi-a fost mai greu. Tu ești șiret, dar 
n-ai trăit destul în pădure sau în locuri de mare primejdie, pentru a dibăci 
unele haruri folositoare. Zici că vii de la Zlatna? 

— Chiar așa, domnule! răspunse hotărât călugărul. 

—Mda! Nu eşti nătărău, cumetre Zablije, ci numai nepriceput. 
Potcoavele cailor voştri sunt la fel. Ei bine, aceste potcoave pot fi văzute pe 
tot drumul de aici până la Alba-lulia. Acum ce mai spui? 

Zablije nu era prost să nu recunoască nişte adevăruri limpezi ca lumina 
zilei. 

—E adevărat că venim de la Alba-lulia, răspunse el. Dar asta nu 
dovedeşte că am hotărât uciderea măriei-sale Sigismund Báthory. 

—Bine! chicoti grăsunul. Am să-ţi arăt şi alte dovezi. 

—Dar îl cunosc pe omul acesta, interveni mirat Sigismund. E omul de 
încredere al vărului nostru Andrei Bâthory. 

—Deci e limpede, zise Cae. 


—Chiar prea limpede, se îngălbeni Sigismund. Pramatia! O biată 
pramatie în haină de cardinal. Ticălosul! Îi era teamă că mă voi întoarce în 
scaunul principatului. Ei bine, mă întorc şi-l strivesc. 

—Nu! Nu e bine, îl întrerupse Cae. Acum vărul vostru e principe. 
Acum el are întreaga putere. 

—Să-l las nepedepsit? 

—N-am spus asta. Am spus doar să nu te întorci acum. 

—Dar sunt un Báthory, domnilor. 

—Şi el e un Báthory. Urmează-ţi drumul, prinţe! Răzbunarea cere timp 
şi chibzuială. 

—Ai dreptate, îşi reveni Sigismund. Întorcându-mă azi, mi-aş pierde 
viaţa. Dacă a încercat o dată, nimic nu-l va opri să încerce şi a doua oară. Ar 
mai fi totuși o cale, continuă preocupat. Vă ofer două mii de ducați pentru 
viaţa lui. 

—Dar noi nu suntem asasini, îl întrerupse Cae cu răceală. 

—Ah, iertaţi-mă, domnilor! Mânia mă împiedică să judec. Da, da, mă 
voi îndepărta de aceste locuri. 

—E, cea mai bună măsură, observă Cae. 

— Așa cred şi eu. Dar voi striga pe toate drumurile că a încercat să-mi 
ia viaţa. Vor afla toţi nobilii principatului. 

—Să nu afle! Pe nobilii principatului îi doare în cot de soarta voastră. 
Câţi dintre ei s-au grăbit să vă arate simpatia acum la plecare? Apoi, puţini 
ar crede asemenea vorbe. Păstrează taina până se va ivi prilejul nimerit! De 
fapt, e taina grea a unei familii mari. 

—Poate că e mai bine așa, oftă el. lar acum a venit vremea să vă 
mulțumesc. Noi n-am fost niciodată prieteni, domnilor. 

—Nu-i vina noastră, zâmbi Ducu. 

—ȘŞtiu. E a mea. Fericit e domnul Ţării Românești că are asemenea 
slujitori. 

—Nu slujitori, prinţe, râse Indru. Noi nu putem fi slujitorii unui om, ci 
numai ai neamului nostru. 

—Da, da, zise Sigismund, cu cât vă cunosc mai mult cu atât mă 
cuprinde mirarea. Alţii în locul vostru m-ar fi lăsat să pier. V-aţi primejduit 
viaţa pentru mine. Or, pri mej duirea vieţii nu se poate plăti în aur. Totuşi s- 
a ivit prilejul să vă fac măcar un serviciu. Domnul Chirilă Zece Cuţite a 
căzut în mâinile cardinalului. Căpitanul Jager l-a arestat în zori, chiar lângă 


poarta cetăţii Alba-Iulia. Nu-i va fi ușor prietenului vostru, mai ales că a 
doborât patru dintre oștenii lui Jager. 

—Prins? tresări Caravană. Dar nu există nici un ordin de urmărire 
împotriva noastră. 

— Există acum. Pentru capetele voastre, cardinalul oferă opt sute de 
ducați. 

—O! exclamă Ducu admirativ, am ajuns la preţ mare. 

—E timpul să ne despărțim, hotărî Cae. Va trebui să luăm unele măsuri 
pentru salvarea lui Chirilă . 

—Va fi greu, observă Sigismund. Adică, nu. Cu domniile-voastre mă 
aştept la orice. 

Prinţul scoase o pungă ce se dovedea nu tocmai uşoară. Cotrobăi prin 
ea şi alese trei inele în a căror montură strălu ceau pietre de mare preţ. 

—lată, murmură cu glasul înecat de emoție, vă las niște amintiri. M-aș 
simţi umilit în faţa unui refuz. 

—Nimeni nu poate respinge niște amintiri, zise Caravană la fel de 
emoţionat. 

Îşi strânseră mâinile tăcuţi. Fostul principe nu mai avea nimic din 
vechiul său aer arogant. Ar fi vrut să le spună acelor tineri cuvinte mult mai 
frumoase, dar mintea lui se arăta neputincioasă după o astfel de încercare. 
Întreaga lui ființă simţi nevoia unei mângâieri. Dacă Indru şi-ar fi desfăcut 
braţele, s-ar fi aruncat la pieptul lui și nu s-ar fi rușinat să plângă. Până ieri, 
fusese cel mai strălucitor om al principelui. Azi simţi pentru prima oară că e 
singur. „Doamne, Dumnezeule! gândi el. Toată simpatia și strălucirea din 
jurul fostei mele puteri se dovedeşte numai minciună. Cine și-ar fi închipuit 
că în clipele mele cele mai grele să-i am alături tocmai pe oamenii pe care i- 
am prigonit cândva. Fericit e conducătorul ce știe să-şi aleagă prietenii! 
Fericit e conducătorul care deosebește lingușeala și fățărnicia de sinceritate 
şi dragoste! Eu n-am văzut nimic atâta vreme cât am fost principe. lar azi 
culeg roadele.” 

Se scutură din gândurile lui și apucă frânghia cu un gest disperat, apoi 
coborî printre slujitori şi se mistui în lungul Ampoiului. 

—Eu plec la Alba-Iulia, spuse Cae, privind trist în urma lui Sigismund. 

— Poate împreună cu noi, observă Ducu. 

—Nu, prietene! Merg singur. Nu are rost să ne băgăm cu toții în gura 
lupului. Am un plan care cred că e bun. Pentru reușita lui, ar fi bine să mă 
așteptați aici până la miezul nopţii. Să nu-i îngropaţi pe călugării morţi! S-ar 


putea să avem nevoie de ei chiar azi. Dacă nu mă întorc până la miezul 
nopţii, înseamnă că planul meu nu a reuşit. Atunci veţi hotărî voi salvarea 
mea și a lui Chirilă. 

O pală de vânt îndoi vârfurile brazilor făcându-i să cânte şi trecu prin 
inima pădurii ca un fior. 


Când gărzile porţii de nord îl aduseră pe Cae Indru în faţa căpitanului 
Jager, acesta scăpă o exclamaţie de uimire: 

—Pe piciorul de lemn al sfântului Konrad cel milos, de mult n-am mai 
avut o vizită atât de plăcută! Dar două arestări mari într-o singură zi aduc 
mai multă bucurie decât poate suporta inima unui biet oștean. Dacă eşti aici, 
înseamnă că şi prietenii domniei-tale sunt pe aproape. Deci bun prilej să 
punem mâna pe ei. O să-i facă mare plăcere principelui, ştiindu-te în lanţuri. 
Mi-aţi scăpat de atâtea ori încât numele meu s-a umplut de ocară. Zău că 
meritam această satisfacţie! Luaţi-l! se întoarse către oșteni. 

—O clipă, căpitane! zâmbi Cae. Doar nu-ţi închipui că am venit aici de 
dragul vostru? Vreau să-i vorbesc principelui. 

——lar eu lui Mohamed, râse Jager. Dar să nu mă înţelegi greșit, 
domnule Indru. Cu toată ura pe care v-o port, nu vă pot refuza asemenea 
cerere. Mi-e teamă însă că noul principe nu va dori să vă primească. O sută 
de paşi ne despart de palat. Voi merge personal să-l vestesc pe Andrei 
Báthory. 

Principele se afla într-o prelungită discuție cu episco pul Naprágy, cu 
domnul Kornis, comandantul oștilor Transilvaniei, cu Toma Ciomârtan și 
contele Teleki. Intra rea căpitanului îl nemulțumi vizibil, chiar dacă acesta 
era unul dintre puținii oameni ce puteau să vină în fața principelui la orice 
oră. 

—Ce doreşti, domnule Jager? întrebă cu răceală cardinalul. 

—Doresc sănătatea măriei-tale, răspunse oşteanul, la fel de rece. 

— Bine, mulțumesc! Altceva? 

—O cerere de primire la măria-ta. 

—Pentru cine? 

— Pentru domnul Cae Indru. 

Cardinalul sări entuziasmat de pe scaun. În jurul său se auziră unele 
exclamații de mirare. 

—Unde l-ai prins pe lotrul acela? 

—?Prins? Nu mă pot lăuda cu asemenea ispravă. Domnul Indru a venit 
singur. 

—Singur... murmură principele. Omul acesta ori e nebun de-a binelea, 
ori curajul său întrece orice închipuire. E nebun. Altfel nu se poate. Ce zici, 


Jager? 

—Cred că a venit să-l scape pe domnul Chirilă. Dar arestarea lor îi va 
aduce și pe ceilalți. Aceşti oameni își pun viaţa în pericol unii pentru alţii. 

— Asta e și dorinţa noastră. Pune-l în lanţuri! 

—Să cred, oare, că îi refuzaţi audiența? 

—Doar nu-ţi închipui că voi sta de vorbă cu un lotru? 

—Cuvântul de ocară nu i se potriveşte, interveni contele Teleki 
zâmbind. 

— Vai, dragă conte! răspunse cardinalul cu prefăcută obidă. I s-ar 
potrivi oare un nume mai bun? 

—Așa se pare. Domnul Indru e consilierul lui Mihai-vodă, vasalul 
vostru prin moștenire. Obârşia lui nu se află cu nimic mai prejos decât a 
voastră. 

—Decât a noastră? rămase perplex cardinalul. 

— Absolut, răspunse Teleki, mirându-se că-i ţine parte unui om pe care 
ar trebui să-l urască din toată inima. Cae Indru e fiul prinţului valah Petre 
Cercel, fostul domn al Țării Românești. 

— Vai, vai! râse cardinalul. Și de ce nu e domn în locul lui Mihai- 
vodă? 

— Îi lipsesc asemenea gânduri de mărire. 

—Se pare că eşti bine informat, dragă conte. 

—Nu mai mult decât alții. 

—Să fie oare și domnul Chirilă fiu de prinț? 

—Nimeni nu ştie, măria-ta. În privinţa lui Chirilă s-au zvonit multe şi 
poate fără temei. Valahii îi pomenesc numele în rugăciunile lor. Se zice că 
multe dintre frumoasele fete ale Transilvaniei se culcă seara purtându-l în 
gând. S-au scornit legende în jurul său, dar s-au aflat și lucruri adevărate, 
care, chibzuite adânc, duc spre sminteală sau spre vitejie fără seamăn. În 
urmă cu cinci ani, Chirilă era pus sub urmărirea legilor, ca şi azi. Ei bine, 
omul acesta nu s-a sfiit să se strecoare în Alba-Iulia, unde cuţitele lui au 
adus moartea unei solii turceşti. 

—E. un criminal, nu un viteaz, observă cardinalul. 

—Numai la prima vedere. Solia turcească arsese în drumul ei un sat de 
munteni din Țara Românească. Atât el cât şi Ducu cel Iute au apărut acum 
câţiva ani la curtea din Bucureşti, alături de Costache Caravană. Poate că 
nici Mihai-vodă nu cunoaşte amănunte asupra lor. Ultima dată l-am văzut 
pe Chirilă la un bal dat chiar aici de fostul principe Sigismund. Când a intrat 


în sală, s-a auzit un murmur de admiraţie. Poate nu pentru frumuseţe, ci 
pentru măreţia lui. Atunci s-a petrecut un fapt cu totul ieşit din comun. 
Măria-ta ştii că domnul conte Francisc Teke, cel mai bogat nobil din 
Transilvania, are două fete: Marta și Alberta. Le-a mers vestea până departe 
pentru frumuseţea lor. Ei bine, contesa Alberta s-a smuls de lângă părinţi 
parcă vrăjită şi s-a apropiat de domnul Chirilă. Curtenii o priveau 
înmărmuriţi. Chiar principele a cătat spre ea cu mirare. Alberta și-a scos de 
la gât o frumoasă cruce de aur bătută cu nestemate și i-a dăruit-o lui Chirilă. 
De atunci au trecut mai bine de patru ani. Marta s-a măritat cu un baron din 
Bavaria. Alberta oftează poate și azi. Se pare că marea dragoste a acestui 
bărbat e dăruită în întregime neamului valahilor. 

—Crezi că ar trebui să-l primim pe Indru? Întrebă cardinalul 
impresionat. 

—Nu cred nimic. Aici ar trebui să răspundă cancelarul vostru, domnul 
Naprăgy. 

—Așa, aşa! aprobă Andrei. Așteptăm părerea domniei-tale, dragă 
Naprâgy. 

—Nu! Nu el trebuie să vorbească! sări veninos rotofeiul Kornis. 
Arestatului i se potrivește mai bine nume le de lotru. Acum câţiva ani nu s-a 
sfiit să-l facă prizonier pe fostul principe al Transilvaniei, chiar aici în palat. 
Când am încercat să mă împotrivesc, m-a lovit ca pe un om de rând. Ani 
întregi a iscodit prin împrejurimile cetăţii, dibăcindu-ne toate secretele mari. 
Unde a fost prins Chirilă, măria-ta? Oare nu lângă poarta cetăţii? Ar mai 
trebui şi alte dovezi care să ateste că mai iscodesc şi azi la secretele curţii 
noastre? lată că noul arestat se afla tot prin apropiere și vă asigur că ceilalți 
ortaci ai lor nu sunt prea departe. Pe aceşti oameni ar trebui să-i spânzurăm 
fără nici o judecată. Suntem la vreme de cumpănă, când secretele noastre nu 
trebuie să încapă în mâinile altora. Dacă vom fi îndurători cu ei, nu vom 
avea milă de noi. 

Argumentele lui Kornis erau puternice și făcură mare impresie asupra 
lui Andrei Bâthory. 

—Se pare că ai mare dreptate, dragă Kornis, aprobă el. Noua politică a 
Transilvaniei va suferi mult cu asemenea iscoditori aflaţi în prejma noastră. 
Ne-am gândit bine când am pus preţ în aur pe capetele lor de lotri. Îi refuz 
audiența, domnule Jager. Pune-l în lanţuri! La noapte îi vom trece prin 
casne. 


Căpitanul se înclină şi părăsi încăperea, dar se întoarse după un sfert de 
ceas. 

—Ei, ce mai e? întrebă principele mirat. 

—Arestatul vă trimite prin mine o solie. Zice că ar fi ceva atât de 
grabnic încât nu suferă nici cea mai mică întârziere. 

—Să auzim, să auzim, dragă Jager! Cum sună aceas tă solie? 

—Doar un singur cuvânt, măria-ta. 

—Un singur cuvânt? Dar un singur cuvânt n-a constituit niciodată o 
solie. Rosteşte-l, domnule! 

—Zablije, spuse Jager nepăsător. 

Zâmbetul se şterse brusc de pe faţa cardinalului. Dacă trăsnetul ar fi 
căzut lângă el, n-ar fi rămas mai descum pănit. Încercă să se reculeagă fără 
să reuşească deplin. Cuvântul se abătuse asupra sa ca o lovitură de măciucă. 
Mâinile îi tremurau atât de puternic încât fu nevoit să le ascundă sub masă. 
Oaspeţii se priviră buimaci. Când reuși să vorbească, vocea lui răsună 
răgușită ca un hârâit. 

—Domnilor, doresc să rămân singur. Adu-mi aresta tul, căpitane! 

La apariţia lui Indru, privirea cardinalului era aspră, amenințătoare. 
Dar tânărul se apropie zâmbind, salută scurt, ca în faţa unui egal, și aşteptă 
să i se vorbească. 

—lată, zise principele, că nu ne-a fost greu să-i prindem pe doi dintre 
lotrii lui Mihai-vodă. Acei lotri după care vărul nostru, Christ să-l ţină în 
sănătate, a alergat atâta vre me! Văd că eşti bine priponit în lanţuri. Adică 
aşa cum se cuvine. Lasă-ne singuri, Jager! Sunt un principe blând, continuă 
el după ce se închise ușa în urma căpitanului. Atât de blând încât am hotărât 
să stau de vorbă cu un lotru chiar dacă nu i-am înţeles cererea de audienţă. 
Vorbește, omule! 

Auzind asemenea insulte, ochii prizonierului de subțiară ca la pisici în 
vreme de lumină mare. Dar pe faţa lui, principele nu putu citi altceva. Prin 
pomenirea lui Zablije, Cae câștigase prima bătălie cu cardinalul, însă 
izbânda până la capăt cerea stăpânire de sine şi abilitate. 

—Măria-ta, zise continuând să zâmbească, sub vechea domnie am fost 
prigoniţi. Apoi s-a dovedit că învinuirile ce ni se puneau în seamă erau fără 
temei, iar Sigismund Bâthory ne-a primit cu toate onorurile ce ni se 
cuveneau. Sub noua domnie s-a pus preţ în aur pe capetele noastre. Eu şi 
Chirilă ne aflăm în lanţuri. Pe ce se întemeiază această prigoană, măria-ta? 

—Pe învinuirea că iscodiţi secretele principatului. 


—Da, e o învinuire grea. Dar există măcar o singură dovadă în această 
privință? 

— Există, zise tăios principele. Ea stă chiar în prezenţa voastră aici. 

— Asta nu e dovadă, ci o presupunere. 

—Poate. În fond, ce vrei? Ai venit să discuți măsurile noastre? 

—Nu, trecu la atac Indru. Am venit să vă spun că vărul vostru, prinţul 
Sigismund Báthory, e mort. 

Deși o dorea din tot sufletul, vestea venită din partea prizonierului îl 
năuci cu totul. Dacă acest om cunoștea numele lui Zablije, dacă aflase 
despre moartea vărului, cu siguranţă că ştia mai multe. „Ah, și-a dat singur 
osânda! gândi cardinalul. Tânărul acesta va trebui să moară chiar azi, dar nu 
înainte de a scoate de la el întreaga taină. Şi s-a nimerit cum nu se poate mai 
bine. Vom pune pe seama lui uciderea vărului nostru.” 

—lubitul nostru văr? întrebă cu prefăcută durere. Nu cred. Nu cred o 
vorbă. 

—Şi totuşi e mort, măria-ta. Am fost de faţă la acel asasinat. 

—A... sa... si... nat? murmură cardinalul. Dacă ai fost de faţă, 
înseamnă că eşti părtaş la crimă. Sau, poate chiar ucigașul. Vei fi pus la 
casne în cel mult un ceas. 

—Dar pot răspunde şi fără casne, râse Cae privindu-l ţintă. Nu eu sunt 
părtaş la crimă, ci Andrei Bâthory, prin cipele Transilvaniei. 

Cardinalul se strânse parcă lovit de săgeată. Făcu totuşi un efort 
lăudabil şi se ridică ameninţător. 

—Cum îndrăznești? 

Cae simți că a venit momentul hotărâtor al disputei. Acum trebuia să 
folosească întreaga lui dibăcie. 

—Măria-ta, spuse râzând, am venit cu o propunere de pe urma căreia 
principele Transilvaniei va ieşi în câștig. Dar nişte tratative nu pot continua 
cu insulte. Avem asemenea dovezi încât familia Bâthory, împăratul Rudolf 
şi întreaga populaţie a principatului vor cunoaște numele adevăratului 
asasin. Ei bine, am venit să vă propun distrugerea dovezilor. 

Cardinalul își trecu limba peste buzele uscate, parcă umbrite de arşiță. 

— Vorbeşte, domnule! S-ar putea să te răsplătesc sau să te trimit la 
spânzurătoare. 

—Ultima ar fi o mare greșeală. Totdeauna tratativele au adus mai 
multe foloase decât înfruntările. Dacă nu voi fi liber peste un ceas, prietenii 
mei vor crede că trebuie să acţioneze aşa cum ne-am învoit înainte de a veni 


aici. Am totuși convingerea că ne vom înțelege, spre binele celor două părți. 
Vă propun, deci, predarea în mâinile voastre a celor cinci călugări, în 
schimbul eliberării prietenului Chirilă. 

—Dar cine-ţi spune că eu îi cunosc pe călugării despre care vorbeşti? 
întrebă cardinalul batjocoritor. 

—Ei spun. Avem mărturii scrise. 

—Poate nişte mărturii luate sub amenințarea armelor, spre 
discreditarea noastră. 

—Măria-ta, răspunse Cae atât de liniștit încât îl potoli cu totul. Să 
zicem că ar fi așa. Că am smuls acele mărturii sub ameninţare. Ei bine, fie! 
Putem întrerupe tratativele. Prietenii mei îi vor preda pe călugări familiei 
Bâthory, iar familia va şti să afle adevărul. 

În faţa unor asemenea argumente, cardinalul capitulă definitiv, convins 
că nu există altă ieșire. 

—Te ascult, domnule. Te ascult. Nu cred să fi pome nit despre 
întreruperea discuţiei. Atât doar că târgul propus mi se pare plin de cusururi. 
Nu-mi recunosc vreo vină în asasinarea vărului nostru, dar vreau să evit un 
scandal acum la început de domnie. Ceea ce-mi propui nu mă sa tisface. Îi 
voi primi pe călugări dimpreună cu dovezile. Până aici e limpede. Rămân 
însă cei şapte slujitori ai vărului nostru. 

— În privinţa lor să nu vă faceţi griji. Ei nu i-au văzut pe asasini, iar 
spaima lor a fost atât de cumplită încât au ridicat cadavrul lui Sigismund și 
şi-au continuat drumul în goana cailor. 

—Fie! aprobă cardinalul. Mai rămâi domnia-ta dimpreună cu prietenii. 

—Aşa e! râse din nou Cae. Dar ce putem spune fără dovezi? Cine ar 
îndrăzni să-l acuze pe principele Transil vaniei? Noi? Oare când au mai fost 
crezute vorbele dușma nilor? Din contră, noi avem temeri, continuă Indru 
cu dibăcie, aruncându-i o nadă. 

— Voi? Nu înţeleg. 

—Ar fi bine. Ar fi bine să nu arunci asupra noastră acel asasinat. 

Cardinalul îşi reținu un zâmbet, dar ochii îl trădară, astfel tânărul ghici 
că mușcase din nadă. 

„Ideea nu e rea, gândi Andrei Bâthory. Nărodul acesta mi-o aduce pe 
tavă. Zablije şi cei patru călugări vor depune mărturie împotriva lui Indru şi 
a lotrilor care îl însoțesc. Îl vom acuza de amestec pe Mihai-vodă, iar 
dovezile vino văţiei lor vor ajunge la puternica noastră familie. Celor doi le 
dau libertate azi, ca să-i prind mâine.” 


— Cum procedăm? întrebă cardinalul. 

—Simplu, măria-ta. 'Trimite-l pe Jager la miezul nopţii lângă Stânca 
Diavolului! Noi vom fi sus, iar el pe vale. Cu ajutorul unei frânghii vom 
coborî întâi trei dintre călugări. Căpitanul îl va slobozi pe Chirilă. Când 
prietenul nostru va ajunge sus, vor urma ceilalți doi călugări, dimpreună cu 
dovezile. 

—Aşa să fie! 

—Dar nu e totul, continuă Cae. Măria-ta ai auzit despre noi că nu ne 
lăsăm păcăliți. La cel mai mic semn de trădare din partea oamenilor voştri, 
lucrurile vor lua o întorsătură urâtă. Ne-am asigurat asemenea măsuri încât 
e bine ca totul să se desfăşoare cu bună rânduială. Și mai e ceva. Eu trebuie 
să plec acum, altfel mi-e teamă să nu ajung prea târziu. 

—Bine! hotărî Andrei. Deci, la miezul nopţii. 

—La miezul nopţii, măria-ta. 

Principele se apropie de ușă și-l strigă pe Jager. Căpitanul intră în 
odaie, gata să-şi ia prizonierul, dar rămase înmărmurit auzind noile porunci. 

—Din clipa aceasta e liber. Desfă-i lanţurile! 

—Prea bine, măria-ta. Deci e... 

—Să-i dai armele, calul și o scrisoare de trecere! lar domnia-ta să te 
întorci peste o jumătate de ceas! Am să-ţi încredinţez unele sarcini. 

Când se despărți de căpitan, Cae rosti jumătate în glumă, jumătate în 
serios: 

— Te dezamăgesc, domnul meu. 

— Văd, răspunse acesta îmbufnat. Pe lângă dezamăgire pierd şi ducaţii 
promiși pentru arestarea domniei-tale. 

—Ei, ei, n-ai muncit pentru ducaţii promiși. Eu am venit la Alba-Iulia 
de bunăvoie. 

—Și pleci la fel, încheie căpitanul dezgustat. 

După acele vorbe, fostul prizonier încălecă pe Vânt Sălbatec și se 
depărtă fără grabă către poarta de nord a cetă ţii. Nu departe de poartă se 
afla vestitul han, Pivniţa Șardului, iar peste drum, la mare concurenţă, hanul 
nu mai puţin cunoscut prin împrejurimi, Pâlnia Luminoasă. Călătorul 
nehotărât putea să moară de foame sau de sete, dacă lua seama la 
îndemnurile hangiilor. Proprietarul „Pivniţei Şardului”, jupânul Ieremia 
Cipcigan, zis Goliat, un bărbat mărunt, stafidit, ușor adus de spate ca o 
coajă de nucă, şedea trei sferturi din zi pe un scăunel așezat în faţa hanului. 
De cealaltă parte, jupânul Romuluţ Tănase, bărbat cât un cal de povară, cu 


fundul mare ca o covată, cu degetele mâinilor asemenea unor cârnaţi 
proaspeţi, avea scăunelul său, iar disputa verbală aruncată peste drum de 
cinstiții jupâni făcea parcă punte între cele două firme rivale. Dar nici 
Cipcigan, zis Goliat, nici Tănase nu aveau porniri veninoase unul împotriva 
altuia. Totul pornea de la neveste, care îi asmuţeau și-i dăscăleau câte o 
jumătate de noapte. Nu s-au bătut împreună decât o singură dată. O făcuseră 
în mijlocul drumului, pe granița dintre cele două hanuri, iar cele două 
neveste îi asmuţeau pe de lături. Goliat, mărunt, pipernicit şi ager, îl pocnise 
de câteva ori pe Tănase, dar numai în partea de jos a trupului, după cum îl 
ajuta înălțimea. Tănase, înalt cât o grindă, se învârtea domol în jurul lui 
Goliat, aplecat de parcă ar fi căutat ceva pe jos, însă nu reuși să-și 
nimerească rivalul. Nemulțumit de imprecizia loviturilor sale, lui Tănase îi 
veni în minte să se prăvale peste Goliat, iar lupta luă sfârșit. După cinci zile, 
în care frecţiile cu oţet și lipitorile făcură adevărate minuni, Goliat îşi veni 
în fire, dar la vreme de ploaie simţea unele dureri în oase. 

Când apărea un client în mijlocul drumului, Goliat îi striga prietenos: 

—Nu, domnule! Nu intraţi în hanul nostru! Mai bine poftiţi alături! La 
noi, vinurile tari sunt în stare să doboare un om sănătos la trup. Dar peste 
drum puteţi bea o săptămână fără să simţiţi asemenea nenorocire. 

—Ah, ah! striga Tănase de cealaltă parte. Intraţi, domnule, fără teamă 
la vecinul nostru! Acolo găsiţi cele mai minunate poşirci și spălături de vase 
din tot ţinutul. 'Tămâiosul nostru de Cistei a doborât mulţi bărbaţi cu faimă. 
Nu vă încumetaţi, domnule, spre năbădăiosul nostru tămâios! Dacă aveţi 
însă ceva vătămătură, sau slăbiciuni ale bărbăţiei, ori gută, ori ţâfnă, sau 
reumă, sau dureri de suflet, atunci nu s-ar afla leac mai potrivit decât vinul 
nostru. 

— Așa e, domnilor! răspundea Goliat. Cu ani în urmă, bărbaţii smintiţi 
la trup şi la minte foloseau tămâiosul, dar azi trăim alte timpuri. Gusturile s- 
au făcut mai alese. Bărbaţii subțiri ştiu să prețuiască un vin roşu, adus de pe 
dealurile Șardului. La prima vedere pare apos. După două căni simţi cum se 
aprinde focul în vinele hodorogite, iar sângele se învârtoșează aspru, dornic 
de viaţă. Puţini știu că vinurile de Șard vindecă femeile sterpe și-i întineresc 
pe patriarhi. Am văzut o femeie stearpă care a făcut cinci gemeni după ce a 
gustat din vinul nostru roşu. Am văzut un unchiaș trăgând la noi cu gândul 
să moară în tihnă. După o săptămână, ne-a făcut întrebarea dacă ştim o 
muiere trupeșă, bună de măritat cu un zurbagiu fără pereche. 


—Nu minte, domnule! răspundea Tănase blajin. Intraţi acolo! Vecinul 
ştie să prepare nişte miei arşi în spuză. La noi, sunt abia rumeniţi. Intraţi 
domnule, acolo, unde cănile au fost spălate cu grijă acum treizeci de ani! 
Noi le spălăm în fiecare zi, dintr-o aplecare prostească. La mine greu puteţi 
vedea, pe gratis, mai mult de opt încă ierări pe zi. Dincolo, oamenii se 
închină roși de acreala păcatelor, cu gândurile îndreptate spre posturi și rugă 
ciuni. La mine, şuncile afumate, mari cât un dos de vădană, cârnaţi lungi cât 
funiile, pâinea de casă cât un pântec de iarbă, ţuica de Cricău cu care 
otrăveşti sufletul întărind trupul, vinurile prea grele pentru nevolnici te 
îndeamnă spre desfrânare. 

Cei doi jupâni plecau o dată pe lună după cumpărături departe de Alba- 
Iulia și lipseau câteva zile. Atunci, simpaticele hangiţe ieșeau în uliţă, gata 
de păruială, spre marea satisfacţie a clienţilor. În acele zile, scăunelele 
bărbaţilor nu mai foloseau pentru fund, ci mângâiau reciproc zdra venele 
căpățâni ale ambiţioaselor proprietărese. Doamna Tănase era înaltă, 
uscăţivă și ciolănoasă, deosebindu-se de doamna Cipcigan, care se mândrea 
cu niște fălci puternice cât două verze una lângă alta, cu picioarele scurte, 
cărora le atârna la spate un butoiaș ce se sălta vesel după fiecare căl cătură. 
Războiul se pornea psihologic din ușile celor două hanuri, cu vorbe 
mieroase, ori cu vorbe cu tâlc, apoi începeau mișcările strategice de 
intimidare. Poalele largi se ridicau în cap, arătându-și una alteia respectul 
cuvenit. Clienţii dădeau adevărată năvală spre hanuri, dornici de distracţii 
picante, iar vânzarea băuturilor întrecea toate aşteptările. 

Când apăru Cae Indru, Tănase şi Goliat îl îndemnară unul spre altul, 
dar tânărul, bun cunoscător al locurilor şi obiceiurilor, intră dintr-o doară la 
Pivniţa Șardului, gândindu-se cu părere de rău că-i lipseşte vremea necesară 
pentru a-i asculta pe hangii. Slujitorii îl înconjurară degrabă, aşteptându-se 
la un bacşiş gras din partea unui tânăr atât de strălucitor, al cărui armăsar ar 
fi stârnit invidia celor mai de seamă dregători. 

În timp ce mânca îngândurat, privirile lui Cae se opriră întâmplător 
asupra a patru oșteni, cam gălăgioși după câteva căni de vin bun. Astfel, 
observă cu mirare că oștenii discutau aprins, arătând cu mâinile către el. 
După câteva clipe se ridicară băţoși, zăngănindu-și armele și se opriră la 
câţiva paşi. 

—Domnule, zise cel mai voinic dintre ei, acum un ceas erai în lanţuri. 
Te-am văzut cum te văd şi mă vezi. 

— Da, zâmbi Cae. Asta era acum un ceas. 


Răspunsul atât de liniştit îl zăpăci un moment pe uriașul oștean. Îşi 
reveni însă degrabă și spuse ameninţător: 

—Se pare că ai fugit, altfel am fi ştiut și noi. Nimic nu se întâmplă aici 
fără ştirea noastră. 

—Am o scrisoare de trecere. 

—Sunt multe scrisori mincinoase. Fă bine şi pofteşte cu noi! Sau te 
luăm pe sus. 

—Aş merge cu dragă inimă. Din păcate, sunt grăbit. Mai bine vă 
plătesc o găleată cu vin... 

— Auzi, auzi! râse voinicul. Haide, scoală fără nazuri, înainte de a te 
mirui cum se cuvine. 

—Dacă nu vă potoliţi, vă rup urechile! răspunse Cae aspru. 

—Pe trăsnetele și fulgerele sfântului Ilie! râse uriașul. Aţi auzit, 
fraţilor? Nimic nu ne mai opreşte să-l cotonogim. Puneţi mâna... 

Uriașul nu mai apucă să-și încheie porunca. Masa grea de stejar parcă 
se prăvăli singură peste ei. Cae făcu un salt până lângă perete. Unul dintre 
oșteni se ridică mai sprin ten, cu pistolul în mână. Cuţitul lui Cae zbură pe 
distanţa scurtă de câţiva pași, înfigându-se în braţul oșteanului. Cineva 
strigă din toate puterile: 

—Fugiţi! Ăsta e Cae Indru. 

Pe feţele oștenilor se întipări brusc o spaimă de moarte. Rămaseră 
descumpăniţi acolo unde erau, neîndrăznind să facă vreo mișcare. 

—Puneţi armele la locul lor! porunci Cae. 

Oştenii îl ascultară aiuriţi, încurcându-se între ei. 

—Cine e şeful vostru? 

—Eu, îngână uriașul. 

—Apropie-te! 

—Să nu daţi, domnule! îl rugă oşteanul. Am auzit că lucraţi cu unele 
haruri diavolicești şi nimeni nu vă stă împotrivă. Dacă ştiam de la început... 

— Bine, bine! râse Cae. Ştii să citeşti? 

—Slab, domnule, dar mă descurc. 

— Atunci, uită-te pe hârtia de trecere! 

Oșteanul privi hârtia, chiar dacă literele îi jucau dinaintea ochilor. 

—E în regulă? 

— În cea mai bună regulă. 

— Bine! E timpul să vă retrageţi! Pe tine puteam să te ucid, se întoarse 
către cel cu pistolul, scoţându-i cuțitul din rană. 


Oştenii o zbughiră afară. Cae îşi văzu mai departe de mâncare. După 
câteva minute simţi din nou că e privit. Un cerșetor își întinse mâinile 
aproape de el. Poate unul dintre miile de cerşetori care cutreierau târgurile 
principatului. 

—Înălţimea-ta, grăi omul, chiar dacă am fost alungat de la alte mese, 
mă pricep ca nimeni altul să ghicesc trecutul şi viitorul unui bărbat lipsit de 
zgârcenie. 

Apoi şopti: 

—Sunt Ion Chioreanu, fostul secretar al lui Iojica. 

— Te-am recunoscut, murmură Cae, fără să-şi arate surpriza. 

—lată, înălțimea-ta, aceste mătănii sfinţite... am un mesaj pentru 
domnia-ta. Îl găsești sub şaua calului. Cu aceste mătănii i-am slujit pe 
mulți... mesajul e de la Toma Ciomârtan, în care poți să ai toată încrederea... 
dar dacă nu doriți... 

Cae scotoci prin buzunare, îi dărui o monedă măruntă și-i făcu semn să 
se retragă. Cerșetorul mulţumi cu plecăciuni adânci, trecu pe la alte mese 
înşirând verzi şi uscate, apoi se mistui prin ușa de la ieșire. 

Cae părăsi Alba-lulia. Vânt Sălbatec, lăsat în voia lui, se întinse 
voiniceşte la drum. Când ajunseră dincolo de Măgura Vulpii, lumina zilei se 
îngâna cu amurgul. Abia acolo își îngăduiră un moment de odihnă. În vreme 
ce calul muşca lacom din iarba fragedă, călăreţul scoase mesajul adus de 
falsul cerşetor și citi: 

„Domnule Cae Indru, 

Cunosc vechea prietenie dintre voi și regretatul Iojica. Fostul cancelar 
al Transilvaniei se putea numi fără gre şeală un mare român. Atât de mare 
încât nu ne-am putut asemăna cu el. Înainte de a fi pus în lanţuri, Iojica mi- 
a încredințat patruzeci de mii de ducați, cu rugămintea să-i țin la dispoziția 
voastră ca parte din averea ce vi se cuvine. De suma aceasta puteţi să 
dispuneţi la prima cerere făcută domnului Izu Klein, starostele negustorilor 
din Sibiu. Parola de recunoaștere este: «Prin moartea lui Iojica românii de 
pretutindeni au pierdut un om de seamă». 

Am devenit consilierul noului principe nu în scopuri de mărire, ci 
pentru a continua lucrarea începută de Iojica și Mihai-vodă, în vederea 
unirii tuturor românilor. 

Andrei Báthory e o pramatie fără nici un dumnezeu. În treburile 
principatului nu se ridică la valoarea lui Sigismund. E atât de slab încât 
prevăd înfruntări de oști pe pământul Transilvaniei. Turcilor le-a făcut o 


scrisoare prin care le cere firman de domnie. Pe poloni îi înșală cu altă 
scrisoare, făgăduindu-le principatul dimpreună cu Moldova și Ţara 
Românească, până la Dunăre. I-a făcut scrisoare împăratului Rudolf, 
căruia îi cere sprijin împo triva turcilor şi recunoaşterea lui ca principe. Îi 
porun cește lui Ieremia Movilă prin altă scrisoare să strângă oștile 
Moldovei, păcălindu-l că-i va da fratelui său scaunul de domnie a lui 
Mihai-vodă. În ultima scrisoare îi cere lui Mihai-vodă să părăsească Ţara 
Românească. Scrisorile nu sunt semnate de principe, așa cum s-ar fi 
cuvenit, ci de episcopul Naprăgy, altă pramatie care e mai primejdios decât 
cardinalul tocmai prin prostia şi aroganța lui fără seamăn. 

Sunt de părere să nu urmăriţi soliile. Lăsaţi scrisorile să ajungă la 
locul lor! În felul acesta veți trage mai multe foloase, știindu-le conţinutul. 

Prin schimbarea din Transilvania, primejdia e mare pentru Tara 
Românească. Turcii se mişcă și ei ameninţători acum la vreme bună de 
lupte. Tara Moldovei va strânge oști. Hatmanul Poloniei, domnul 
Zamoyski, a pus tabără lângă Zim, hotărât să coboare spre Dunăre la cel 
mai mic semn a lui Andrei Báthory. Din îndemnul prin cipelui, Kornis va 
strânge oști lângă Aiud. Împăratul Rudolf e departe de a fi un bun om 
politic. S-ar putea ca viitoarele sale hotărâri să fie chiar mai primejdioase 
decât tot ce v-am spus. În asemenea situaţie, nu armele hotărăsc destinul 
Ţării Românești, ci viclenia. 

Domnule Indru, Iojica avea o casă în Sebeș. Acolo v-aţi întâlnit cu el 
de multe ori. Acum, casa e locuită de Ion Chioreanu, care lucrează pentru 
noi. Ar fi bine să-i tri miteţi lui Chioreanu un om de legătură. Toate 
mesajele noastre vor trece prin casa din Sebeş. 

Al vostru, Toma Ciomârtan. ” 

Cae aprinse hârtia şi răspândi cenușa rămasă. La poalele munţilor se 
aşeză înserarea. Crestele străluceau în lumină. 

* 

Costache Caravană nu era omul care să se mire din orice, dar în faţa 
părintelui Clement, socotit mort, scoase un șuierat mai grăitor decât 
cuvintele. După ce-şi reveni din uimirea firească, se apucă să-l repare 
folosind unele oblojeli și ierburi știute numai de el. Când isprăvi lucrarea 
aşa cum se cuvine, porni un mic discurs ce produse asupra călugărului un 
efect asemănător cu paralizia. 

—Sfântule, zise cu vocea lui piţigăiată, minuni se mai întâmplă... 
fiindcă nu ca alţii... fără să mă laud... carele ar fi unul la zece mii... dar vă 


jucarăm în foi de viţă... că dacă n-ai ochiul ager... numai laba aia de ziceam 
eu să auzim de bine... și poate chiar mai mult... pe Zambilica mea dacă 
mint! Alţii numai cu farmece sau cu ceva moșmoande... 

Costache se opri brusc văzându-l pe călugăr cu gura căscată de uimire. 

—Ai priceput, sfântule? 

Clement se scărpină după ureche, năuc. 

—Nu prea. 

—Se poate, recunoscu grăsanul. Totdeauna când vreau să vorbesc în 
pilde și fineţuri o cam încurc... noi de la Adam și Eva... fiindcă e bine să fii 
copt... carele pre el și pre alţii... fără a mai pune la socoteală haleala și 
mărunţişul... că bafta tot baftă rămâne... 

—Nu, nu! îl întrerupse rugător Clement. Dacă vrei să-i zici ceva, ia-o 
pe bucățele! 

— Așa, aşa, sfântule! aprobă Costache privindu-l cam nătâng. Taman 
asta zisei și eu. Când nu e prea lung, o descurc binișor... că şi alde ăia... 
carele pre alții... dar tocmai de sus de pe stâncă... unde altul rămânea lat... 
însă tot laba aia... 

—Ho, domnule, opreşte! se luă cu mâinile de păr Clement. De fapt, ce 
vrei domnia-ta? 

Costache zâmbi cu gura până la urechi. 

—Păi, ziceam cum ai căzutără... 

—E, bată-te norocul! se lumină acesta. Lasă că îţi spun eu cum a fost. 
Glonţul domniei-tale s-a oprit în laba sfântului Antonio cel tăcut, căreia i- 
am pus cândva înveliș de zale. Eu am picat de pe stânca aia mai mult de 
spaimă. E drept că m-am zdrobit niţel, însă oblojelile făcute de domnia-ta 
m-au ușurat. Of, of, greu a mai fost să scoţi o vorbă ca lumea! Nu prea 
înţelegeam unde vrei să baţi. 

—Să fie la mine ceva lipsă de judecată? întrebă Costache păstrându-și 
aerul nătâng. 

—De! zise precaut călugărul. N-aş putea spune cu toată hotărârea, dar 
măcar cu harul vorbirii nu prea eşti dăruit. Cât despre mine, sigur că a fost o 
minune din cele mari... 

—Păi asta ziceam şi eu, sări Costache. Despre minuni, sfinția-ta... că 
strămoșii voștri, domnii Cain și Isac, s-au bătutără ca chiorii... Isac l-a 
omorât pe Cain, iar Noe și domnul Avram... 

—Ah, pe Sfintele Daruri! se tângui Clement, impresionat de atâta 
prostie şi ignoranță. Poate vrei să zici Abel... 


—Chiar aşa! se corectă Caravană. Abel şi Isac... 

—Vai, vai, domnule! strigă Clement deznădăjduit. Ce-l amesteci pe 
Isac în treaba aceea? Cain l-a omorât pe Abel. 

—Zău? poate că unele cercetări făcute mai târziu l-au scos din cauză 
pe domnul Isac... 

— Ascultă, omule! zbieră Clement, cuprins de un tremur nervos. Cu 
neştiința domniei-tale și cu lipsa de har a gândirii, eşti în stare să omori un 
om sănătos. lar pe un bolnav ca mine îl pui la casne. 

Costache nu luă în seamă vorbele călugărului și continuă băţos 
discuţia pe teme religioase: 

—Pe urmă inchiziția, sfinţia-ta... carele mult bine au făcutără pe 
Pământ... a zis să fie post joia... că vinerile nu mai aveau căutare... 

—Joia? se înfioră Clement. Taci, păcătosule! Cine ţi-a băgat în cap 
asemenea trăsnaie? 

—Păi... voi popii... carele... 

—Noi? strigă Clement. Noi nu suntem popi, ci călugări iezuiţi. lar cei 
care propovăduiesc despre post sunt chivernisiți cu harurile dracului şi cu 
spurcăciuni. 

—Asta o spuneţi voi, iezuiţii... carele nu aveţi nici bise rică, nici măcar 
schituri. 

—Aiurea! spuse fălos călugărul. Ai fost vreodată în Polonia? 

—N-am fost, minţi Caravană. 

— Atunci, n-ai de unde să știi. Noi avem la Zim cea mai frumoasă 
biserică. Dacă ai vedea chiliile şi pivnițele noastre... 

—O fi fost, râse grăsunul. O fost pe timpuri. Dar acum nici măcar în 
Zim nu mai poate fi o biserică de iezuiți. 

—Să fii domnia-ta sănătos! răspunse cam de sus călugărul. Acum două 
săptămâni când ne-a luat de acolo părintele Zablije, biserica noastră era mai 
frumoasă ca oricând. 

Vocea călugărului devenise atât de puternică încât Zablije, aflat ceva 
mai încolo sub supravegherea lui Ducu, strigă supărat: 

—Clement, Clement, potoleşte-ţi gura! 'Ți-am spus că ăsta e marele tău 
păcat. Nu vezi că domnul de lângă tine te trage de limbă? 

Clement închise gura nemulțumit şi-l privi cu superioritate pe 
Caravană fără să bănuiască nici pe departe că se afla în faţa unuia dintre cei 
mai şireți oameni din câţi întâlnise el. Nici Costache nu mai insistă. 
Obţinuse destule informații. 


* 


În timp ce Cae Indru ieşi din Alba-Iulia prin poarta de nord, trăsura 
contelui Teleki făcu acelaşi lucru la poarta de sud. Lăsând la o parte 
mijloacele de călătorie, singura deosebire se afla doar în direcţiile opuse 
luate de cei doi călători. Trăsura contelui trecu Mureșul și își continuă 
drumul pe sub piepturile dealurilor Zăreş, Căpud şi jumătate din Hoanca, 
abătându-se apoi la dreapta către faimosul castel din Obreja. În satul 
Cisteiul românesc, oamenii se pregăteau de cină. Copii şi femeile săriră de 
la îndeletnicirile lor, bulucindu-se pe la porţi, aşa cum le era obiceiul când 
treceau mărimile ținutului, dar nu văzură mare lucru. Perdelele trăsurii îl 
fereau pe călător de ochii curioși. 

Lajos Teleki era proprietarul unor întinse domenii din nordul 
principatului. Dispunea de câteva castele răspândite la Cluj, la Satu-Lung 
lângă Baia-Mare, la Dej, la Haţeg și chiar în Alba-Iulia. Îmbrăcat totdeauna 
cu haine scumpe, după ultima modă de la Viena sau Praga, contele era 
socotit pe bună dreptate arbitrul eleganţei ardelene. Om de gust şi fin 
politician, priceput în afaceri și lacom, tatăl său, bătrânul conte Teleki 
strânsese o avere uriașă pentru acele timpuri. Lajos nu avea asemenea 
pormniri. Afemeiat și curajos, tânărul fusese amestecat în unele scandaluri 
prin capitalele Europei, dar cutezanţa lui dublată de istețime și risipa de aur 
îl scăpaseră cu obrazul curat. Mai mult chiar, datorită firii sale deschise şi 
vesele reușea adesea să-şi facă prieteni din cei mai înverşunaţi dușmani. 
Trecut de treizeci şi patru de ani, pe faţa lui frumoasă apăruseră două cute 
adânci, care în loc să-i dea un aer de maturitate îi sporea farmecul. Înalt 
peste limita mijlocie, mersul şi ţinuta lui mai păstrau ceva din supleţea 
adolescenților. 

Teleki se afundase gânditor între pernele din fundul trăsurii. „lată, își 
zise el, au trecut patru ani de când bat aceste drumuri. Dragostea mea pentru 
frumoasa castelană din Obreja, în loc să se stingă, se aprinde mai puternic. 
Timpul nu se arată un bun alinător. Inima contesei Stela Beckembauer e 
dăruită de mult lui Cae Indru. Pentru mine i-a rămas doar o părticică de 
prietenie. Ei bine, nu credeam că Lajos Teleki, în faţa căruia s-au aplecat cu 
nădejde multe din frumuseţile Apusului, va ajunge vreodată să se 
mulțumească doar cu fărâmituri. Adică nu! zâmbi el. Prietenia ei nu e 
pentru mine o simplă fărâmitură, ci tot ce am eu mai sfânt. Doamne, când s- 
a mai văzut pe lume un tânăr care să-și îndrăgească rivalul? Ţin la acest Cae 
Indru împotriva voinţei mele. Sau poate nu ţin. Poate îl admir. Dar pasul 


dintre admiraţie şi prietenie e tare mic. Indru e ceea ce aș fi vrut eu să fiu, 
dacă nu mi-ar fi lipsit voinţa. El îşi pune viaţa în primejdie pentru neamul 
valahilor. Eu, pentru un iatac. El doarme prin păduri, pe coclauri, aleargă 
prin ploaie, prin frig, se avântă în luptă fără să se gândească la viața lui, își 
foloseşte inteligenţa şi iscusința armelor pentru a-i răpune pe dușmanii 
neamului său. Din această pricină îşi neglijează chiar dragostea. Azi şi-a pus 
viaţa în primejdie pentru un prieten. Câţi se pot lăuda cu asemenea lucruri? 
Eu ce fac? Am moştenit o avere uriașă, dimpreună cu un titlu mare. În 
aceşti aproape treizeci și cinci de ani m-am dovedit priceput să cer, să 
poruncesc, să primesc. Se trezi din gândurile lui. Frumoasa trăsură intrase 
în vadul 'Târnavei Mari. Dincolo de apă drumul se continua în pantă dulce. 
Sus pe meterezele castelului se aprindeau torţe pentru veghea de noapte. 
Parcul imens de arini, de fagi, de salcâmi băștinași, de arţari, de brazi aduşi 
cine ştie de pe unde, se întindea pe luncă și pe deal până departe către satul 
Mihalţ. Vechiul castel construit cândva pe cheltuiala marelui latifundiar 
loan de Szentivâni, se ridica semeț deasupra Târnavei ocupând un loc 
frumos şi folositor din punct de vedere strategic. Așezarea lui gândită cu 
temei domina locurile dintre Crăciunelul-de-Jos și Mureş. Pe la 1593, 
baronul Albert de Szentivâni, urmașul de drept al acelui Ioan care dispăruse 
fără urmă la un asediu turcesc, reclădi o aripă a castelului părăginită în 
urma unei răscoale a iobagilor. Din vechea latifundie se pierdură unele sate, 
dar cele mai de seamă, adică Cisteiul românesc, Obreja, Mihalţul, 
Crăciunelul, Bucerdea şi Peţălca, întinse pe douăzeci și cinci de mii de 
iugăre, fură vândute un an mai târziu, contelui Hans Beckembauer. Cei 
peste două mii de iobagi români se închinară după legile timpului noului 
proprietar. Preţul acelei tranzacţii fusese atât de mare încât nobilimea 
principatului avu multă vreme subiect de discuţie. 

Baronul Albert nu fusese un mare iubitor de frumos, astfel că parcul 
imens de odinioară căzuse într-o stare jalnică. Noul proprietar, mai bogat 
chiar decât se crezuse, tocmi oameni pe plată bună, iar parcul reveni la 
veche strălucire. Aleile îngrijite cu o piatră de râu, băncile presărate ici- 
colo, poienile cu ronduri de trandafiri, chioșcurile încântătoare, mirosna 
aspră a atâtor esențe de lemn și clipocitul molcom al apelor Târnavei, 
îmbiau la odihnă. 

Pe dealurile nesfârşite din spatele castelului, contele Beckembauer 
înjghebase o mare crescătorie de cai, dovedindu-se mai priceput decât fostul 
proprietar. La vremuri cu atâtea mișcări de oști, caii se căutau pretutindeni, 


iar preţurile nu erau de lepădat. În pivnițele castelului, folosite altădată 
drept închisori pentru lotri, pentru iobagii prea îndrăzneţi sau pentru oștenii 
ce se dovedeau căzuţi în vreo ispită, noul proprietar depozita vinurile ce se 
înmul ţeau de la un an la altul. Castelanul nu se grăbea să le vândă, 
îndoindu-le prețul prin învechire. Pe dealurile dinspre Crăciunel, sarea 
aflată prin adâncimi ieşea singură la suprafaţă în zecile de izvoare. Căruţele 
castelului făceau transporturi de sare chiar până la pusta Ungariei. 

Cu toate veniturile bune, cu toată frumuseţea și bogăţia din jur, tânărul 
castelan trăia retras, arătându-se rar la curtea din Alba-lulia sau la 
petrecerile nobililor învecinaţi. Sora lui, contesa Stela Beckembauer, despre 
care se zvonise că ar fi cea mai frumoasă fată a Transilvaniei, urma pilda 
fratelui, preferând plimbările călare pe un minu nat cal dăruit de contele 
Teleki. Puţini ştiau că cei doi fraţi se numeau în realitate Ion și Stela Cristu. 
Dar și mai puţini erau cei ce aflaseră că falsul conte lucra acolo de câţiva 
ani pentru Mihai-vodă, domnul Țării Românești. 

Poarta cea mare a castelului, se deschise cu zgomot lăsând loc de 
trecere trăsurii lui Teleki. Majordomul tri mise vorbă stăpânilor şi se repezi 
să-l primească pe musa firul picat la vreme de seară. 

—Nu ştiu dacă surpriza e la fel de mare ca bucuria, strigă contele 
Beckembauer de sus de pe scări. 

Faţa lui simpatică, lungă de un cot, strălucea de plăcere, iar părul căzut 
în neorânduială dovedea graba cu care ieșea înaintea musafirului. Picioarele 
puternice şi lungi, pline de tinereţe, străbătură iute distanţa ce-i separa. 
Braţele ca două morişti se desfăcură în lături, astfel că pieptul voinic primi 
îmbrăţișarea musafirului. 

Auzind exclamaţia de bucurie, pe care de fapt o aștepta, inima lui 
Teleki tresări înviorată. 

—Aş fi ingrat, răspunse musafirul, dacă nu ţi-aş mărturisi chiar de la 
început că va trebui să împarţi bucuria cu tânăra contesă, dar nu în părţi 
egale ca de obicei. 

—Să înţeleg prin aceasta că îi aduci veşti? zâmbi castelanul în vreme 
ce ochii lui inteligenţi sclipiră spre ironie. 

—Ce altceva aş putea să fac acolo unde nu am alte speranţe? 

—Eşti nedrept, domnule Teleki! Oare prietenia nu poate sta în 
cumpănă egală cu dragostea? 

—Niciodată. Sunt sentimente diferite, socotindu-le laolaltă ar fi ca şi 
cum ai număra oile şi caii împreună. Dar iat-o pe sora voastră. 


Tânăra contesă coborî scările în goană, sinchisindu-se prea puţin de 
etichetă. Purta o rochie simplă de culoarea cerului, iar o șuviță din părul ei 
bogat, roşu ca focul, îi căzuse pe faţa îmbujorată. Mersul firesc, fără 
artificii, îi scotea în evidenţă frumuseţea corpului, aplecată mai puţin spre 
rotunjimi decât spre liniile lungi, delicate, care împli neau un tot plin de 
farmec. Ochii ei cenușii, strălucitori, îl cuprinseră pe musafir dintr-o 
căutătură scurtă, parcă întâmplătoare, dar suficientă pentru a înregistra cele 
mai mici amănunte. 

—Sper să staţi mai mult la noi, domnule conte, spuse cu bucurie 
nereținută. Fratele meu nu va fi mai puţin încântat decât mine. 

—E o invitaţie care mă onorează, evită musafirul un răspuns direct. 

Stela simţi delicatul refugiu şi fiindcă nu-i erau dragi prefăcătoriile, îl 
ameninţă cu degetul. 

—Of, domnule Teleki! Sunt puţini prietenii noștri, iar cei mai buni 
ajung pe la noi doar în trecere. Sper să ne fii oaspete măcar o săptămână. 

—Mă predau, râse musafirul fericit de bucuria ce strălucea în ochii ei. 
Cât despre veşti, vor fi la plecare. Până atunci le voi ţine închise în mintea 
mea fără să-mi pese de povara lor. 

—Domnule Teleki, strigă fata roşind, cu toate rugă ciu nile ce le fac 
pentru domnia-ta, vei ajunge cu siguranţă în purgatoriu păcătuind astfel. 
Care fată, care femeie din lume ar putea rezista o săptămână în faţa unor 
veşti ce le-ar putea căpăta pe loc? Ar fi oare casne mai mari decât aceasta? 

— Te rogi pentru mine? îngână contele buimac. 

—Uneori, zâmbi ea cuprinsă de sfială. 

Intuind momentul greu ce picase peste cei doi, tânărul castelan 
interveni la timp. 

—Cred că pentru nişte oameni atât de retrași ca noi, veştile bune ca şi 
cele mai puţin bune sunt o adevărată înviorare. 

—Aşa e! aprobă musafirul. Veştile sunt de mai multe feluri. Prima e 
scurtă şi sper să vă facă multă plăcere. L-am invitat aici pe contele 
Szatmári, viitorul moștenitor al bătrânei contese. E un tânăr fermecător, dar 
nu se poate asemui nici pe departe cu mătuşa lui, doamna contesă de 
Szatmări. 

— Minunat, minunat, domnule Teleki! se entuziasmă castelanul. Aceste 
ziduri vechi vor prinde puţină viaţă. 

— Aşteptaţi, că nu e totul! se înveseli musafirul. Am invitat-o și pe 
bătrâna contesă. Tinerii nu prea fac tovărășie bună cu bătrânii, dar această 


doamnă, cam aiurită la prima vedere, merită să fie cunoscută de voi. E 
vorba despre acea admirabilă doamnă care nu-și lasă nepotul să poarte o 
biată perucă, susținând că numai naturalul are preţ în viaţă. Acea doamnă 
care a tras cu pistolul după dregătorii principelui. Acea doamnă care la peste 
optzeci de ani, după spusele altora, şi la aproape şaizeci, după spusele ei, se 
ține atât de bine încât mai iese dimineaţa călare, să se plimbe pe frumoasele 
ei domenii. Acea doamnă care a binevoit să-mi arunce în cap o salatieră de 
argint, numai pentru faptul că am avut neprevederea să-i spun: „Doamnă, 
arătați minu nat.” „Mincinosule! mi-a strigat ea. Crezi că nu știu cum arăt? 
Chiar dacă mai jumulesc ceva din vârsta adevărată, pe care nu ţi-o spun 
pentru că eşti obraznic, ştiu cum pot arăta la anii mei. Haide mai bine să 
mâncăm niște langoșe călduţe şi să golim amândoi o oală de pălincă. 
Pramatia de nepot, nu știe să bea. Mă mir cum îl mai rabdă pământul.” 
Acum să trecem la celelalte veşti. În urmă cu patru ani, Sigismund Băthory 
a dat acel bal de pomină, despre care aveţi știre fiindcă am fost împreună. 
După cum vă amintiţi, printre invitaţi se aflau și trimișii curții din 
București, adică tinerii Cae Indru, Chirilă Zece Cuţite, Costache Caravană, 
Ducu cel Iute, Petrache cel Mic, Niţă Praştie, 'Tufănel, Toroipan, Gălușcă şi 
Sile Adormitu. Domnii Tufănel, Toroipan, şi Găluşcă ne-au făcut atunci o 
frumoasă demonstraţie de luptă cu bâta. Ei bine, ieri dimineață am fost în 
Mediaș, unde am asistat la înscăunarea noului principe. Privind prin 
mulțimea de gură-cască, văd un tânăr oacheș, înalt și subţirel, cu mersul ca 
de lăcustă. O figură atât de şuie ca a domnului Tufănel e greu să nu se facă 
remarcată. Intuind pricina prezenţei sale acolo am plecat spre drumul care 
duce către Dumbrăveni și Sighişoara. La vreo cinci minute după ce salvele 
au anunţat înscăunarea lui Andrei, îl văd iar pe 'Tufănel călare, gonind parcă 
mânat din urmă de toate furiile iadului. Azi pe la prânz îl întâlnesc în Alba- 
Iulia pe domnul Baltazar, comandantul garnizoanei din Sighişoara. ÎL ştiţi şi 
voi. Un lungan bărbos, cu o cicatrice mare pe faţă. Din vorbă în vorbă, aflu 
că domnia-sa a făcut un chef straşnic la hanul Butoiul Tămăduirii, situat în 
pădurea de dincolo de Sighişoara. Chefuise cu grăsunul Găluşcă. În toiul 
chefului apare Tufănel, schimbă unele șoapte cu Găluşcă, iar grăsunul se 
scuză în faţa lui Baltazar: „Domnule, continuaţi cheful cu prietenul nostru. 
Eu sunt nevoit să dau o fugă la Braşov, unde iubita noastră soacră e gata să- 
şi dea duhul. La noapte sunt îndărăt, dacă nu vor crăpa caii de schimb sub 
mine.” Ei, ce ziceți despre asta? râse Teleki privindu-și gazdele amuzat. 


—Ştiu eu? răspunse Beckembauer. Cred că domnul Gălușcă își iubeşte 
soacra. 

— Soacra? Nici vorbă. Tufănel şi Găluşcă îi duceau veşti lui Mihai- 
vodă. Veşti privitoare la schimbarea din Transilvania. Tot din anumite 
izvoare ştiu că domnul 'Toroipan locuieşte la hanul Berbecul Gras din 
Braşov. Cred că el e soacra lui Găluşcă. Am mare admiraţie pentru Mihai- 
vodă. Cu asemenea ștafete iuți ştie tot ce se întâmplă în țările vecine. Nici 
curtea de la Praga, nici Constan tinopolul nu au o atât de bună organizare a 
ştirilor. Dar n-am isprăvit veştile. Azi în zori a fost arestat Chirilă Zece 
Cuţite, chiar lângă Alba-Iulia. Câteva ceasuri mai târziu mă aflam la palatul 
princiar într-o discuţie cu Andrei Báthory, cu Naprâgy, Ciomârtan şi Kornis. 
În toiul discuţiei apare căpitanul Jager și-l anunţă pe cardinal că domnul 
Cae Indru cere audienţă. Din zori se pusese preț în aur pe vieţile acestor 
oameni ai lui Mihai-vodă. 

Auzind asemenea veste, contele Beckembauer nu păli aşa cum se 
aştepta musafirul. Doar mâinile delicate ale frumoasei contese tresăriră 
lung, ca o bătaie de aripi. 

——Interesant, murmură castelanul. Să auzim în conti nuare. Bănuiesc 
să fie o continuare. 

—Da, o continuare grozavă. Cardinalul i-a poruncit lui Jager să-l pună 
în lanţuri pe Indru, refuzându-i audiența. La un sfert de ceas îl văd pe 
căpitan că se întoarce. „Ei, ce mai e?” l-a întrebat principele. „Măria-ta, un 
cuvânt din partea prizonierului.” „Ah, ah, rosteşte-l, domnule!” i-a poruncit 
cardinalul-principe. „Zablije”, a răspuns căpita nul. Auzind asemenea 
cuvânt, cardinalul fu apucat de un tremur care ne-a uluit. Se albise la faţă, 
iar în ochi i se citea groaza. Apoi ne-a poftit afară şi a cerut să-i fie adus 
prizonierul. L-am văzut în lanţuri pe Cae Indru. Călca atât de calm și de 
zâmbitor încât m-am simţit dintr-o dată mic lângă el. Din cauza surprizei 
abia i-am răspuns la salut. Nu ştiu ce s-a petrecut între el şi principe. După o 
jumătate de ceas era fără lanţuri. Nimic din înfățișarea lui calmă, uşor 
adormită, nu se schimbase. Dacă a scăpat dintr-o astfel de primejdie, cu 
siguranţă că e un mare vrăjitor. Din păcate, domnul Chirilă e încă în lanţuri. 

—Ei, zise castelanul, acum când s-au isprăvit veştile, propun să intrăm 
amândoi în pivnițe. Vinul adus la masă își pierde strălucirea. Trebuie să 
mergem la el în Sfânta-Sfintelor. 

Gazda şi musafirul coborâră nesfârşitele trepte. Slujitorii aprinseră 
făclii. Nisipul greblat frumos îi îndemna parcă să calce în vârfurile 


picioarelor. În timp ce vechii prieteni se cinsteau din toată inima, Stela 
Cristu, falsa contesă Beckembauer, urcă scările spre odaia ei. Abia acolo 
lacrimile stăpânite atâta vreme alunecară domol pe faţa strălucitoare de 
tinereţe. Când se simți mai uşurată îşi închipui că se află într-o discuţie cu 
Indru. 

„Te-am cunoscut sub numele de Cociuban, începu ea. Mai târziu am 
aflat că te numeşti Cae Indru. După lupta de la Călugăreni, fostul cancelar 
Iojica mi-a spus că adevăra tul nume al domniei tale e Marcu. lată că de la 
tine nu am aflat nimic, ci numai de la alţii. De acel ce se ascundea sub 
numele de Cociuban m-am îndrăgostit când aveam şai sprezece ani. Ar 
trebui să-ţi spun Cociuban, fiindcă de acest nume mi-am legat primele 
visuri, dar nu pot. Ai apărut într-o dimineaţă la castelul nostru din Munţii 
Semenicului. Veneai din pădure și eu nu bănuiam că erai hăituit de 
duşmanii lui Iojica. Erai înalt şi slăbuţ. Încă neformat. Mişcările tale erau 
moi, parcă leneşe, iar ochii mereu subţiați ca atunci când te fereşti de 
lumină puternică. Arătai molcom la fire şi cam încet. Zâmbeai rar, mai ales 
la supărare. Pentru zâmbetul acela aspru, mi-ar fi plăcut să te văd mereu 
supărat. Purtai la brâu şapte cuțite de care nu te despărțeai nici noaptea. Mă 
tot întrebam de rostul lor. Odată mă despărțeam de castel prin pădure. Într-o 
poiană am întâlnit doi lotri care s-au năpustit asupra mea. Am ţipat îngrozită 
fără să-mi dau seama că te strig pentru prima oară pe nume. Nu-l strigasem 
nici pe tata, nici pe fratele meu. Voi bărbaţii trăiţi momentele cu toată 
puterea așa cum le trăim și noi, dar noi femeile mai avem harul de a ne 
gândi mai târziu la acel moment, desfăcându-l în mii de bucăţi, dând 
interpretare fiecărui gest. Acesta e unul din marile haruri femeiești. În timp 
ce fugeam de lotri, ţi-am auzit tropotul calului. Ai sărit din șa asemeni unui 
fulger. Am vrut să mă adăpostesc în spatele domniei-tale, dar mi-ai dat un 
brânci care m-a aruncat peste niște tufe de boze. Când ai aruncat cuţitele 
spre cei doi, au fost ca două lovituri de trăsnet. Abia ţi-am putut urmări 
mișcările iuți. Dar nu rănirea lotrilor m-a speriat, ci zâmbetul dom niei-tale, 
în care am descoperit ceva înfricoșător. Fusesem o biată copilă proastă care 
dorisem uneori să te văd supărat. În ziua aceea am descoperit că te iubesc. 
Dar am mai descoperit ceva. Mi-am dat seama că mi-e un pic teamă de 
domnia-ta. Totuşi nu te pot numi Cociuban. Nici Marcu nu te pot numi, 
chiar dacă e nume de prinţ al neamului nostru. Dragostea mea s-a legat de 
Cae Indru. Când ai dispărut de la castel, hăituit de dușmanii mulți, m-am 
descoperit dintr-o dată bătrână la gânduri și fără vlagă. Apoi am aflat că ai 


murit acoperit de ocară, iar pentru mine zilele deveniseră ca şi nopțile, fără 
strălucire. Când ai apărut la balul principelui Sigismund, după mai bine de 
doi ani, mă aflam acolo alături de contele Teleki, care mă ceruse în 
căsătorie. L-am refuzat. Care fată l-ar fi refuzat pe Teleki? Cred că ştiai 
ceva în această privință. Când ţi-am auzit numele rostit, când ai intrat pe 
ușă, întreaga mea viață mi se adunase în priviri. Ţi-ai rotit ochii prin sală 
fără grabă. Asupra mea au zăbovit ca din întâmplare și am simţit atunci cum 
mi se sfâşie inima. Îmi făcusem atâtea planuri, atâtea visuri. Credeam că 
vom dansa împreună. Că mă vei scoate din sala balului. Că mă vei săruta. 
Ar fi fost împlinirea după anii aceia grei când te ştiusem trecut din viaţă. 
Nimic din visările mele nu s-a împlinit. Adică nu. S-a împlinit ceva. Te-am 
văzut. Umerii ți se mai lărgiseră. Aveai un semn nou şi mic deasupra 
ochiului. Principele v-a invitat să vă arătaţi măiestria la sabie în faţa 
părintelui Grasa. L-ai învins, dar asta nu are însemnătate. Însemnat a fost 
doar faptul că am trăit acea luptă alături de domni-ta. Când te apărai de 
loviturile iuți şi frumoase ale marelui spadasin, ochii ţi se îngustau ca o 
lamă de cuţit, iar miş cările erau atât de leneșe încât credeam din clipă în 
clipă că vei pierde lupta. Apoi, ochii s-au mărit brusc. Mişcările domoale s- 
au transformat în fulgere, până când părintele Grasa și-a cules arma de pe 
jos. Ce s-a petrecut mai pe urmă a fost ca un vis rău. Principele a încercat să 
vă ares teze, dar domnia-ta şi prietenii care te însoțeau l-aţi înconjurat pe 
Sigismund şi sub ameninţarea cuţitului aţi ieşit din palat. În lupta de la 
Călugăreni te-ai aruncat în faţa lui Mihai-vodă, ferindu-l de moarte. Focul 
din pistolul turcului te-a lovit în piept. Ai mai avut putere să arunci cuțitul 
omorându-l pe dușman. Apoi ai căzut în braţele lui Mihai-vodă. Printre 
ultimele cuvinte ale domniei-tale s-a aflat numele meu. lar eu crezusem 
atâţia ani că niciodată nu te-ai gândit la mine. Prietenii domniei-tale te-au 
adus în 'Transilvania pe jumătate trecut din lumea aceasta. Domnul Ducu cel 
Iute a venit în Obreja să-mi dea de știre. Calul său a căzut sub dealul de 
lângă Târnava. Ducu s-a prăbușit la picioarele mele. Atunci am înţeles că nu 
numai eu te iubesc. Am ales cel mai bun cal și am gonit într-un suflet. 
Dincolo de Blaj am întâlnit trăsura cancelarului, care îmi ieşise înainte. 
Iojica mi-a făcut loc lângă el şi mi-a spus că de va fi putinţă de salvare a 
domniei-tale, doi oameni ar fi în stare să înfăptuiască minunea. Eu şi 
Zimmermann, felcerul principelui. Niciodată nu mi-am putut închipui să 
aud tremurând vocea aspră a lui lojica. Apoi, când am văzut trupul vostru 
fără cunoştinţă, am simţit cum fuge viaţa din mine. Dacă nu am căzut, a fost 


o întâmplare. Luni în şir le-am petrecut la căpătâiul vostru şi fiecare strop 
de viaţă care apărea în trupul vlăguit mă întărea şi pe mine. Într-o dimineaţă 
te-ai sculat să te razi, dar slăbiciunea te-a făcut să te sprijini. Peste un ceas a 
venit Sile Adormitu și ţi-a dat vestea că se urzeşte un complot împotriva lui 
Mihai-vodă. Te-ai îmbrăcat ca unul sănătos, m-ai sărutat pe faţă din fugă și 
ai plecat. Era primul nostru sărut. Adică nu. Odată dormeai agitat. M-am 
aplecat şi te-am sărutat pe frunte şi am șoptit fără să-mi dau seama: „Soţul 
meu.” Ai deschis ochii doar pe jumătate, iar eu am crezut că pier în clipa 
aceea. Nici azi nu știu dacă m-ai auzit. Sunt patru ani de când ai plecat. Știu 
că mă ocoleşti. Te-ai gândit poate că viaţa domniei-tale mereu în cumpănă, 
mereu pe drumuri, nu o poţi lega de a mea. Ah, dragul meu Cae Indru, dar 
iată că ai ieşit mereu din toate primejdiile. Într-o lume atât de agitată şi 
nesigură ca cea în care trăim, cine mai poate fi sigur pe viaţa lui? Totuși, un 
om ca tine nu e drept şi nu poate să moară, iar eu nu mai am puterea să 
aştept. Te rog, îndură-te de mine! Sunt şase ani de când sper. Curând voi 
ajunge o fată bătrână şi amintirile mele au prea puţină strălucire.” 

Stela Cristu oftă resemnată. Apoi, îi auzi ca prin vis pe Ion și pe Teleki 
trecând prin coridor cam afumaţi. Afară se înteţise vântul. Ploaia iute lovea 
neputincioasă în zidurile castelului. Doar sus pe metereze oștenii de pază îi 
simțeau puterea. 


Aşa cum i se poruncise, căpitanul Jager se prezentă peste un ceas în 
cabinetul de lucru al principelui. 

—Ah, iată-te, domnule! zise cardinalul împingând hârtiile de pe masă 
într-o parte. Ia loc! 

—Nu se cuvine, măria-ta. 

—Lasă, lasă eticheta! Avem de vorbit. Din câte am aflat, ai fost o 
vreme comandant al garnizoanei din Sighişoara, cu o soldă de patru ducați 
pe lună. Ce soldă ai acum? 

—Cinci ducați, răspunse Jager întrebându-se unde vrea să ajungă 
principele, dacă se interesa de veniturile sale. 

—E mult sau puţin? 

—Și mult şi puţin, măria-ta. Adică mult pentru un vechi oștean ce se 
mulțumește cu întreţinerea de la garnizoană şi cu o cană de vin bun. Puțin, 
pentru unul hotărât să-şi întemeieze o familie, aşa cum e cazul meu. 

—Mda! zâmbi principele, învăluindu-l cu o privire protectoare. Ne-am 
gândit să-ţi ridicăm solda la șapte ducați. Ce zici? 


—E mai mult decât speram, răspunse căpitanul mirat. 

—Ei, ei, s-ar putea să-i meriți. Am nevoie de oameni de încredere. De 
oameni în stare să intre în foc pentru mine. azi eşti căpitan. Mâine s-ar 
putea să-i iei locul lui Kornis. 

„Ce naiba o fi vrând ăsta de la mine, de mă ia aşa pe departe? se 
întrebă Jager. Doar asta-i datoria mea. Să-l slujesc.” 

—Ai putea să fii un asemenea om? întrebă cardinalul sfredelindu-l cu 
privirea. 

—Aș putea, măria-ta. 

— Îmi placi, Jager. Eşti modest şi sârguincios, tăcut și inteligent. Iată 
nişte haruri care te-ar putea duce mai sus decât speri. Poftim hârtia prin care 
îți mărim solda! Partea ce ţi se cuvine din arestarea lui Chirilă Zece Cuţite 
se ridică la o sută de ducați. Ia şi această hârtie! Pentru zelul dove dit azi în 
cazul domnului Indru, îți mai dăruiesc cinci ducați. Acum ce mai spui? 

—Spun că sunteţi generos. Până azi n-am fost băgat în seamă la curtea 
din Alba-Iulia. Eram o umbră necesară la ușa palatului. Un câine de pază. 
Oare să cred, măria-ta, că a sosit ceasul meu? 

—Să crezi, Jager! spuse cu toată sinceritatea cardinalul. Cunoști locul 
de la Stânca Diavolului? 

—Ca buzunarele mele. 

—La miezul nopţii va trebui să fii acolo dimpreună cu Chirilă, 
prizonierul nostru. Sus pe stâncă se vor afla Cae Indru, Costache Caravană 
şi Ducu cel Iute. Cu ajutorul unei frânghii îți vor cobori trei călugări. 
Domnia-ta îl vei urca pe Chirilă. Când va ajunge el sus, vor urma nişte 
hârtii mincinoase şi încă doi călugări. Îi iei pe călugări sub pază personală. 
Nimeni nu are voie să discute cu ei. Te voi aştepta aici înainte de apariţia 
zorilor. 

— Câţi oameni să iau, măria-ta? 

—Cinci sute. 

—Dar nu mă duc la război. De zece ori mai puţini tot ar fi prea mulţi. 

—Nu, Jager! îl întrerupse aspru cardinalul. Cinci sute nu sunt mulţi. 
Oștenii să înconjoare toată zona, cu poruncă să nu ia prizonieri, ci să ucidă 
tot ce întâlnesc viu. 

—Nu-i drept fără judecată. 

—Ah, ah, lasă prostiile, Jager! se încruntă principele. Crezi că acei 
domni se vor da prinși fără luptă? Din izbânda pe care o vreau, s-ar putea să 
ieşi bogat. Cae, Chirilă, Ducu și Costache preţuiesc, vii, opt sute de ducați. 


Dacă îi aduci în lanţuri, primeşti această sumă. Dar dacă îi aduci morţi, vei 
primi de trei ori atâta. Norocul nu se abate prea des asupra omului. Nu lăsa 
să-ţi scape asemenea prilej, căpitane! 

—Nu-l voi lăsa, zâmbi Jager. 

Când înnoptă de-a binelea, ieşiră prin poarta de nord a cetăţii Alba- 
Iulia cinci sute de călăreți. Adică prin aceeași poartă părăsită de Indru cu 
două ceasuri mai devreme. În timp ce trupa se mişca spre Măgura Vulpii, 
tânărul ajunse aproape de Stânca Diavolului. Chibzuit, Cae îşi lăsă 
armăsarul într-un loc ferit şi se strecură ca o umbră spre locul unde se 
despărţise de prieteni şi prizonieri. 

„lată că nu ştiu ce s-a întâmplat în lipsa mea, gândi el, iar prevederea e 
mama înțelepciunii.” 

Pădurea dormea adânc. Susurul liniștit al Ampoiului parcă întărea 
liniştea locurilor. Aerul era greu ca dinaintea ploii. Întunericul se dovedea 
negru ca smoala. Din apropiere ţâşni o pasăre de noapte, fâlfâindu-și aripile 
domol. După zgomotul rar al aripilor, Cae pricepu că pasărea nu a fost 
scomită din culcușul ei. La vreme de primejdie, bătăile aripilor sunt scurte, 
iar zborul se face la rasul pământului, nu în văzduh. Se opri după un sfert de 
ceas, gândindu-se: „Dacă nu s-a întâmplat nimic rău, acum sunt destul de 
aproape ca să fiu auzit de către prietenii mei.” 

Duse palmele în jurul gurii și scoase un țipăt uşor, de bufniţă. La cel 
mult douăzeci de pași, răzbi un țipăt asemănător. Indru răsuflă ușurat. Peste 
câteva clipe Ducu îi ieși în întâmpinare. 

— Totul e bine pe aici? 

— Totul. 

—În cazul ăsta, avem mult de lucru. La miezul nopții, Jager îl va 
aduce pe Chirilă sub Stânca Divolului. 

—Ai reuşit să-l îndupleci pe cardinal? 

—Nu să-l înduplec, ci să-l sperii. Totuşi, din partea lui ne așteaptă 
multe primejdii. În noaptea aceasta vom face schimb de prizonieri, cu 
ajutorul frânghiei lui Costache. Aici voi rămâne singur. Voi doi luaţi caii 
noștri și ai călugărilor. Dincolo de muntele acesta începe un pârâu. După un 
ceas de mers ajungeţi la Poiana Zorilor. Să mă aşteptaţi acolo! La Stânca 
Diavolului s-ar putea să fie horă mare. 

—Nu plecăm nicăieri, zise Costache apropiindu-se. Am auzit că va fi 
schimb de prizonieri. Crezi că principele ca scăpa asemenea prilej de a pune 
mâna pe noi? 


—Sigur că nu, răspunse Indru. Acesta e şi motivul pentru care vreau să 
puneţi caii la adăpost. Jager va înconjura aceste locuri cu mulţi oșteni. Nici 
eu nu aş scăpa un astfel de prilej. 

— Tocmai asta ne face să rămânem alături de tine şi Chirilă. 

—Hotărâm la urmă, fu de părere Ducu. Întâi să ascultăm planul 
prietenului Cae. Fiindcă sunt convins că are un plan. 

—Am. 

—O clipă, interveni Caravană. În afară de Zablije a mai scăpat cu viață 
un călugăr. 

—Asta nu schimbă cu nimic planul meu. Dacă sunt bine legaţi 
amândoi, nu-mi vor da nici o bătaie de cap. 

—În privinţa legăturilor, ştii că sunt meşter, chicoti grăsunul. Sunt 
burduf amândoi și cu niște căluşuri frumoase în gură. Zău că e o cinste 
pentru ei să poarte niște căluşuri meșşterite de Caravană. l-am ascuns în 
tufișuri, cam la cincisprezece paşi de Stânca Diavolului. 

—Bine lucrat! aprobă Indru. Ei nu trebuie să cunoască pregătirile 
noastre. Auzi, Costache? Oare dacă am despleti funia și am împleti două 
subțiri, ar avea destulă rezistență? 

— Te cred. Sunt făcute din cânepă nouă. 

— Atunci, la treabă! Eu despletesc. Tu și Ducu împle tiţi. Trebuie să 
fim gata înainte de miezul nopţii. 

— Vom fi, dar nu prea le văd rostul. 

— Tocmai pentru că nu ţi-am spus planul până la capăt. În timpul zilei 
am cercetat peretele muntelui din dreapta. La înălțimea de cinci-șase 
stânjeni se află o vatră. Cine ajunge pe vatra aceea își poate continua 
drumul spre creastă. Va trebui să atârnăm acolo o frânghie de la vatră în jos. 
Oricât de mulţi oşteni ar ajunge aici, vor fi neputincioşi în faţa pereților 
drepţi de piatră. Adică vom ieși din încercuire de parcă am zbura peste 
crestele munților. La aşa ceva nu se va aştepta Jager. 

—Propun să plece numai Costache cu caii, interveni Ducu. Pentru 
atâta treabă nu-i nevoie de doi oameni. Eu voi rămâne aici. În timp ce tu vei 
sta pe Stânca Diavolului la schimb, mă furişez prin împrejurimi, pentru a 
urmări mișcările oștenilor. 

—Adausul la plan nu e rău! observă Cae. 

Lucrară iute. Mâinile lor meştere la asemenea treburi isprăviră 
frânghiile într-un ceas. Cu puţin înainte de miezul nopţii, Costache porni cu 
caii spre Poiana Zorilor. Cae făcu un ocol mare, până găsi un loc bun de 


urcuș. Ajunse pe vatră, nu fără greutate, fixă frânghia de rădăcinile ieșite ale 
unui brad şi se lăsă apoi să alunece de-a lungul frânghiei. Ducu îl aştepta 
neliniștit de întârziere. Răsuflă ușurat când îl simţi lângă el. După douăzeci 
de paşi, ajunseră din nou pe Stânca Diavolului. Apoi, abia avură timp să-i 
care pe călugări la locul de schimb, când se auzi glasul lui Jager: 

—Ești aici, domnule Indru? 

—Aici, căpitane. Bună seara! 

—Tot respectul nostru! răspunse Jager politicos. Putem începe 
schimbul? 

— Îndată. Numai să fixez frânghia. L-aţi adus pe domnul Chirilă? 

—Da, prietene, răspunse acesta. Sunt aici sub stâncă. Domnul Jager m- 
a îndatorat cu această plăcere. Calul meu e sub mine. Din păcate nu-l putem 
căra sus. l-am promis unui oştean o răsplată bună, dacă se va îngriji de el. 
Căpitanul e de părere să cobori pentru a-l lua în primire şi a schimba unele 
amabilităţi. Dar domnia-sa e însoțit de vreo cinci sute de oșteni, aşa că 
propun să amânăm această plăcere până la o împrejurare mai nimerită. 

—Regretul e de partea mea, râse căpitanul. Întâlnirile cu domniile- 
voastre au început să devină o sursă de câștig bun. Îmi aduc ducați. Păcat că 
noaptea e atât de întunecoasă. V-aţi fi bucurat de salutul nostru. 

În timp ce se schimbau asemenea amabilități, Ducu făcu un ocol mare 
prin împrejurimi. Se târa ușor, ca o adiere. Nimic nu se clintea în urma lui. 

—Gata, domnule Jager, putem începe, strigă Cae. 

Zicând acestea, începu să-l coboare pe Clement. Curând îi veni rândul 
lui Zablije. Apoi, primul mort. 

—Ah, ah! exclamă Jager. Călugărul acesta e ţeapăn de-a binelea. Nu 
ştiu dacă schimbul se desfăşoară în regulă. 

—Știe principele, bravă Cae. 

„Pe toţi dracii! gândi căpitanul. Cardinalul nu mi-a pomenit nimic 
despre asta. Sper să nu am necazuri.” 

După asemenea cugetare se întoarse către Chirilă. 

—Urcă, domnule! A fost o plăcere pentru noi şi trag nădejde să ne mai 
întâlnim. 

— Ne-am întâlnit de multe ori, spuse acesta și de fiecare dată plăcerea 
a fost de partea mea. 

Căpitanul înţelese ironia, astfel că răspunse acru: 

—Așa e, domnule! 

Când ajunse Chirilă sus, Cae îi șopti repede: 


— Mergi douăzeci de paşi spre dreapta, până ai să dai de peretele 
muntelui! Pipăie cu mâna de-a lungul peretelui și vei simţi o frânghie! Urcă 
pe frânghie până te loveşti de niște rădăcini de brad! Agaţă-te de ele şi ai să 
ajungi pe o vatră! Să mă aştepţi în locul acela! 

—Ei, ei ce se întâmplă acolo? își pierdu răbdarea căpitanul, bănuind 
şoaptele celor de sus. 

— Îndată, îndată, râse Indru. Pari grăbit, domnule Jager, dar nouă nu ne 
displace întâlnirea cu voi, mai ales în situația de față, când ne desparte 
asemenea obstacol. 

—O, o! gustă gluma căpitanul, am știut totdeauna că sunteți un om de 
duh. Dar să mă ia naiba! Și acest călugăr e mort. 

—Ca și ultimul, domnule Jager. Doar nu-ţi închipui că întâlnirea dintre 
noi a fost amicală? 

— Nu-mi închipui nimic. În schimb mi-e teamă că schimbul dintre noi 
are unele cusururi. 

Cae nu-i răspunse. De undeva din apropiere se auzi un țipăt de bufniță. 
Era semnalul lui Ducu, iar tânărul pricepu că întreaga zonă e înconjurată de 
oşteni. Apoi, auzi lângă el o șoaptă: 

—Lasă-l naibii! Peste câteva clipe, drumul nostru spre frânghie nu va 
mai fi liber. Zgomotele din jur se înteţiră brusc. Indru nu-l mai legă pe 
ultimul călugăr mort, ci îi dădu brânci de sus de pe stâncă. La spatele lui se 
precipitară sumedenie de paşi. Dar el nu făcu greşeala să alerge. Ridică un 
bolovan greu cât un copil și-l aruncă spre stânga. Atraşi de zgomot, oștenii 
dădură năvală în direcţia bolovanului. Tânărul alunecă spre frânghia 
salvatoare ca o nălucă. Apoi îl auzi pe Jager: 

—Domnule Indru, de data aceasta nu mai scăpaţi, iar plăcerea va fi de 
partea noastră. 

De undeva, parcă din cer, îi răspunse un hohot de râs. Jager înjură 
groaznic. Indru trase frânghia şi-şi continuă urcușul alături de Chirilă și 
Ducu. Spre creastă, pădurea fremăta ușor. La Stânca Diavolului, oștenii se 
loveau între ei pe întunericul de nepătruns. 


În prima duminică de iunie a anului 1599 intrară prin poarta de nord a 
Bucureştilor doi călăreţi cu hainele colbuite de drum lung. Cel din față 
părea un dovleac aşezat în cumpănă pe cal. Arătarea de sub el se dovedea o 
sluţenie rar întâlnită în Câmpia Bărăganului. Al doilea călăreț era un lungan 
cât o grindă, cu faţa roșcată adusă înainte ca un bot de vulpe, cu părul roşu 
săltat pe creștet asemenea unei creste de cocoș. 

—Nu crezi, dragă domnule Sile Adormitu, întrebă primul călăreț, că s- 
ar cuveni să ne udăm gâtlejurile după atâta oboseală? 

—Pe porţile iadului, domnule Costache! răspunse al doilea călăreț 
înviorat dintr-o dată. Aveţi unele idei adânci, izvorâte dintr-o meditaţie 
îndelungată. Nu-mi trecuse prin minte asemenea desfătare a corpului, 
datorită firii mele lipsite de haruri înalte. Ultimul chef l-am făcut cu 
părintele Grasa și nu mă ruşinez a vă mărturisi că sfinţia-sa m-a băgat sub 
masă după primele două găleți cu vin. Atunci, sau poate ceva mai târziu, 
mi-am dat seama de toată păcătoşenia mea trupească. Dacă mi se va 
întâmpla asemenea lucru și cu domnia-voastră, să nu-mi interpretaţi slăbi 
ciunea ca o lipsă de respect. Va fi suficient să mă stropiţi cu apa unei găleți 
pentru a mă readuce în simţirea spiritului. Apoi voi avea cinstea să vă fac o 
cântare la ureche. Am o voce care te bagă în răcori. 

Ajunşi printre primele case, călăreţii îşi domoliră caii obosiţi, iar 
privirile lor cătară lacome împrejur, așa cum se întâmplă celor ce lipsesc de 
acasă multă vreme. În timpul nopţii plouase peste oraș. O ploaie scurtă, 
bogată, care dărui zorilor o atmosferă calmă, răcoroasă. Mirosna florilor de 
salcâm stăruia în aer dulce-amăruie, ca un parfum înviorător. Soarele de 
dimineaţă ştergea urmele ploii, dar întreaga atmosferă a orașului părea că 
întinerise peste noapte. Prin curţile gospodarilor, pietrișoara se umflase 
brusc de atâta sănătate. Stânjeneii, cam plini de ei, sfidau căldura cu săbiile 
întinse bătăios în jurul minunatelor flori albastre, iar tufele de regina-nopţii, 
înalte cât omul, își strângeau petalele ofensate, gata să le redeschidă la cel 
mai mic semn de slăbiciune a soarelui. Casele boierești, multe la număr în 
partea de nord, cu intrările mari şi cerdacurile în stare să adăpostească 
fiecare o nuntă, răsăreau ici-colo din măreţia boschetelor sau a copacilor 
bătrâni. Cireşii se desfătau ademenind privirile trecătorilor cu fructele lor 
roşii-gălbui, în care soarele Bărăganului pusese ceva din sufletul său. 


Înainte de a intra în Uliţa Mare, cei doi călăreți își abătură caii pe la 
piaţa Zece Mese, unde domnii Tufănel-tatăl și Ciripoi-tatăl începuseră o 
dispută verbală care amenința să nu se mai sfârșească. Tarabele lor cu 
blaturi, cu sucitoare şi cu linguri de lemn erau învecinate, chiar dacă le 
despărțea o distanţă de zece-doisprezece paşi. Distanţă stabilită de ei, după 
ultima păruială, ca între două firme rivale respectate în acea zonă a 
Bucureştilor. Cei doi concurenţi căpătaseră o bunăstare vizibilă, datorită 
unor însemnate investiţii făcute în fiecare sezon călduros. Dacă în urmă cu 
câţiva ani se mulțumiseră să-și expună mărfurile pe nişte simple rogojini, 
acum tarabele confecționate din scânduri le dădeau un aspect mai sobru, 
mai elegant. E drept că în iernile geroase cei doi negustori își băgau 
prăvăliile pe foc fie din cauza frigului, fie datorită unor proiecte ambiţioase. 
Dar, când începea anotimpul cald, câțiva gospodari din zona bogată a 
orașului se pomeneau într-o dimineaţă că le-au dispărut gardurile și nimeni 
nu le-ar fi putut recu noaște în cele două tarabe din scândură geluită frumos. 

Cu toată căldura statornicită în Câmpia Bărăganului, din motive total 
necunoscute, domnul 'Tufănel-tatăl purta o splendidă căciulă de miel alb şi 
negru. Culorile se păstrau la ea în părți egale, ceea ce arăta că a fost 
confecționată din două căciuli mai vechi. Sumanul aproape nou, cu 
mânecile mult prea lungi, avusese cu siguranţă un stăpân voinic, iar domnul 
Tufănel-tatăl putea fi bucuros că nu se întâlnise până în ziua aceea cu fostul 
proprietar. Faţa lui mică, niţel şuie, semăna cu a unei veveriţe, iar ochii 
mari, cu priviri alunecoase, arătau o notă de inteligenţă. 

Ciripoi-tatăl părea un adevărat gentlemen. Pălăria lui de catifea, cam 
roasă de timpul necruţător, fusese croită cândva pentru o căpăţână de uriaș. 
Acesta era motivul pentru care frumosul acoperiş se supunea atracției 
gravitaționale și aluneca plin de respect pe faţa negustorului, acoperind-o cu 
totul. Obişnuit cu năzdrăvăniile ei, domnul Ciripoi o trimitea pe creştet cu o 
scurtă lovitură de palmă, iar de sub ea se arătau nişte urechi mari, clăpăuge, 
un nas în formă de conopidă, o gură cât o jumătate de sapă, cu buzele 
vinete, supte înăuntru, datorită unor lipsuri interioare de stalactite şi 
stalagmite. Spre deosebire de rivalul său, nu purta suman din două motive 
destul de serioase. Întâi, timpul călduros nu pretindea asemenea îmbră 
căminte, iar mai apoi, distinsul cetățean al Bucureștilor nu poseda nici un 
obiect care să semene cât de cât a suman. Pantalonii cu fundul mare, bun de 
adăpostit o clopotniță, îi împrumutase definitiv de la un bulgar 
neprevăzător, dornic de o baie straşnică în râul Dâmboviţa. 


La apariţia celor doi călăreţi, negustorii se aflau în toiul disputei 
verbale, mai ales că onorata clientelă obiş nuită la piaţa Zece Mese nu se 
îmbulzea pe lângă tarabe. Domnul Tufănel-tatăl, mai ager în priviri decât 
concurentul său, se opri la jumătatea frazei, ochii îi crescură brusc, iar 
exclamaţia de surpriză îl făcu pe Ciripoi să tresară. 

— Vere, zise 'Tufănel, ia seama colo în spatele tău! Nu crezi că boierii 
care s-au oprit ne caută pe noi? 

Ca orice om cu sufletul curat, Ciripoi nu-și pierdu vremea să cerceteze. 
Primul său gest fu îndreptat spre marfă, cu gândul de a prinde în braţe 
întregul inventar al prăvăliei, cu care să se fofileze prin mulțime. Dar tot 
atât de repede negustorul trase concluzia că în vorbele celuilalt nu se afla 
nici o nuanţă de alarmă, așa că își întoarse privirile printr-o fulgerătoare şi 
elegantă răsucire a capului. Astfel, pălăria îi veni peste faţă, o săltă pe 
creştet cu un dupac îndemânatec, iar ochii lui licăriră a bucurie. 

—Hei, Ciripoi, Tufănele, ia veniți mai aproape! strigă Sile Adormitu. 

Cei doi nu o luară la goană spre o atât de dulce che mare, ci zburară în 
întâmpinarea oaspeţilor. Pantalonii bulgarului și sumanul de proveniență 
anonimă fâlfâiră scurt printre tarabe. Sile şi Costache Caravană zâmbiră 
mulţumiţi, observând agilitatea bătrânilor negustori. 

—Câţi ani ai, Ciripoi? întrebă Sile, învârtind în palme două pungi 
burdușite cu aspri. 

Ciripoi-tatăl, om cu scaun la cap şi trecut prin multe, socoti să mai 
adauge la vârsta reală încă vreo două zeci-treizeci de ani, știind că 
bătrâneţea putea zgândări generozitatea călăreţilor. Dar nebunul de Tufănel 
i-o luă înainte şi răspunse cu voce mare, asemenea unui oștean: 

—Cincizeci şi doi are, înălțimea-ta. E născut într-un an cu mine. 

— Minte! sări Ciripoi-tatăl ca ars. Eu abia mă ţin pe picioare de bătrân 
ce sunt. În toată piaţa asta nu e unul mai bătrân şi mai oropsit ca mine. 

Sile Adormitu își înfrână un început de zâmbet, încruntându-se. 

—Atunci, de tine nu avem nevoie. O să ne mulţumim numai cu 
Tufănel. „Să mă ia naiba de nătărău! gândi Ciripoi. În toată Mahalaua 
Opincarilor nu se află unul mai nătărău ca mine. Domnul acesta ţine în 
palme două pungi. Asta se cheamă că nu le-a scos întâmplător. Una din ele 
ar încăpea fără urmă în pantalonii bulgarului. Dacă nu pun mâna pe una din 
pungile alea, pot să mă arunc din clopotniţa bisericii Sfântul Spiridon, că nu 
e nici o pagubă.” 

Făcu o nouă plecăciune în faţa lui Sile, apoi o luă mai pe departe: 


—Înălţimea-ta, oamenii cuminţi sunt rari. Abia dibă cești unul într-o 
piaţă. Mie mi-a mers vestea că aș avea mai mult scaun la cap chiar decât un 
boier. Asta, fără să mă laud. Vărul Tufănel, arde-l-ar pe..., știe că la mine 
vin după sfaturi toţi înțelepţii din mahala. De pomană dau sfaturi. Să mor 
dacă mint! Și oamenii zic: Să mergem la bătrânul Ciripoi dacă vrem un sfat 
bun. Eu nu-i pot opri să-mi zică bătrân. Altfel, sunt dintr-un an cu Tufănel. 
Ba, cred chiar ceva mai tânăr și mai sprinten. 

—Dă-te mă-n câștig de-aicea! i-o întoarse 'Tufănel-tatăl. 

Dar un gest a lui Sile îi domoli pe amândoi. 

— Îl cunoaşteţi pe negustorul Isaia? 

—Ca pe o brezaie, râse Ciripoi. În tinereţe îi aduceam nişte cai, mamă, 
mamă. Numai cai turceşti. Noaptea îi luam, noaptea îi vindeam și tot 
noaptea dispăreau din curtea jupânului Isaia de parcă intrau în pământ. 

—Da, da, înţeleg, zâmbi Sile. Acum, adunaţi-vă marfa! Mai către seară 
mergeţi la Isaia să vă dea câte un cal pe alese și straie pe măsura voastră! 
De fapt, ştie el ce vă trebuie. Mâine dimineaţă veniţi la hanul Privighetoarea 
de Aur! lată și nişte bani pentru femeile voastre. 

Cei doi prinseră cu îndemânare pungile grase, pipăindu-le lacomi, în 
timp ce Sile şi Costache Caravană își îndreptară caii pe Uliţa Mare, către 
faimosul han Privi ghetoarea de Aur. 

Când sosiră noii oaspeţi, hangiul Cristache Mutu își purtă cu mare 
iuţeală pântecul cât un poloboc printre mesele multe. Avea o slăbiciune 
pentru Caravană, care se dovedea un mâncău fără pereche. De multă vreme 
nu-l mai preocupau afacerile băneşti chiar dacă hanul aducea venituri grase, 
ci mai degrabă se simțea atras către clienţii pricepuţi în aprecierea unor 
bucate gustoase. 

— Cristache, băiatule, strigă Caravană, în fiecare an pântecul tău mai 
creşte cam cât un harbuz. 

—Râde hârb de oală spartă! zâmbi șăgalnic hangiul. Nici cu domnia-ta 
nu mă plâng. Dacă n-ai umbla atât pe drumuri, cred că ai putea să mă 
ajungi. Dar nu-i asta pricină de supărare. Oamenii cu pântecul rotund sunt 
făcuți anume să guste toate plăcerile lumii. lar plăcerea cea dintâi e 
mâncarea și băutura. Eu îmi cunosc musafirii după înfăţişare. Cei 
smochiniţi la faţă şi la trup sunt o adevărată pagubă pentru un hangiu 
cumsecade. Ăştia fug de sosuri, de carne grasă, ori de un purceluş la tavă, 
cum fuge dracu de tămâie. Bagă în ei numai uscături și ciorbe lungi, apoase. 
lar la băutură mai mare jalea. Se ameţesc din te miri ce. Borţoşii ciulesc 


urechile și aud zgomote de străchini cale de o poştă. Nasul îi conduce fără 
chip de greșeală către locurile cu mâncare aleasă. Uscăţivii sunt grăbiţi la 
mâncare şi se gândesc aiurea. Borţoşii au un anumit dichis, ca la o slujbă. 
Nu se reped asupra bucatelor. Întâi le adulmecă. Apoi le gustă. Pe urmă, le 
cinstesc mestecându-le domol. Dacă te repezi ca un apucat, mâncarea se 
strânge în ea şi nu-şi mai sloboade aromele. Dar în fața unui plescăit 
molcom se alintă şi te cuprinde cu tot ce are ea mai bun. O singură dată m- 
am păcălit cu un slăbănog. Când l-am văzut, mi-am zis că vine de la 
Muntele Sfânt, unde o fi trăit numai în posturi şi rugăciuni. O arătare lungă, 
cu coastele ca cercurile pe butoaiele nepăpurite. După ce l-am privit cu 
milă, i-am propus: 

„Domnule, să vă dau ceva de post şi niscaiva uscături?” 

Zice: 

„Nu, jupâne dragă! Eu sunt obișnuit cu lucruri alese. Dacă ai un miel 
de vreo zece ocale, copt în spuză și stropit cu vin, eşti omul meu.” 

„Am, domnule, i-am spus mirat. Poate că n-ar strica şi o oală cu vin.” 

„Nu, vin să nu-mi dai acum! Eu n-am timp să mă opresc din mâncat, 
iar setea mă apucă abia la urmă. După prânz intrăm în pivniţă. Fac cinste cu 
vin, dat te poftesc şi la miel. Mie îmi plac borţoșii chiar dacă nu ţin până la 
capăt lângă nişte bucate alese. Însă ca privelişte, merită să te uiţi la ei, 
fiindcă ei reprezintă belșugul.” 

Zic: 

„Domnule, ai vorba aleasă ca omul umblat prin lume. Nouă ne plac 
oamenii subţiri la gusturi și la purtare, d-aia ne-am gândit să nu vă punem la 
casnele iadului într-o întrecere de băutură și mâncare cu un borţos. Să vă 
dau mai degrabă ceva uşor pentru desfătarea trupului. Poate n-ar strica o 
bucată de slănină cât o jumătate de cărămidă, ușor gălbuie de la fumul rece 
din timpul iernii, cu nişte pâine proaspătă de casă, a cărei coajă coaptă pe 
vatră e plesnită și aspră cum e coaja gorunului bătrân. Lângă asta ar merge 
o ceapă cât un genunche de cal. O ceapă roșie și iute, spartă în pumni și 
umplută cu sare... ” 

Zice: 

„Nu!” 

„Atunci, un răţoi pe varză călită. Un răţoi rumenit cum se cade, care 
şade cu picioarele în sus pe o movilă de varză călită, aşa, de al naibii ce e. 
Astea sunt bucate uşoare și nu fac rău într-un stomac prăpădit ca al 
domniei-tale.” 


„Ah, ah! zice el. Mă bucur când întâlnesc un hangiu de treabă. Păcat că 
ești borțos. Zău, n-ai merita asemenea osândă! Să am eu bine câţi borţoși 
am băgat sub masă la băutură și mâncare!” 

„Bine!” îi răspund fără asprime. Apoi m-am aşezat alături de slăbănog, 
hotărât să-i dau o lecţie fără să ştiu pe ce mâini am căzut. După vreo cinci 
ocale de carne fragedă, grăsuță, împărțită frățeşte, am simţit o moleşeală 
dulce. Când apare moleşeala, mă opresc totdeauna din mâncat. Acum nu era 
chip. Slăbănogul îi trăgea înainte la fel de pofticios. Până și oasele trosneau 
între dinţii lui mari. După alte două ocale mi s-a părut că am vedenii. Am 
continuat să înghit alături de el, căsnindu-mă în apărarea sfintelor drepturi 
de mâncăi ale borţoșilor până am căzut prostit. La fiecare îmbucătură 
simțeam o sfârşeală în toate mădularele, iar trosnetul fălcilor lui se arăta 
depărtat ca o părere. M-am trezit în pivniţă printre butoaie. La primul butoi 
am băut câte o oală de vin și ne-am închinat împreună. La al doilea butoi 
ne-am sărutat creştineşte. La al treilea am plâns. La al patrulea am cântat 
popește. La al cincilea mi-a perit vederea. La al şaselea am rămas fără grai. 
La al șaptelea mi-am căutat un loc unde să mor creştineşte. Aveam acolo un 
vin de Drăgășani curat ca lacrima de prunc. Apoi m-am trezit la soare, pe 
iarba din curte. Însă nu în ziua aceea, ci într-a doua. După trei săptămâni 1- 
am alungat. Parcă mai slăbise cât a stat la mine. Și mirosea în urma lui a 
pagubă şi a uscăciune. Asta e, domnule Caravană. Totuşi, oamenii din soiul 
acesta sunt rari pe lume. Am auzit că vrei să te însori. Cred că n-ar strica 
ceva chibzuială. Femeia slăbănoagă e bună la dragoste. În bucătărie nu face 
cât o ceapă degerată. Acolo, numai grăsanele au căutare. Cum vezi una 
căreia îi atârnă şuncile și are fundul cât un butoi, să ştii că e cea mai 
potrivită pentru o căsnicie lungă. Dragostea ţine de obicei puţin. Dar de 
mâncare bună ai nevoie toată viaţa. Să te ferești de femeia care ajunează 
împotriva îngrășatului, fiindcă trebuie să posteşti împreună cu ea! Să te 
ferești de femeia care vorbeşte puţin! Asemenea soi de femeie adună în 
gușă toată otrava gândului și e mai acră decât măcrișul. Acolo unde ciripitul 
ei se aude toată ziua, se umple casa de lumină. Să mă ia naiba! Te-am oprit 
în uşă cu vorbele mele: Pofteşte sus! Domnii Cae Indru, Ducu cel Tute, 
Chirilă Zece Cuţite şi părintele Grasa abia aşteptă un ospăț cu voi. 

* 

Noaptea se lăsa domol peste Bucureşti. O noapte calmă, limpede, ce 
nu prevestea nimic din marile ameninţări picate din toate părţile peste Țara 
Românească. În odaia de lucru a lui Mihai-vodă era lumină. O încăpere mai 


mult lungă decât lată. Pe mijlocul ei se afla o masă de stejar lucrată în 
frumoase crestături de mână. Pereţii încărcați cu panoplii bogate în arme, 
ferestrele mici, cu zăbrele groase cât funiile, tavanul simplu spoit în alb, 
mobila puţină, dădeau interiorului o atmosferă de răceală. Doar imensul 
covor de Keşan, lucrat în tonuri calme, aducea o notă de căldură. 

Domnul Ţării Româneşti se plimba îngândurat de-a lungul odăii. Purta 
o îmbrăcăminte simplă de catifea bine strânsă pe corp. Umerii lui mari 
contrastau plăcut cu şoldurile înguste. Liniile dulci ale corpului nu-și 
pierduseră farmecul deşi Mihai-vodă intrase în pragul de toamnă al vieţii. 
Părul ușor cărunt pe la tâmple se răzvrătea aspru a neorânduială, dezvelind 
fruntea înaltă, brăzdată de cute adânci. La vreme de gânduri multe, cutele se 
adunau între ele ca la sfat de taină. Când gândurile se depărtau, dând răgaz 
de liniște, fruntea se limpezea ca cerul după ploaie, iar privirile arzătoare 
căpătau dulceaţa soarelui potolit, de toamnă. 

„Au trecut patru ani de când am scos Ţara Românească de sub turci, 
gândi vodă. În aceşti ani am purtat atâtea războaie cu turcii şi cu tătarii cât 
n-au purtat alte neamuri în toată istoria lor. Am biruit în toate luptele, dar 
nimic nu a fost hotărâtor. Parcă ieri am tăiat până la ultimul om gamizoana 
turcilor din București. Parcă ieri am luat la rând cetăţile turceşti din lungul 
Dunării și din Balcani. Oştenii au făcut mari lucrări pentru neamul 
românesc. Atât de mari cum nu s-au mai pomenit. Adică nu. Uite că 
greşesc. Au fost lucrări chiar mai mari ca ale noastre. Mircea cel Bătrân și 
Ștefan cel Mare ne-au întrecut cu mult aşa că nu ni se cuvine cine ştie ce 
fală. Ne-am bătut aşa cum au făcut totdeauna părinţii noştri. Să se fi născut 
oare neamul nostru lipsit de noroc? Fiecare bucată de pământ românesc are 
în el sângele unui apărător. Toți înaintașii noștri s-au bătut să apere 
pământul ţării. Dar iată că ne aşteaptă alte războaie. Până când ne vom bate 
oare? Turcii au ridicat la Călugăreni atâta oaste încât ar fi ajuns pentru un 
război cu toată Europa. O sută optzeci de mii de turci au stat împotriva 
noastră la Călugăreni. Mi-a fost grozav de frică atunci că vom pierde. Dar 
m-a încercat și un moment de mândrie. Prin uriaşa oştire adusă împotriva 
noastră, turcii ne arătau, fără să ştie, respectul şi prețuirea lor. Eram de zece 
ori mai puţini. Dar turcii ne cunoşteau virtuțile de pe câmpul de luptă. 
Doamne, Dumnezeule, când a început lupta din vadul Călugărenilor şi am 
văzut puhoiul turcesc, m-a apucat o fală şi o mândrie fără seamăn pentru 
neamul românesc! Turcii nu aveau curajul să se bată de la egal. Oare Ștefan 
cel Mare a simţit asemenea fală? Fiindcă şi el a fost cinstit de turci cu astfel 


de puhoaie. Dar asta nu are importanță. Această mândrie va rămâne 
urmașilor noştri. Am învins la Călugăreni. O mână de oameni am bătut un 
imperiu. Poate și noutatea pe care am adus-o noi în războaie să-i fi 
descumpănit pe turci. Românii au priceput înaintea altor neamuri că 
armatele greoaie, încărcate în zale şi fierărie şi-au trăit traiul. Oştirea 
Bucegilor a fost trăsnetul nostru pentru turci. Ea a hotărât bătălia de la 
Călugăreni. O oştire uşoară, ca fulgul. Va mai trece multă vreme până când 
generalii vor înțelege că oștilor greoaie le-a trecut vremea. Apariţia armelor 
de foc a isprăvit vremea armurilor şi apărătorilor greoaie. Totuși n-am 
folosit destul toate planurile noastre de tactică. Chirilă Zece Cuţite se 
dovedeşte un oștean mai bun decât mine. El s-a zbătut să înființăm un corp 
de oșteni care să atace spatele dușmanului cu mult înainte de a se apropia de 
granițele noastre. Care să-i macine aprovizionarea şi muniţiile. Timpul şi 
sărăcia nu ne-au îngăduit să facem prea multe. Sfaturile lui Cae Indru au 
ajutat să câştigăm bătălii fără pierderi de oameni. Vom folosi viclenia mai 
mult decât înainte. Dar nu e totul. Avem nevoie de soli buni, care să ştie a 
purta tratative cu dușmanii și prietenii. De multe ori tratativele purtate cu 
chibzuială aduc mai multe foloase decât victoriile de pe câmpul de luptă.” 

Mihai-vodă îşi întrerupse plimbarea. Clucerul Ieremia Băicoianu, un 
tânăr înalt, spătos cât un urs, cu faţa veselă ca de prunc, aștepta lângă ușă. 

—Ce-i, Băicoiene? întrebă domnul trecându-și dege tele prin păr, într- 
un gest de înviorare. 

—Au sosit, măria-ta. 

—Să intre! 

Clucerul feri draperia într-o parte. Cinci bărbaţi se aliniară frumos în 
faţa lui vodă şi salutară cu pălăriile. 

— Măi, să fie! râse domnul. Parcă aţi fi la curtea lui Henric al patrulea, 
rege al Franţei. 

—Sau la curtea Spaniei, chicoti Caravană. 

—Sau la Londra, îngână Ducu cel Iute. 

—Ori la Genova, Florenţa sau Roma, zâmbi părintele Grasa, un lungan 
slăbănog, adus de spate ca o păstaie, cu nasul coroiat ca o chiflă, cu fața 
colțuroasă şi încrețită, parcă trasă la darac. 

—Sau la Bucureşti, spuse aspru Chirilă Zece Cuţite. 

—Să înţeleg prin aceasta că Bucureștii a devenit o capitală însemnată? 
întrebă vodă cu ochii licărind a veselie. 


— Așa se pare, măria-ta, zise Cae Indru, cel mai înalt dintre oaspeţi. 
După victoria de la Călugăreni am devenit cunoscuţi în toate orașele 
Europei. Auzind vestea, regele Franţei a strigat entuziasmat în faţa 
curtenilor: „Lucrează bine Valahul.” Or, se știe că regele Henric e cam 
zgârcit în laude. Unele ţări ar trebui să ne fie chiar foarte recunoscătoare. 
Zecile de bătălii pe care le-am câştigat împotriva turcilor i-au oprit pe 
aceştia din drumul lor către ţările din Apus. Popoarele Balcanilor visează la 
libertate având privirile îndreptate spre noi. Locuitorii din Viena şi din 
Praga se roagă pentru sufletele noastre. Dacă am fi pierdut la Călugăreni, 
Sinan-paşa ar fi făcut o simplă plimbare peste aceste oraşe. Rudolf e un 
împărat mărginit dacă nu pricepe cât a câștigat prin slăbirea Imperiului 
Otoman. Polonii și cnezii ruşi ne-au trimis daruri, fiindcă nici ei nu ar fi fost 
feriți de necazuri şi lupte. În Grecia, faptele noastre de arme sunt cântate 
mai mult ca la Bucureşti. Genova, Florenţa și Roma au scăpat pentru un 
timp de primejdia turcească. Deci, iată, măria-ta, că ne cunoaşte și pe noi 
ceva lume. 

—Bine spus, prieteni! zâmbi vodă. Și cu toate acestea, niciodată nu am 
avut mai mulți dușmani ca acum. Rugăciunile unora, admiraţia altora, 
vestea că suntem un popor de viteji nu ne ajută cu nimic. Neamurile 
Europei, amenințate și ele, nu au mișcat un deget să ne sprijine, iar cu slujbe 
şi ceva gânduri bune nu-i poţi opri nici pe turci, nici pe tătari. Dar să lăsăm 
asta. Mai așteptăm oaspeţi. Ia spune, Costache, ce-ţi mai face Zambilica? 

—E tată, măria-ta, se lumină de plăcere Caravană. 

— Tată? râse vodă. Dar care iapă a putut să se încurce cu asemenea 
sluţenie de armăsar? 

—Se găsesc, doamne, se găsesc, răspunse cam înțepat Caravană. Acum 
doi ani, doamna baroană Maria-Florenţa de Szentivâni a avut bunătatea să 
ne găzduiască în castelul ei din Aiud. Într-o dimineaţă, umblând noi aiurea 
prin împrejurimile din lunca Mureșului, numai ce văd că iese din păpuriș o 
arătare grasă, cu botul pătrat, cu urechile nu mai mari de un deget. M-am 
gândit eu, să fie cal? Nu prea aducea cu asemenea animal atât de cunoscut 
nouă. Corpul era mai degrabă de vacă, iar coada groasă cât un butuc nu 
putea fi mai lungă decât o palmă. Pielea ei tărcată cu alb, cu galben și cu 
vânăt mă încurca şi mai rău. Picioarele îi erau scurte, ca la porcii de Bazna. 
Când ne-a văzut, a scos un răget care m-a lămurit că nu e cal. Dar nebunul 
de Zambilica rămâne locului ca prostit. Cobor de pe el și încerc să-l 
îmbărbătez. Măria-ta ştii că Zambilica e un animal simţitor. Totuşi, de data 


asta nu mă lua în seamă. Se uita năuc la arătare. M-am gândit că s-ar putea 
să fie vacă. Însă nu avea coarne. Poate să le fi pierdut într-o împrejurare 
nefericită. Sau mă aflam în faţa unei scroafe uriaşe, chiar dacă botul ei nu 
semăna cu un rât. Zambilica e cam slut la înfățișare, însă lângă dihania 
aceea părea un făt-frumos. Zic: „Zambilico, nu te apropia, nebunul dracului, 
până când aflăm ce soi de animal ar putea să fie!” Eu vorbeam, eu auzeam. 
Zambilica se rupe de lângă mine fudul ca împărații învârtindu-se pe 
picioarele lui ca nişte pirostrii. Când ajunge cam la doi paşi de arătare, își 
saltă botul ca episcopii la cântecul prea subțire. Ochii i se făcuseră ca 
jeratecul şi scoase un răget cum n-am mai auzit. Am pus mâinile pe 
pistoale, simțind că ar fi ceva primejdie. Vaca, scroafa sau iapa se fandosea 
olecuță de fund, ca muierile când le apucă strechea, îşi întoarse buzele mari 
ca două foi de varză și se puse pe un grohăit care mă băgă în răcori. Strig: 
„Opreşte-te, Zambilico! Las-o dracului, că e scroafă! Asta în loc de mânz îţi 
face vreo zece purcei.” Zambilica nici gând să mă audă. Ajung unul lângă 
altul, se muşcă în glumă de ceafă, aruncă din picioare cât colo, se privesc 
lung, aiuriţi, ca îndrăgostiţii, înalță boturile către cer și mai trag un răget 
împreună. Apoi dispar în tufărișurile din marginea Mureșului. Zbier eu: 
„Zambilico, vino-ncoa, fir-ai al dracului de zurbagiu! Nu vezi că arătarea ți- 
a făcut farmece? Asta umblă cu moșmoande, ascultă-mă pe mine! S-au mai 
văzut cazuri de răpiri chiar la dobitoace. Crezi că eu nu înţeleg un tânăr 
îndrăgostit? Mă rog... să fie dragoste la prima vedere... că au mai fost cazuri 
la mine și la doamna baroană... însă baroana se vedea că e femeie... dar 
asta... Să ştii că eu îmi iau mâinile de pe tine dacă iese prost. Pe urmă fac 
prinsoare că nu e iapă. Cred că e o corcitură de vacă şi porc, aşa că nu se 
cade...” 

Obrajii lui vodă se făcură stacojii din cauza râsului, dar Costache 
continuă să înflorească păţania, cu toată seriozitatea. 

—Mă iau, doamne, după ei prin păpuriș, însă fără folos. Parcă îi 
înghițise pământul. Către seară, când îmi pierdusem nădejdea să mai dau de 
urma lor, numai ce îl văd pe Zambilica apropiindu-se de castel cu mireasa 
alături. Doamna baroană Maria-Florenţa nu e o femeie fricoasă. Totuşi, la 
apariţia ăleia, s-a albit la faţă şi a strigat: „Jesus-Maria!” Apoi s-a lăsat 
moale în braţele mele. Acum are un fiu. 

— Cine, baroana? întrebă vodă insinuant. 

—Nu, măria-ta, Zambilica. 


La apariţia boierilor Vintilă Băicoianu, Leca, Radu și Preda Buzescu, 
Calomfirescu, Stroe şi Udrea, Costache Caravană se opri din vorbăria lui. 
Sfatul era complet, chiar dacă lipseau mulţi boieri de seamă. Hotărârile ce 
urmau a se lua aveau mare importanţă pentru viitorul ţării. Slaba păstrare a 
secretului celor discutate ar fi dus la multe nenorociri. Ferindu-se a supăra 
pe cineva, Mihai își trimisese boierii din timp în diferite misiuni, astfel că 
lucrurile se aranjară cu bună rânduială. 

—lată, spuse vodă, a trecut multă vreme de la ultimul nostru Sfat de 
taină. Ce vom hotărî în această noapte va fi viitorul Ţării Românești. 
Săptămâna care urmează vom ţine Sfatul Divanului. Multe din cele 
discutate aici nu se vor şti în Divan. La 29 martie, în scaunul principatului 
Transilvaniei s-a așezat Andrei Bâthory. Prin plecarea lui Sigismund am 
pierdut un aliat nu prea devotat însă mai sigur decât Andrei. Noul principe 
mi-a poruncit să pără sesc domnia Țării Românești. Ne-am gândit mult la 
această poruncă. 

— Doamne, cred că nu am auzit bine, sări de pe scaun Preda Buzescu. 

Vodă zâmbi şi-i făcu un semn potolit cu palma. 

—Aşteaptă, Preda! Așteaptă să auzi totul! Dacă nu vom fi destul de 
înţelepţi, ţara se va oropsi cu totul până la toamnă. Vom lăsa totuși mai la 
urmă asemenea discuţie. Cred că întâi trebuie să lămurim care sunt 
dorinţele noastre şi abia la urmă vom discuta altele. 

—Dorinţele noastre? se miră Aga Leca. Ce rost mai au dorinţele 
noastre când primejdiile pentru ţară se arată mai rele ca oricând? 

—Leca, Leca! îl dojeni domnul. Eşti viteaz, dar îţi lipsesc alte haruri. 

—E drept, măria-ta! zâmbi Aga Leca. Îmi place mult să lupt decât să 
potrivesc planurile. Aici pot greşi uşor. 

—Nu numai tu. Și eu greşesc. Dacă aş fi fost mai mult decât om, nu 
ne-am fi adunat cu toţii la Sfatul de taină. lată deci dorinţele noastre: la 
toamnă vom ocupa Transilvania și Moldova prin puterea armelor. 

Dacă s-ar fi prăbuşit tavanul peste ei, boierii nu s-ar fi arătat mai 
miraţi. Mihai-vodă se prefăcu a nu observa și continuă cu toată hotărârea: 

— În felul acesta îi vom strânge pe români laolaltă. E visul nostru vechi 
dinaintea înscăunării. O ţară a tuturor românilor va fi destul de puternică 
împotriva duşmanilor. 

Cae Indru nu mai urmări vorbele lui vodă, gân dindu-se: „Întreaga 
Europă e fărâmiţată. Franţa e plină de ducate și comitate. Poporul german e 
la fel de fărâmiţat. Spania și celelalte țări mari sunt în aceeași situație. Dacă 


Mihai-vodă a înţeles necesitatea unirii neamurilor înseamnă că e un mare 
vizionar. Nicăieri în Europa nu se ridică astfel de probleme, urmărindu-se 
doar avantajele mărunte şi locale. De va reuşi asemenea lucrare, despre 
Mihai-vodă se va vorbi chiar peste o mie de ani. Poate niciodată Ţara 
Românească nu a avut un domn atât de mare ca el.” 

Vocea lui Mihai îl scoase din gândurile sale. 

—Aşa cum familiile nu pot trăi despărțite, fiindcă se răzleţesc şi se 
destramă cu vremea, nici un popor nu poate trăi despărţit. Că am fost viteji, 
că ne-am bătut dușmanii unde i-am întâlnit, nu-i mare lucru. Au făcut-o şi 
strămoşii noștri poate chiar mai bine decât noi. Lor nu le-a stat în putere să 
făurească unirea românilor, neavând prilejul. Nouă ne stă azi. Tocmai azi 
când suntem ameninţaţi cu robia și destrămarea neamului mai rău ca 
înainte. Dacă nu o vom face, urmaşii noștri nu ne vor ierta nici în mormânt. 
Asta vrem noi. Nu, Leca, nu mă întrerupe! Vom discuta totul la urmă. Acum 
să vedem care sunt primejdiile. Turcii ridică împotriva noastră patruzeci de 
mii de oșteni. Tătarii, cu peste cincizeci de mii, sunt aproape de Nistru și 
aşteaptă doar un semn al turcilor pentru a se năpusti peste noi. Hatmanul 
Zamoyski visează de mult o graniță polonă la Dunăre. El a pus tabără mare 
lângă Zim, cu optsprezece mii de călăreţi și e gata să coboare asupra noastră 
îndată ce primeşte porunca lui Andrei Báthory. Kornis, comandatul oștilor 
Transilvaniei, şade pregătit în tabăra de la Aiud cu douăzeci și șapte de mii 
de oameni, gata la porunca principelui. leremia Movilă, domnul Moldovei, 
a strâns şaisprezece mii de călăreți lângă Focşani, hotărât să vină peste noi 
la porunca lui Bâthory. Împăratul Rudolf şade la Praga în marele lui castel 
şi se ocupă de citirea stelelor. Slab împărat! El l-a trimis la graniţa 
Transilvaniei pe gene ralul Basta cu zece mii de oameni în zale și nimeni nu 
ştie ce gânduri poartă acest general. Curțile din Praga și Constantinopol duc 
tratative secrete. De când e lumea, înțelegerile țărilor mari s-au făcut pe 
spinările ţărilor mici. Deci, acestea ar fi primejdiile. Acum să vedem pe ce 
ne sprijinim noi. Avem douăzeci și trei de mii de oşteni pe plată, însă nu le- 
am plătit lefile de cinci luni. Ne-ar trebui cincizeci de mii de ducați pe care 
nu am de unde să-i iau. Vistieria e goală. Din vechea și falnica noastră 
armată a Bucegilor au mai rămas în munţi o mie de oameni. Ceilalţi au 
pierit în războaie. Așa că, la ceasul acesta, ne putem bizui pe douăzeci şi 
patru de mii de oameni, împotriva a o sută cincizeci de duşmani, care sunt 
cu atât mai periculoși, cu cât vin din toate părțile. Dacă împărțim oștirea 


pentru a face față celor cinci armate dușmane, vom pierde cinci bătălii. 
Acum poţi să mă întrerupi, dragă Leca. Aştept părerea ta. 

—Doamne, se întunecă acesta, foindu-se neliniștit, propun să 
vorbească în locul nostru, al tuturor, omul care ne-a scos din multe necazuri 
cu agerimea gândului său. 

Toate privirile se întoarseră către Cae Indru. 

—Aş vrea să cer unele lămuriri, interveni Calomfirescu. 

— Cere! îl pofti Mihai-vodă. Numai când judecăm cu știință bună luăm 
hotărâri bune. 

—Măria-ta, zise tânărul puţin ruşinat, dacă zvonurile despre aceste 
oştiri se dovedesc mincinoase? 

—Of, Zamfirescule! râse domnul. Crezi că noi ne bizuim pe zvonuri? 
În aceste vremuri grele o ţară mică nu are dreptul să nu cunoască mișcările 
dușmanului și să nu-i prevadă gândurile. Ar fi pierirea ei. Am priceput acest 
adevăr abia după înscăunare. Mircea cel Bătrân avea pândari dincolo de 
hotarele ţării, dovedindu-se printre cei mai chibzuiți oameni ai timpului. El 
nu aştepta să fie luat ca din oală. Când apărea dușmanul, marele voievod îl 
aștepta pregătit otrăvind apele, pustiind satele, hărțuindu-i margi nile oștirii, 
iar locul de bătaie nu-l alegea niciodată dușmanul. Azi avem iscoade bune. 
Dar nu ne-am mulţumit numai cu atât, ci am prevăzut din timp unele 
lucruri, aşa că oameni de-ai noștri stau de mulţi ani în Moldova, în 
Transilvania, la Constantinopol sau la Praga, în Polonia și pretutindeni în 
jurul nostru. Avem ștafete iuți pentru fiecare din aceşti oameni. Ei culeg 
ştiri, ei văd, ei caută și trimit la Bucureşti tot ce ne-ar fi de folos. 
Conducătorul tuturor iscoadelor și al tuturor oamenilor noștri e boierul 
Vintilă Băicoianu. La el vin ştafetele ziua şi noaptea. Mai e ceva, 
Zamfirescule? 

—Nu, măria-ta. 

— Atunci să vorbească nepotul nostru Marcu sau, cum îşi spune el, Cae 
Indru! 

—Doamne, se ridică tânărul privind cu dragoste în ochii lui vodă. 
Măria-ta ne-ai înfățișat dorinţele neamului și amenințările dușmanilor. Cum 
ele nu pot fi judecate sepa rat, fiindcă sunt legate de puterea noastră 
viitoare, le vom cumpăni laolaltă. 

—Aşa mă gândeam şi eu, aprobă vodă râzând, pentru a crea o bună 
dispoziţie printre tinerii lui oaspeţi. 


— Andrei Báthory, care nu e stăpânul vostru, a porun cit să părăseşti 
Ţara Românească. Cred că e bine să ne arătăm supuși. 

—Doamne, Dumnezeule, dar ce vorbeşte omul acesta? se încruntă 
Preda Buzescu. 

—Aşteaptă, aşteaptă, Predo! îi porunci vodă cu vorbă domoală, în timp 
ce ochii lui aveau sclipiri de aprobare la părerile lui Indru. 

—Deci, măria-ta, îi facem scrisoare cardinalului, ară tându-ne hotărâți 
să-i fim vasali, aşa cum de fapt îi suntem prin moştenirea de la Sigismund, 
şi îi cerem timp de pregă tire pentru părăsirea ţării. Noi acum avem 
trebuinţă de timp. Cu cât câştigăm mai mult timp, cu atât amânăm primejdia 
şi ne punem pe picioare în scopul împlinirii dorințelor. 

Vodă zâmbi satisfăcut, chiar dacă pe fruntea lui înaltă cutele se 
adânciseră, parcă adunând gândurile între ele. Boierii, începând să priceapă, 
se aplecară mult peste masă fără a-și ascunde admiraţia pentru istețimea 
tânărului. Cae îi privi o clipă lipsit de orgoliu, apoi continuă: 

— Toma Ciomârtan, consilierul principelui, ne-a înștiin ţat că Andrei s- 
a legat de turci prin scrisori mincinoase, că l-a minţit pe Ieremia Movilă, 
domnul Moldovei, promițând scaunul Ţării Românești lui Simion Movilă, 
că închină principatul curţii din Polonia și cere sprijin împo triva turcilor 
împăratului Rudolf. Pentru astfel de vicleşuguri prosteşti la prima vedere, 
Ciomârtan îl crede pe cardinal cam mărginit la minte. Dar Ciomârtan, care e 
un bun român, greșeşte. Iojica ar fi înţeles jocul principelui. Ah, cât am 
pierdut prin moartea lui lojica! Ciomârtan nu are asemenea fineţe. El nu 
pricepe iscusinţa tânărului cardinal. De fapt, ce vrea acest principe? Vrea să 
câştige timp. Ştie că timpul va lucra pentru el. Îi trebuie timp să se impună 
în faţa duşmanilor din principat. Îi trebuie timp să-i înşele pe turci, ştiind că 
aceştia vor Transilvania şi Ţara Românească. Îi trebuie timp să-i păcălească 
pe poloni până ce va prinde el puteri să nu le închine principatul. Are nevoie 
să-l mintă pe împăratul de la Praga câtă vreme nu a pus destulă osânză în 
jurul tronului princiar. În sfârşit, are nevoie de timp în vederea unei bune 
pregătiri pentru ocuparea "Ţării Românești și Ţării Moldovei, luându-i prin 
surprindere pe împărat, pe turci și pe poloni. Stăpân pe o astfel de ţară, 
puterea lui s-ar schimba înzecit. lată dar că iţele încurcate de el chiar la 
începutul domniei își au rostul lor, iar cardinalul se dovedeşte un om peste 
măsură de viclean. Ei bine, vom juca și noi cu armele lui Andrei Báthory. 
Începem cu slobozirea oștirii. 

—Asta nu, asta nu! strigă furios banul Udrea. 


—Nu te pripi, Udreo! îl potoli domol. Tânărul acesta grăiește așa cum 
am plănuit şi noi. La urmă ai dreptul de a sta împotrivă. Vorbeşte, nepoate! 

—Slobozim oștirea, făcând să se ştie la duşmani că nu mai avem 
putinţă de plată a lefilor. Va fi primul nostru semn de slăbiciune. 

—Rău! interveni Preda Buzescu. Nu poţi slobozi oşte nii fără să le 
plătești lefile din urmă. S-ar face răzme riţă. 

Vodă oftă îngândurat ştiind că vistieria se golise de mult. 

— Vom plăti până la ultimul aspru, zâmbi Cae. De plata lefilor mă 
ostenesc eu până într-o lună. 

Fu un moment de mare surpriză. Chiar vodă îl privi mirat. 

— Ai asemenea avere, nepoate? 

—Nu, dar voi avea înainte de împlinirea sorocului. 

—Bine! răspunse Mihai. Grăieşte mai departe! 

— Turcii vor Ţara Românească pentru ei. Se feresc însă de un conflict 
cu polonii fiindcă au unele greutăți de război în Asia. Polonii doresc graniță 
pe Dunăre, dacă i-ar putea păcăli pe turci. Andrei Bâthory nu se mişcă 
asupra noastră atâta vreme cât nu va primi firman de recunoaștere ca 
principe al Transilvaniei. Ieremia Movilă nu îndrăznește nimic fără porunca 
principelui. Împăratul Rudolf ar vrea să se întoarcă la Viena și nu doreşte 
război, dar la trimis pe Basta cu zece mii de oameni la granița de nord a 
Transilvaniei. Dacă am face mișcări de oști și ne-am arăta puternici, ar sări 
cu toţii asupra noastră. Înfăţişându-ne slabi, duş manii se vor pândi unii pe 
alții, ca lupii în faţa prăzii. Fiecare va aștepta momentul prielnic. Iar timpul 
va lucra pentru noi. Tinerii valahi care părăsesc oştirea cea mare vor fi 
călăuziţi în Munţii Bucegi, unde vom întări în secret vechea noastră Armată 
a Bucegilor. Va fi aceeași oaste ușoară, sprintenă, pe care am avut-o acum 
patru ani. În ea va fi puterea noastră. Pentru unii, acum ar fi momentul să 
atacăm și să supunem Transilvania. 

—Dar ar fi momentul cel mai rău, îl întrerupse vodă, entuziasmat de 
limpezimea gândurilor lui Indru. 

—Aşa e, doamne! continuă el. Duşmanii s-ar repezi cu toţii peste noi. 
Să-i lăsăm să se pândească între ei. Când se vor sătura de pândă, vor 
observa că e toamnă și își vor risipi oștile în vederea iernatului. Atunci 
atacăm noi. 

—Da, atunci atacăm noi! aprobă vodă, gânditor. Azi primejdia cea 
mare vine de la Andrei Báthory. El e singurul care vede lucrurile clar. După 
cum se mișcă el ne vom mişca și noi. Îi trebuie firman de recunoaştere în 


scaunul princiar. Înseamnă că va duce tratative cu turcii. Noi vom strica 
lucrările lui la Constantinopol. Dar nu pe faţă. Pe faţă îi vom arăta supunere 
de vasali. Îi trebuie o recunoaștere din partea împăratului Rudolf. Imperiul 
austriac nu ar pierde mare lucru acordându-i-o. Îi vom strica însă lucrările 
de la Praga sau Viena. Oamenii noștri vor face zâzanie în Transilvania, 
şubrezindu-i puterea dintre graniţele principatului. Cu cât va fi recunoscut 
mai târziu ca principe, cu atât vom avea mai multe foloase de timp. 
Viitoarele săptămâni și luni vor dovedi că acesta e singurul nostru drum. 
Oştirea noastră din Bucegi are acum o mie de oameni. Peste două săptămâni 
mai adăugăm cinci sute. 

—Puţin, măria-ta! observă Chirilă Zece Cuţite. Dacă se întâmplă unele 
neajunsuri, pe cine ne sprijinim? Până într-o lună trebuie să avem cinci mii 
de oșteni şi încă nu e destul. 

—Ştiu, Chirilă, oftă domnul. Din păcate nu mai avem aur. Cheltuielile 
de îmbrăcăminte, arme, hrană, cai și altele cer aur mult. Cu zestrea de arme 
proaste din oastea mare nu facem nimic, iar eu nu mai am avere de multă 
vreme. 

— Doamne, zâmbi aspru Chirilă, să nu o luăm chiar așa! Averea mea se 
ridică la opt sute de galbeni. O dăru iesc Armatei Bucegilor. Mâine o duc la 
vistierie. 

—Eu am cinci sute de galbeni, roşi Ducu ușor. Am să merg la vistierie 
împreună cu Chirilă. 

—Eu nu am decât şaizeci, se ruşină părintele Grasa. Dacă vă hotărâți 
să mergeţi cu mine, vom fi trei. 

—A, nu! sări Caravană. Pe Zambilica mea că vom fi patru! Am trei 
sute de galbeni, iar dacă dau o fugă până la Aiud, s-ar putea să mai adaug 
ceva. 

—E întreaga voastră avuţie, se întunecă vodă. 

—Nu, domnule! răspunse Chirilă. Avuţia noastră e ţara. 

—Eu aduc o mie, se entuziasmă Radu Calomfirescu. Am găsit un grec 
ce s-ar încumeta să-mi ofere atâta pentru ce mi-a mai rămas din vechea 
moşie. 

—Eu aduc din Siberia trei tunuri şi o mie de pistoale, râse Preda 
Buzescu nu mai puţin entuziasmat. 

—N-am decât treizeci de galbeni, zise mâhnit AgaLeca. 

—Dar am eu două mii, se înveseli Radu Buzescu. 


—La care mai adăugăm încă o sută, spuse domol Vintilă Băicoianu. 
Cheltuielile pentru ştiri de multă vreme nu le mai plătește vistieria. Averea 
mea s-a dus încetul cu încetul, dar cu folos. Din păcate, nu mai am ce să-i 
las moştenire clucerului Ieremia. 

—Doamne, sunt cel mai calic dintre toţi, râse Udrea. Nu am decât 
douăzeci de galbeni. Asta până mâine, dar mai pot aduce vreo treizeci în 
câteva zile. 

—Şi încă vreo cincizeci, zise Stroe, ştiind că va trebui să-i împrumute 
de la un cămătar. 

—Ei bine, zâmbi domnul, o sută de galbeni voi obţine şi eu, în 
schimbul acestor panoplii. 'Tu ce aduci, nepoate? 

—Nimic, râse Cae. Eu plătesc oastea mare, aşa cum am făgăduit. 
Totuşi, dacă stau să mă gândesc bine, aş putea să dau până mâine cinci sute 
de galbeni. Jupânul Isaia, un vechi prieten, s-ar încumeta să-mi dea această 
sumă chiar azi. 

—lată, râse vodă înviorat. Mâine vom dispune de cinci mii cinci sute 
de galbeni. E prima zestre a Oştirii Bucegilor, la care se mai adaugă o mie 
de pistoale și trei tunuri. Așa putem spera la mai mult decât ne-am propus. 
Dar oştirile înghit aur mult. Va trebui să facem rost de aur. 

Vodă îşi trecu degetele prin păr. Cearcănele mari din jurul ochilor 
arătau nopţile lui de veghe. 

— Doamne sfinte! murmură Preda. Am început să mă dumiresc. S-au 
desfăcut și s-au încurcat aici atâtea ițe încât biata mea căpăţână o fi crescut 
măcar cât o baniță. Acum înţeleg bine că nu avem altă cale de ales. Însă la 
toamnă când voi auzi graiul tunurilor, am să mă îmbăt de plăcere ca după un 
vin bun. Cred că nu se află nimeni printre noi cu altă părere pentru ce s-a 
hotărât aici. 

Tinerii pufniră în râs. Mihai-vodă le ţinu isonul, apoi zise: 

—Sfatul nostru de taină s-a petrecut. Acum putem să ne ospătăm în 
toată legea. Îngrijeşte-te, clucere Ieremia! se întoarse către fiul lui 
Băicoianu. Pocale de argint nu mai avem, dar sunt bune și cănile de lut ars. 

—Ştiu, doamne, se înveseli tânărul clucer. Nici nu le simţim lipsa. 
Numai ulcele de pământ ars au harul de a păstra aroma vinului. Bine că nu 
ne lipseşte băutura și mâncarea. La alţii se găsesc destule pocale de aur și de 
argint, însă nu au ce pune în ele. Pământul nostru e cel mai darnic prieten. 

Văzând că soseşte numai vinul, Costache observă, spre hazul celorlalți: 

— Vinul fără mâncare e ca nunta fără lăutari! 


Curând apărură slujitorii cu tăvile mari, încărcate, spre desfătarea 
grăsunului Caravană. lar cât ţinu ospăţul, nimeni nu se mai gândi la cele 
discutate în Sfatul de taină. 

* 

După plecarea oaspeţilor, Mihai-vodă mai rămase în odaia lui de lucru. 
Îşi sprijini fruntea mare în palme, simțind oboseala cuibărindu-se leneşă 
peste el. Noaptea se îngâna cu zorile. Un slujitor păși în vârfurile 
picioarelor și stinse lumânările multe. Apoi aduse o pătură subțire miţoasă, 
convins că domnul aţipise după noaptea de veghe. 

—Lasă, Mitrule! spuse vodă. Încă n-am adormit. Mai stau puţin aici. 
Deschide fereastra! Nimic nu are dulceaţa aerului din zori. 

Lumina plumburie se furișă în odaie. De undeva, din partea de sud a 
oraşului, răzbi un zgomot de căruţe. Vodă intui că sunt lăptarii și zarzavagii 
din jurul Bucureştilor, grăbiţi să-și ducă mărfurile către pieţele orașului. 
Zgomotul îl înfioră de plăcere. El arăta pacea care domnea în ţară. Marele 
oștean, marele strateg al neamului se bucura pentru clipele acelea de liniște. 

„Sunt puţine lucruri drepte pe Pământ, gândi el. l-am pomenit în 
noaptea asta pe Mircea cel Bătrân, marele voievod al românilor de la 
Dunăre şi pe Ştefan cel Mare, gloriosul domn al Moldovei. Peste 
mormintele lor s-au aşternu ani mulţi, dar neamul nostru nu i-a uitat și-i 
cinsteşte aşa cum o fac şi eu. Însă poporul român din acele vremuri nu a 
trăit și izbândit numai prin ei. Ce ştiu eu despre marii luptători din jurul 
celor doi domni care s-au stins pentru neamul lor, nepomeniţi de nimeni? 
Mircea şi Ștefan au fost doi sori ai românilor. Dar avem dreptul să ne 
gândim cu mândrie sau pioşenie numai la sori, când ei n-ar fi putut nimic 
fără stele? Se vor gândi oare urmașii urma șilor noștri la stele? Sau vor 
cinsti numai memoria sorilor? Nu se poate să nu fi fost şi atunci un Cae 
Indru, un Chirilă Zece Cuţite, un Costache Caravană, un Ducu cel lute, 
chiar dacă i-a chemat altfel. Acolo unde apar sori, se nasc și stele. Din 
păcate, sorii acoperă strălucirea stelelor. Oame nii mari ai neamului, gata 
să-şi pună viaţa în cumpănă, sunt modeşti, lipsiţi de gândul măririi. Cae 
Indru a apărut cândva în jurul nostru purtând cu el întreaga avere, adică 
armele şi calul. Nu știam de unde vine. S-a lipit de noi simplu, fără aerele 
unui nume mare. Ne-a sprijinit cu agerimea minţii lui să dobândim unele 
victorii de seamă asupra turcilor şi tătarilor, fără pierderi de oști. La 
Călugăreni s-a aruncat dinaintea mea scăpându-mă de moarte cu viaţa lui. 
Abia în ceasul acela când viaţa îi atârna de un fir subțire, când căzuse fără 


vlagă în braţele mele, mi-a spus: „Unchiule, se pare că am câștigat bătălia.” 
Deci era nepotul meu, cu drepturi egale la scaunul domnesc. Altul ar fi urzit 
să-mi ia locul, dornic de mărire. El a ştiut că nu sunt vremuri de dezbinare. 
lar dacă mă gândesc bine, cred că ar fi fost un domn chiar mai bun decât 
sunt eu. Chirilă Zece Cuţite avea atâta avere, câtă dragoste am eu la turci. 
L-am întâlnit cândva în munţi. Atunci mi-a vorbit despre unirea românilor 
într-o singură ţară, dar nu mi-a spus nimic despre el. După vorba aleasă, 
după purtările pline de nobleţe, nu e ce pare a fi. Nici măcar numele nu-i cel 
adevărat. Cu cinci ani în urmă a stăruit să facem o oaste ușoară, sprintenă, 
în care fiecare oștean să fie un bun cunoscător al meşteșugului armelor. O 
oştire secretă, ascunsă în munţi, gata să lovească asemenea trăsnetului. l-am 
dat poruncă să pună pe picioare oştirea visată de el, iar acolo unde altora le- 
ar fi trebuit ani, Chirilă a făcut mi nuni din primăvară până în toamnă. Așa 
s-a născut Oștirea Bucegilor care ne-a adus victoriile de la Șerpătești, 
Putinei și Călugăreni. Când am dorit a-l numi comandant peste această 
oştire, mi-a spus: „Doamne, sunt mulţi boieri înaintea mea. La vreme de 
cumpănă ca acum, nu dorim răzvră tirea boierilor.” Cine e oare acest om 
scump la vorbă? Cine e acest Chirilă Zece Cuţite? Cine e Ducu cel Iute și 
de unde vine el? Acea sabie aprigă. Acel băieţandru cu figură de fată, care 
roșeşte din te miri ce. Adică ştiu. Ei sunt stele neamului nostru. 

Afară se statornicise lumina. Oştenii din schimbul de noapte se trăgeau 
la odihnă. 

* 

Așezaţi pe o buturugă sus în dealul din centrul Bucureştilor, Costache, 
Ducu, Indru, Chirilă și părintele Grasa urmăreau cu interes căruțele zorite 
spre piaţă. Uliţa Sudului scânteia sub copitele cailor harnici. 

— Frumoasă dimineaţă! observă Grasa. 

—Poate, zâmbi Chirilă. Totuşi, parcă nu mai sunt dimineţile din timpul 
copilăriei. Nici căldura, nici ploile nu mai sunt aceleaşi. Nici chiar zilele. 

—Nu, nu, dragul meu! rosti părintele Grasa, scuturându-se de somnul 
care se lipea de el parcă a răutate. De când e lumea, oamenii s-au plâns că 
ploaia, căldura, soarele, nu mai sunt aceleaşi ca în copilărie. Și urmașii 
noştri se vor plânge la fel. Adevărul e că într-un fel privim vremea cu ochii 
copilăriei şi în alt fel cu ochii omului adult. 

Dar Chirilă continuă ca și când nu l-ar fi auzit: 

—Vara trecută am întâlnit o ploaie care mi-a amintit de timpul 
copilăriei. Mă aflam în Câmpia Zărandului și era noapte. Cerul s-a cătrănit 


greoi dinspre margini. Fulgerele multe luminau pământul ca ziua. Unde se 
întâlneau norii, parcă se crăpa cerul de strigăte. Tot cerul era numai o 
înjurătură. S-a pornit ploaia. Întâi, picături mari şi rare, ce răsunau pe 
pământ ca niște palme. După ele parcă s-au deschis toate zăgazurile cerului. 
Mă udase până la piele, dar îmi venea să cânt și să chiui. Apoi, cerul s-a 
limpezit grabnic și au apărut stelele. Milioane de stele, cu puţină ceaţă, în 
jurul lor, ca nişte voaluri de mireasă. Era pace și linişte adâncă. Era 
sărbătoare pe cer. 

—E, criţă, îi şopti Costache lui Indru. Să mă ia dracu” dacă nu e criţă! 
Al naibii, vinul lui vodă! Mutul de Chirilă, căruia îi scoţi vorba din gură cu 
cleştele și-a dat drumul la morișcă. 

— Taci, nărodule! îl domoli Indru. 

—Păi bate câmpii... 

—Lasă-l să bată! Niciodată nu am auzit un om să vorbească atât de 
frumos. 

Caravană se trase îmbufnat către Ducu. Vinul bun îl cherchelise și pe 
el. 

— Auzi, Ducule, la obârşie te tragi cumva de prin părţile Oltului? 

—Cine mai ştie? răspunse acesta. 

—E-te-te, măă! sări Costache. Până și Zambilica îşi recunoaște 
obârşia. Dar dacă nu vrei să spui... 

—Ce naiba să spun? Suntem români amândoi. Dacă unul e oltean, 
muntean, ardelean, moldovean sau bănăţean, ce importanţă are? 

—Mda! Păcat că nu ești oltean! făcu grăsunul izme nindu-se cu 
viclenia vizibilă a omului cherchelit. Știu multe lucruri frumoase despre 
olteni. În vremurile vechi, ăştia erau cei mai paşnici oameni. Atât de pașnici 
și de blânzi încât vecinii se rugau pentru sufletele lor. Îi lăuda lumea pentru 
asemenea bunătate. 

Ducu se aplecă înainte la fel de buimac, străduindu-se a prinde ironia 
din vorbele grăsunului, dar cuvintele acestuia păreau rotunde ca niște bile și 
se loveau între ele fără noimă. 

—Oltenii, continuă Costache, se ocupau cu creşterea vitelor şi cu 
lucrul pământului. Ce mai?! Paşnici până în măduva oaselor. Ştii care erau 
cele mai de seamă unelte ale oltenilor? 

—Nu. 

—Auoleo! Nici atâta lucru nu știi? Erau bâta, cosorul şi călușul. 

—Căluşul e un dans, nu o unealtă, răspunse Ducu privindu-l chiorâș. 


—Parcă eu zic altfel? chicoti Caravană. Poate să le încurc niţel, dar în 
rest e taman cum ţi-am grăit. Cu târgurile e clar. 

—Care târguri? 

—Târgurile, bre. Târgurile cele mari de la Craiova atrăgeau multă 
lume. Veneau aici negustori sași, greci, evrei, armeni, genovezi, încărcaţi cu 
mărfurile lor şi se întorceau de la Craiova olteni. 

—O fi, râse tânărul acrişor. Dar tu ştii de ce poartă oltenii cămaşa mai 
scurtă la spate? 

—Ştiu, ştiu, râse Costache. Nu mă păcăleşti tu pe mine. 

„Deci e oltean, gândi grăsunul. Altfel nu mi-ar fi răspuns atât de 
veninos. L-am prins într-un moment slab, când vinul mai are putere asupra 
lui.” 

După asemenea cugetare se prăvăli de pe buturugă. Brațele puternice 
ale tânărului îl aşezară la loc. 


Izu Klein, starostele negustorilor din Sibiu, şi bătrânul său unchi, 
domnul Moriţ Avram, cătară încremeniţi spre călugărul ivit în uşa prăvăliei. 
Înalt, cu umerii prea largi pentru o față bisericească, îmbrăcat într-o rasă 
ponosită a cărei glugă îi acoperea fruntea, lăsând la vedere doar barba 
stufoasă, neîngrijită. 

—A, ia, iai! se tângui Moriţ Avram. Scuipă-ţi în sân, Izule! Dacă un 
rabin sau un popă, sau un călugăr îţi taie calea în zori, poţi să te duci la 
culcare, fiindcă toată ziua îţi va merge pe dos. Dar când se întâmplă să-ţi 
intre chiar în prăvălie, nimeni nu mai poate şti ce se va petrece. 

—Asta se potriveşte poate la creștini, zâmbi tânărul staroste al 
negustorilor. 

—Pe dracu! Necazurile creştinilor se potrivesc și la evrei. Ascultă-mă 
pe mine și scuipă-ţi în sân... 

— Taci, unchiule! râse de-a binelea Izu Klein. Cuvioşia-sa are unele 
temeiuri încumetându-se la începutul zilei într-o casă evreiască. 

— Bine spus! grăi călugărul închizând ușa. Eşti un tânăr cu multă 
judecată, iar tatăl domniei-tale poate fi mulțumit cu un astfel de ucenic. 

—Dar nu sunt ucenic, ci starostele negustorilor din Sibiu, se înclină 
Izu. 

—Un staroste atât de tânăr? se miră călugărul. 

— În afaceri, vârsta nu are importanţă. De fapt, nu sunt atât de tânăr pe 
cât credeți. Am împlinit douăzeci şi trei de ani. Dar poftiți mai aproape! Cu 
ce vă putem fi de folos? 

—lată, un cuvânt frumos, care face cinste. Altul m-ar fi întrebat ce 
doresc. Însă acela ar fi fost un negustor mare. 

Sporovăind ușor, călugărul înaintă până în mijlocul încăperii. Privirile 
lui agere iscodiră mobilierul sărăcăcios al prăvăliei, apoi stărui o clipă 
asupra tânărului negustor. Acesta nu se arăta prea voinic la trup. Natura 
fusese chiar zgârcită cu Izu, lăsându-l prea mărunt de statură. Îi dăruise în 
schimb ochii, cu tot ce avusese ea mai bun. Nişte ochi mari, frumoși, 
strălucitori sub genele lungi. Mulţumit de constatările făcute, călugărul își 
aruncă gluga şi îşi lepădă barba stufoasă, uimindu-i cu totul pe cei doi 
negustori. 

— Numele meu e Cae Indru, spuse zâmbind. 


— Vai nouă! se tângui Moriţ Avram. 

—Mi se pare că e un nume cunoscut și urmărit de autorităţile 
Transilvaniei, se înclină Izu, fără să ia în seamă observaţiile unchiului. Din 
păcate, noi, cei din breasla negustorilor, știm totdeauna prea puţin despre 
oamenii mari ai timpului. 

—Sau prea mult, râse musafirul. 

—Nu-mi recunosc asemenea merite, zâmbi Izu cu modestie. lar în 
privinţa voastră, numele nu ne arată sco pul vizitei. 

—Mă mir. Am la domnia-ta patruzeci de mii de ducați. 

Auzind asemenea vorbe, Izu privi cu răceală, iar domnul Moriţ Avram 
sări de un cot, văicărindu-se: 

— Neam de neamul nostru nu a văzut asemenea sumă. 

— Taci, unchiule dragă! Interveni pentru a doua oară tână rul negustor. 
Aşa se vorbea doar în afacerile de pe timpuri. Azi, fără sinceritate faţă de 
clienţi nu înaintezi prea mult. 

Apoi se întoarse către Cae. 

—Domnule, niște oameni mi-au vorbit cândva despre marele luptător 
Cae Indru. În afară de multe laude spuse din toată inima, acei oameni 
pretindeau că domnia-sa poartă niște cuțite care nu-și greşesc niciodată 
ținta. Dacă aţi fi avut la voi acele cuțite, mi-ar fi plăcut să văd unul 
înfigându-se în colțul de sus al ușii de colo. Ar fi fost un semn de 
recunoaştere. Sau poate că locul de ţintă e prea depărtat. Până acolo sunt 
douăzeci şi ceva de paşi. 

Cu un gest fulgerător Cae Indru își săltă poalele rasei descoperind o 
centură de piele. Cuţitul apăru o clipă în mâna lui, apoi tăie aerul ca un 
fulger și se înfipse în colțul ușii. 

—Pe cele şapte sute de crăiese ale înțeleptului Solomon! chițcăi 
domnul Avram ca un șoarece prins. 

Izu Klein, mai calm, se mulțumi cu un murmur de admiraţie. 

—Dragă unchiule, e timpul să-ţi bei ceaiul de mentă, spuse tânărul, 
invitându-l cu delicateţe să-i lase singuri. 

Când se închise uşa în urma bătrânului, Izu Klein își pofti musafirul să 
se așeze. 

—Ar mai fi parola, zise deschizând un registru. 

—Aşa e! aşteptam să mă întrebi de ea. „Prin moartea lui Iojica românii 
de pretutindeni au pierdut un om de seamă.” 

Negustorul închise registrul satisfăcut. 


—Cei patruzeci de mii de ducați vă stau la dispoziţie chiar din această 
clipă. 

—Ar mai fi unele amănunte, domnule Klein. 

—Amănunte? În afaceri totdeauna sunt amănunte. Vă ascult, domnule. 

—Mă gândeam la transportul ducaţilor. Până la granița [ării 
Românești e un drum lung. 

—Și eu am asemenea gânduri, zise negustorul. Sunteţi urmărit de către 
autoritățile principatului. Fără această urmărire ar fi fost o bagatelă pentru 
domnia-voastră să însoţiţi transportul și să-l faceţi să ajungă acolo unde 
doriți. Avem totuși putinţă să vă aducem ducaţii până la graniță. Să zicem, 
până la Predeal, iar comisionul nostru va fi de douăzeci la sută. 

— Mult, domnule Klein. Foarte mult. 

— Numai la prima vedere. Drumurile sunt nesigure. Dacă pierd aurul 
pe drum, paguba o suportă casa mea. 

— Înţeleg, rosti Cae dezamăgit. Din păcate nu mă pot despărţi de opt 
mii de ducați. Mi-e teamă că nu ne vom înţelege. 

—Ah, ah, se vede că nu sunteți negustor! În afaceri totdeauna există o 
cale de înţelegere. Noi, evreii, scăpăm foarte rar un client bun. Vreţi să vă 
plătesc suma la Brașov? 

—Se poate? 

— Altfel nu v-aş fi propus. Comisionul ar fi de numai două sute de 
ducați. Am un om al meu la Braşov. El vă poate plăti în aur curat, în 
galbeni, în aspri, sau în altă mo nedă la alegere. 

—Şi de ce nu mi-ai propus de la început? 

Negustorul zâmbi. 

—Cine renunţă ușor la un câştig de opt mii de ducați? 

—Dar ai renunţat, oferindu-mi plata la Brașov. 

—Un negustor nu priveşte câștigul de moment, ci întrezăreşte afacerile 
viitoare. Domnia-voastră v-aţi fi asumat riscul de a transporta singur 
ducațţii, iar casa nu s-ar fi ales nici măcar cu cei două sute. Am spus bine? 

—Da, recunoscu Indru. La asta mă gândeam adineauri. 

— Apoi, înlesnirea pe care v-o fac are un scop. Acela de a păstra cu voi 
legături avantajoase atât vouă cât și casei mele. Vă vorbesc deschis, 
domnule, fiindcă doresc din toată inima să mă bucur de protecţia voastră. 

—Protecţia unui urmărit? La ce ţi-ar folosi? 

—E o urmărire trecătoare. Harurile de care vă bucuraţi s-ar putea 
coborî şi asupra unui negustor. Poate nu v-aţi gândit niciodată la asta, însă 


m-am gândit eu și de va fi aşa, câştigurile nu vor fi slabe. Deci, vă convine 
plata la Brașov? 

— Îmi convine. 

Izu Klein luă de pe masă o coală de hârtie și scrise: „Valorează treizeci 
şi nouă de mii opt sute de ducați.” 

Apoi semnă. 

—E atât de puternică iscălitura domniei-tale? se miră Indru. 

—Mult mai puternică, domnule, râse cu modestie Izu Klein. ÎL căutați 
la Braşov pe domnul Aba Rozen. Îl cunosc toţi negustorii de mărunţişuri. El 
vă va scoate suma din cetate în schimbul unui comision de o sută de ducați. 

—E chiar mai bine decât mă aşteptam, observă Cae. Dar nu e totul. 
Am trei inele pe care aș vrea să le vând. 

Zicând acestea puse pe masă inelele primite în dar de la Sigismund 
Báthory. Izu aruncă asupra lor o privire de admiraţie. Nu le atinse, 
mulțumindu-se a le privi de la distanță. Apoi se hotărî brusc. 

—Vă ofer cinci sute de ducați. E preţ bun. Aceste inele au aparținut 
fostului principe al Transilvaniei. Le cunosc. 

—Mă uimeşti, râse Cae. 

—Nici vorbă, domnule! La vârsta de nouă ani stabileam valoarea 
bijuteriilor negociate de tatăl meu. Vă convine preţul? 

—Da. 

— Atunci, iată încă o hârtie pentru omul meu din Braşov. 

—Dar nu e destul, zise Indru. 

—Ah, ah, mai e ceva? 

—Așa se pare. Am nevoie de un credit. Poate o să te mire... 

—Nu mă miră, îl întrerupse Izu. Un om care își vinde bijuteriile, când 
dispune de o avere uriașă cum sunt cei patruzeci de mii de ducați, înseamnă 
că suma nu-i ajunge și se află la mare strâmtoare. 

—Ești inteligent, observă Indru. 

—Sunt silit să fiu. Fără inteligenţă, afacerile se împotmolesc adesea. 
Pentru ce sumă doriţi creditul? 

— Pentru o mie de ducați, dacă nu ţi se pare prea mult. 

—Ce garanţii oferiţi? 

—Nimic, în afară de cuvântul meu. Nu mai am nici un fel de avere. 

Tânărul negustor căzu pe gânduri, spre dezolarea lui Cae. 

— Domnule, spuse cu voce joasă Izu, sunt un evreu chibzuit. 

—Nu mă îndoiesc. Altfel nu ţi-aș fi făcut propunerea. 


—Grea problemă mi-aţi pus. 

— Atunci, să nu mai vorbim despre asta. 

—Ba vorbim, domnule. Aș fi cel mai păcătos evreu din lume dacă m- 
aş dovedi fricos în afaceri. Cuvântul vostru valorează mult mai mult de o 
mie de ducați. Sunteţi nepotul lui Mihai-vodă. Unchiul vostru a fost cândva 
foarte bogat. Averea lui trecea dincolo de un milion de galbeni. Azi nu mai 
are nimic în afară de virtuțile unui mare conducător. Întreaga lui avere s-a 
dus pentru nevoile țării. lată unul dintre puţinii domni care, în loc să mai 
adauge la avere, sărăceşte. Ţara Românească e amenințată de turci, de 
tătari, de poloni şi de principele Transilvaniei, cu sprijinul Moldovei. În 
vara asta va fi război. O sută cincizeci de mii de duşmani înconjoară Ţara 
Românească. Mihai-vodă are douăzeci şi trei de mii de oșteni, pe aceştia nu 
i-a plătit de câteva luni. 

—Pe toţi dracii! îl întrerupse Indru cu admiraţie, ești bine informat. 

—Ar fi loc de mai mult, răspunse cu seriozitate Izu Klein. Noi, 
negustorii, suntem obligaţi să cunoaştem tot ce se întâmplă în jurul nostru. 
Informaţiile ne costă mult aur, dar ne ajută să vedem limpede în afaceri. 
Mihai-vodă s-ar putea să piară în luptele viitoare. Vă vorbesc deschis, 
domnule, zise observând încruntarea musafirului. În afacerile bănești ale 
principatului nu sunt unul din cei mărunți. lar dacă mi-am câștigat putere, 
aceasta se datorează faptului că am venit cu ceva nou. Cu sinceritate 
absolută. Prefer să pierd decât să-mi amăgesc un client. Aşa se face că am 
ajuns la o clientelă nevisat de numeroasă. Dacă i se întâmplă o nenorocire 
lui Mihai-vodă, aţi putea ajunge domn al Țării Româneşti. Dar s-ar putea şi 
altfel. Să muriţi în luptele ce vă aşteaptă. Dacă nu aţi fi atât de viteaz, am 
discuta cu totul altfel despre credit. Deci, iată că nu pun la îndoială cuvântul 
vostru, ci numai viața voastră. 

— Bine! hotărî Cae dezamăgit. Voi căuta credit în altă parte. 

—De ce? se miră negustorul. Am spus eu că vă refuz? V-am arătat 
doar riscurile noastre. Aţi cerut o mie de ducați. Vă ofer trei. E destul să-mi 
semnaţi o hârtie pentru patru mii de ducați. O mie va fi riscul şi câştigul 
nostru. 

—Dă-mi hârtia! 

—Mă iertaţi o clipă! zise negustorul ieşind prin uşa din spate. 

„Am patruzeci și trei de mii două sute de ducați, gândi tânărul. Dar nu 
văd de unde voi face rost de încă șase mii opt sute. M-am legat în faţa lui 


vodă să plătesc lefile oște nilor. Ei bine, vom găsi și restul până la cincizeci 
de mii.” 

Izu Klein se întoarse curând însoţit de domnul Moriţ Avram. 

— Acum poftiți cu mine! se înclină tânăra gazdă în faţa musafirului. 

Trecură printr-o curte cu flori frumoase. Din stradă nimeni nu ar fi 
bănuit o curte atât de minunată. Dalele de marmură bine îngrijite făceau 
punte de legătură între gră dină și o casă mare cu cerdac larg. Intrară într-o 
încăpere mobilată cu gust. Un slujitor îşi făcu apariţia purtând o tavă cu 
gustări rare şi băuturi răcoroase. 

—Am şi eu niște amănunte, spuse tânărul negustor privindu-l cu 
admiraţie rău ascunsă. 

—Să cred prin aceasta că s-au inversat rolurile noastre? râse Indru. 

—Să credeţi. Acum e rândul meu să cer. Am nevoie de creditul vostru. 

—Glumești. 

—Nu m-aş încumeta. Ne e vorba de un credit bănesc. Știu că domnia- 
voastră sunteți primul sfătuitor al domnului Țării Româneşti. Mai ştiu că 
Mihai-vodă e cel mai infor mat conducător din această parte a Europei. 
Adunarea ştirilor se află în mâinile bătrânului boier Vintilă Băicoianu. Pe 
baza acelor ştiri vă făuriţi politica ţării și strategia. Ei bine, domnule Indru, 
vrem să cumpărăm ştiri de la curtea din București. Ah, ah, nu vă încruntaţi 
înainte de a sfârşi ce am de spus! În felul lor şi negustorii făuresc o strategie 
de afaceri pe bază de ştiri. Cu cât ştii mai multe, cu atât faci afaceri mai 
bune şi mai sigure. Nu ne interesează ştirile care ar ştirbi interesele Ţării 
Româneşti, ci numai acelea nefolositoare pentru politica voastră. Totdeauna 
se adună și astfel de ştiri. 

—Am înţeles, zâmbi Cae. De obicei se adună ştiri multe şi nu toate de 
folos. Dacă putem să le vindem, ne scoatem cheltuielile de la știrile 
importante. Vă voi da câteva rânduri pentru Vintilă Băicoianu. E un om 
dezghețat la minte. El vă va trimite ştiri chiar prin soliile noastre. 

— Minunat! exclamă Izu Klein. Un om de-al meu îl va vizita pe 
domnul Băicoianu, iar scrisoarea domniei-voastre ne va fi de mare sprijin. 
Dar nu e totul. Ar mai fi o cerere. 

—Să auzim, domnule Klein. 

—Casa noastră e interesată într-un transport de aur. V-aş propune să 
faceţi paza transportului. 

—Ei, ei, te credeam un negustor priceput. 

—Se pare că sunt, mustăci negustorul. 


— Atunci, glumești. 

—Nu mi-aş îngădui. 

—Dar ştii că sunt urmărit în Transilvania. Că nu pot să-mi asigur paza 
propriei averi. 

—N-am uitat nici o clipă, domnule Indru. Depozitul de aur nu se află 
aici. E la Brașov. Eu aș dori să ajungă la Sulina. Pentru asigurarea pazei 
transportului vă ofer două mii de ducați. 

—E mult sau puţin? 

—Rămâne să stabiliți voi, domnule Indru. Suma ofe rită reprezintă doi 
la sută din valoarea aurului. 

— Înseamnă că e o mare cantitate de aur. 

—Foarte mare. Valoarea lui ajunge la o sută de mii de ducați. 

—Atunci, oferta dumitale nu pare prea avantajoasă pentru noi. 

—Doar la prima vedere. Lingourile de aur le-am adus la Braşov de la 
Râul Femeilor sau, cum îi mai spune azi, Baia Mare. Comisionul casei 
noastre va fi de treizeci la sută. Cheltuielile de transport între Baia Mare şi 
Braşov, plus paza, au costat trei la sută. Viitoarele cheltuieli și paza până la 
Sulina vor însemna încă trei la sută, astfel că totalul cheltuielilor se ridică la 
şase la sută. Cu unu la sută mai mult decât ne-am propus. 

—Dar domnia-ta, care nu te oboseşti prea mult, vei rămâne cu un 
câştig de douăzeci şi patru la sută. Adică aur în valoare de douăzeci și patru 
de mii de ducați. Mult prea mult, domnule Izu Klein. 

—Aţi uitat un lucru, zâmbi negustorul. Dacă se pierde aurul, casa 
noastră suportă întreaga pagubă. Drumul va fi lung şi plin de primejdii. 
Sunt atât de mari primejdiile, încât alți negustori nu s-ar încumeta la o astfel 
de afacere. 

— În caz de pierdere, veţi suporta chiar şi paza transportului? 

— Absolut. Pentru munca lor, oamenii trebuie plătiți. 

—Să zicem că nu din vina noastră se va pierde transportul. Cine va 
onora cei două mii de ducați? Omul care mă așteaptă la Sulina, sau domnia- 
ta? 

— Veţi primi ducaţii la Sulina. Dar nu e totul. Dacă aurul ajunge acolo 
cu bună rânduială, oferim pe deasupra încă cinci sute de ducați. 

—Și ai curajul să-mi încredinţezi paza transportului? 

—Fără nici o rezervă, domnule Indru. Despre cinstea voastră şi a 
domnilor care vă însoțesc nu e cazul să discutăm. Vă cunosc mai bine decât 


credeţi. lar o pază a celor mai iscusiți oameni din această parte a Europei va 
duce cu siguranţă aurul la locul stabilit. Primiţi oferta? 

—O primesc. Mă sileşte lipsa de aur. 

—Dar sunteţi bogat, domnule. 

—Numai la prima vedere, zâmbi Cae, folosind expresia negustorului. 
Ducaţii de care dispun vor folosi la plata oștilor Ţării Românești. Dorim să 
slobozim oșteni pe la casele lor. Ţi-o spun fiindcă nu e secret. 

—Sloboziţi oştirea acum, la ceas de cumpănă pentru voi? se miră 
negustorul. 

— Avem strategia noastră, râse Cae. 

— Înţeleg, murmură Izu. Nişte oameni ca dom niile-voastre nu fac 
nimic nechibzuit. Cu cine veţi asigura paza transportului? 

— Vor fi doisprezece oameni. lată numele lor: Cae Indru, Chirilă Zece 
Cuţite, Costache Caravană, Ducu cel Iute, părintele Grasa, Ciripoi-tatăl, 
Ciripoi-fiul, Tufănel-tatăl, Tufănel-fiul, Sile Adormitu, Gălușcă și Toroipan. 
Crezi că suntem puţini? 

—Nu. Cu astfel de oameni aş putea duce aurul până la capătul lumii. 
Dar asta nu înseamnă că nu vor fi primejdii. Acum zece luni am pierdut un 
transport de aur între Brăila și Sulina. Pierderea a fost foarte grea pentru 
casa noastră. 

—Care a fost cauza pierderii? 

— Atacul unor lotri. 

— Unde s-a petrecut acel atac? 

—Dincolo de Galaţi, la locul numit Cotul Pisicii. 

—Bănuiţi cine s-a aflat în spatele lotrilor? 

—Nu. Voi românii aveţi un proverb frumos: „Hoţul neprins e negustor 
cinstit.” Dacă nu am dovezi, nu pot bănui pe nimeni. 

—Câţi oameni au asigurat paza transportului? 

—Opizeci. 

— Mulţi, domnule Klein. 

—Așa m-am gândit și eu, dar numai conducătorul știa că în butoaiele 
pline de sare se afla aur. 

—Să fie conducătorul cel care v-a păgubit? 

—Nu. Conducătorul a murit acolo, luptându-se. El a mai lucrat pentru 
noi. Era un om de mare cinste. 

— Cui predăm aurul în Sulina? 


—Aşteaptă acolo o corabie grecească. Numele ei e Penelopa, iar 
căpitanul e kir Iani Xifandos. 

—Ei, la naiba! râse Indru. Penelopa s-a scufundat acum patru-cinci ani 
în port la Varna. Am fost de faţă la scufundarea ei. 

—Știu, dar e altă Penelopă. 

Cae Indru își aminti întâmplarea cu vechea corabie. Cu puţin înaintea 
luptelor de la Călugăreni, Penelopa transporta muniții și tunuri pentru turci. 
Le ducea de la Varna spre Rusciuk. Păcălindu-l atunci pe kir Iani Xifandos, 
el și Ciripoi-fiul aprinseră muniţia din pântecele Penelopei. 

„Oare mă va recunoaște grecul? se întrebă tânărul. Cred că mă va 
recunoaște. Asemenea întâmplare nu se uită atât de uşor.” 

—Când puteţi pleca la Brașov? întrebă negustorul. 

—Azi e joi. Mâine am unele treburi prin apropiere. Sâmbătă dimineaţa 
voi fi la hanul Berbecul Gras din Braşov. 

—E bine așa. Eu voi pleca acolo chiar azi. Până la Dunăre ar fi bine să 
duceți aurul pe samare. Vor fi două zeci de cai cu cinci slujitori. Lăsaţi toate 
hârtiile la mine! Mă voi îngriji și de ducaţii voştri. Unde să vă predau aurul 
şi averea voastră? 

— Mi-ar conveni la Predeal, în locul numit Crucea Mare. 

—Cunosc locul acela, domnule. 

— Atunci, te aştept acolo sâmbătă dimineaţa, înainte de ivirea zorilor. 

—Voi fi. 

Cei doi tineri își strânseră mâinile. Cae Indru își potrivi deghizarea, 
apoi părăsi casa lui Izu Klein. 

* 

Pentru a călători de la Sibiu la Blaj, localnicii foloseau potecile peste 
deal și prin păduri. Cei străini de acele locuri prefereau să ocolească pe 
drumul nu tocmai bun dar sigur, ce se ondula printre dealurile toate la fel 
până la Copşa. Cine cuteza pe vechile poteci regreta adesea, orbecăind prin 
pădurile mari, şi nu rareori se întâmpla să nimerească în locul de unde 
plecase. 

Cae Indru părăsi pe jos cetatea Sibiului, așa cum îi ședea bine unui 
slujitor al bisericii. După ce se depărtă destul alese potecile atât de rar 
călcate de oștenii prin cipelui Transilvaniei. Într-o rarişte aflată pe culmea 
unui deal, îi ieșiră înainte unsprezece călăreți. 

—Bine ai venit, cuvioşia-ta! strigă Costache Cara vană, aplecat pe 
gâtul Zambilicăi. Cu rasa pe care o porți destul de elegant, ca să zic aşa, ai 


măturat fără îndoială jumătate din ulițele Sibiului. Pentru asemenea lucrarea 
făcută cu sârg, autorităţile Sibiului ar fi putut să te răsplătească dându-ţi 
măcar o gloabă de cal. De mult nu mai există recunoștință pe lumea asta. 

—Se vedea treaba că ţi-ai uns morișca de dimineaţă, dacă turui atât de 
bine, observă Cae. 

—Ca de obicei, râse grăsunul. Chiar şi Zambilica s-a înviorat văzându- 
te, iar când se bucură Zambilica, timpul trage a ploaie. Ce veşti aduci? 

—Bune. Am patruzeci şi trei de mii două sute de ducați. Îi primesc 
sâmbătă în zori, la Crucea Mare. 

—Dar ceilalți șase mii opt sute? întrebă Chirilă. 

—Cu aceştia va fi mai greu, oftă Cae. S-ar putea să-i capăt în Obreja, 
dar nu sunt prea sigur. Cristu, chiar dacă e proprietarul unui castel minunat, 
nu cred să dispună de o astfel de sumă. Eu și Costache vom porni spre 
Obreja. Voi mă aşteptaţi sâmbătă în zori la Crucea Mare. 

—Se pare că am intrat în greu impas, observă Ducu. 

—Aşa cred şi eu, răspunse Cae. Totuşi mai avem o șansă ce valorează 
două mii cinci sute de ducați. Dar despre asta vom vorbi sâmbătă. 

Zicând acestea, își lepădă straiele de călugăr în braţele lui Sile 
Adormitu. Lunganul se apucă să le împăturească temeinic, socotind că vor 
mai folosi cândva. Mai vorbiră o vreme, apoi se despărțiră urându-și unii 
altora noroc. Vânt Sălbatec, frumosul armăsar al tânărului, sătul de odihnit, 
se întinse la drum voinicește. Zambilica păşea în urma lui cu picioarele 
subțiri ca de lăcustă. Puţini ar fi crezut că acest cal, atât de slut și slab, se 
dovedea foarte harnic la mers. Grăsunul Costache încercă să înfiripe o 
discuţie, dar Cae se pierduse în gândurile multe și-i răspundea anapoda. 
Rotofeiul călăreț tăcu până la urmă, ştiind că fiecare călcătură de cal îl 
apropia mai mult pe prietenul său de Stela Cristu. 

„L-a prins dorul, gândi Costache. Numai el îl mână către Obreja. Dacă 
n-ar fi fost așa, m-ar fi lăsat numai pe mine să merg acolo. De când nu s-au 
văzut au trecut patru ani și jumătate. O fi avut fata răbdare să-l aștepte 
atâta? Greu de spus. Cea mai frumoasă şi cea mai peţită fată a Transilvaniei 
să aștepte, ce? Un cuvânt al lui Cae? Un semn al lui? Greu, foarte greu. S-a 
zvonit la Bucureşti despre o apropiată logodnă între Stela și contele Teleki. 
Sărmanul meu prieten! Când a auzit vestea, a zâmbit parcă nepăsător. Dar 
zâmbetul lui era ca de om în pragul morţii. De fapt, el strică. Putea să 
meargă la ea şi să-i spună: „Fată dragă, eu stau mereu cu viața în cumpănă. 
Dar, în vremurile acestea grele, cine e ferit oare de primejdii? Mă vrei aşa 


cum sunt? Poate că ea n-ar fi vrut, însă ajungea măcar să limpezească 
situația dintre ei. De la mutul ăsta nici nu poţi scoate o vorbă mai clară. O fi 
el deștept, mai deștept decât noi toţi laolaltă, dar nu în dragoste. Acolo toţi 
nevolnicii se pricep mai bine decât el. Se chinuie aiurea. Nici nu cere sfatul 
cuiva. Tare sunt curios ce va face peste două ceasuri când se va pomeni în 
faţa ei?” 

Când ajunseră la porţile din Obreja, soarele cădea către asfinţit. Străjile 
îl vestiră pe domnul Kraus, majordomul castelului. Acesta alergă trudindu- 
şi picioarele scurte şi-i întâmpină pe oaspeţi. Apoi făcu plecăciuni adânci în 
faţa lui Cae, impresionat de frumosul armăsar și de ţinuta elegantă a 
tânărului. Pe Costache îl învrednici cu o scurtă privire severă, așa cum i se 
cuvenea unui slujitor al distinsului oaspete. Fiindcă majordomului nu i-ar fi 
trecut niciodată prin minte să-l socotească pe grăsun altceva decât slujitor 
sau chiar argat. Lunga carieră de majordom a domnului Kraus îi formase 
ochiul suficient pentru a face cuve nitele deosebiri ale rangului. În cazul de 
față, hainele ponosite ale lui Costache, cât și sluțenia armăsarului, ce nu 
putea să întreacă preţul a două găini crescute fără boabe, excludea orice 
dubiu. 

După ce își şterse fruntea brobonită, cu o batistă nu mai mare ca o faţă 
de masă, domnul Kraus îşi potrivi un zâmbet jumătate bucuros, jumătate 
umil și grăi nici prea tare, nici prea încet: 

—Bine aţi venit în Obreja, strălucitorule musafir! Aştept numele 
vostru pentru a bucura urechile stăpânilor mei. Până când mă întorc, vă rog 
să poftiți pe această minunată terasă, unde florile multe vă vor ţine 
companie. Slujitorul vostru... sau rândașul, zise văzându-l pe Indru că se 
încruntă, sau păcătosul argat... care nu a descălecat până acum să vă prindă 
calul... dovedindu-se un nemernic, va fi îndreptat în curtea din dos, unde îi 
voi aplica vreo câteva palme în numele vostru... fiindcă nu trebuie să vă 
spurcaţi mâinile... 

—Pe picioarele din spate ale Zambilicăi! tună Costache. Ce tot îndrugă 
nătărăul ăsta? 

Auzind asemenea ocară, majordomul tresări ca sub o lovitură de bici. 
Cătă profund lezat și plin de nădejde către protecţia marelui senior, dar 
acesta mustăcea reținându-și râsul. Dezamăgit, își întoarse privirile din nou 
către Caravană, trase aer mult în piept, îl slobozi puternic, îşi tamponă 
buzele cu batista, se ridică a intimidare pe vârfuri, apoi grăi: 

—Descalecă, nemermicule, şi ia calul înălțimii-sale! 


Costache sări din șa uimitor de iute, iar palma lui grea îl trimise cât 
colo pe bietul majordom. În faţa unui asemenea dezastru, domnul Kraus 
cătă pentru ultima oară spre musafirul ce râdea cu lacrimi, se convinse că 
nu va găsi sprijin acolo, astfel că o rupse la fugă și intră ca o furtună în 
sufragerie. 

Tinerii castelani şedeau la masă împreună cu bătrâna contesă Szatmári 
şi frumosul conte Lajos Teleki. Apariţia atât de neobişnuită a majordomului 
stârni mirare. 

—Ei, ce s-a întâmplat, Kraus? întrebă contele Beckembauer, văzându-i 
spaima din priviri. 

—Am fost bătut, înălțimea-voastră. 

—Bătut? Cine a îndrăznit asemenea lucru? 

—Musafirii. Se află în curte doi călăreți. Cel înalt pare un mare senior. 
Slujitorul său, sau argatul, sau rândașul, e o pramatie cum n-am mai văzut la 
Obreja. I-am poruncit să descalece și să prindă calul stăpânului. În loc de 
asemenea ascultare firească, m-a lovit cu palma atât de tare, încât nu cred să 
se afle copită de cal care să pălească mai greu. Apoi mi-a strigat: „Aleargă, 
guștere! Aleargă degrabă la stăpânii tăi și-i vestește că au sosit domnii 
Costache Caravană și Cae Indru!” 

Dacă s-ar fi despicat castelul în felii, încremenirea nu ar fi fost mai 
mare. Beckembauer încercă să se ridice, dar se poticni în scaun. Tacâmul 
din mâna Stelei tremură atât de vizibil, încât fata îl aşeză pe masă, ţinându-l 
cu palma. Teleki rămase cu gura căscată. Contesa de Szatmári își scutură 
braţele slăbănoage, răstindu-se: 

—Fir-ar să fie! Doar nu dau turcii. 

leșiră cu toţii pe terasă. Cae şedea rezemat cu spatele de Vânt Sălbatec. 
Grăsunul Costache se învârtea în jurul Zambilicăi, bombănind. Stela Cristu 
coborî în goană scă rile terasei. La picioarele lor se opri nehotărâtă, iar 
mâinile îi căzură neputincioase pe lângă corp. Cae îşi ţintui privirile asupra 
ei. Pe ceilalți nu mai reuși să-i vadă. Se desprinse de lângă Vânt Sălbatec şi 
porni spre terasă uimitor de încet. Ochii lui subțiați ca în faţa soarelui mult 
nu coborâră o clipă. Călca încet, nesigur pe picioarele lui puternice, temător 
să nu o sperie şi să dispară în clipa următoare. O privea pe Stela atent, parcă 
cercetând-o cu de-amănuntul. Nimic din întreaga ei făptură nu scăpă ochilor 
săi ageri. Nici măcar încordarea ce o stăpânea. Degetele tinerei fete arătau 
căzute spre încremenire. Pe buze îi apăruse un zâmbet șters, ca o petală 
ofilită. Ochii aveau în ei o lumină ciudată, asemenea apelor tulburate. Stătea 


încremenită, puţin aplecată înainte, ca şi când ar fi ascultat un strigăt 
îndepărtat. Palidul ei surâs tremura împreună cu buzele, aşa cum se ridează 
apa limpede la slaba adiere a vântului. Când ajunse foarte aproape, o simţi 
că îşi oprise respiraţia. Gâtul ei delicat părea un arc încordat peste măsură. 
Erau atât de aproape încât hainele lor se atingeau. Stela îi observă ochii 
subțiați ca două lame de brici. Apoi, ochii se măriră brusc, iar timpul 
încremeni pentru ei. Nimic nu mai exista în jur decât ochii lor, care se 
cercetau adânc. Tânărul se aplecă spre ea, rupând vraja timpului. Buzele ei, 
la pândă până atunci, zburară să-l întâmpine. Când îi cuprinse gâtul cu 
braţele, Stela puse în gest atâta lăcomie încât scăpă un geamăt. Barba lui 
aspră, nerasă de câteva zile, îi zgârie obrazul. Mâinile lui nu-și mai găseau 
astâmpăr, mutându-se când pe faţa lui, când pe umeri, când în părul aspru 
căzut pe frunte în neorânduială. Îl îndepărtă o clipă să-i privească ochii și 
scânci de bucurie văzându-i mari, luminoși, triumfători. Se ghemui la 
pieptul lui cu toată dispe rarea adunată în atâţia ani. 

Costache Caravană fu gata să plângă și se răsti la Zambilica: 

—Întoarce botul, nătărăule! Gingăşiile care se petrec acolo n-au nevoie 
de martori. 

—M-am prostit ca o vacă bătrână, suspină contesa de Szatmári, 
emoţionată. Doamne, ce bărbat! Parcă e Făt-Frumos. 

Contele Teleki se gândi zâmbind: „Acum s-a isprăvit. Niciodată nu vor 
şti ei că eu i-am adus unul în faţa celuilalt. Zvonul meu despre o pretinsă 
logodnă cu Stela i-a dat aripi acestui tânăr. Nu ştiu dacă am făcut-o din 
milă, din prietenie, sau din dragoste.” 

Vraja timpului încremeni se rupse. Fata se desprinse din îmbrăţișare, 
privind mirată în jur. Întreaga ei făptură parcă înflorise dintr-o dată. Dar 
oricât se căsni, nu reuși să-și înfrâneze sclipirea de triumf a ochilor. Contele 
Beckembauer se dezmetici primul și își salută noii musafiri cu tact, ca şi 
când nu s-ar fi întâmplat nimic. lar când Costache Caravană păşi în 
sufragerie la braţ cu contesa de Szatmári, majordomul murmură aiurit de-a 
binelea: 

— Îmbătrânesc. Asta e. Dau în mintea copiilor. 

După ce se isprăvi cina, Cae, Caravană și tânărul castelan mai zăboviră 
în sufragerie. Ceilalți ieşiră în parcul imens, dornici să respire aerul curat al 
unei nopți ce se arăta deosebit de frumoasă. 

—Cu toată urmărirea cardinalului, sper să rămâneţi la noi câteva zile, 
spuse gazda privindu-şi musafirii bucuros peste măsură. Nimeni nu va 


părăsi castelul până la plecarea domniilor-voastre, astfel că nici o ştire nu va 
ajunge la Alba-lulia. 

—Plăcerea ar fi de partea noastră, mulțumi Indru. Din păcate, v-am 
face un mare neajuns. Și așa vizita noastră s-ar putea să vă scadă în ochii 
cardinalului. Unele treburi grabnice ne-au adus aici, iar altele ne așteaptă 
fără chip de amânare. 

—Deci, există şi alte motive care v-au mânat în Obreja, spuse 
castelanul mai mult pentru sine. 

Cae roşi înțelegând bine gândurile acestuia. 

— Există, domnule Ion Cristu. Avem nevoie de nişte ducați. 

—Mulţi? 

—Destul de mulţi. Mihai-vodă, domnul nostru şi al vostru, va slobozi 
oastea cea mare. Pentru plata lefilor căzute în amânare de cinci luni, am 
strâns patruzeci şi trei de mii de ducați. Dar ne vor trebui cincizeci de mii. 
Eşti singurul om care ne-ar putea ajuta să completăm asemenea sumă, iar 
despre înapoierea ei nici nu poate fi vorba. Nu am avea de unde să o 
scoatem. 

—Șapte mii de ducați? se miră castelanul. Dar nu am șapte mii de 
ducați. 

—Câţi ai? 

—O mie trei sute. 

—Sunt buni şi aceştia. Sperasem la mai mult, însă ştii proverbul: „De 
unde nu-i, nici Dumnezeu nu cere!” 

—Daţi-mi un răgaz. 

—Nu ne îngăduie timpul. 

Castelanul rămase pe gânduri. Îi venise ceva în minte, astfel că se 
înveseli dintr-o dată. 

— Domnilor, s-ar putea să mai adaug ceva. Încă nu ştiu cât. Păcat că 
timpul e atât de scurt. După cum ştiţi, contele Teleki locuieşte de multă 
vreme în Alba-Iulia. El ar putea să ne ajute. I-aş înapoia suma la toamnă. 
Are un cal bun. l-ar trebui două-trei ceasuri să gonească până acasă şi 
îndărăt. Aveţi ceva împotrivă? 

—Nu mare lucru, răspunse Caravană. În două-trei cea suri toată 
garnizoana din Alba-Iulia ar năvăli aici şi ne-ar culege ca din oală. 

— Aşa ceva nu cred. Îl cunosc bine pe Teleki. Răs pund pentru el. 

—Nu avem de ales, interveni Cae. Faceţi cum e mai bine, domnule 
Cristu. 


— Atunci, așteptați! Stela şi cei doi musafiri sunt în parc. Mă întorc 
îndată. 

Cristu porni spre ieşire. Aproape de ușă se lovi nas în nas cu 
buclucaşul majordom. 

— Vai, omule! zise râzând. Azi nu-ți merge tocmai bine. E a doua oară 
când năvăleşti aici ca un apucat. 

—Vă rog de iertare, înălțimea-voastră! grăi cam spășit domnul Kraus. 
De multă vreme nu s-au mai pomenit atâtea încurcături în Obreja. Măria-sa 
domnul Teleki ne-a părăsit adineauri. 

—Pesemne că aiurezi. 

—Nu prea. L-am văzut galopând spre Târnava parcă alungat de urgie. 

— Poate se plimbă. 

—Nici gând. Mi-a lăsat o scrisoare pentru înăl ţimea-voastră. 

Ion Cristu apucă scrisoarea cu un gest precipitat. O sprânceană i se 
ridicase mult în sus de mirare. Majordomul se îndepărtă convins că ziua se 
încheia cum nu se poate mai prost. Cristu despături hârtia şi citi cu glas tare: 


Dragă Beckembauer, 

Unele treburi grabnice reclamă prezența mea la Alba-lulia. Vă cer 
iertare pentru neputința de a-mi lua rămas bun. Timpul nu mi-a îngăduit să 
o fac. 

Al vostru, Lajos Teleki. 


—O luăm din loc, sări Caravană. Ăsta s-a dus după Jager. 

—Mă îndoiesc, răspunse Indru, așezându-se mai bine în scaunul lui. 
Teleki nu arată să fie un om de nimic. 

Tăcu privindu-i pe ceilalți. Toţi trei înțelegeau motivul plecării 
precipitate. 

—lată că s-a spulberat speranţa unui împrumut, observă castelanul. 

—Ne mulțumim cu ce avem, zâmbi Cae. Mă miră totuși că găsesc atât 
de puţin în Obreja. 

—Cred că te-ai mira și mai mult, aflând că sunt dator aproape zece mii 
de ducați, zise gazda privindu-l cu simpa tie rău ascunsă. În iarnă mi-au 
murit peste trei sute de cai. Niciodată nu mi s-a mai întâmplat un astfel de 
necaz. În primăvară, un transport de vinuri către curtea imperială din Praga 
ne-a fost prădat dincolo de Bratislava. Am pierdut vinul, butoaiele, caii, 
căruțele și jumătate din oamenii care însoțeau transportul. Am mai făcut 


unele cheltuieli de reno va re la aripa de sud a castelului și am întărit toate 
drumurile noastre cu piatră de râu. Abia la toamnă vom ajunge să ne plătim 
datoriile și să ne rămână un câștig. E drept că la marea noastră avere, șapte 
mii de ducați nu ar însemna prea mult. Din păcate, ați nimerit cum nu se 
poate mai prost. 

—Am fost lipsiţi de noroc și în privinţa cailor, obser vă Costache. 
Oştirea Bucegilor se pune din nou pe picioare. Dar se pune anevoios din 
lipsă de cai și arme. 

—O! se lumină gazda. Lucrurile nu stau chiar așa de rău în privinţa 
cailor. E adevărat că am pierdut mulți, totuşi suntem departe de a fi rămas 
fără unele rezerve. Două sute vă dau în câteva zile. Sunt cai de rasă bună. 
Slujitorii mei îi pot mâna spre Țara Românească în pâlcuri mici, astfel nu se 
va şti drumul lor. Mai rămâne doar să stabiliți locul de predare. 

—Nu e deloc rău, se entuziasmă Cae. lată drumul nostru la Obreja se 
arată rodnic. 

Îi vorbi apoi lui Cristu despre marile ameninţări ce se abat asupra Țării 
Româneşti. Despre nădejdea că vor scăpa fără lupte până în toamnă și 
despre toate hotărârile luate la Sfatul de taină din Bucureşti. 

—Riscaţi mult, se miră Cristu. Între slobozirea oștirii mari și 
înjghebarea Oșştirii Bucegilor, veţi avea un timp în care veţi fi lipsiţi de 
puterea armelor. Dacă se potriveşte ca în acest timp să fiți atacați, va fi greu 
pentru neamul de la Dunăre. 

—Cine nu riscă nu câștigă! zâmbi Indru. Timpul nu ne îngăduie să 
facem amânări. Cu cât vom slobozi oștirea mai iute, cu atât cred eu că va fi 
mai bine. 

—Cu cât întăriți mai iute şi mai neştiut Oştirea Buce gilor, cu atât veţi 
avea nădejde să scăpaţi de pericole, răspunse gazda. Ceea ce s-a întâmplat 
la Bucureşti după Sfatul de taină m-a copleșit de-a binelea. Voi aţi dat acolo 
tot ce aţi avut, pentru a pune pe picioare oastea din munţi. Eu nu pot să dau 
atâta fiindcă trebuie să fiu aici un conte bogat, iar sașii, care mă socotesc 
de-ai lor, sunt gata să mă recunoască cel mai de frunte dintre ei. La vreme 
de război în Transilvania, saşii conduși de mine se vor alia cu Mihai-vodă. 
lată de ce n-am dreptul să fiu sărac. Dar voi înzestra și eu Oștirea Bucegilor. 
Pe lângă cei două sute de cai, am să vă trimit cât de curând săbii, pistoale și 
postav pentru îmbrăcăminte. Toate le voi cumpăra din Sibiu. Iar pentru atâta 
lucru, voi face rost de aur chiar dacă-l scot cu forța de la cămătari. 

Când isprăviră discuţiile, noaptea se arăta dincolo de mijlocul ei. 


—Ar fi bine să mergem la odihnă, propuse Cristu. Oboseala se citeşte 
pe feţele voastre. 

—Da, e o propunere strașnică, aprobă Costache. Trei ceasuri de somn 
bun ne vor pune pe picioare. 

— Cam puţin, remarcă tânărul castelan. 

—Așa cred și eu, dar timpul nostru e măsurat. Vom pleca odată cu 
ivirea zorilor. 

Porniră spre încăperile pregătite din vreme şi destul de curând în 
Obreja se stinseră luminile. Doar torțele mari de pe ziduri se vedeau până 
departe, amintind privitorilor ocazionali că străjile ascunse în umbra 
meterezelor ve ghează la buna rânduială. 

Costache dormi îmbrăcat, aşa cum îi era obiceiul. Văzându-l astfel 
mulţi şi-ar fi închipuit despre el că ar avea ceva aplecare spre necurăţenie şi 
slabă chibzuială. Puţini erau cei ce cunoșteau adevărul. Costache se 
dovedea prevăzător, socotind că la vreme de noapte e mai bine să fii 
pregătit atunci când primejdiile se anunţă multe împrejur. Apoi, trecuseră 
atâţia ani petrecuţi prin păduri, sau printre stâncile munţilor, sau în câmpie, 
departe de căldura unui cămin. Dormitul pe căpătâi moale îi devenise străin, 
trăgându-l spre neodihnă. Încălțările lui grosolane se aşe zară ca o pată pe 
aşternutul alb. Aruncă perna cât colo şi puse în locul ei o haină lungă ce 
semăna cu o rasă preoțească, având grijă să o strângă asemenea unui sul. 
Numai busuiocul aflat sub pernă nu-l lepădă, îmbătându-se de mirosna lui. 
Umbrele nopţii își subțiară straiul, în vreme ce spre răsărit cerul căpăta o 
roşeață aparte. Pe marea terasă a castelului, Ion Cristu și Costache Caravană 
discutau despre timp. În sufrageria răcoroasă spre zori, Cae şi Stela 
schimbară ultima îmbrăţișare. Părul ei despletit cădea bogat peste umerii 
înguști. Tânărul îşi culcă obrazul în el și-i simţi parfumul florilor de câmp. 
Stela se ghemuise la pieptul lui caldă, proaspătă, așa cum ieșise din 
aşternuturi. Îi cuprinse cu braţele gâtul puternic, ars de soare şi întărit de 
vânturi, dar mâinile ei nu aveau odihnă. Îi prinse faţa în palmele delicate, se 
ridică pe vârfuri şi îi sărută ochii pe care îi visase atâta vreme, uimindu-se 
de îndrăzneala ei. Încercă să-l privească, dar ochii nu o ascultară destul, 
umbriți de lacrimi. Cae avu un moment de slăbiciune. O clipă îi trecu prin 
minte să se lepede de toate lucrările viitoare și să-și îngăduie o viață de 
fericire. Întreaga lui ființă se răzvrăti împotriva a tot ce făcuse până atunci, 
socotind că are dreptul să trăiască altfel. Apoi zâmbi, iar Stela nu-i observă 
zâmbetul. O ridică în braţele mari puter nice ca oţelul. Își culcă fruntea 


peste sânul ei şi-i simţi inima zbătându-se sub învelișul hainelor subţiri. 
Cuprinsă de o dulce ameţeală, Stela uită de timpul necruţător, numă rat 
pentru ei în minute. Închise ochii, iar obrajii ei în flăcări erau singurul semn 
de neliniște, când faţa lui Cae se lăsă peste sân. 

—Soţul meu. Dragul meu soţ, murmură lăsând lacrimile să curgă în 
voie. 

Costache Caravană, ivit în prag, nerăbdător, rămase locului gândindu- 
se: „Pe cele trei potcoave pierdute de Zambilica! Am să mai stau aici chiar 
dacă vine Jager cu toată oștirea Transilvaniei.” 

Apoi se retrase emoționat şi-i zise gazdei: 

—Cred că ne-am sculat prea devreme. Zambilica mestecă ovăzul 
taman la ceasul ăsta. Dacă îl tulbur acum, toată ziua o să galopeze îmbufnat. 

Dar urechea fină a lui Cae simţi pasul ușor făcut de Caravană. Braţele 
lui o purtară pe Stela către un scaun şi o aşeză cu grijă, ca pe un lucru fragil. 

—E timpul să plec, zise, iar vocea lui, hotărâtă în alte prilejuri, tremură 
ușor ca o părere. 

Stela prinse tremurul glasului său și culese din el mai mult decât i-ar fi 
putut spune vorbele. Slujitorii aduseră caii. La puţină vreme tropotul lor se 
auzi coborând către apele Târnavei. Soarele își aduna strălucirea pe o 
creastă de deal. Zările ușor fardate cu ceaţă se limpezeau domol. Începea o 
zi nouă. 

* 

Puţini cunoșteau cărarea pieptişă ce ducea pe scurtătura munţilor către 
locul numit Crucea Mare. Dar și mai puţini erau acei care se încumetau să 
facă asemenea urcuş la vreme de noapte, când primejdiile prăpăstiilor 
pândeau la fiecare pas. Totuși, în noaptea de vineri spre sâmbătă, se găsiră 
câțiva temerari ce folosiră, de fapt cu multă pricepere, drumul acela 
anevoios. În creasta de la Crucea Mare, doisprezece călăreţi aşteptau 
convoiul. 

Cu mult înainte de ivirea zorilor, caii legaţi între ei cu funii lungi 
apărură drept, iar spinările lor umede arătau greutatea urcușşului. Erau 
douăzeci de cai voinici, cu picioarele mari, puternice, ale căror haruri se 
dovedeau mai degrabă îndreptate spre povară decât spre iuţeala animalelor 
de călărie. Însoţitorii lor, cinci bărbaţi tineri, purtau obișnuita îmbrăcăminte 
grosolană a muntenilor. Aveau vorba aspră și o foloseau rar, numai la cazuri 
de mare trebuinţă. Cel de-al șaselea călător, un bărbat mărunt, subţirel, se 
desprinse din grup şi se apropie de Cae Indru. 


—Ai ajuns la timp, domnule Izu Klein, observă Cae. 

— În afaceri totdeauna trebuie să ajungi la timp, râse acesta. Aurul şi 
averea domniei-voastre se află aici. Acum voi hotărâți cum e mai bine. 
Aceşti slujitori sunt oameni de nădejde. Ei știu ce cuprind samarele. Vi-i 
las, domnule, în seamă. Cu cât veţi ajunge mai iute la Sulina, cu atât va fi 
mai bine pentru toți. La revedere, domnilor! 

—O clipă, o clipă! îl opri Cae. 

—Vă ascult, se întoarse negustorul mirat. Oare să fi scăpat ceva din 
vedere? 

—Nu, nu asta, râse Indru. Mi-ar face plăcere să vă însoțesc o bucată de 
drum. 

—Poftiţi, poftiţi! zise Izu bănuind că tânărul ar vrea să-i vorbească 
tainic. 

Porniră alături. Caii lor aproape se atingeau. Când se depărtară destul 
pentru a nu fi auziţi, negustorul își domoli calul și spuse: 

— Domnule, aştept. Cred că doriţi unele amănunte. 

— Într-adevăr, sunt nişte întrebări. Mi-ai adus ducaţii cu bună 
rânduială. Acum nimic nu-i mai poate scoate din mâinile mele. Dar nu 
putem vorbi acelaşi lucru despre aurul vostru. Până la Giurgiu el va fi în 
mare siguranță. Mai rămâne însă drumul până la Sulina. Dacă nu se va face 
cu chibzuială, se pot ivi multe primejdii. 

—Nu vă înţeleg, zise Izu. 

—Aşteaptă! Aş vrea să aflu cine sunt oamenii care au ştire despre 
transportul aurului. 

—Da, e o întrebare firească. La astfel de prilejuri, cu cât ştiu mai 
puţini, cu atât mai bine. Deci, ştiu eu, ştie domnul Aba Rozen, cel ce a 
depozitat vremelnic aurul în Brașov, slujitorii care se află aici şi, fireşte 
viitorul proprietar, negustorul turc lusuf. S-ar mai adăuga cei trei fii ai 
domnului Rozen, dar sunt niște tineri cu care am mai lucrat de multe ori. 

—lată că nu-s tocmai puţini, remarcă Indru. 

—E și normal, domnule. Transportăm o avere destul de mare. La 
asemenea cantitate de aur nu ai cum să lucrezi de unul singur. 

— Adevărat! Aș vrea totuşi să știm mai multe despre cei cinci slujitori. 
Ei vor merge cu noi o bună bucată de drum. 

—Nici o grijă, îl asigură Izu Klein. Au lucrat și pentru tatăl meu. De 
fapt, au fost patru. Cel de al cincilea se numește Achim. Dar pentru el 
garantează ortacii lui. Sunt cu toţii dintr-un sat. 


— Achim lucrează pentru prima oară? 

—Nu. A mai fost angajat la transportul pe care l-am pierdut acum zece 
luni. 

—Mda! Ce ştiţi despre lusuf, omul căruia îi predaţi aurul? 

—Am mai făcut afaceri cu el. E drept, mărunte, însă nu am avut a mă 
plânge de neajunsuri. Din contră, noi i-am făcut supărare fiindcă l-am lipsit 
de aurul pierdut acum zece luni. 

—Dar el nu a păgubit nimic. Cel puţin așa am înţeles din discuţia 
noastră la Sibiu. 

—Aşa este. I-am plătit întreaga pagubă. 

—EI va cunoaşte data plecării aurului din Braşov? 

—E şi firesc să o cunoască. 

—Cu domnul Aba Rozen lucraţi de mult? 

—A fost bun prieten al tatălui meu. De fapt, suntem asociaţi în multe 
afaceri chiar mai mari decât asta. 

—Slujitorii casei lui ştiu ceva despre aur? 

—Nimic. Am avut noi grijă. Mai sunt întrebări? 

—Da. Cum îl voi recunoaște pe lusuf? 

—Nu vă faceţi griji! În clipa în care veţi păşi pe puntea Penelopei, se 
vor lămuri toate. 

— Atunci, la revedere, domnule Izu Klein! 

—La revedere! 

Cae se întoarse lângă ai săi destul de îngândurat. Prea mulţi oameni 
ştiau despre aur. Dădu semnalul de pornire. Şase dintre călăreţi trecură în 
fruntea convoiului. Alţi șase îi urmau de aproape. 

Luni către seară vistieria din Bucureşti primi în păstrare vremelnica 
uriașă sumă de patruzeci și patru de mii cinci sute de ducați. Marţi la prânz, 
Mihai-vodă ieși însoţit de curteni până la biserica Sfinţii Petru și Pavel, 
unde începură marea slobozire a oștenilor. Şiruri lungi de oșteni treceau 
domol prin faţa plătitorilor. Chipurile lor întunecate până nu de mult se 
luminară, astfel că risipirea se făcea în cea mai bună rânduială. Mai lipseau 
cinci mii cinci sute de ducați, care stăteau ca o povară pe sufletul lui vodă. 
Va reuși oare Cae Indru să-i aducă la timp? 

Trecură câteva ceasuri. Curtenii obosiră, iar căldura aprigului soare de 
câmpie îi chinuia cumplit. Dar Mihai-vodă nu descălecase, priveghind buna 
rânduială a plăţilor. Destul de aproape, umbra castanilor groși cât omul 
îmbia la odihnă răcoroasă. Alături de curteni, trimişii principelui 


Transilvaniei, căpitanul Mihai Székely, Gabriel Haller, Gheorghe Ravazdy 
şi Nicolae Vitéz, șpanul de Turda, urmăreau cu ochi de iscoade risipirea 
oștilor. Pe faţa lui vodă nu se putea citi nimic. Nu era nici încruntare, nici 
zâmbet, nici neliniște. Căpitanul Szekely, bun cunos cător al treburilor de 
oşti și mare admirator al lui Mihai-vodă, privi cu melancolie în jur. 

„lată, gândi el, aici e sfârşitul celui mai mare conducător de oști din 
această parte a Europei. Împăratul Rudolf şi cardinalul sunt orbi. Ei nu văd 
oare că sfârșitul puterii lui Mihai-vodă va da prilejul turcilor să urce spre 
nord? Omul acesta ar fi fost singurul stăvilar împotriva puhoiului turcesc. 
Prin căderea lui, creștinii vor avea multe necazuri. La Praga e un împărat de 
paie. La Alba-lulia, un principe nevolnic. De când e lumea, lucrurile au fost 
totdeauna strâmbe. Să fi fost el împărat, i-ar fi trebuit câteva luni să pună 
ordine în această parte a Europei. Uneori mi-e silă de haina pe care o port. 
Sunt căpitanul și iscoada unui principe dornic să adune fală în jurul numelui 
său. Mihai-vodă a fost cândva bogat. Acum, Dumnezeu știe de unde a strâns 
aur pentru slobozirea oștilor. Cine ar mai fi făcut oare asemenea risipă? 
Acum cinci ani am băut la București vin servit în pocale de aur. Azi, 
domnul Țării Românești ne-a oferit vin în ulcele de pământ ars. Ce se 
petrece oare în sufletul acestui mare conducător? Îl ştiam cândva înţelept şi 
viclean. Ceea ce se întâmplă aici să fie oare un act de viclenie și 
înţelepciune? Acum cinci ani, când garnizoana turcească din Bucureşti îl 
înjura și-l amenința sub zidurile palatului, când puterea turcilor în Țara 
Românească se arăta de neclintit, el zâmbea umil, ploconindu-se în faţa lui 
Mehmed-pașa, comandantul ienicerilor. Apoi, s-a petrecut măcelul. Într-o 
singură zi Mihai-vodă a măcelărit garnizoana turcească din Bucureşti, fără 
să piardă un om. Câteva zile mai târziu, cădea sub mâna lui puternica întări 
tură otomană de la Giurgiu. Abia atunci și-a arătat el adevărata față. Să fie şi 
azi un vicleșug? Turcii, polonii, tătarii, cardinalul și leremia Movilă, 
domnul Moldovei, sunt gata să se arunce peste Țara Românească. Dacă 
vodă ar încerca război, nu ar avea sorți de izbândă. Arătându-se slab, 
dușmanii se vor pândi între ei, iar el va câștiga timp. Nu, nici vorbă! 
Gândurile mele au luat-o razna. Dacă sloboade oștirea, înseamnă că nu mai 
poate nimic. Peste câteva zile va semna actul de vasal al principelui 
Transilvaniei. Acest act va fi ultimul pas de sfârșit al puterii lui. Va deveni 
un simplu consilier al nevolnicului cardinal. lar plecarea sa din Ţara 
Românească încheie jalnic o epocă glorioasă a acestui popor.” 


Departe, în câmpie, clucerul Ieremia Băicoianu și bunul său prieten 
Zamfirescu urmăreau cu ochii micile grupuri de oșteni ce se îndreptau spre 
satele lor. Din vreme în vreme opreau câte un tânăr voinic la trup, discutau 
cu el tainic, apoi tânărul intra pe mâna unor slujitori credincioși şi nimeni 
nu bănuia drumul acestuia către platoul Bucegilor, unde creştea noua putere 
a Țării Româneşti. 

* 

În seara de miercuri, la locul de pe Dunăre numit Cârna Mică, aflat în 
apropiere de Giurgiu, patru bărci mari preluară întreaga încărcătură de aur a 
cailor lui Izu Klein. Costache Caravană angajase pe plată bună patru 
barcagii. Îi cunoştea de multă vreme și ştia că se poate bizui pe ei într-o 
călătorie plină de primejdii. Cae Indru nu se arătase zgârcit cu banii de 
cheltuială primiţi de la negustorul si bian, astfel că femeile barcagiilor 
primiră câte cincizeci de ducați. Sumă uriașă, pe care bărbaţii lor nu ar fi 
putut să o câștige în câţiva ani de muncă pe Dunăre. 

Cei cinci munteni legară caii între ei, tăcuţi, aşa cum le era firea. După 
ce mai priviră o dată spre bărci, ridicară pălăriile în semn de salut, apoi îşi 
îndemnară caii pe drumul de întoarcere către Brașov. 

—Strașnici bărbaţi! exclamă Costache. 'Ți-e mai mare dragul să lucrezi 
cu nişte oameni ca ei care ştiu ce au de făcut și te înțeleg din ochi. Păcat că 
vorbesc atât de puţin! 

Cae, aflat alături, nu-i răspunse. Privea îngândurat spatele voinic a lui 
Achim. 

Cu puţin înainte de a răsări luna, bărcile plutiră pe Dunăre la vale. 
Șaisprezece bărbaţi, patru bărci și aur în valoare de o sută de mii de ducați 
începeau o călătorie lungă prin împărăţia apelor lesnicioase la mers, dar 
pline de neprevăzut. Noaptea se dovedea frumoasă şi calmă. Cei patru 
barcagii luară loc în prima barcă, având puţină trudă. Firul apei, mai 
sprinten la mers, înlocuia de minune munca lor. Legate trainic între ele cu 
funii de cânepă, bărcile se legănau domol. Clipocitul molcom al apei era 
singurul zgomot ce tulbura noaptea ca o părere. Sălciile mari și stufărișul de 
pe cele două maluri le privegheau drumul. Așezaţi în celelalte trei bărci, 
paznicii transportului încercau o senzaţie de neliniște. Lipsa cailor 
adăpostiți vremelnic de familiile barcagiilor, apa care se auzea sub ei şi 
neobișnuinţa unui asemenea drum le furase ceva din vechea siguranţă. 
Uneori se zăreau focuri departe pe maluri. Rar câte o pasăre de noapte, 
scomită din cuibarul ei, zbura deasupra copacilor sau deasupra apei, iar 


fâlfâitul de aripi acoperea parcă tot cerul. Liniştea din împărăţia apelor se 
dovedea apăsătoare şi grea. Fiecare zgomot mărunt părea un țipăt. Apoi, 
răsări luna. Apa Dunării stră lucea ca argintul bătut proaspăt. Malurile 
depărtate semănau cu niște pereţi întunecați și tainici. Roiurile de țânțari 
năvăleau peste bărci urmărindu-le neobosite. Când firul apei trăgea către 
mal, în bălțile de pe margini se auzea cântecul broaștelor. 

—Broasca nu cântă frumos, zise Costache către Sile Adormitu. 

—Aşa e, domnule! răspunse lunganul ţuguindu-și buzele mari. 
Domnia-voastră sunteți dăruit cu haruri de gândire adâncă. Puţini ar observa 
asemenea lucru. Eu, în nici un caz. Ba aş putea spune că ursitorile n-au 
apucat să mă dibăcească la naştere, fiindcă ea s-a petrecut într-o poiată, iar 
ursitorile umblă numai pe la ferestrele caselor. Așa se face că am crescut 
fricos şi lipsit de harul gândirii adânci. Mi-e frică de broască. Mai ales de 
broasca râioasă. Mă uit la ea cu scârbă când îi văd pielea umedă ca o coajă 
de copac plouat, fie la ea acolo! Numai în lupte mă bat bine. Altfel, mi-e 
groază de șoareci, de broaște, de șerpi și de nevastă-mea. Da, da, aveţi 
dreptate! Nu cântă frumos. 

—Nevasta? întrebă Caravană somnoros, fiindcă aţipise la lungul 
discurs al lui Sile. 

—Nu, domnule, broasca. 

— Te înşeli, prietene, bolborosi Costache. Mie numai de lipitori... că în 
balta Călugărenilor... adică în Neajlov... numai una nu cântă frumos, se 
învioră Costache amintindu-și despre ce voia să vorbească. Dar când sunt 
broaşte multe la vreme de seară frumoasă, când cerul e lăptos şi dulce ca o 
faţă de mamă, să stai la marginea lacului și să asculţi un cor de broaște. 
Atunci dibăceşti cum îţi picură pacea în suflet. Cu ţânţarii e altă chestie, 
zise, apărându-se de nişte țânțari mai îndrăzneţi. Da, da, e altă chestie, lua-i- 
ar dracu! Ăştia parcă sunt boieri. Ziua dorm, iar noaptea socot cum să-ți 
sugă sângele. Eram odată cu Zambilica lângă Balta Brăilei. Mă urmăreau 
nişte turci pe care i-am prostit cum se poate mai bine. Când am scăpat de ei, 
ne-au împresurat ţânţarii. La început se adunaseră din ăia mărunți și nu i-am 
băgat în seamă, aflându-se ceva discuţie între mine și Zambilica. După un 
timp, simt că nărodul de armăsar nu mă mai ascultă și o rupe la fugă de 
mânca pământul. Înserase. Nu se vedea prea bine, dar ştii că eu am ochiul 
ager. Mă uit îndărăt. Ţânţarii mici cât bobul de grâu veneau după noi în 
linie de bătaie, cu trompele ridicate ca niște ace. Nu m-am sinchisit de ei, 
însă bag de seamă că în spatele lor zburau alţii cât graurii când e coaptă 


holda de grâu. Mai la urmă, se vânzoleau unii cât găinile crescute la boabe. 
Trompele ăstora ajungeau mai lungi de un cot. Zic: „Zambilico, fă paşii 
mari, nărodule! Dacă ne apucă ăia din spate, dracu” e al nostru. S-a zis cu 
noi!” Primele roiuri trec pe deasupra noastră fără să ne atace. Apoi, ne ajung 
ceilalți. Scot măciuca, lovesc din toate puterile în norul din spate, dar mi se 
rupe măciuca în oasele lor. Zambilica lucra din picioare temeinic. Zic: 
„Zambilico, băiatule, dacă ne prind ăştia cu trompele, aleluia! De-acum ne- 
am ars.” Norocul nostru să dibăcim o casă părăsită. Intră acolo ca turbaţii şi 
apucăm să închidem ușa după noi taman la vreme. Când să răsuflăm 
ușurați, bag de seamă că trompele lor intrau prin lemnul ușii ca în brânză. O 
vreme le-am răsucit trompele cu mâna și le-am legat între ele. Apoi, n-a mai 
fost chip. Erau prea mulţi. Dacă nu găseam ceva degrabă, intrau peste noi. 
Mă sui în pod și dau foc acoperișului de stuf. La puţină vreme toată casa era 
o mare de flăcări. Mirosul de țânțari prăjiți se simţea cale de o poştă. S-a 
făcut casa scrum dimpreună cu ei. 

—Şi alde matale pe unde aţi ieşit? întrebă Ciripoi-fiul. 

Ciripoi-tatăl, care crăpa de plăcere să asculte poveşti deşuchiate, se 
răsti la el: 

— Taci dracului, nărodule! Domnul Caravană e om cu scaun la cap. O 
fi ştiutără dumnealui să dibăcească o ieșire. lar dacă şi-a făcutără cruce cu 
limba, aşa cum se cade în faţa spurcăciunilor, sau a rostitără ceva făcături, 
putea să rămână chiar acolo. 

Apoi se întoarse către Costache: 

—Zi, bre, cum a fostără mai departe... că nebunu de fi-miu... 

În bărci se stârni un hohot de râs. Costache mustăci pe întuneric, 
bucuros că alungase apăsarea ce pusese stă pânire pe ei. 

În zori, traseră bărcile spre mal și le adăpostiră sub bolțile sălciilor. 
Cae și Ducu porniră să recunoască împrejurimile. Cei patru vâslași pescuiră 
cu mâinile pe sub rădăcinile copacilor. După un ceas, peştele prins de ei se 
perpelea deasupra unui foc vesel. Cae şi Ducu sosiră tocmai la timp să guste 
din peștele proaspăt. Rânduiră străji, apoi îşi cătară culcușuri în care să-şi 
facă somnul, după prima noapte nedormită. Prin tufișuri se auzeau zgomote 
stranii. Animalele, multe, ieşeau după hrană. Păsări de toate neamurile se 
ridicau în stoluri uriașe. Numai apele Dunării se scurgeau indiferente şi 
calme. 


Într-un sat de pescari aflat nu departe de micul port al Galaţilor, 
apărură la vreme de dimineaţă patru bărbaţi ce nu arătau după straie să fie 
de prin partea locului. Alături de ei păşea un tânăr pescar. Nimic din 
gesturile celor cinci nu aduceau porniri dușmănoase, astfel că pruncii lăsară 
joaca şi se strânseră curioși în jurul lor. Femeile, mai temătoare, își strigară 
pruncii. Gospodarii, neîncrezători în străini, priviră peste garduri ținând la 
îndemână topoarele mari. Tânărul pescar se rupse de lângă cei patru 
tovarăși, înaintă spre gardul mai apropiat şi i se adresă gospodarului: 

—Nene, îl caut pe Stoica. Ăla de e însurat cu o sârboaică. 

— Îl cunoşti? întrebă localnicul nu tocmai prietenos. 

—Ca pe o brezaie. Am luptat amândoi la Șerpăteşti și la Putinei. 

—Dar boierii de colo cine sunt? 

—Sunt oamenii domnului nostru Mihai-vodă. Cel mărunt şi gros e 
vestitul Costache Caravană. Lângă el se află Ducu cel lute, iar cei doi 
lungani sunt Cae Indru şi Chirilă Zece Cuţite. 

Faţa gospodarului se lumină dintr-o dată. Înfipse toporul într-o 
buturugă, dădu cu un capăt de lemn după câine, apoi se repezi la portiţă. 

—Poftiţi, luminăţiile-voastre! Mai mare bucurie ca asta nu se poate 
întâmpla pe aici. Poftiţi! De la Călugăreni vă știu. Chiar mă gândeam că 
fețele voastre nu mi-ar fi tocmai străine. Aurico! Fă, n-auzi? Dă fuga de-l 
cheamă pe alde Stoica! Miţo! Pune la masă, că avem oaspeţi! Musa firii 
intrară în casă. Puţinul mobilier sărăcăcios arăta starea gazdelor. Femeia 
gospodarului, sfioasă, întinse o față de masă frumos tivită cu lucrături de 
mână, iar peste ea puse străchini de lut ars, pline cu saramură de pește. 

— Suntem cam săraci, zise gazda parcă cerându-și iertare pentru 
puţinele bucate aduse la masă. Aici trăim de azi pe mâine chiar dacă 
pământurile sunt grase, iar Dunărea darnică în peşte. Turcii, tătarii, lotrii sau 
oamenii boierilor ne calcă des şi iau tot ce le face trebuință. Când sunt 
puţini, îi tăiem și-i aruncăm în Dunăre. Când sunt mulţi, ne supunem. Dacă 
n-ar fi asemenea călcări, nici boierii n-ar trăi mai bine ca noi. Oamenii sunt 
harnici, însă hărnicia nu le foloseşte. De multe ori ne-am gândit să ne 
tragem spre locuri mai ferite. Dar ne-am născut aici și nu ne îndurăm. 
Străinilor poate că nu le plac aceste locuri cu apă, stuf, păduri și câmpie. 


Pentru noi nicăieri nu poate fi mai frumos. Neam de neamul nostru a trăit 
aici. 

Stoica era o namilă de om cât o uşă, iar ochii lui mici ca de viezure 
păreau veșnic râzători. Întâlnirea cu vechiul său prieten îl umplu de bucurie. 
Se așeză sfios lângă înalții oaspeţi, amintindu-le că pescarii de la Dunăre au 
scornit un cântec despre Cae, Ducu, Chirilă și Caravană. După ce își drese 
glasul cu o ulcică de ţuică, îl cântă dimpreună cu gazda. Pruncii mulţi 
adunați ciopor lângă ușă îngânară cântecul întâi timizi, apoi îndrăzneți. 
Vocile lor subțiri, curate ca apa Dunării în zori, se uniră cu ale bărbaţilor. 
Costache Caravană, cam moale de inimă, simţi că îi dau lacrimile. Se 
încruntă, îşi suflă nasul, dar până la urmă lacrimile fură mai tari și porniră 
pe obrazul dolofan. 

Mâncară cu toţii din bucatele întinse pe masă. Cae, încă stăpânit de 
emoție, i se adresă lui Stoica: 

—Bărcile noastre sunt pe Dunăre mai sus de satul vostru. Călătorim la 
Sulina. În bărci avem ceva lucruri de preţ. Dacă ajungem cu ele până la 
Sulina vom căpăta nişte galbeni cu care vom plăti oștile ţării. Dar de aici 
înainte drumul poate fi primejdios. Nu se ştie dacă nu vom fi atacați undeva 
pe Dunăre. Numai chibzuiala ne poate feri de primejdii. 

—Cu ce putem fi de folos? întrebă Stoica. 

—Ne trebuiesc cinci bărci şi cinci barcagii. Primele patru bărci vor fi 
legate între ele cu funii sănătoase de cânepă. În bărci vom pune butoaie 
umplute cu piatră. 

—Nu s-ar putea putini în loc de butoaie? 

—Ba da. 

— Atunci e bine. Putini pentru brânză avem destule. Dar parcă vorbeaţi 
de cinci bărci. 

—Întocmai. Patru bărci cu patru barcagii vor călători în frunte. Când 
va fi lună, fiindcă vom face asemenea drum numai noaptea, a cincea barcă 
va pluti mult în urma celor patru. Iar în spatele ei, la bună distanţă vom veni 
noi cu cele patru bărci ale noastre. Pricepi? 

—Pricep, înălțimea-ta. 

—Dacă se întâmplă ceva bărcilor dinainte, barcagiul de la mijloc va 
aprinde un șomoiog de câlţi. Acesta va fi sem nalul pentru noi, cei din spate. 
În cazul unui atac, să zicem dinspre malul stâng, barcagiii vor sări în apă şi 
vor înota spre cel drept. Dar pentru asta ne trebuie înotători buni. 


— Toată lumea înoată bine pe aici, zâmbi Stoica. Chiar şi copii mai 
mărișori se încumetă să treacă Dunărea. Cât despre barcagii, eu voi fi 
primul. Prietenii mei vor da năvală să lucreze pentru domniile-voastre. 

—Avem putință de plată bună, zise Cae. Fiecare va primi câte 
patruzeci de galbeni. 

—Atât de mult? 

—Nu e mult. Primejdiile s-ar putea să fie multe. Dacă se pierde o 
barcă, o plătim cu cinci galbeni. 

— Vai, vai! strigă Stoica mucalit. La asemenea sumă eu o pierd primul. 

Când răsări luna, pomiră pe Dunăre la vale patru bărci. La puţină 
vreme se scurse de lângă mal cea de-a cincea. În urma ei, la mare distanță, 
pluteau alte patru. Noaptea se arăta calmă, frumoasă. Răcoarea ce stăruia 
deasupra apei mângâia plăcut obrajii călătorilor. Bărcile alunecau iute pe 
firul apei. Undeva nu prea departe, Dunărea făcea un cot mare. Era Cotul 
Pisicii. Locul unde în urmă cu zece luni Izu Klein pierduse un transport de 
aur și multe vieţi ome nești. Primele patru bărci conduse de Stoica intraseră 
în dreptul cotului, dar malurile se arătau liniștite. Cae, ridicat pe jumătate, 
urmărea barca singuratică. După o jumătate de ceas trecură cu toţii de Cotul 
Pisicii. Nimic nu părea să-i amenințe. Curând, lăsară în urmă puţinele case 
ale cătunului Reni. Câteva lumini, ce arătau acolo o aşezare, se pierdură ca 
nişte păreri. Mai trecu un ceas. Miezul nopţii nu putea fi departe. Oamenii 
picoteau molcom. Apa cânta subțire în borduri. De-a lungul malurilor, sălcii 
şi stufăriş. Un peisaj monoton ce te îndemna la somn adânc. Din barca de la 
mijloc licări brusc o lumină. În aceeași clipă vocea lui Cae se auzi aspră: 

— Trage la mal! Nu! Nu acolo! Lumina arată spre malul drept. 

Cei patru barcagii lucrară cu nădejde la rame. Con voiul ieşi scurt de 
pe firul apei și cârmi către malul drept. Adăposturile vegetației bogate îşi 
întinseră aripile mari peste bărci. 

—Sandule! zise Cae. Mi-ai spus că ai copilărit pe aici. Cunoşti 
locurile? 

Tânărul barcagiu ce-i însoţise în satul de pescari veni lângă el. 

—Le cunosc, domnule. Un pescar ce nu cunoaște Dunărea cale de o zi 
în sus ori în jos de locul unde a copilărit e de râsul oamenilor. 

—Costache! se întoarse Cae. Tu rămâi aici dimpreună cu Chirilă și 
ceilalți! Eu, Ducu şi Sandu pornim de-a lungul malului. 

Cei trei intrară în stufărișul des ca peria. Apa nu prea adâncă mustea 
sub picioarele lor. Ochiurile mari acoperite cu imense covoare de nuferi 


apăreau ici-colo. Doar un cunoscător bun al Deltei se putea descurca prin 
hăţișurile din jur. Sandu, obișnuit cu astfel de călătorii, găsea de fiecare dată 
locuri bune de trecere. Acolo unde apăreau salcii sau alți copaci, el ştia că 
apa nu poate fi prea adâncă. 

Trecuse de miezul nopţii. Cae, Ducu şi Sandu ieșiseră din hăţişuri. Sub 
picioarele lor nisipul aspru arăta că intra seră pe un prundiș sănătos. Copacii 
se dovediră mai deşi, iar stuful nu le mai şedea în cale. Terenul înalt îi ajută 
să se apropie de mal. 

—Pe aici am pescuit de multe ori, şopti Sandu. Prun dul acesta e lung 
de vreo două-trei mii de pași. Undeva pe aproape, Dunărea făcea un cot 
mic. E acolo un golf tare frumos. Bărcile pot intra adânc în el, iar locul e 
nisipos şi curat. Dincolo de golf pădurea se îndesește. De câte ori vine 
Dunărea mare, pădurea aceasta e ferită de ape. 

Ajunseră curând în faţa golfului. La picioarele lor apa strălucea ca 
arama proaspătă. Plaja lui nu era mai mare de opt-zece paşi. În jurul plajei, 
sălciile pletoase formau un brâu frumos, parcă rânduit de mâna omului. De 
cealaltă parte a plajei se auzeau glasuri. Doi bărbaţi discutau încet. 
Cuvintele lor ajungeau neclare dincoace de golf. 

—Cred că sunt ascunși în umbra copacilor, șopti Ducu. 

Cei trei porniră să ocolească golful. Apoi nu mai auziră voci. Trecură 
pe partea din care se auziră glasurile. Cae îi porunci lui Sandu să rămână pe 
loc. El şi Ducu se strecurară mai departe pe sub sălcii. În jur, liniştea 
domnea apăsătoare. Răcoarea nopţii arăta mai aspră în apropierea malului. 
Lipiţi cu spatele de trunchiul gros al unei sălcii, doi bărbaţi scrutau albia 
Dunării. Din locul acela se vedea în susul apei până departe. 

* 

—Stăpânul cel mare e supărat, grăi în turcește unul dintre pândari. 

—Alah e mare! filozofă domol celălalt. 

La doi paşi în spatele lor, Cae şi Ducu își ţineau cuțţi tele pregătite. Dar 
nu loviră. Se depărtară asemenea unor păreri. Câţiva pași mai încolo, cei doi 
tineri se opriră din nou. Priponite la mal, şapte bărci mari se legănau pe apă, 
adăpostite de vegetaţia luxuriantă. Le cercetară pe rând. Fiecare dintre ele 
putea adăposti zece-doisprezece oameni. Porniră spre interiorul grindului şi 
nu mică le fu mirarea întâlnind o cărare destul de bine întreţinută. Nisipul ei 
bătătorit de încălțări dovedea că fusese folosită de curând. Mai mult ca sigur 
că ducea spre locul de odihnă al posesorilor acelor bărci. Porniră pe ea, dar 
o părăsiră curând. În faţa lor se auzeau pași. Erau atât de uşori încât ar fi 


scăpat unor urechi mai puţin agere. Un turc trecu foarte aproape de ei. 
Mergea nepăsător, probabil spre cei de la bărci. Nisipul îi înăbușea 
zgomotul paşilor. Îşi continuară drumul spre cărare. Apoi, se pomeniră la 
marginea unui luminiș. Era o poiană frumoasă, aproape rotundă. Nisipul 
poienii arăta ca o pată mare, albicioasă, dată cu var. Doar smocurile de iarbă 
crescute ici-colo îi ştirbeau frumuseţea. Întinşi direct pe nisip, şaptezeci- 
optzeci de turci se odihneau, cu iataganele puse alături la îndemână. Între 
două sălcii mari se afla un cort. În faţa cortului şedea turceşte un bărbat 
voinic. Părea încremenit acolo ca o statuie. Pe sub pânza cortului răzbea o 
rază subţire de lumină. 

Cae şi Ducu ocoliră poiana, aținându-se în umbra copacilor. După 
câteva minute se lipiră de pânza din spate a cortului. Locul ales de ei 
prezenta siguranță atâta vreme cât paznicul din faţă rămânea acolo unde se 
afla. Dacă i-ar fi venit în minte să înconjoare cortul, i-ar fi descoperit. Sub 
învelișul de pânză discutau doi bărbaţi. Unul avea vocea aspră, mânioasă. 
Tovarăşul lui arăta mai calm. 

—Nu, lusuf! grăi vocea aspră. Ar fi o prostie să-i cău tăm pe ghiauri în 
toiul nopţii. Delta nu-i o curte oarecare. 

—Știu, Mahmud. Însă la ziuă va fi mai greu. Poate că ar fi bine să 
pornim cu bărcile pe Dunăre la deal, chiar acum. 

—Nu, lusuf! Dacă sunt ascunși pe undeva la mal, vom trece pe lângă 
ei, lăsându-le lor cale liberă. Până în zori mai sunt trei ceasuri. Ghiaurii 
aşteaptă ascunși crezând că-i vom căuta pe Dunăre în sus, lăsându-le drum 
liber la vale. Asemenea prostie nu facem noi. Oricât de bine ar fi adăpostiţi, 
lumina zilei ne va ajuta să-i aflăm. 

—Şi dacă se întorc la Reni? De acolo și-ar putea conti nua drumul pe 
uscat până la altă aşezare unde vor găsi bărci. 

—Da, răspunse lusuf, la asta m-am gândit și eu. Ne-am lăsat duși de 
nas ca nişte proşti. Măcar acum să fim înţelepţi. Am tăbărât asupra bărcilor 
crezând că ne-a picat aurul în mâini. Văzând putinile grele n-am mai pornit 
în urmărirea celor ce înotau spre malul opus. Apoi am pierdut vremea 
cărând putinile până aici. Nişte putini pline cu pietre. lată câte greșeli am 
putut să facem în mai puţin de un ceas. Omul nostru de la Giurgiu a văzut 
patru bărci cu șaisprezece oameni. Atâţia au plecat din Cârna Mică pe 
Dunăre la vale. Cel de la Brăila a văzut tot patru bărci. Păcat de ţechinii 
cheltuiţi cu ștafetele care au alergat până aici! Noi ne-am pomenit cu una în 
plus, departe, în spatele celor patru. Când s-a aprins lumina în barca din 


urmă ar fi trebuit să ne dăm seama de vicleșug. Abia acuma îmi apare totul 
foarte clar. Undeva prin apropierea Galaţilor, ghiaurii au mai făcut rost de 
bărci. Patru în față, drept momeală, iar a cincea la mijloc, gata să dea 
semnalul de lumină. Cae Indru, ghiaurul care conduce transportul, e mai 
viclean decât ne aşteptam. El a prevăzut că s-ar putea să fie pândit la 
plecarea din Cârna Mică. Aşa se înțelege că nu a luat acolo bărci de 
momeală. Nici la Brăila nu a luat, tot din prevedere. A făcut acest lucru abia 
în zona unde începea să se arate pericolul. Poate că e mai bine să ne lăsăm 
păgubaşi. Am auzit multe lucruri mari despre Cae și prietenii lui. Eu sunt un 
negustor cunoscut. Dacă se află ceva despre amestecul meu în atacul de la 
Dunăre, pot să rămân sărac. Tot ce au furat lotrii până acum va fi pus în 
sarcina mea. Mi-e teamă că nu vom lua aurul din mâinile lor. 

—Îl vom lua, râse Mahmud. Ghiaurii despre care vor beşti or fi 
vicleni. Au câștigat chiar prima bătălie din această noapte, dar drumul de 
aici până la Sulina e lung. Nu au pe unde să treacă fără să-i simţim. Izu 
Klein va plăti şi paguba celui de al doilea transport fără să te bănuiască. 
Cine şi-ar putea închipui că marele negustor lusuf e ames tecat într-o astfel 
de afacere? Acum nu trebuie să șovăim. Dacă-i scăpăm dincolo de Braţul 
Chilia, va fi greu să mai punem mâna pe ei. 

Cae îi făcu semn prietenului să se retragă. Intrară degrabă printre 
copacii mari și căutară cărarea. 

—Să ne grăbim! şopti el. Iusuf și Mahmud vor trimite o barcă la malul 
stâng pentru a supraveghea drumul pe uscat. Numai de ne-ar ajunge timpul. 

— Așa m-am gândit şi eu, răspunse Ducu. 

Nu mai vorbiră. Știau amândoi ce aveau de făcut. La jumătatea potecii 
se traseră iute în umbră. Turcul pe care îl întâlniseră mai devreme venea 
spre tabără. Călca nepăsător, fără grabă. Cae îl atinse cu palma pe Ducu. Era 
un semn cunoscut numai de ei. Nisipul scrâșni uşor chiar alături. Mânerul 
cuțitului aflat în mâna lui Cae se abătu ca o lovitură de ciocan peste 
căpăţâna turcului. Ducu îl prinse în braţe evitând zgomotul căderii. Apoi îl 
luă în spinare şi porniră spre micul golf. Turcii de pază nu mai discutau 
între ei. Ședeau cu feţele îndreptate în susul Dunării. Două umbre se 
ridicară la spatele lor. Mânerele cuţitelor căzură cu sete. 

Ducu plecă să-l caute pe Sandu. Cae cercetă împrejurimile din lungul 
malului și descoperi încă cinci bărci. Erau bărcile lor, aflate doar la câţiva 
paşi de cele șapte. Dar bucuria lui fu şi mai mare când găsi în barca lui 
Stoica nişte frânghii trainice. Primele patru bărci rămăseseră legate între 


ele. Cae o prinse şi pe cea de a cincea. Apoi tăie frânghii pentru priponirea 
prizonierilor. Se opri doar o clipă, auzind pași. Ducu şi Sandu veniră lângă 
el. Cu ajutorul lor îi cără pe turci în cea mai apropiată barcă. 

—Sandule! porunci Cae. Alege una dintre bărcile ăstora și vâslește cât 
poţi de tare până la ascunzătoarea noastră! Îi spui lui Costache că poate să 
coboare pe firul apei! Drumul e liber. După aceea, treci pe malul opus! Să 
cobori încet pe lângă el! Stoica și oamenii lui sunt undeva pe aproape. Îi iei 
în barcă şi veniţi după noi. 

Sandu ieși în golf, iar de acolo începu să urce iute pe lângă mal. Cae și 
Ducu folosiră frânghiile cu multă pricepere. Fiecare părea să ghicească ușor 
gândurile celuilalt. Cele unsprezece bărci legate frumos între ele erau gata 
de drum. Ducu scoase un oftat de ușurare. Prinse ramele din prima barcă, 
dar în aceeași clipă izbucniră strigăte mari doar la câțiva paşi de ei. 
Mahmud şi lusuf veniseră să inspec teze străjile. Pistoalele lui Mahmud 
fulgerară printre copaci. 

—Rămâi pe loc, Ducule! porunci Cae. 

Apoi făcu un salt spre mal. Mahmud și lusuf nu văzură câţi oameni se 
află în bărci, astfel că fugiră spre cărare. Cae îl ajunse din urmă pe lusuf 
care nu se arătă la fel de sprin ten ca tovarășul său. Turcul încercă să opună 
rezistenţă, însă fără folos. Pumnul lui Indru îl pocni asemenea unei măciuci. 
Bătrânul negustor căzu fără vlagă. La capătul potecii și printre copaci 
începuse un adevărat viespar. Strigătele dimpreună cu zgomotul pașilor se 
apropiau. Cae îl luă în spinare pe negustor și alergă spre bărci. Ducu ieşise 
cu ele în golf. Fiecare clipă irosită ar fi însemnat pierzania celor doi tineri. 
Cae îl aruncă pe turc la picioarele lui Ducu și sări la rame. Era destul de 
greu să manevrezi unsprezece bărci. Sumedenie de turci intrară în apă cu 
iataganele în mâini. Dar prea târziu. Convoiul ieși spre larg. Mahmud privi 
în urma bărcilor tremurând de mânie. La puţină vreme observă și cele patru 
bărci conduse de Costache Caravană. 

—Ali! strigă Mahmud. 

Un turc voinic se apropie degrabă. 

—Alege-mi zece înotători buni! Ceilalți oameni să meargă în poiană! 
Eu dimpreună cu zece oameni trecem Dunărea şi vom călători pe uscat până 
la Reni. Acolo găsim bărci destule. Voi fi îndărăt peste câteva ceasuri. 

În vreme ce Ali se ocupa cu alegerea oamenilor, Mahmud alergă spre 
cort. Scoase din bagajul puţin o pungă cu ţechini, apoi ieşi, dar se întoarse 
de la jumătatea drumului. Chemă câţiva oameni și le porunci să ducă la golf 


unspre zece putini. Cei aleşi de Ali așteptau pe mal. Mahmud îi sfătui să-şi 
pună hainele în putini. După ce le închiseră cu capacele, intrară în apa 
răcoroasă, cu privirile îndreptate spre malul opus. Peste Deltă se lăsa 
umezeala subțire dinspre ziuă, ca o spuzeală. Apele bătrânului fluviu se 
călătoreau indiferente şi calme. 

* 

Cele şaisprezece bărci ale fugarilor se uniră în grup. Destoinicul pescar 
Stoica preluă conducerea lor. El şi Sandu erau singurii buni cunoscători ai 
locurilor. Cei nouă barcagii la care se adăugară Cae, Ducu, Chirilă, 
Costache şi părintele Grasa, pricepuţi în mânuirea lopeţilor, se împărţiră în 
patru schimburi. Sub apăsarea braţelor vigu roase, lopeţile mânau convoiul 
cu hărmnicie. Cae nu îngădui nici o clipă de odihnă. Schimbul vâslașilor se 
făcea din mers. Zorile erau pe aproape, dar el hotărî să se continue călătoria 
şi în timpul zilei. Bănuia că Mahmud va face tot ce-i sta în putinţă pentru a- 
i prinde. 

—Va fi greu până se ramifică Braţul Chilia, zise Sandu. Acolo, turcii, 
care ne vor urmări cu siguranţă, au de ales. Ei nu vor ști încotro am luat-o. 
Dacă ne lăsăm pe Chilia, avem putinţă să ieşim în apropiere de Sulina. Sunt 
multe canale ce fac legătura între Chilia și Braţul Sulina. Sau mergem până 
la a doua ramificaţie, unde apele Dunării se despart în Braţul Sulina și 
Bratul Sfântul Gheorghe. Dacă o luăm pe Sfântul Gheorghe, avem putinţă 
să ajun gem la Sulina prin canalul Ivancea și Lacul Roșu. 

— Mahmud va face rost de bărci, răspunse Cae. Cătunul Reni nu e 
chiar aşa departe de locul unde ne-a atacat. Dar nici prea apropiat încât să 
ne poată ajunge până la a doua ramificaţie a Dunării. Din câte am înţeles de 
la dumneata, ori folosim Braţul Chilia, ori Sfântul Gheorghe, canalele ne 
vor ajuta să intrăm pe Braţul Sulina chiar în apropiere de portul Sulina. 
Acest lucru îl ştie şi Mahmud. El își dă seama că nu are rost să ne caute prin 
toată Delta. Sunt convins că va apuca pe Braţul Sulina şi ne va aştepta în 
apropierea portului. Deci, ori pe unde ne-am îndrepta, am ajunge în mâinile 
lui. 

— Înseamnă că va fi zadarnică truda noastră. 

—Nu, nici vorbă! râse Cae. Putem să-i ocolim. Toate cele trei Braţe ale 
Dunării se varsă în mare. Ei bine, vom apuca pe Braţul Sfântul Gheorghe. 
Prin el ieși la Marea Neagră. Apoi vom călători pe mare până la Sulina. 

—Grozav! se entuziasmă Stoica. Mâine vom fi la Sfântul Gheorghe. 
Totuşi, în timpul zilei de azi, multă lume de pe cele două maluri va observa 


convoiul nostru. 

— Adevărat! răspunse Cae. Dar turcii nu vor folosi decât Braţul Sulina, 
bănuind că ne vom strecura pe canale. Iar de vor culege informaţii, timpul 
nu va lucra pentru ei. 

—Și dacă turcii se împart în două grupuri? 

—Nu fac ei asemenea prostie. În grupuri mici nu mai au putere. Apoi, 
în Deltă nu-ţi ajunge o întreagă flotă pentru a urmări niște bărci. Miile de 
canale mici, lacurile fără număr, hăţișurile uriașe sunt greu de cercetat. De 
fapt, am fi putut să ne batem cu ei în această noapte, dar socot că vieţile 
oamenilor mei sunt mai preţioase decât încărcătura ce o transportăm. 

—Ne vor aştepta mult și bine pe Braţul Sulina, grăi Stoica. 

—Nu se ştie. Mahmud e în stare să atace corabia care ne aşteaptă. El 
va încerca în fel şi chip să-l scoată pe lusuf din mâinile noastre. 

Tăcură. Soarele ieșea dintre copacii Deltei timid, ase menea copiilor 
care învață să meargă. Apoi prinse puteri. Milioane de păsări salutară 
apariţia soarelui cu ţipete lungi, ca o rugăciune. Animalele multe și felurite 
părăsiră ascunzișurile lor tainice. Întreaga Deltă fremăta de viaţă. Apele 
Dunării căpătară alte sclipiri, mai vii. Pădurile de pe maluri, chircite peste 
noapte, se ridicau semeţe. Bătrânul fluviu trecea printre ele triumfător şi 
neobosit. Aerul jilav din timpul nopţii se primeni cu haină proaspătă, iar 
dulceaţa lui îi făcea pe călători să respire cu sete. Peste deltă plutea o 
spuzeală subţire ce se mistuia repede sub razele soarelui. Era ultima vlagă 
umedă a nopții trecute. La coturi, acolo unde apa arăta neclintită, sau prin 
bălțile mărginaşe, nuferii îşi tremurau ușor pălăriile mari, la cea mai mică 
adiere. Apoi rămâneau nemișcaţi, ca oamenii căzuţi pe gânduri. În Deltă 
nimic nu se desfășura pripit. Chiar și Dunărea se supunea mersului molcom. 
Întreaga mişcare din jur părea chibzuită cu înţelepciune de-a lungul 
mileniilor. Totul se desfășura calm, acolo unde timpul nu avea importanţă. 
Peisajul, monoton la prima vedere, îi copleşea pe călători prin măreţia 
calmului desăvârșit. Era în Deltă o lume de basm, parcă încremenită. Pe 
nenumăratele canale cu apa limpede și nefiresc de adâncă, împrejmuite de 
vege taţie luxuriantă sau de copaci care mureau în picioare acoperiţi de alţii 
mai puternici, timpul arăta ca o valoare neluată în seamă. Misterioasele 
hăţișuri înconjurate de ochiuri de apă te duceau cu gândul spre castele 
vechi, încremenite sub pânze de păianjen. Numai pe aici, unde parcă erau 
alte tărâmuri, puteau să umble cândva feţi-frumoși în căutarea zmeilor. Aici 
unde timpul nu se măsura în unităţi mici. În imensitatea de apă, stuf şi 


copaci, chiar ţipătul păsărilor nenumărate părea să adâncească misterul şi 
liniştea locurilor. 

Asemenea gânduri trecură prin minţile călătorilor, care priveau 
fascinaţi Delta în zori. Până şi barcagii atât de obişnuiţi cu ea, îi simțiră 
întreaga măreție. Pe lângă maluri, peştii aurii săreau din apă ca scânteile pe 
nicovală. Zările ajurate cu ceaţă, aerul curat ca sărutul pruncului, liniştea 
îmbietoare le stâmeau în piept doruri de călătorii fără sfârşit. Numai 
Costache Caravană se agită, trezindu-și tovarăşii din visare. 

— Auzi, Cae, în mare or fi lipitori? 

Întrebarea lui stârni un hohot de râs. Doar Chirilă nu fu atent la cele ce 
se petreceau şi murmură cu faţa strălucitoare de plăcere: 

—Frumos e pământul ţării noastre! Zânele bune i-au dăruit tot ce-și 
poate dori un popor. 

* 

Kir Iani Xifandos, căpitanul corăbiei Penelopa, mărunt, gras, 
transpirat, își fuma luleaua cu un anumit dichis ceremonios. Puţini erau 
aceia ce-și puteau îngădui o lulea. Tutunul era scump și, mai ales, rar. Kir 
Iani nu şi-ar fi fumat luleaua ferit de ochii curioșilor, pentru nimic în lume. 
lar dacă în ochii privitorilor nu citea admiraţie când scotea frumoase 
rotocoale de fum pe nas, viaţa i se părea dintr-o dată urâtă. Ședea la tribord 
pe un colac de parâme. Căpitanul care ar fi folosit scaunul într-o astfel de 
ocazie își tăia singur din harurile unui adevărat lup de mare. După fiecare 
fum înjura domol în altă limbă şi se izmenea de mai mare dragul. Pe chei, 
destul de aproape de babalele ce ţineau priponită corabia, câţiva gură-cască 
priveau cu admiraţie spre kir lani. Erau puţini și nu tocmai de soi, dar 
căpitanul se mulțumi și cu o astfel de asistență, căsnindu-se să scoată 
rotocoale de fum cât mai frumoase, în vreme ce privea peste capetele lor de 
parcă nu i-ar fi observat. Nu-i plăcea uscatul. Pe uscat era un kir lani 
oarecare. Însă pe bordul Penelopei, unde răcnea din te miri ce, iar ochii lui 
blânzi încercau zadarnic să fie ameninţători, îşi simţea întreaga importanţă. 
Era mândru de corabia lui, altfel destul de îngrijită și frumoasă. Numele de 
Penelopa i se părea cel mai încântător din lume, fapt pentru care îl păstrase 
chiar dacă în lunga sa carieră de căpitan pierduse alte două Penelope. Știa 
să înjure frumos, vocea îl ajuta destul de bine, afacerile nu mergeau prost, 
faimoasa istețime grecească nu-l ocolise, iar kir Iani Xifandos, conştient de 
aceste haruri, socotea viaţa chiar mai frumoasă decât era. 


Ziua scăpăta către amurg. Zarva din micul port al Sulinei scăzuse spre 
seară. Numai căldura stăruia puternică. Un bărbat mărunt, slăbuţ, cu ochii 
vioi, neastâmpăraţi, veni până la scara de legătură cu uscatul. În spatele lui, 
doi zdrahoni înarmaţi până-n dinţi arătau a slujitori sau a paznici. 

— Frumoasă lulea! zise cel mai slăbuţ în loc de salut. Zău, kir Iani, că 
n-am văzut o lulea mai frumoasă! 

„Ah, ah! gândi grecul. Iată-l pe domnul Izidor Klein. Unde apare el 
totdeauna e rost de câștig bun. Şi-mi place. Are ochiul fin, în stare să 
prețuiască un lucru delicat.” 

Apoi grăi într-o românească destul de bună: 

—Poftiţi, poftiţi! Te plăţere! 

Izu Klein, urmat de zdrahonii lui, urcă sprinten şi se aşeză alături pe un 
colac de parâme. 

—Avem cafea bună, domnu Izu Klein. O ţească de cafea acum la 
apusul soarelui întăreşte sufletul. 

Se întoarse cu un gest violent și strigă cât îl ţinură puterile: 

—Ifrim! N-auzi, păduchiosule? 

Un lungan deșirat își făcu apariţia alene. 

—Aud, aud, kir Iani. 

——lo nu sintu kir Iani, pezevenghiule! Io sintu căpitanu... 

—lartă-mă, căpitane! răspunse Ifrim potolit. 

—Asa, asa! se îmbună kir Iani. O ţească de cafea pentru domnu Izu! 
Adică două si cu caimac! 

În vreme ce-şi beau amândoi cafeaua turcească, Iani aprin se altă lulea, 
chiar dacă nu-i simţi nevoia, dar în faţa unui musafir de soi merita să scoată 
niște rotocoale mari defum. 

—Frumoasă corabie! zise Izu spre desfătarea gazdei. 

—Aia dinaintea ei fostu si mai frumoasă. 

—Am auzit că o furtună ţi-a scufundat-o lângă Varna. 

—e furtuna? Care furtuna, bre?... se înecă blajinul kir Iani. Au 
scufundat-o doi păduchioși. 

Tăcu. Numai tusea aprigă îi arăta supărarea. Soarele intrase pe 
jumătate în mare. Pe puntea Penelopei marinarii priveau nepăsători 
amurgul. Lângă babale, doar la câţiva pași de cei doi, veniră patru bărbaţi. 
Cel mai voinic dintre ei mai făcu un pas până lângă scară și întrebă cu 
vocea mieroasă: 

—Ar putea oare această frumoasă corabie să suporte greutatea noastră? 


Izu Klein izbucni în râs recunoscându-l pe Cae Indru. În schimb, kir 
Iani, atins grav de asemenea insultă, sări de un cot, iar dacă nu scăpă unele 
cuvinte aspre, faptul se datora frumoaselor veșminte ale omului de lângă 
babale. 

—Poate, înălțimea-ta, poate chiar mai mult decât cred unii, spuse 
apăsând pe ultimele cuvinte. 

Cae, Costache, Ducu și Chirilă urcară pe scara de legătură. 

—Mă miră prezenţa voastră aici, domnule Indru, zise Izu frecându-și 
mâinile bucuros. Oamenii mei pândesc de două zile apele Dunării și n-au 
văzut bărcile atât de mult aşteptate. 

—Le vor vedea acum, se amestecă în vorbă Costache. Priveşte, 
domnule Klein, colo pe mare! 

Negustorul urmări brațul întins a lui Caravană și văzu șaisprezece 
bărci legate una de alta. 

—Cred că nu sunteţi păsări, domnilor, zise uimit. Dar nici ele nu ar fi 
putut trece pe aici fără să le vedem. 

—Sigur că nu suntem, zâmbi Cae. De la Sfântul Gheorghe am folosit 
drumul pe mare. 

— Asemenea ocol? 

— Merita chiar unul mai mare. 

—Dar aţi plecat din Cârna Mică doar cu patru bărci. Să cred că fiecare 
din ele a mai născut patru pe drum? 

— Întrebarea nu e departe de adevăr, observă Ducu. Dar asta nu mai 
are importanţă. Aurul vostru e aici. 

—Nu vă miraţi, domnule Indru, că mă vedeţi la Sulina? râse Izu. 

—Nu. Din convorbirea noastră de la Sibiu am dedus că ne vom întâlni 
pe bordul Penelopei. 

—Am spus eu asemenea lucru? 

—Nu, domnule Klein. Puținele indicaţii date de domnia-ta în privinţa 
predării aurului mi-au întărit convingerea că ne vei aștepta la Sulina. 

—Admir inteligenţa voastră, spuse cu sinceritate Izu Klein. 

—Admiraţia e reciprocă, zâmbi Cae. Aducem aurul pe puntea 
Penelopei? 

— Chiar vă rog. Mă mir că nu s-a arătat până acum marele negustor 
Iusuf. 

Cae făcu un semn spre bărci iar convoiul se urni domol către 
Penelopa. În mai puţin de o jumătate de ceas preţioasa încărcătură fu 


stivuită şi încuiată în cambuza corăbiei. 

—lar acum, spuse Cae, voi da poruncă să-l aducă pe lusuf. 

— Poruncă? Nu înţeleg, îl privi întrebător Izu Klein. 

—Vei înţelege îndată. Marele negustor lusuf a făcut o parte de 
călătorie împreună cu noi. 

—Asta mă uimeşte, domnule Indru. Poate dacă mi-aţi da o lămurire... 

—Nu eu, îl întrerupse Cae. Iusuf vă va da poate ceva lămuriri, dar nu 
sunt prea sigur de asta. 

—Ah, ah! se văită Izu Klein. Zău că nu mai înţeleg nimic! 

— Atunci e bine să ai puţină răbdare. lată că soseşte lusuf. 

Negustorul privi în direcţia bărcilor. 'Tufănel, Toroipan și Găluşcă 
împingeau dinaintea lor patru turci priponiţi între ei cu sfori. Izu săltă o 
sprânceană și-și bătu palmele a mirare. 

— Vai, domnule, nu credeţi că ar fi o greșeală? 

—Nu cred. lusuf ne-a atacat bărcile între Reni şi Isaccea. Tot el a 
prădat și primul transport de aur. 

— Înţeleg, se albi la faţă tânărul negustor. Și-a furat propriul său aur, 
iar eu i-am plătit paguba. Strașnică înșelătorie! 

—Ei, lusuf! zise Indru ieșindu-i în întâmpinare. lată că ai ajuns aici 
dimpreună cu aurul. Văd că mă priveşti nedumerit. Vrei să vorbim în 
turceşte? 

—Câine! strigă negustorul. 

—A! râse Cae. Văd că ştii româneşte destul de bine. 

— Răzbunarea mea va fi mare... 

—Să nu discutăm despre ea acum. După cum arăţi priponit nu prea 
sunt semne de răzbunare. lar viitorul, cine poate şti ce aduce viitorul? 

—Liberează-mă degrabă! Puterea mea e mare aici. 

—Nu prea se vede, se amestecă Ducu. Numai căinţa și mărturisirea 
cinstită ţi-ar putea salva viaţa. 

— Vorbeşte, lusuf! îl îndemnă Izu. Știu că ai mărfuri la Brașov, la Sibiu 
şi chiar la Praga. Dacă se află că ești un lotru, nu vei mai primi sumele 
cuvenite pentru acele mărfuri. 

—N-am nimic de spus acum, dar mâine în zori îmi vor sosi dovezi. 
Mâine veţi afla că nu eu sunt acel care a prădat transportul de aur. 

— Bine, lusuf! se prefăcu Indru a-l crede. lartă-ne că te ţinem legat 
până mâine! Ne vom bucura din toată inima dacă vor sosi acele dovezi. 

Apoi îl întrebă pe căpitan: 


—Unde îl putem încuia până mâine? 

—Ar fi loc lângă cabina mea. E acolo o cămăruţă cu loc destul pentru 
tei patru pezevenghi. 

Îi coborâră, apoi Cae, Costache, Ducu, Chirilă, Izu Klein şi kir Iani se 
traseră în pupa vasului, feriți de urechile eventualilor ascultători. 

—După felul în care aţi vorbit, înseamnă că vă îndoiţi de vinovăția lui 
lusuf, observă Izu. 

—Nici o clipă, răspunse Cae. Dar am înţeles răgazul râvnit de el. 

Îi povesti negustorului atacul de la micul golf. Izu şi kir Iani îl priveau 
înmărmuriţi, iar exclamaţiile lor de mirare și admiraţie nu mai conteniră. 
Când isprăvi de vorbit, înnoptase de-a binelea. 

— Toate bune, observă într-un târziu Izu, însă n-am priceput motivul 
care v-aţi prefăcut a-l crede pe Iusuf. 

—Nu-i prea complicat. Turcul nu știe că am stat în spatele cortului și 
am ascultat discuţia dintre el și Mahmud. În schimb, ştie că tovarășul său a 
aflat despre prezenţa noastră aici. De când am venit pe punte, am observat 
pe chei câţiva turci care priveau mult prea curioși în direcţia noastră. Cred 
că i-a observat şi lusuf. La noapte, Penelopa va fi atacată de oamenii lui 
Mahmud. 

—Ţe tot vorbiţi acolo, înălțimea-voastră? se sperie grecul. Am să ies în 
larg. 

—Ar fi şi asta o soluţie, răspunse Cae. 

—Cunoașteţi alta mai bună? întrebă Izu. 

—Nu ştiu dacă e mai bună, dar trebuie să isprăvim într-un fel. Puteam 
să dau această bătălie în Deltă. N-am făcut-o fiindcă aş fi primejduit vieţile 
pescarilor. Aici, lucrurile se schimbă. leşind în larg, am lăsa în Deltă o ceată 
de lotri care ar putea face mult rău oamenilor de prin partea locului. Dacă îi 
stârpim, vom face un lucru de seamă. 

—Sunt peste saptezeţi de războiniţi, se tângui kir Iani. 

—Nici noi nu suntem puţini. 

—Să ţerem azutor... 

—Nu! Ne descurcăm fără ajutor. 

Cae chemă toți oamenii pe corabie. Dimpreună cu marinarii, numărul 
lor crescu la treizeci şi șase. Chirilă, chibzui ca de obicei, îl întrebă pe kir 
Iani: 

— Aveţi ceva pistoale? 

—Si ţe pistoale, înălțimea-ta! Toți palicarii mei au pistoale și cuțite. 


Trecuse de miezul nopţii. Micul port dormea liniştit. Pe puntea 
Penelopei, Cae, Chirilă, Ducu şi Costache şe deau la pândă. Nimic nu se 
clintea în jur. 

— Mahmud e undeva pe aproape cu bărcile lui, spuse Ducu. Dar el nu 
va ataca acum, ci mai târziu, către zori, când somnul e greu. Asta în cazul 
unui om priceput în astfel de lucrări. 

—Şi dacă nu ne atacă? întrebă Costache. 

—Ne atacă sigur, zise Chirilă. E singura şansă care i-a mai rămas. 
Moartea noastră şi a lui Izu Klein ar îngropa taina necinstitului lusuf. Chiar 
numai aurul de pe corabie l-ar îndemna să atace. El speră să pună mâna pe 
corabie, asigurându-şi plecarea din aceste locuri. 

— Vin, şopti Cae. 

De-a lungul malului se furișau nişte umbre. Ducu și Costache îi treziră 
pe ceilalți. Nici un zgomot nu răzbi de pe corabie. În fruntea primului grup 
al atacatorilor păşea Mahmud. Se apropiau pe chei cu călcături uşoare. 
Scăriţa de lemn ce făcea legătură cu puntea scârțâi ca o părere sub 
picioarele lui Mahmud. Cuţitele lui Cae și Chirilă porniră în același timp. 
Două răcnete mari sparseră liniştea nopții. Văzându-se descoperiți, turcii 
scoaseră strigăte de furie și se repeziră buluc. Dar cuțitele celor doi curățară 
locul în jurul scăriței. Pistoalele lui Costache dimpreună cu cele ale 
marinarilor fulgerară scurt. Părintele Grasa şi Ducu săriră pe chei cu săbiile 
lor ca nişte vipere. Îi urmară Tufănel, 'Toroipan, Găluşcă şi Ciripoi, ale căror 
strigăte se dovediră mai aprige decât săbiile. Descumpăniţi, rămași fără 
conducător, turcii se risipiră în goană prin stufărișul din lungul malului, 
cătând scăpare spre bărci. Cei doisprezece apărători ai transportului de aur 
nu conteniră să-i urmărească. Răzleţiţi unii de alţii, lotrii lui lusuf și 
Mahmud nu mai aveau putere, iar urmăritorii lor nu cunoşteau mila. 

Întreaga bătălie durase destul de puţin. Fusese de fapt un măcel. Când 
apărură zorile, mai mult de jumătate dintre turci zăceau fără suflare pe chei. 
Cae porunci să fie scoşi prizonierii din pântecele Penelopei. 

—lată, lusuf, îi zise el negustorului, acestea sunt do ve zile pe care le 
aşteptai. Ştii să mânuieşti o sabie? Dez legaţi-i şi daţi-le săbii! 

—Plătesc răscumpărare, strigă negustorul căruia îi pierise aroganţa. 
Zece mii de ţechini... 

—Nu, lusuf! Ia sabia! 

—Cincizeci de mii... 


— Zadarnic! Ţi-ai dat cinstea de negustor pe cea de lotru. Ar fi trebuit 
să te spânzur, dar îți mai dau o şansă. Nimeni nu are dreptul să ia viaţa 
cuiva fără a-i acorda o şansă. 

—O sută de mii... 

— Poate ar fi altă cale, se amestecă Izu Klein. 

Apoi tăcu. Ochii lui Cae erau răi, ameninţători, neîn duplecați. 

—Alege-ţi adversarul dintre noi! zise Costache. Dacă ești mai dibaci, 
îți dăruim viaţa. 

Iusuf văzu în ochii lor că nu are alt drum. Prin simplă impresie şi spre 
nenorocirea lui, negustorul alese pe Ducu. Dacă i-ar fi aflat numele, s-ar fi 
ferit ca de foc să facă o ale gere atât de proastă. Faima tânărului spadasin 
făcuse de mult ocolul Balcanilor. Ducu trase sabia, salută plin de respect, 
roşi uşor și se aşeză în gardă. Pentru el, turcul nu mai era un lotru, ci un 
adversar căruia trebuia să-i acorde toată cinstirea. lusuf nu se arătă lipsit de 
îndemânare. Începuse a lucra iute, cu rotiri largi. Ducu pară fără să dea un 
pas îndărăt, apoi lovi o singură dată. Sabia din mâna lui lusuf zbură cât 
colo. 

—Luaţi-o, domnule lusuf! zise cu modestie. Numele meu e Ducu cel 
Iute. 

—Ah, ah! nu mă bat cu ghiaurul acesta, strigă fostul negustor. 

— Tu l-ai ales, răspunse Cae. Ia sabia! 

—Lasă-l, Cae! Dacă nu mai vrea, să-i acordăm ultima alegere. 

—Nu, prietene! EI a făcut alegerea. În gardă, Iusuf. 

Negustorul ridică sabia şi se năpusti asupra tânărului său adversar. 
Ducu pară cu îndemânare, apoi fandă scurt, încheind lupta inegală. Gâtul lui 
Iusuf prezenta o rană adâncă și urâtă. Era mort. 

—E rândul vostru, se întoarse Cae spre cei trei turci. 

Aceştia nu arătau a fi nişte fricoşi. Apucară săbiile și-i aleseră ca 
adversari pe Cae, părintele Grasa şi Costache. 

—Să vă ia dracu! spuse Costache foarte nemulțumit. Mie îmi place 
pistolul. E mai curat. Apoi, nu te supune la cine ştie ce sărituri. 

Adversarul părintelui Grasa arăta neașteptat de ager. Văzându-l atât de 
slăbănog şi nu tocmai tânăr, turcul zâmbi răutăcios, convins că-l va răpune 
degrabă. Abia când obser vă eleganța loviturilor acestuia, îl apucă 
îngrijorarea. 

—Loveşti prea tare, domnule! zâmbi Grasa. Lupta cu astfel de sculă 
cere fineţe. Se vede că eşti obişnuit mai mult cu iataganul. Am fost profesor 


de scrimă și ştiu ce spun. După agerime, ai putea deveni un foarte bun 
spadasin. O nu, nu! Asemenea greșeli sunt de neiertat. lată că te-ai 
descumpănit singur. lartă-mă, domnule! Lupta cu un ageamiu nu-mi face 
plăcere. Le revedere, domnule! Poate o să ne întâlnim pe lumea cealaltă, 
chiar dacă ne despart unele păreri în privinţa credinţei. Îmi pare rău că te-ai 
descumpănit. 

Adversarul căzu cu pieptul străpuns. Cae nu lungi lupta, lovi de două- 
trei ori lateral, cu mișcări înșelătoare, apoi fandă elegant, iar turcul se 
prăvăli la picioarele sale. În schimb, Costache Caravană, destul de puţin 
priceput în lupta cu sabia, avea de furcă. Adversarul îl înghesuia cu lovi turi 
sprintene, fără o clipă de răgaz. 

—Cu pistolul te doboram de mult, spuse grăsunul mânios. Văd însă că 
nici ţie nu-ţi priește sabia. Lovești de parcă ar fi iatagan. Eu nu pretind că 
sunt mare priceput la sabie, însă știu mai mult decât tine. Auzi, tuciuriule? 
Dacă m-ar vedea acum Zambilica... armăsarul nostru... 

Cu toate că pricepea românește, turcul nu luă în seamă cuvintele lui 
Costache, înghesuindu-l cu lovituri sprintene. Prinzând un moment de 
răgaz, când săbiile lucrau lateral cu mișcări înșelătoare, Caravană strigă în 
turcește: 

—Uite-l pe Mahmud! 

Turcul se dovedi destul de nătâng, întoarse privirea doar o clipă. 
Suficient pentru grăsun să-i împlânte sabia în stomac. 

—Grea treabă! murmură Costache ştergându-și transpirația. Nătărăul 
ăsta mă făcea tocătură dacă nu-l păcă leam. 

În jurul Penelopei nu se adunară curioșşi. Localnicii ştiau că de multe 
ori curiozitatea aducea necazuri. Străinii se fereau din aceleași motive. 
Stoica îşi chemă pescarii şi adunară trupurile celor morți. Îi puseră în bărci, 
apoi coborâră cu ei în spatele portului şi-i îngropară. 

—De necrezut, murmură Izu Klein. 

—Ai vreo nedumerire? se interesă Costache. 

—Am, domnule. Am mai multe. Nu înţeleg de ce nu aţi refuzat lupta 
cu turcul, ştiind că nu vă pricepeţi la sabie. Era dreptul domniei-voastre să o 
faceți. 

—Pe dracu! Nu-i puteam aduce un astfel de afront adversarului meu, 
care a binevoit să mă aleagă. 

„Sunt nebuni, gândi Izu. Nebuni de legat şi viteji cum n-am mai văzut 
alții. Auzi vorbă! Domnul acesta ar fi preferat să moară decât să-i aducă un 


afront adversarului. Nişte oameni mai chibzuiţi i-ar fi spânzurat fără să-și 
mai primejduiască viaţa.” 

Apoi se întoarse către Indru. 

——lată că am rămas proprietarul aurului. Cu el îmi scot paguba 
primului transport. Voi pierde în schimb cheltuielile celor două transporturi. 
Însă paguba va fi mai puţin importantă. Domnul Moriţ Avram, unchiul 
nostru, o să-mi spună când mă voi întoarce la Sibiu: „Eşti un jidan 
păduchios! Ţi-am spus să nu te bagi în astfel de afaceri.” 

Zâmbi și continuă: 

— Cunosc la Varna un armean care ar fi bucuros a-mi cumpăra aurul. 
Sper să obţin o sumă ce-mi va scoate toate cheltuielile, astfel că unchiul 
Moriţ Avram o să turbeze niţel, neavând motive de mustrare. Drumul până 
la Varna îl voi face cu Penelopa. Kir Iani a lucrat multă vreme împreună cu 
tatăl meu. Am deplină încredere în el. Poftim, domnule Indru, hârtia pentru 
cinci mii de ducați! 

—Dar era vorba de două mii cinci sute, se împotrivi Indru. 

—Numai la prima vedere, folosi Izu expresia lui favorită. De fapt, eu 
voi fi în câștig. Sper să mai lucrăm împreună. 

Când se porni înserarea, kir lani porunci să se întindă masă mare pe 
puntea Penelopei. În calitate de gazdă, i se cuvenea cinstea de a prezida 
plănuita petrecere. Cu acest prilej îşi curăță pipa îndelung, sperând că va 
scoate din ea rotocoale frumoase. În timpul mesei îl cercetă cu atenţie pe 
Cae şi-l întrebă: 

—Strălucitorule, aveţi ţeva rudenie cu pasa Khidr de Timisoara? 

—Nu, nu, căpitane! Eu sunt român și mă bucur că-mi cunoști graiul. 

—Ţe păcat, ţe păcat! exclamă el gândindu-se la vechea Penelopă. 

Puțin după miezul nopţii, corabia cu pânzele întinse porni către Varna. 
Cae și ai lui se întoarseră la bărci. Kir Iani, aflat ca un cocoș proțăpit în 
prova, aprinse altă pipă, gândindu-se: „Nu e el omul care mi-a scufundat 
vechea Penelopă. Pezevenchiul ăla părea mai mărunt.” 


Într-o vineri, către seară, intrară prin poarta de sud a Bucureștilor 
doisprezece călăreţi. Opt dintre ei își mânară caii spre hanul Privighetoarea 
de Aur. Ceilalți patru oco liră, dintr-o toană, pe la piaţa Zece Mese, unde 
jupânul Limbă şi Zavaidoc preluaseră afacerile de linguri şi sucitoare ale 
cumetrilor Ciripoi-tatăl şi Tufănel-tatăl. Cei doi foşti negustori, urmaţi de 
tinerii moștenitori Tufănel-fiul și Ciripoi-fiul, îşi opreau caii pe la răspântii, 
se ridicau în scări plini de semeţie şi sugeau lacomi din ploştile mari ce 
miroseau a ţuică acrişoară de corcodușe. 

—După cum dibăcesc eu, zise Tufănel-tatăl lui Ciripoi-tatăl, de acuma 
am intratără în rândul boierilor. 

— Asta cam așa e, răspunse acesta cu seninătate. 

—Sunt un boier bătrân, sătul de războaie și cârmuiri înțelepte, se 
văicări Tufănel-tatăl. De-acuma e vremea să mă trag la odihnă cu jupâneasa 
Aurica. Să se mai bată şi alții cu turcii și cu ţânţarii, cum am făcutără noi. 

—Da, da! suspină Ciripoi-tatăl zăngănindu-și sabia cu care nu ştia să 
umble. Pe urmă, averea... 

— Averea? Ce avere? 

—Galbenii, vere. Avem câte opt galbeni. Cu atâta avere nu mai putem 
sta în Uliţa opincarilor, că vecinii manglesc... 

—Manglesc, ce? 

— Caii, nărodule! Şi galbenii... 

—Aşa e! se încruntă bătrânul Tufănel. Alde Papură, Limbă, Zavaidoc 
suntără puşi pă mangleală dă cai. Nişte pramatii... 

—Și cu nevestele... îl întrerupse Ciripoi. 

—Cu nevestele? Ce-i cu nevestele? Știi tu să avem ceva neveste? 

Lui Ciripoi îi plăcu peste măsură întrebarea, dar gândurile îi erau 
neclare din cauza poșircii. Făcu totuși un efort lăudabil și grăi din vârful 
buzelor ţuguiate: 

—Noi n-avem neveste... Alde Aurica şi Fana... jupânesele... pfui! La 
situaţia noastră nouă... cu boierii, cu săbii... cu galbeni... Astea n-au fineţuri 
ca boieroaicele. Aș zice că e bine să le lăsăm naibii... 

—Și dacă nu vor? se interesă Tufănel-tatăl îngrijorat. 

—Cine, boieroaicele? 

—Nu vere! Nevestele. 


Căzură pe gânduri. Grea treabă cu nevestele. Aurica şi Fana erau cam 
dospite, nu ca boieroaicele alea tinere, focoase, îmbrăcate în finețuri și cu 
drăcii subțiri pe dedesubt. 

În vreme ce gândurile o luaseră razna, caii cuminţi intrară printre 
tarabele de la Zece Mese, unde afacerile mergeau prost la vreme de vară. 
Cumetrii Limbă și Zavaidoc, tolăniţi direct pe piatra încinsă de soarele de 
peste zi, văzură picioarele cailor. Apoi, privirile lor se ridicară fără grabă 
către boturi, iar mai la urmă se opriră asupra călăreţilor. 

—Bă, Zavaidoc! se minună Limbă. Ăştia n-o fi cume trii Ciripoi şi 
Tufănel? Să dea boala... ei sunt! Mamă, ce cai a-ntâia! Auzi, cumetre 
Ciripoi, calul e pă bune, or dă zulă? 

—Pe picioarele din spate ale Zambilicăi! tună Ciripoi folosind expresia 
favorită a lui Costache Caravană. Ce tot îndrugă nătărăul ăsta? 

Tufănel-tatăl, mai veninos decât vărul, căută în minte un cuvânt 
năprasnic. Un cuvânt cu care să-i năucească pe cei doi cumetri, dar nu-i 
veni în minte nimic. În schimb, Ciripoi, ceva mai ager, se ridică în scări, 
lovi cu palma peste custura lungă de la șold și grăi aprig: 

—Bislimah salam ghiudem Allah! 

—Ce-a zis, bre? întrebă Limbă uimit, privind spre 'Tufănel. 

— Ce-a zis, ce-a zis? mârâi acesta. A zis pă turcește să vă daţi la o parte 
din faţa unor boieri. 

—Sunt matoli. Mamă, ce matoli sunt! interveni Zavaidoc împăciuitor. 

Apoi continuă cu viclenie: 

—Cumetre Ciripoi, cumetre Tufănel, bag de seamă că aţi intratără în 
rându” boierilor, din care ne tragem și noi, chiar dacă se brodeşte a nu avea 
starea voastră... fiindcă spița săracă... Ia daţi voi ploştile alea la neica! Nişte 
boieri mari nu se cuvine să ţină în mâini asemenea spurcăciuni... carele... 

Se încurcă. Nu mai știu ce s-ar fi cuvenit să spună, dar Iufănel și 
Ciripoi se mulțumiră și cu atât, astfel că întinseră ploştile mari fandosindu- 
se în fel şi chip. Limbă și Zavaidoc tăbărâră creştineşte asupra lor şi nu 
luară în seamă gustul poşircii cam arsă. Lui Tufănel-tatăl îi veni în minte să 
descalece dintr-un salt, aşa cum îi văzuse pe domnii Cae, Chirilă, Ducu şi 
Caravană. Scoase un chițcăit ce se dori strigăt, făcu un salt mare și dărâmă 
cu fruntea jumătate din taraba de alături. Îşi adună apoi mădular cu mădular, 
dar căzu pe fund, înlemnit lângă cei doi cumetri. Văzând asemenea 
dezastru, Tufănel-fiul coborî, cam nesigur de pe calul său, apoi grăi cu 
semeția nelipsită familiei lor: 


—Ăsta e un salt de război, când te arunci cu fruntea asupra 
dușmanului. Domnul Tufan, nobilul nostru părinte, l-a dibăcit de la 
prietenul său Costache Caravană. La înce put, domnul Tufan îi zicea lui 
Costache: „Înălţimea-voastră... adică nu... Bă Costache, saltu? ăsta nu e 
tocmai-tocmai.” Abia la urmă a dibăcit că avea ceva haruri. Când a intrat 
domnul Tufan călare pe Penelopa... că erau la turci... și i-a venit rândul să 
se bată cu doi... adică cu patru, sau cu opt, am zis: „Gata, tată! Facem juma- 
juma!” N-a vrut. I-a înțepat singur. Turcii răcneau: „Bre, Tufane-pașa, îţi 
dăm răscumpărare. Zece mii de ţechini de aur. Cincizeci de mii... o sută de 
mii... ” 

—Auăleo! se văită Limbă, privind cu desnădejde plos ca ce se uşurase. 
De ce nu le-aţi luatără ţechinii? 

—Nu era chip, interveni Ciripoi-tatăl, cu o ultimă sclipire de luciditate. 
Că onoarea... şi domnule în sus... domnule în jos... cu ultima șansă... Ce 
mai? Fineţuri boiereşti. 

Tufănel-fiul și Ciripoi-fiul, dimpreună cu cei doi, îi urcară cu chiu cu 
vai pe spinările cailor. După o jumătate de ceas, Tufănel-tatăl căzu la ușa 
casei în braţele consoartei Aurica, o jupâneasă voinică, poate de două-trei 
ori cât el, și mai avu puterea să strige: 

—Scoate-mi, fă, umblătorii, că mor! 

Aurica îi desfăcu încălțările prea mici pentru nişte picioare obișnuite 
desculțe la vreme de vară. Apoi îl sui în pat, fericită că-l vede acasă. După 
ce-i frecă fruntea cu oţet de vin, seniorul îşi mai veni în fire şi începu să 
îndruge molcom: 

—l-am tăiatără singur... adică şi cu fiul nostru... fiindcă ăilalți... ca 
iepurii... numai noi singuri... Pe urmă, m-am căutatără de sănătate la un 
vraci bătrân, copt la minte, carele mi-a zis: „Bre Tufane-pașa, din Deltă ți se 
trage boala și alte vătămături. Dacă nu te cauţi degrabă cu ceva leacuri o 
mierlești cum te văd și mă vezi. Asta e.” Zic: „Înţeleptule vraci, care ar fi 
leacul cel mai potrivit?” Zice: „O muiere de vreo douăzeci-treizeci de 
primăveri. Numai asta te face bine... ” 

Apoi, văzând-o pe jupâneasa Aurica încruntându-se, 'Tufănel-tatăl o 
întoarse cu înțelepciune: „Nu am putință, măritule vraci. Mai bine mor, 
chiar dacă noua stare ne-ar da dreptul la unele fineţuri. Nimeni nu face o 
ciorbă de ştevie sau de urzici ca nevastă-mea Aurica. Ea mă spală, săraca... 
şi nu umblă cu reteveiu... ca altele...” 


După ce rosti acele vorbe cu toată hotărârea, adormi buștean. Prin 
casele vecine se aprindeau lumânările de seu, ori se stingeau, după caz. 
Numai la Privighetoarea de Aur se arăta vânzoleală mare. Musafirii picaţi 
pe neașteptate îi umplură sufletul de bucurie jupânului Cristache Mutu. 
Slujitorii alăturară degrabă câteva mese, apoi Caravană, bun prieten cu 
hangiul, întrebă: 

—Ce ne dai în seara asta, Cristache, băiatule? 

—Domnule! răspunse hangiul ascunzându-și cu grijă încântarea. Se 
nimereşte să n-am bucate prea de soi pentru niște musafiri de vază. Dar cu 
puţină trudă s-ar găsi poate o pulpă de bou împănată cu slănină și cu 
cimbru, la care aş adăuga cu învoiala voastră câţiva căţei de usturoi, sau mai 
bine un ardei iute. O ciușcă ce-ţi face părul măciucă și cerul gurii jeratec, 
dar îți curăță beregata și o lustruiește mai bine ca rașpelul, făcând loc de 
trecere tămâiosului de Drăgășani ce tremură la gheață de vreo trei ceasuri. 
Ar mai fi niște deşert de vițel umplut cu carne tocată şi castraveciori care 
pocnesc în gură ca cireşele pietroase. Lângă astea ar merge o tavă cu fudulii 
şi momiţe, bune să învieze un unchiaș uitat de păcatele lumești. 

—Adu degrabă, nătărăule! Adu din toate! strigă Caravană privindu-l 
cu ochii luminoşi. În Deltă ţi-am dus dorul. Numai peşte. În prima zi îl 
mănânci cu poftă. A doua zi, nu e rău. A treia zi, mănânci că ţi-e foame. A 
patra, ţi-e silă de viaţă. A cincea, ai vedenii. A șasea, te gândești că şi 
ajunările îşi au rostul lor pe lume și te pui pe ajunat ca orice creştin 
cuminte. 

—Mă mustră cugetul, domnule, se aplecă Sile Adormitu spre urechea 
lăbărţată a părintelui Grasa. lată că aţi dat pe nobilul vostru gât vreo două 
ocale de pulpă și cel puţin cinci fudulii. Despre domnul Costache nu mai 
pomenesc. Unde se aşază el, trage a secetă şi a uscăciune. Dar eu? Eu sunt 
un biet păcătos care are necazuri după cinci ocale de pulpă fragedă și vreo 
duzină de fudulii. 

„Pe cele şapte vaci slabe! se mânie părintele Grasa. 'Ticălosul ăsta duce 
la mâncare mai bine ca mine. Însă la băutură îl dobor. Dacă nu-l bag sub 
masă în seara asta, îmi impun cincizeci de mătănii peste cele opt pe care le 
fac înainte de culcare.” 

Părintele Grasa rămase totuşi păcălit, fiindcă Indru se ridică de la masă 
şi-i făcu semn lui Sile să-l urmeze. Cum cheful era în toi, puţini observară 
dispariţia lor. Descum pănit şi morocănos, părintele Grasa părăsi masa 


comună. Un bărbat străin, cu fălcile mari, ieșite în afară ca nişte aripi, se 
cinstea alături, de unul singur, plictisit peste măsură. 

—Domnule! zise Grasa înclinându-se politicos, atât cât îi îngăduiau 
puterile după o seamă de căni de vin. Când vinul e bun, unele îndemnuri ale 
inimii mă poartă către mărturisiri gingaşe. Sunteţi oare omul potrivit pentru 
a asculta o destăinuire? 

—Ce noroc! se bucură fălcosul. E drept că mă aflu după o jumătate de 
găleată cu vin. Și e tot atât de drept că sunt un om cult, dar nu prin 
şcolarizare, ci prin acumulări de-a lungul unei vieți petrecute lângă o seamă 
de oameni mari. Mărturisirile voastre vor găsi în mine cel mai desăvârșit 
ascultător. Îmi voi da toată silința să vă pricep și să vă asigur că vorbele cu 
har au o mare înrâurire asupra inimii mele sensibile. Am dus o viață de 
cumplită sărăcie. Poate că aşa am fost sortit. Dar să nu uitaţi că sărăcia are 
şi părţile ei bune. Ea ne sensibilizează și ne ajută astfel să-i înțelegem mai 
bine pe cei ce sunt în suferință. Azi îmi beau sabia. Am avut o sabie 
frumoasă. Vă ascult, domnule. 

Părintele Grasa prinse destul de puţin din frazele fălcosului, preocupat 
de ceea ce avea să spună. 

—Nu e doar o banală mărturisire, începu Grasa şi mă bucur că o 
istorisesc unui om sensibil. Astfel, cu atât mai mult cu cât nu am mai 
dezvăluit-o şi altora, fiindcă am şi eu sensibilitățile mele. Că sunt un mare 
nobil francez, asta o ştiu mulţi oameni. Că sunt un spadasin de clasă înaltă, 
iar o ştiu o seamă de oameni. Însă ce nu ştiu cei de aici, este marea avere de 
care dispun în Franța. M-am născut bogat. Îngrozitor de bogat. Am studiat 
la cele mai scumpe colegii din Franța. Am învăţat arta scrimei cunoscând 
tot alfabetul ei. E plăcut să fii bogat. Doar faci un semn și o mulțime de 
slujitori aleargă să-ți împlinească toate gusturile. Dar, vine un moment de 
saturație pentru un om de acţiune. Vine un moment când nimic nu te mai 
atrage la dulce lenevie. Am un suflet milos şi bun. O vreme, m-am ocupat 
de bunăstarea celor ce lucrau pe moşiile mele. După ce au ajuns ei la 
belşug, am căutat altceva. Am devenit profesor de scrimă. Cei mai renumiţi 
spadasimi ai Franţei au învăţat la mine arta scrimei. După un timp, am 
înţeles că nu asta e menirea mea pe Pământ. A-i învăţat pe oameni violența 
armelor, nu e ceea ce-i place Tatălui Ceresc. Și ca bun creştin, am vorbit cu 
prietenul meu episcopul din regiune. El mi-a propus să devin preot. 
Îndemnurile lui m-au atras. Am făcut o porohie pe moşiile mele. Însă, chiar 
de la început m-au mâhnit păcatele enoriașilor mei. Omul când trăieşte în 


belșug, socot că face mai multe păcate decât săracul. Enoriașii mi le 
mărturiseau la fiecare spovedanie şi nu se întrezărea nici o ameliorare. Așa 
stând lucrurile, mi-am propus să fiu mai sever și le porunceam câte cinci 
zeci de mătănii pe zi. Dar păcatele în loc să scadă, erau la fel de multe. Am 
înţeles că trebuie să trec la ceva mai aspru. Așa am ajuns la bătaie, socotind 
că asprimea bătăilor va da rezultate mai bune. Când enoriașul venea la 
spovedanie cu păcate mari, îl altoiam cu toată asprimea. 

—Și nu s-au împotrivit? întrebă fălcosul mirat. 

—Să se împotrivească? Cine ar fi cutezat când bunăstarea lor depindea 
de mine? 

— Înţeleg. Le-aţi bătut şi pe doamne? 

—Nu, asta nu! Sunt un gentilom, domnule. Apoi, doamnele cu 
gingășia lor înnăscută, îmi mărturiseau numai păcatele mici. Aşa a trecut o 
vreme. Eram din ce în ce mai încântat. Enoriașii se lepădaseră de păcatele 
mari. Destul de rar îi mai scăpam unuia sau altuia câte o scatoalcă. 
Rapoartele mele către episcop erau tot mai frumoase. 

—Interesant! observă fălcosul. 

—Interesant, dar nu cu totul. Nu a trecut mai mult de un an, când am 
înţeles adevărul. De frica bătăilor, enoriașii nu-mi mai mărturiseau păcatele 
mari. Observând că nu asta e chemarea mea, am părăsit parohia fără păreri 
de rău. 

— Asta e tot? 

—Nu, nu e tot. Un prieten al meu, om de mare cultură, a vizitat toate 
zonele românilor şi mi-a vorbit despre acest minunat popor peste care au 
năvălit adesea multe neamuri şi cu care a fost veșnic în războaie. Mi-a spus 
că românii sunt la fel de frumoși la chip și inteligenţi ca și noi. Că avem 
origine comună. lar limba lor e atât de curată și de dulce, încât o înveţi ușor. 
Socot că limba e cel mai mare bun al unui popor. Când un popor își pierde 
limba, e sigur că se destramă. Aşa s-a întâmplat cu multe neamuri. Aflând 
toate astea şi cum sunt curios din fire, am ajuns aici. 

Hanul Privighetoarea de Aur, cu veselia sa, se pierdu curând în spatele 
lui Cae şi Sile. 

—Aş putea să vă întreb, fără să vă supăr, care este ţinta călătoriei 
noastre? se interesă lunganul cam dezamă git că părăsise o masă atât de 
îmbelşșugată. 

— Mergem la jupânul Calapăr, zâmbi Cae înţelegându-i supărarea. Am 
mai fost la el împreună acum vreo cinci ani. 


— Îmi amintesc, domnule. E bărbatul acela mărunt, gras, cu figura de 
gușter. 

—Întocmai! 

— Şi are două fete lălâi, ca două căpiţe de fân. 

—Aşa e! 

—lar jupâneasa a bătrână e otova din cap şi până-n tălpi. Are faţa 
rotundă, gura mare și dinţii mici, ca un pepe ne din care lipsește o felie. 
Fetele ei nechează ca nişte iepe când văd un bărbat mai acătării. Dar 
jupâneasa face sarailie bună. Pe urmă fagurii... 

— Taci dracului, că m-ai ameţit! râse Cae. 

—Chiar aşa, domnule! grăi Sile pocăit. La băutură, când nu cânt, 
vorbesc. Eu sunt dat naibii la chestii d-astea. Vreţi să vă cânt ceva subțire? 

—Nu, nu! se apără Cae. 

—Măcar ăla de-i zice Băieți, răsturnaţi găleata! sau Fetelor, mai cu 
nădejde! ori Prohodul. ÎL ştiu tot, dacă-mi daţi domnia-voastră răspunsurile. 
Am o voce care pune pe goană o ceată de ucigași. 

Ajunseră curând într-o uliţă liniştită. Pe la porţi, fetele ședeau de taină 
cu băieţii. Noaptea frumoasă de vară alunga somnul. Aproape de poarta 
jupânului Calapăr, le căzu în braţe un tânăr mărunt şi slăbuţ. 

——lertare, cinstiți jupâni! zise omul grăbit peste măsură. 

—Ai ceva necazuri? întrebă Cae văzându-l că se îmbracă din mers. 

—Mari, foarte mari. Calapăr vrea să mă însoare cu una din fetele lui. 
Zestrea e bună, dar fetele parcă sunt apucate. Adineauri s-au aruncat asupra 
mea şi m-au dezbrăcat până la piele. Dacă nu se încăierau între ele, numai 
Dumnezeu ştie ce se putea întâmpla. Vă închipuiţi, domnilor, că nu mă pot 
însura cu amândouă deodată. 

—Dar pe rând? zâmbi Cae. 

—Nici măcar pe rând. 

—Atunci, lasă-te păgubaș! 

—Nu pot. Sunt un negustor tânăr. Zestrea mi-ar prinde bine. Dacă 
apuc să mă însor cu una înainte de a mă omorî cealaltă, sunt un om făcut. 
Am să mai încerc, dar pentru seara asta zău că e prea mult. Poate dacă aș fi 
niţel băut, să nu mai simt când încep să mă bușească de toţi pereţii, aș 
ajunge la un drum bun. Jupâneasa Calapăr mă încuie cu amândouă în odaie 
şi zice s-o aleg pe care-mi place. 

—Înţeleaptă judecată! observă Cae. 


—Nu, cinstite jupân! Nu, păcatele mele! Cum pun ochii pe una, 
cealaltă mă păleşte de săr scântei. M-au bătut de vreo câteva ori că numai 
prișnițele cu ceapă și cu fiertură de tărâțe m-au pus pe picioare. Bună seara, 
cinstite feţe! Alerg să mă oblojesc. Dacă n-am ceva ruptură de oase, mă 
întorc mâine. 

Cae şi Sile intrară în curtea mare cât un pogon, adăpostită de copaci 
bătrâni. În cerdacul frumos lucrat cu crestături de mână, mobilierul din 
răchită albă, tăvile de argint răspândite într-o neorânduială plăcută, sau 
învelitorile multe scoase la aer, arătau bunăstarea proprietarilor. Auzind 
zgomot, vechiul negustor ieși din casă urmat de doi slujitori. 

— Bine te-am găsit jupâne Calapăr! zise Cae. 

—Aha! răspunse acesta morocănos. Domnia-ta ești? Crezi că e mare 
plăcere să te văd o dată la cinci ani? 

Sub aparenţa ursuză, gazda era un bărbat cu sufletul mare, generos. lar 
acum către pragul bătrâneţii lăcrima pe ascuns la cea mai mică emoție. Îl 
iubea pe Indru ca pe fiul său. Cu mulţi ani în urmă, tânărul îi salvase familia 
de la mare primejdie. 

—Intraţi odată! continuă aspru. Ce v-aţi proțăpit în prag? 

—Intrăm cu toată plăcerea, dar aş fi preferat cerdacul cu aerul său bun, 
răspunse Cae, ştiind că jupânul Calapăr îşi petrecea multe ceasuri acolo. 

—Atunci, luaţi loc! O vom înștiința curând pe jupânea sa Calapăr. 
Acum e în iatacul fetelor, unde are ceva treburi grabnice. 

Se așezară cu plăcere în fotoliile de răchită şi porniră să discute fără 
grabă. Undeva în aripa de răsărit a impunătoarei clădiri, se auzea neclar o 
voce joasă ca de bărbat răgușit. Era jupâneasa Calapăr care își muștruluia 
fetele. 

—V-am spus de o mie de ori că nu e bine să tăbărâţi asupra unui 
bărbat, zise ea. O să vă măritaţi la paştele cailor cu asemenea apucături. 
Cum v-am învăţat eu? 

—Să fim sfioase, aşa cum le place bărbaţilor, strigară fetele într-un 
glas. 

— Atât? mârâi disperată jupâneasa. 

—Să ţesem în jurul bărbatului, ca păianjenul. 

—Ei, ei asta e, fetelor! se îmbufnă ea. Noi femeile ne naștem cu haruri 
mari. Și să ştiţi de la mine că numai proas tele își închipuie că ar fi urâte. În 
toată lumea asta nu se află vreo femeie urâtă. Fiecare femeie are ceva al ei, 
numai al ei. Unele au fața lătăreață, sau ascuţită, sau nasul urât, sau 


picioarele strâmbe, ori corpul otova, dar găseşti la ele în schimb ori o voce 
dumnezeiască, sau un râs minunat, sau un sân care te bagă în răcori, sau o 
graţie deosebită, sau însuşiri în dragoste pe care nu le pot avea cele ce se 
cred frumoase. Am cunoscut odată o femeie deşteaptă cu faţa urâtă. Când 
râdea, faţa ei devenea cea mai frumoasă din lume. Totul se schimba la ea, 
iar ochii preţuiau atunci cât o comoară. Bărbaţii pricepuţi dibăcesc 
asemenea haruri. D-aia zic: nici o femeie cuminte nu are dreptul de a se 
crede năpăstuită. Fiecare trebuie să-și caute ce are mai bun şi să îl pună în 
valoare. Dacă nu face aşa, e o toantă. În dragoste, bărbaţii cei mai înţelepţi 
devin nătărăi. Cel mai slăbănog bărbat din lume simte nevoia să ne 
ocrotească ştiindu-ne slabe şi neajutorate. Dar aş vrea să văd eu un bărbat 
ce ar putea răbda chinurile unei nașteri. Cel mai grozav bărbat, când are o 
zgaibă, sau o mică răceală, se văicăreşte de se aude cale de o poștă. Când l- 
am cunoscut pe jupânul Calapăr, era slab și uscat de-l bătea vântul. leșisem 
cu el la un început de primăvară pe malul Dâmbo viței. Se lăsase frig. Și-a 
scos sumanul și l-a pus pe umerii mei, cu toate că nu-mi era rece. În 
schimb, el tremura ca un apucat. I-am zis: „Ah, jupâne dragă, acum mi-e 
mai bine. Sunt o biată fată lipsită de harurile puterii. Nu ca domnia-ta care 
ai putea să stai în mijlocul iernii ca o stâncă în faţa gerului năprasnic.” În 
asemenea cazuri, nici o exagerare nu-i prea mare. Să-l fi văzut fetelor, cum 
mă aproba cu toată convingerea și tremura de i se băteau dinţii unul de altul. 
Aşa au fost bărbaţii de când e lumea. Când venea pe la noi, mama ne băga 
într-o odăiţă şi ne lăsa singuri, dar mă sfătuia cum să-l prind în plasă, cu 
bucăţica, nu cu ghiotura. Noi femeile avem răbdare. Bărbaţii sunt mai 
năvalnici. Dacă mă aşezam pe scaun, aveam grijă să-mi salt niţel poa lele, 
dezvelindu-mi picioarele până aproape de genunchi, cu prefăcută neştiinţă. 
Asta a rămas la noi femeile de când e lumea. Nici o femeie deșteaptă nu-și 
păzeşte fusta sau rochia, atât cât vrea să arate. Sau mă lăsam spre el din te 
miri ce, destul să se vadă niţel prin despicătura bluzei. 

—Să se vadă, ce? o întrerupseră cele două într-un glas. 

—Cum ce? Năroadelor! Ce are femeia mai frumos în bluză? Într-o 
seară, continuă ea îmbunată, jupânul Calapăr devenise mai îndrăzneţ. Când 
era îndrăzneţ, îl lăsam până unde ştiam eu. Bărbatului, dacă-i arăţi totul 
dintr-o dată, ai încurcat-o. Pe urmă trebuie să alergi tu după el. Cum vă 
ziceam, pune jupânul Calapăr mâna pe bluză, așa ca din întâmplare. 
Bărbaţii sunt daţi naibii la pipăit. Au strategia lor şi de multe ori ne prostesc 
dacă nu luăm seama la vreme, fiindcă nu suntem nici noi de lemn. Ba mai 


mult, noi femeile, cu toate şiretlicurile noastre, iubim mai temei nic decât 
bărbaţii. Și ce credeţi, fetelor? ÎI las eu să văd până unde îl ducea mintea. 
Chirăiam niţel cu prefăcută spaimă. La urmă, uit de înțelepciune şi în loc să 
mă retrag sfioasă, îi scap o labă de-l trimit tocmai în perete. Unde s-a 
proptit el a căzut tencuiala. Aveam palma grea ca şi voi. Când mă uit mai 
bine, jupânul Calapăr arăta cam sleit. O femeie cu judecată nu trebuie să-și 
bată bărbatul înainte de cununie. Încep să chirăi şi să plâng mai mult de 
spaimă decât din alte porniri. Rari sunt bărbaţii care să facă faţă unor 
lacrimi de femeie. 

— ÎI iubeai? întrebară fetele. 

—Auzi vorbă! Sigur că-l iubeam, năroadelor! Văzân du-mi lacrimile, 
jupânul Calapăr uită de buşeală şi mă întrebă grijuliu: 

„Ce e, jupâniţă, dragă?” 

Zic: 

„Ce, ne-ce, nu e bine! Ai mușchii și oasele tari ca fierul. Mi-am zdrelit 
bunătate de mână.” 

„Așa e! răspunse el cu toată convingerea. Mușchii şi oasele mele... iar 
mânușițele fragede ale domniei-tale... ” 

Mi-a apucat mâna. L-am lăsat, gândindu-mă să-i dau unele avansuri 
care ar şterge necazul de adineauri. Zic: „Jupâne, nu mâna are ceva 
ponoase, ci mai degrabă umărul. Ah, ah, cât sunt de slabă şi neajutorată!” 

„Lasă, că ești cu mine! se îmbăţoșă el. Să nu plângi! Să nu plângi că 
reparăm noi totul! Scoate bluza!” 

„Vai, vai, jupâne dragă! m-am rușinat eu de-a binelea. Promiţi că nu te 
uiţi?” 

„Cu mâna pe inimă, jupâniţă.” 

L-am crezut, cum credeţi voi că o să plouă când rage măgarul a secetă. 
Mi-am scos bluza. Jupânul Calapăr se cam îngălbenise şi nu-și mai lua ochii 
de-acolo. Zice el: 

„Jupâniţă dragă... cred că şi fusta...” 

„Fusta? Ce-i cu fusta?” 

„Păi... ziceam de vătămarea de la umăr... asta totdeauna are legătură cu 
încheietura piciorului. Pe urmă, lumână rile... dacă le stingem... că 
lumina...” 

Zic: 

„Ascultă, Dumitru Calapăr, să laşi lumânările în pace! Dacă vrei să le 
stingi, treci întâi pe la tata! Iar după cununie...” 


„Alerg, alerg, jupâniţă dragă, strigă el aprins rău. N-aş mai fi om ştiind 
că răul şi durerile se întind asupra domniei-tale.” 

Ne-am cununat chiar în seara aceea. Așa se lucrează, fetelor. Cu 
chibzuială și răbdare. Nu uitaţi că bărbaţii înţelepţi au harul de a descoperi 
ce e frumos la o femeie! Dar și femeia trebuie să-l ajute în această privinţă. 
Bărbatul ce caută numai faţa sau piciorul frumos e orb și prost. Iar de proști 
să fugi mâncând pământul. Femeia care plânge după un prost se dovedeşte 
o gloabă. 

Jupâneasa Calapăr veni într-un suflet să-şi vadă musa firul drag. Îi 
prinse gâtul cu braţele ca două ţevi de tun și-i culcă fruntea la pieptul ei cât 
o clopotniţă. Bucuria lui Cae nu se dovedi mai măruntă. Era atâta dragoste 
şi liniște la pieptul bătrânei doamne, încât îl răsplăti pentru rarele lui clipe 
de desfătare. 

—Fi, îmi rupi mijlocul cu mâinile tale ca fierul. 

—Așa este! răspunse cu blândeţe unul dintre cei mai inteligenţi 
oameni din acele timpuri. 

Obișnuită cu micile fanfaronade ale bărbaţilor, jupânea sa Calapăr se 
feri să zâmbească și-l întrebă ca orice mamă drăgăstoasă: 

—Ce-ar vrea băiatul mamei să mănânce? Să nu-mi spui că eşti 
ghiftuit! Le mai cunoşti pe fetele noastre? Ce cotcodăciţi ca cloţele când se 
ridică de pe ouă, năroadelor? Au crescut mai mult în lături, ca și mine, 
continuă ea cu neprefăcută admiraţie. Tiţa şi Leana au șoldurile mari, taman 
bune să facă gemeni. Ferice de cine le-o lua! E, te, tee! Domnul mi se pare 
că e viteazul Sile Adormitu. Cel care l-a doborât cu piatra pe faimosul 
Perisini. Ce plăcere! 

—Slujitorul vostru supus! grăi Sile cu toată eleganța vorbelor atât de 
dragi lui. 

—Eşti însurat, jupâne Adormitu? 

—Nu, doamnă. Am fost, dar m-am despărţit. Mai bine zis, am luat-o la 
goană. 

—Ah, ah! Cum asta? 

—Mă bătea, doamnă. Mă bătea crunt. Fosta nevastă era cu un cap mai 
mare decât mine, și vedeţi că nu sunt dintre cei mărunți. Avea un pumn cât 
o căpățână de oaie. Asta s-a născut femeie din greşeală. Dar avea şi părțile 
ei bune. Cânta frumos, iar ochii ei adânci mă desfătau adesea. Din păcate, 
eram tânăr și nu aveam pumnul greu ca acuma. 

—N-ai mai întâlnit-o? 


—Nu, doamnă. l-am pierdut urma. 

— Vai, vai! Un bărbat ca domnia-ta? Puternic, frumos, înalt cât bradul 
şi singur. N-ai avut noroc. Domnie-tale ţi-ar trebui o fată sfioasă, plăpândă, 
cuminte, pe care s-o ocroteşti, cum sunt fetele mele. 

—S-a dus tinereţea, doamnă, bătu în retragere Sile. 

—Ei, cum poţi să spui asemenea vorbă? se miră ea. Bărbaţii copţi la 
trup şi la minte totdeauna ajung la căsnicii bune. Va trebuie să ne ocupăm 
de domnia-ta. Ce naiba, doar suntem creştini! Dacă noi nu ne ajutăm... Nu 
te putem lăsa într-o astfel de stare ce nu se potriveşte unui bărbat valoros şi 
plin de harurile gândirii chibzuite. Eu alerg să aştem masa. Până atunci, 
poate ar fi bine să stai la taclale cu fetele noastre. Sunt sfioase, dar nu le lua 
în seamă! Hai, fetelor, duceţi oaspetele în aripa de răsărit a casei! Acolo e 
linişte, domnule Adormitu. 

Sile privi disperat spre Indru. Acesta își reținu cu greu un zâmbet, însă 
ochii îl dădură de gol. Văzând că nu are încotro, Sile pipăi cu coatele 
pietroaiele din buzunare și pomi mai îmbărbătat alături de cele două 
zdrahoance care uitară îndemnurile mamei și-l cărară mai mult pe sus. 
Curând se auziră chirăituri mari dinspre aripa de răsărit a impunătoarei 
case. Jupânul Calapăr tuşi aprig. Jupâneasa Calapăr, care nu se dovedea 
surdă, tresări speriată. 

„Doamne, Doamne! gândi ea. Nebunele s-au apucat să-l buşească. Eu 
n-am fete la ușă. Am pacoste. Greu e să măriți nişte afurisite ca astea!” 

Alergă într-un suflet să repare ce se mai putea repara. Deschise ușa, 
dar o împinse la loc, iar pe faţă îi apăru un zâmbet. Sile Adormitu le buşea 
pe amândouă, de mai mare dragul. 

„Ăsta bărbat! Gândi jupâneasa Calapăr. Lucrurile merg bine. S-ar 
putea să aleagă una dintre ele. Pe cealaltă i-o dăm tânărului negustor. Cred 
că îl plac. Altfel nu s-ar lăsa ele bușite.” 

—Mă mir că-mi ceri trei sute de galbeni, rosti jupânul Calapăr 
privindu-l încruntat pe Cae. Acum cinci ani aveai o mie de ducați de aur și 
mi-ai pomenit despre o anumită avere, cum n-au alţii nici în vis. 

— Adevărat! zâmbi Cae. Toată averea mea a trecut în vistieria ţării. 
Aproape cincizeci de mii de ducați. 

—Dacă eşti sănătos la trup, înseamnă că la minte ai ceva hibă, se 
zborşi gazda îngrozit de asemenea sumă risipită. 

—Poate, râse Cae. Dar nu e totul. Negustorului Isaia îi datorez cinci 
sute de galbeni, iar unui alt negustor din Sibiu, patru mii de ducați. 


— Vai mie, vai mie! îşi scutură cu deznădejde gușa jupânul Calapăr. 
Eşti țăcănit de-a binelea, băiatule. 

Indru nu se supără. Simţise de mult cât îl iubea bătrânul. 

—N-am avut încotro, jupâne, zise continuând să zâmbească. Mihai- 
vodă a slobozit oștile ţării. I-a lipsit însă aurul necesar plăţilor. Despre noi 
biruri asupra populaţiei nici nu voia să audă. lar o parte dintre boieri sunt 
lacomi și zgârciți. Acum înţelegi de ce mi-am risipit averea? 

— Înţeleg, răspunse bătrânul privindu-l cu admiraţie. Dar prin risipirea 
oștilor, Mihai-vodă a rămas fără putere taman acum când ne pasc 
primejdiile mari. Să nu crezi că nu știu și eu câte ceva. Noi negustorii ştim 
uneori multe. A mai semnat și actul de vasal al principelui Transilvaniei şi 
iată-l cu juvăţul de gât. 

—Va fi bine, jupâne Calapăr. Dacă nu ne atacă nimeni până la toamnă, 
ai să auzi lucruri mari. 

—Să dea Dumnezeu, însă nu-mi vine a crede! Un conducător fără oști 
e mai de plâns decât un popă fără enoriași. 

—Mai ţii minte Oștirea Bucegilor? 

— Auzi vorbă! Îmbrăcată toată la fel, cu scule bune de luptă, cu 
tinereţe și agerime, fără fierărie pe ea... Păcat că s-a risipit. 

—Se adună din nou. 

—Zău? tresări gazda. Atunci e bine. 

—Nu chiar aşa de bine cum crezi. Lui vodă îi lipseşte aurul necesar 
pentru a o face mare şi puternică. 

—D-aia ai venit după galbeni la mine? 

—D-aia. 

—Rămâi aici! porunci gazda grăbit dintr-o dată. Eu dau o fugă la Isaia, 
Luca, Tănase și Pascu. 

—Nu e bine să se afle despre noua oştire, grăi Cae. 

—Lasă, că nu mă înveţi tu pe mine! se sborși gazda. Suntem şi noi 
români, ce dracu! Îţi închipui că negustorii au altă inimă? 

Jupânul reveni târziu, aproape de miezul nopții. 

—lată o mie de galbeni, spuse răsuflând greu. Această sumă nu o 
datoraţi nimănui. Să mai vii peste o săptămână! Breasla negustorilor din 
Bucureşti va mai aduna ceva galbeni. lar meșteşugarii, atât de legaţi cu noi, 
nu vor rămâne surzi la cererea noastră. Sunt cinci ani de când am scăpat de 
sub turci. În aceşti ani de răgaz negoţul şi meşteşugurile româneşti au 
căpătat înflorire. Păcat că liniştea e de obicei scurtă. Avem un popor harnic 


şi viguros. Dacă am avea pace și linişte, s-ar uimi lumea de ce suntem în 
stare. lar prin negoţul cu noi, neamurile vrăjmaşe ar avea mai mult de 
câștigat decât prin jafuri și războaie. Oare când vor înțelege oamenii acest 
lucru? Popoarele își fură între ele câte o bucată de pământ. Pământul ajunge 
când la unii, când la alţii. Oamenii mor zadarnic şi n-au răgaz de lucrări și 
foloase. La Călugăreni au murit zeci de mii de turci. Ce-au folosit turcii? 
Țara lor e mare și bogată. O cunosc bine. Când vor înţelege turcii că trebuie 
să-și tragă foloase din ea? Mi-ar fi plăcut să-i văd la Bucureşti pe negustorii 
turci, neînsoţiți de ieniceri şi spahii. Să le dăm vite, miere, cai, făină, scoarţe 
de-ale noastre, frumoase obiecte din lemn, ţesături de in și de cânepă, 
hamuri şi încălțări, scoabe şi unelte, căruţe trainice și mai ştiu eu ce, iar ei 
să ne aducă frumoasele lor covoare, obiecte din aramă, ţesături de mătase, 
chihlimbaruri, măsline și alte mirodenii. Jefuin du-ne cu război, ne iau 
câteva turme de vite slabe și prăpădite crescute pe ascuns ici-colo. Iau 
câteva zeci de căruţe cu miere și te miri ce, fiindcă nu ne dau răgazul să 
creștem vite și stupi și cai, sau să meșteşugim lucruri multe și bune. Se vor 
trezi oamenii cândva, băiatule? Poate peste o sută ori peste două sute de ani. 
Atunci poate vor înțelege că pacea, negustoria, meșteșugurile, schimburile 
dintre neamuri aduc mai mult folos decât războaiele. Turcii ne fură copiii și 
fetele fiindcă le lipseşte tineretul. Oştenii lor stau cu anii departe de familii. 
Când omul e pe lângă casa lui şi are răgaz de muncă, înfloreşte bunăstarea 
familiei și are prilejul să facă prunci, cu gândul să nu fie zadamică truda. În 
Câmpia Bărăganului se fac bucate, când e liniște, mai multe decât ne 
trebuiesc nouă. Nu-i firesc să schimbăm plusurile cu vecinii? În munţi pot 
creşte vite şi oi cât să prisosească de zece ori. Oare sunt orbi dușmanii 
noștri? 

Tăcură. Boarea aspră dinspre zori înfiora noaptea. Undeva prin 
apropiere se auziră vocile somnoroase ale caraulei de pază: 

—E, liniște. E pace. Dormiţi, oameni buni! 

* 

În marea sală de arme a palatului domnesc, Mihai-vodă își făcea 
obișnuita partidă de scrimă cu tânărul clucer Băicoianu. Loviturile 
domnului "Țării Românești se deosebeau mult de ale altor spadasini, datorită 
firii sale. Sabia nu se mlădia prea mult în mâna sa, iar parada ripostă era 
scurtă, iute, aproape milimetrică. Rar se întâmpla ca sabia lui să lucreze 
împletită cu a celuilalt. Mișcările înșelă toare nu porneau din lovituri 
laterale sau din scăderi de înălțime. Și nici din fandări lungi, obişnuite la 


spada sinii din Apus. Întreaga strategie venea de la mişcările corpului său 
deosebit de elastic. Băicoianu, adept al învălui rilor largi, când lama şuieră 
frumos prin aer, al împletirii lamelor până aproape de mâini, al 
înfloriturilor, al micilor artificii, dovedea alt stil, deprins de la școala lui 
Grasa și Ducu. Domnul nu se putea împăca însă cu astfel de stil, fiind 
credincios loviturilor simple, agere, economicoase. Aflaţi pe margini, Cae, 
Ducu, Costache, Chirilă și părintele Grasa urmăreau desfăşurarea luptei 
între două stiluri atât de diferite. 

—FEi drăcie! murmură vodă. Pari cam nedormit, clucere. 

Băicoianu roși. Era cu adevărat nedormit. lar o partidă de scrimă la ora 
şase dimineața, cum obișnuia domnul Țării Românești, se dovedi de data 
aceasta mult prea grea pentru tânărul clucer. 

—Să mergi să te culci! spuse vodă cu asprime. Nu-mi plac tinerii 
lipsiţi de prospeţime în zori. 

Dar ochii lui nu avură asprimea vorbelor, astfel că tânărul plecă sfios şi 
fericit. 

—Nu-mi place să fac lucrurile numai pe jumătate, continuă vodă 
râzând, când se închise ușa în urma clucerului. Se află cineva printre voi 
care ar dori să-i ţină locul? Nu, nu se află. După cearcănele voastre şi după 
feţele pleoştite, sunteţi mai adormiţi decât Băicoianu. Adică nu. Arătaţi a 
oameni ce au chefuit până în zori. Asta e chiar mai rău decât nesomnul. Ce 
spui, Costache? 

—Spun, doamne, zise ipocrit Caravană, că mă năpăstuiești degeaba. E 
drept că beţivanul de Zambilica a gustat o găleată din tămâiosul lui 
Cristache Mutu, dar eu nu m-am atins de asemenea spurcăciuni. Ba chiar 
mi-am certat armăsarul pentru lăcomia lui. Dacă arăt rău, asta e numai din 
pricina că hangiul mi-a povestit până la ziuă despre nişte dureri ale 
sufletului său păcătos. Mila şi jalea m-au răpus, doamne. 

—Aşa să fie, Ducule? 

—Măria-ta, roşi tânărul, aceşti cumpătaţi prieteni îmi sunt martori că 
rar mi se întâmplă a trece dincolo de o cană cu vin. 

—Mda! Ce ai de spus, domnule Grasa? 

—Ah, salută acesta cu neîntrecuta lui eleganță, ah măria-ta! Sunt un 
bărbat plin de cumpătare. O cană cu vin mă ameţeşte mai rău decât o 
lovitură de copită. Nesomnul meu se datorează unei frumoase discuţii pe 
teme biblice, la care am chibzut îndelung. 


——la uite ce mieluşei! se minună vodă. Va trebui să renunţ la partida 
mea de scrimă, dacă prietenii mei cei mai apropiaţi se dovedesc niște 
nevolnici. 

—Asta nu! spuse Chirilă mai aspru decât şi-ar fi dorit. Nu sunt un bun 
spadasin, dar dacă... 

—Nici vorbă! râse Cae. Contaţi pe mine, măria-ta! 

—Fie! zise vodă. Oboseala voastră nu e de la o noapte de chef. Sunteţi 
prea oţeliți pentru a se vedea pe feţele voastre urmele unei nopţi pierdute. 
Cred că în frumoasa noastră Deltă prilejurile voastre de somn au fost puţine. 
Pofteşte, nepoate! 

Încrucişară săbiile cu violență. Cae nu-și cruță un chiul. Precizia 
milimetrică a lui vodă, mișcările iuți şi înșelătoare ale corpului se dovediră 
neputincioase în faţa artei lui Cae, chiar dacă domnul se dovedea un aprig 
spadasin. Scurtele prilejuri de răgaz între două asalturi erau clipe de studiu. 
Mihai-vodă încercă unele lovituri de împungere, date cu sprinteneală. Dar 
marele spadasin pară totul prin laterale ușoare, fără a da un pas îndărăt. 

—Parcă eşti de fier, murmură domnul cuprins de admiraţie. 

—Nu, măria-ta! interveni părintele Grasa. Omul acesta e născut 
spadasin. Unul ca el apare o dată la douăzeci de ani. Adică într-o generaţie. 
Pe mine m-a învins acum cinci ani fără nici o dificultate. Cândva eram 
socotit un mare luptător la curţile regale din Apus. Tare aş vrea să-l văd pe 
Cae Indru încrucişând sabia cu una din gloriile de azi ale Apusului. Fiindcă 
în partea de răsărit a Europei, doar Ducu cel Iute i-ar putea ţine piept, cu 
toate că nu sunt prea sigur. 

—E mai bun decât mine, zise Ducu plin de convingere. 

—Nu sunt mai bun, râse Cae, punându-și sabia în teacă. Ducu se arată 
una din marile minuni românești despre care vestiţii spadasini Bindacz şi 
Perisini aveau îndoieli. Perisini aducea în spatele lui toată arta Apusului. 
Dar socot că nu-i destul numai meșteșugul. Pe lângă asta mai ai nevoie de 
har. Ducu îl are cu prisosință. 

Intrară cu toţii în camera de lucru al domnului Ţării Românești și se 
aşezară în jurul mesei mari de stejar. 

—Ce vești îmi aduc prietenii? întrebă vodă trecându-și degetele prin 
păr, într-un gest obișnuit lui. 

—Bune, măria-ta, grăi Cae. Am adus restul ducaţilor. Adică o hârtie ce 
reprezintă această valoare plătibilă în Brașov. Domnul Aba Rozen îi va 
elibera la prima cerere. 


— Minunat! exclamă vodă. Îl vom trimite pe Zamfirescu la Braşov. 

—Cred că ne-aţi aşteptat cu nerăbdare, lipsindu-vă suma trebuincioasă. 

—Nu prea, zâmbi vodă. Şase mii de oșteni n-au vrut să primească 
lefile ştiindu-ne la strâmtoare. Ei au rămas mai departe în slujba noastră. 
Trimișii principelui Transil vaniei s-au arătat mulţumiţi că avem o oştire 
atât de mică. Ei n-au habar de ceea ce se petrece în munţi. Aga Leca, Radu 
şi Preda Buzescu lucrează în Bucegi cu patru mii două sute de tineri. 
Săptămâna viitoare sosesc acolo încă șapte sute de voinici de prin părțile 
Argeşului și încă patru sute din jurul Craiovei. Trebuie să ajungem iute la 
zece mii, fiindcă în ei va fi toată puterea țării. Bucegii sunt înconjurați de 
oameni harnici. Nici pasărea nu intră acolo fără ştirea noastră. Dar ne 
trebuie arme bune, tunuri mai multe, cai, încălțări şi alimente. Fără aur e 
greu să le găsim. De la populaţie nu putem strânge. A apucat prea puţini ani 
de linişte. Îi dăm răgaz să-și închege gospodăriile părăginite pe vremea 
turcilor. 

—Doamne, îl întrerupse Cae. Am mai adus încă o mie de galbeni 
pentru Oştirea Bucegilor. 

—Fir-ar să fie! se minună domnul bucuros. De unde tot scoţi tu la 
galbeni? Ai ceva tainiţe ascunse? 

—Sute, măria-ta. Sute de tainiţe pline de aur. 

— Unde sunt aceste tainițe? 

—În inimile românilor, zâmbi Cae. Negustorii mi-au dăruit această 
zestre pentru puterea cea nouă. 

—Nu e bine! interveni Chirilă. Cu cât vor şti mai mulţi ce pregătim în 
munţi, cu atât nu va fi un secret. Dacă află dușmanii noştri, suntem pierduţi. 
Se vor năpusti asupra noastră înainte de vreme. 

—Greşești, Chirilă! îl domoli Cae. Acum cinci ani când am pregătit 
măcelul turcilor din Bucureşti, sutele de români ce aflaseră ziua hotărâtă au 
ştiut să tacă. Acum nu se hotărăşte numai viitorul nostru ci și al lor. Ei ştiu 
bine asemenea lucru. 

— Aşa e! grăi vodă. Trebuie să avem multă încredere în poporul nostru. 
Galbenii negustorilor vin tocmai la vreme. 

—Dar nu e totul, continuă Cae. Negustorii și meşte şugarii strâng altă 
zestre. O vom primi în câteva zile. 

—lată o veste neașteptat de bună, care ne îndreptățește să sperăm 
ajutoare de la negustorii din Craiova şi Ploieşti. În ultimii ani, Ploieştii au 
devenit unul dintre cele mai frumoase târguri ale ţării. Aş dori să plecaţi 


spre munţi chiar în seara acesta. Veţi sta o săptămână pe platoul Bucegilor, 
unde iscusinţa voastră în mânuirea armelor va fi folositoare tinerilor oșteni. 
De acolo veţi porni către Praga. Andrei Báthory e gata să părăsească haina 
de cardinal, spre a se căsători cu Maria-Cristina, ruda împăratului Rudolf. 
Mi-e teamă că împăratul îl va recunoaște principe al Transil vaniei. Să nu se 
întâmple una ca asta. lată scrisoarea voastră de împuternicire către curtea 
din Praga. Când vă întoarceţi, aveţi alt drum la Poarta Otomană, unde 
trimișii lui Bâthory duc tratative pentru obţinerea firmanului de domnie, atât 
de necesar principelui Andrei. Dar Ibrahim, marele vizir, se lasă greu. Cu 
bine, prieteni! 

* 

Domnul rămase puţină vreme singur. Îndată după plecarea musafirilor, 
îşi făcu apariţia mare boier Vintilă Băicoianu. În ultimele zile, bătrânul îşi 
mai pierduse din vigoare. Arăta slab şi nedormit. 

—Dar ce aveţi, oameni buni? întrebă vodă privindu-l adânc. Azi, toată 
lumea e nedormită. 

—Am supărări, măria-ta, răspunse acesta amărât. 

— Veşti proaste? 

—Nu, doamne. Iscoadele ne-au adus știri că oştile turcești s-au oprit 
din înaintarea lor spre Dunăre şi aşteaptă încheierea tratativelor dintre 
principele Transilvaniei şi Poarta Otomană. Oastea Moldovei s-a depărtat 
de Focşani, unde ne şedea în coastă. Ieremia Movilă a primit scrisoare de 
poruncă de la principele Transilvaniei să nu atace Țara Românească fiindcă 
domnul ei s-a aplecat supus către vasalitate. 'Tătarii n-au trecut Nistrul, 
urmărind cu atenție mișcările turcilor. Oştile polone au coborât în Moldova 
ca o ameninţare asupra turcilor, dacă aceştia vor ataca Ţara Românească. 
Kornis, comandantul oștilor transilvănene, s-a retras din Aiud către Deva, 
neliniștit de apariţia genera lului Basta, în fruntea unei armate în zale. Asta 
înseamnă că planurile noastre mai stau încă în picioare. Şi cred că vor mai 
sta o vreme, până ce vom prinde puteri. 

— Atunci, care-i pricina supărării? 

—Fiul meu, măria-ta. S-a înhăitat cu o femeie care nu-i de rangul 
nostru. O cheamă Didina şi e fiica unui prăpădit de lingurar. În stirpea mea 
nu s-a mai pomenit asemenea ocară. Îi găsisem o fată de neam, cu zestre 
mare de galbeni şi cu două moșii înspre partea Piteştilor. Nici n-a vrut să 
audă. Doar n-am ajuns acum la bătrâneţe să mă pup cu alde Tufănel, 
lingurarul. 


—Tufănel? Nu e un tânăr oacheşș, mare meșter în lupta cu bâta? 

—Ăla e fratele Didinei, măria-ta. 

—Miăi să fie! râse domnul ţării. Dacă Didina seamănă cu fratele, 
clucerul face o partidă bună. E frumoasă? 

— Frumoasă, dar din neam prost. 

— Asta-i rău! grăi vodă şiret. E rău dacă leremia se iubește cu tot 
neamul Tufănel. Îl vom certa, să se multu mească numai cu tânăra fată. 

Vintilă înţelese limpede ironia lui vodă. Venise la el cu speranţa că va 
fi sprijinit. 

— Doamne! încercă el. Dacă şi-ar face-o ibovnică, aşa cum se întâmplă 
multor tineri boieri, nu aş avea nimic împotrivă. Când eram tânăr, n-aş fi 
făcut nici măcar atât. Un fiu de boier nu-și pleca ochii către prostime. S-au 
schim bat vremile, măria-ta. Tinerii de azi nu mai ţin seama de poruncile 
taţilor. Ba s-au şi dezmăţat. Își tund părul scurt, lipsindu-se de frumoasele 
plete. Îşi rad mustăţile şi arată ca nişte spâni. Fetele își fac bluzele strâmte și 
şi-au scurtat rochiile deasupra labei cu o palmă. lată începutul desfrâului. 
Când s-a mai pomenit oare să nu hotărască părinţii viitoarea mireasă? 

—Cu tineretul totdeauna au fost și vor fi îndoieli, chiar dacă nu-și au 
rostul, zâmbi vodă. De când e lumea, bătrânii au privit cu ochiul aspru 
generația următoare și nu au avut încredere în ea. Greşit, foarte greșit, dragă 
Vintilă! lată că lumea n-a bătut pasul pe loc. Iată că lumea s-a urnit mereu 
spre progres. Ar fi vremea să credem mai mult în înțelep ciunea fiilor noștri. 
Cât despre Ieremia, să vină cu Didina la mine. Dacă se iubesc, îi va cununa 
domnul Țării Românești. 


Ploaia măruntă se cernea molcom peste orașul adormit. Puţinii 
trecători alunecau ca niște umbre iuți, mistuindu-se pe sub porţile 
întunecoase. Clădirile vechi din Praga parcă se chirciseră sub biciuirea 
ploii. Noaptea se arăta în cumpănă cu zorile. O lumină leșioasă pătrundea 
prin feres trele vechiului palat Hradčany. Apoi se potoli ploaia, dar cerul 
vinețiu şi vântul care se pornise din senin prevesteau o zi urâtă. 

Contrar obiceiului, împăratul Rudolf al doilea se trezi în zori. ÎI durea 
stomacul. Nişte tăieturi iuți parcă îi fărâ miţau respirația. Când nu mai putu 
să rabde, marele împărat se ridică din așternutul călduţ, văicărindu-se: 
„Doamne, ce drăcie! Parcă toată Praga cu Vltava ei umblă prin stomacul 
meu. Aseară la cină am cam întrecut măsura cu tocana. Și m-am jurat să nu 
mai mănânc tocană. S-o ia naiba, că-mi place! Lumea zice că sunt unsul 
Domnului pe pământ. Dacă e aşa, de ce mă doare pântecul? Mare lucru să 
nu mor până la prânz. Afară e urât. Eu aş vrea să fie frumos, dar cine mă 
ascultă? Adică nu mai vreau nimic. Doamne, ce dureri! Poimâine ziceam să 
merg la vânătoare,dar cu stomacul meu prăpădit şi cu vremea asta nu prea 
sunt semne bune. Poate că ar fi bine să-l chem pe medicul italian. Nu, nu e 
bine! Ăla vine cu tot felul de hapuri. Nişte blestemăţii care de care mai rele 
şi fără folosință. Dacă mă fac bine, îl alung. De câte ori îl văd, mă apucă 
durerile. Au! Îşi dă nişte aere de mare știutor, că te apucă ameţeala și greața. 
Ei drăcie! Trebuie să fug undeva. După asta s-ar putea să mă liniștesc.” 

leşi din odaie cât putu mai iute. Când reveni, gemu satis făcut: „Parcă 
mi-e mai bine.” 

Încercă să aţipească, dar crampele se porniră să-l macine iar. „Azi am 
o dimineaţă grea. Vine ambasadorul Franţei. Suita care îl însoţeşte e tot ce 
poţi vedea mai strălucitor. Pușlamaua de ambasador a lipsit aproape două 
luni şi mi s-a făcut dor de el. Dacă-mi trece stomacul, mă încui cu el în 
cabinet să-mi spună bancuri. De unde naiba află el toate bancurile alea? Pe 
urmă, le ţine minte. Eu, draci! Le uit de îndată. Dintre toate, cel mai mult 
mi-a plăcut ăla cu Rudolf şi racul. Zicea că l-a învăţat de la un ceh. Cehii 
ăștia n-au nici un Dumnezeu. Dar și austriecii şi ungurii fac bancuri la 
adresa mea. Au! Dacă îi prind pe ăia care fac bancuri asupra majestăţii 
noastre, le dau câte o pungă cu florinți! Aș! Nu mă pot încumeta la 
asemenea prostie. Într-o săptămână se apucă de bancuri toată populaţia 


imperiului. Mai bine pun să le tragă o mamă de bătaie, ca să nu mai râdă de 
împăratul lor. Nu, nici vorbă! Ei lucrează cu spiritul, nu cu trupul. Iar 
spiritul e tot ce are omul mai de preţ. Numai un nătâng se supără împotriva 
lor. Popoarele care nu au bancuri sunt sărace cu duhul. Au! Doamne sfinte, 
pe împărat îl doare pântecul, în vreme ce supușii lui dorm fără griji! Ei, uite 
că am şi eu ceva spirit. Cam palid, dar tot mai bine decât nimic. Adevărul e 
că mă simt atras către farsă. Acum doi ani i-am propus ambasa dorului 
Franţei să facem o partidă cu ciomegele. El nu se pricepe decât la sabie, dar 
nu s-a încumetat să mă refuze. l-am tras o bătaie să mă ţină minte. De câte 
ori joc zaruri cu el, mă curăţă. Cred că e un trişor ordinar, fiindcă un 
ambasador nu poate avea norocul unuia care e unsul Domnului pe pământ. 
E o puşlama inteligentă, astfel că a înţeles foarte bine de ce l-am altoit cu 
ciomagul. Au! Iar trebuie să fug undeva. După ambasadorul Franţei, îl voi 
primi pe cel al Angliei. Un lungan simpatic, dar cam distant. În schimb, 
când joc zaruri cu el, totdeauna îmi umplu buzunarele. După ce pierde, 
începe să-mi ceară unele favoruri. Având în vedere că are punga veșnic 
deschisă, îi satisfac toate cererile. După ambasadorul Angliei, voi primi o 
solie valahă. Prima solie numeroasă ce vine la curtea noastră. Abia aştept 
să-i văd pe acei oameni de la cursul de jos al Dunării. Îmi place să discut cu 
oamenii simpli, îmbrăcaţi în piei de oaie, cu piepturile mari şi cu braţele 
puternice, dar lipsiţi de duh. Cel puţin așa mi-a vorbit despre ei cândva 
Sigismund Báthory. Îi voi pofti la petrecerea noastră de astă seară, sperând 
să-i scot din fire pe curtenii mei pomădaţi ca nişte arătări. Numai să mă fac 
bine. Ambasadorul Franţei e însoţit de marii spadasini ai Apusului, domnii 
Corot, Bompard şi Pierre Jorat. Avem câţiva spadasini buni la Praga. Îi vom 
încerca împotriva acestor domni. Mă tem totuși că nu vor face faţă. Școlile 
Apusului au dat totdeauna mari spadasini. Cine l-ar putea bate pe domnul 
Corot? Cine s-ar putea asemui cu domnul Bompard? Cine ar cuteza să 
ridice sabia împotriva domnului Pierre Jorat? Aceşti oameni au făcut mari 
demons traţii la Londra, la Madrid, la Roma, la Veneţia şi mai ştiu eu unde. 
E. inteligent Henric al IV-lea, regele Franţei. El ne trimite asemenea 
spadasini pentru a câştiga simpatia noastră.” 

După un ceas, prin palatul Hradčany se strecurară unele șoapte despre 
pântecăraia împăratului. Când ieșiră din palat, șoaptele se rostogoliră pe 
deal în jos către Vltava și se transformară în vorbe de duh. Apoi, vorbele 
primiră unele adausuri de fantezie, astfel că pe la ceasurile nouă, praghezii 
se opreau în drum cunoscuţi sau necunoscuţi și porneau pe râs. Prin 


cârciumile dese la număr, praghezii ca zurbagii din fire, aplecaţi spre multă 
veselie, închinară o groază de căni cu bere în cinstea pântecăraiei 
împăratului. lar când Rudolf își făcu apariţia în sala tronului, cam tras la 
faţă, cu cearcăne mari, curtenii îşi ascunseră zâmbetele sub o înfățișare 
plină de compasiune. 

În vreme ce împăratul îi primea pe ambasadori, zece bărbaţi își 
struneau caii peste podul de piatră ce făcea legătură între malurile 
frumosului râu Vltava. Aflat în frunte, Costache Caravană exclamă cu 
sinceră admiraţie: 

—Pe cele trei zgaibe ale Zambilicăi! Cehii ăştia sunt daţi naibii! Ia 
uitaţi, fraţilor, ce mai curăţenie! Iarba de pe malurile Vltavei n-are măcar un 
scaiete. 

Urcară panta domoală spre Hradčany. La prima poartă lucrată în fier 
forjat, cu minunate ornamente, îmbinate frumos în zidurile mari ce aveau pe 
ele două statui de luptători, fură opriţi de străji. Cae Indru arătă scrisoarea 
de trecere obținută cu o zi înainte de la secretariatul palatului. O droaie de 
slujitori le luară caii, în vreme ce un căpitan îmbrăcat strălucitor în albastru, 
cu multe fireturi galbene, îi conduse spre sala tronului, aflată în stânga 
porţilor. Intrară într-o cămară de trecere, pardosită cu frumoase dale de 
marmură albă. Din loc în loc, străjile, două câte două, păzeau ușile din 
dreapta şi din stânga, șezând încremenite ca nişte statui. La capătul ei 
întâlniră o încăpere uriaşă. Grupuri de curteni discutau în şoaptă. Uşile 
mari, aurite erau deschise către sala tronului, mai îngustă decât încăperea 
alăturată, cu pardoseala şi tavanul din lemn aurit. Tonurile calme ale 
zugrăvelilor, covoarele lipsite de culori ţipătoare, părţile de lemn și 
ferestrele mari vopsite cu gust dovedeau marea artă a celor ce lucraseră 
acolo. 

Un bărbat între două vârste, îmbrăcat fără podoabe, anunţă sosirea 
soliei valahilor. Împăratul ridică privirile, întrerupându-și discuţia cu 
ambasadorul Franţei, dornic să-i vadă pe trimişii lui Mihai-vodă. Curtenii la 
fel de curioşi își alintară batistele subțiri, folosind mişcări graţioase. Aveau 
prilejul să-i cunoască pe învingătorii turcilor în marea luptă de la 
Călugăreni. Se zvoniseră multe despre valahii de la Dunăre. Unii spuneau 
că sunt păroși, înspăimântători la chip, voinici dar cu picioarele strâmbe, cu 
mâinile mai jos de genunchi, îmbrăcaţi în piei de oaie și lipsiţi de darul 
vorbirii. Alţii, care trecuseră vremelnic prin Ţara Românească, vorbeau 
despre bărbaţi și femei frumoși la chip, îmbrăcaţi în straie minunate, înalți, 


ageri la mână și la minte. Dar puţini îi credeau, dintr-o pornire firească spre 
a descoperi lucruri ieşite din comun. Dacă la trecerea celor doi ambasadori 
curtenii făcuseră un lung culoar, de data aceasta, conții și contesele, 
marchizii şi marchizele, baronii și baronesele, prinții mai mici sau mai mari, 
generalii şi dregătorii, mătușile sau nepoatele mai marilor imperiului se 
călcară grațios pe picioare, se împinseră cu delicate scuze, bulucindu-se unii 
peste alții. Omul de la ușă citi cu voce tare, pe hârtia ce o ţinea în palmă cu 
multă eleganţă: 

— Domnul Cae Indru, prinţ de sânge al valahilor. 

Se auziră hohote discrete. Cae coborî câteva trepte și se opri o clipă, 
rotindu-și privirile îndrăzneţe prin sală. Hainele lui de catifea neagră, bine 
strânse pe corp, îi scoteau în evidență desăvârşirea formelor. Umerii largi, 
şoldurile înguste, picioarele lungi încălțate în cizme din piele subțire, 
frumuseţea chipului său scoase un murmur de admiraţie. Mândrele doamne 
se priviră între ele ridicând sprâncenele a uimire. Cae merse cu fruntea sus 
până la câţiva paşi de tronul imperial. Acolo își săltă pălăria complet 
neagră, lipsită de obișnuitele pene sau panglici, și execută cel mai elegant 
salut ce se văzuse în ziua aceea la Praga. 

—Gut, gut! scăpă împăratul. Tinere prinţ, admir frumoasa 
îmbrăcăminte a domniei tale dar mă miră lipsa podoabelor care le-ar fi adus 
mai multă strălucire. Sunt oare valahii atât de săraci? 

—Sunt, măria-ta. Minunatele noastre bijuterii le-am sacrificat pentru 
nevoile războaielor. lar oamenii noștri, adică primii apărători ai creștinilor, 
cei care au pus piepturile la Călugăreni în faţa puhoiului turcesc, pentru 
apărarea "Ţării Românești, a Transilvaniei, a Ungariei, a Austriei și a curţii 
de la Praga atât de strălucitoare prin bogăţiile ei, nu mai au nimic. 

—Ah! tresări împăratul profund nemulțumit în faţa îndrăzneței aluzii. 
Popoarele din răsărit totdeauna au venit la noi cu cereri. Dar şi vistieria 
noastră are o limită, ca şi bunăvoința. Ce doreşte Mihai-vodă de la noi? 

—Nimic, măria-ta, zâmbi Cae, uimindu-l cu totul pe marele Rudolf. 

—Nimic? 

—Nimic. Noi am venit să oferim nu să cerem, sperând prin aceasta să 
micşorăm distanţa dintre Bucureşti şi Praga. 

Răspunsul neașteptat și aluzia fină la prietenie, scoaseră murmure de 
admiraţie printre curtenii atât de rafinați. Chiar ambasadorii Franţei şi 
Angliei, care îi recu noscură tânărului perfecta cunoaştere a limbii nemţeşti, 


îl priviră cu interes sporit. Rudolf al doilea se aşeză mai bine, risipindu-și 
mânia de adineauri. 

—Mihai-vodă, domnul ării Românești, continuă tânărul cu 
îndrăzneală, mulțumește împăratului pentru sluj bele frumoase ce s-au făcut 
la Praga, după victoria noastră de la Călugăreni. Slujbele, măria-ta, aduc 
totdea una desfătarea sufletului, chiar dacă nu pot hotărî soarta unui război. 

„Ei drăcie! gândi împăratul. Păcătosul acesta e un mare vulpoi. Lucru 
foarte rar la un tânăr. Ne dojeneşte cu adâncă fineţe că nu am acordat sprijin 
imperial în lupta de la Călugăreni. E mai vulpoi decât mulți ambasadori cu 
experiență. Sau poate mă înşel. Poate a găsit câteva fraze frumoase, iar noi 
îl ridicăm mai sus decât merită. S-ar putea totuși să fie dăruit cu haruri mari. 
Am auzit multe lucruri bune despre valahii de la Dunărea de Jos, dar şi 
multe mai puţin bune. Totuşi, dacă mă socot, trebuie să-i recunosc mari 
merite unui popor care a izbândit în luptele de la Putinei, Şerpăteşti, 
Giurgiu, Hîrşova, Rusciuk, Silistra și altele pe care nu mi le amintesc acum. 
Un popor de nevolnici ar fi pierdut toate bătăliile unde intrau cu oșteni 
puţini în faţa puhoaielor. Ei n-au pierdut măcar o singură bătălie.” 

Apoi zise: 

—Domnia-ta ai spus că ai venit să oferi. Dar ce poate oferi un popor 
sărac? 

Curtenii, de obicei plictisiţi la astfel de discuţii, erau numai ochi şi 
urechi, recunoscând marea agerime de spirit a tânărului. 

—Mult mai mult decât vă aşteptaţi, măria-ta. Nu suntem săraci în toate 
privinţele. 

—Şi ce oferiţi? întrebă împăratul făcând o gafă dintre cele mai mari. 

Cae repară grabnic, alegându-se cu o privire de tainică mulţumire. 

—Măria-ta! aţi pus la încercare slabele mele mijloace de a păstra 
secretul ce-l aducem la viitoarele tratative. Recunosc o meritată pedeapsă 
pentru îndrăzneala noastră. 

„Pe toţi dracii, îmi place omul acesta 

— Domnul Chirilă Zece Cuţite. 

Privirile lui Rudolf şi ale curtenilor căutară lacome spre ușă, în 
speranţa că vor descoperi măcar acum ceva cusururi strălucitoarei solii. 
Chirilă porni de-a lungul zidului viu. Purta un minunat costum albastru, cu 
haina strânsă pe corpul său atletic şi pantalonul coborât peste cizme. Ţinuta 
lui dârză, uşor aplecată spre asprime, fața colţu roasă, nu lipsită de 
frumuseţe, dar mai ales eleganța sobră a gesturilor, scoaseră primele 

gândi împăratul. 


exclamaţii de admiraţie. Tânărul se opri în faţa tronului și salută cu graţie 
desăvârşită. 

— Domnule! spuse Rudolf, privindu-l cu mult interes. Încep să văd în 
solia valahilor bărbaţi cu însușiri alese. 

—Şi cu inima deschisă, completă Chirilă într-o nem ţească fără cusur. 

—Sper, zâmbi împăratul. Cum vi se par pământurile imperiului 
nostru? 

— Frumoase. 

—Mai frumoase ca "Ţara Românească? 

—Nu, măria-ta. 

Împăratul, obişnuit cu linguşirile, se încruntă uşor, dar răspunsul se 
arătă la înălțime, când Chirilă continuă: 

— Oricât ar fi de urât pământul unei ţări, ceea ce nu e cazul cu al 
nostru, poporul îl iubeşte ca pe cel mai frumos din lume, fiindcă e al lui. În 
el sunt oasele moșilor şi strămoşilor. În el e toată truda poporului. În el sunt 
amărăciunile și bucuriile. Deci, nu poate fi un loc mai frumos pe pământ ca 
al lui. 

— Domnul Ducu cel Iute. 

Un tânăr nu prea înalt, dar armonios împlinit, cu faţa dulce, cu o 
ușoară culoare roz în umerii obrajilor, se opri lângă tron și-i ură sănătate 
împăratului, folosind cu meşte şug nemţeasca folosită de vienezi. 

— Medicul valah Costache Caravană. 

Costache, pe care-l strângeau cizmele noi, călcă plin de măreție printre 
şirurile de curteni. Auzise mai de mult despre obișnuita pântecăraie a 
împăratului și dintr-o pornire vicleană îi ceruse lui Indru să-l treacă drept 
medic pe hârtia secretariatului. Rudolf al doilea, ce nu scăpase complet de 
chinurile lui, întrebă cu viu interes: 

—Ești medic, domnule? 

Costache nu o rupea nemţește, astfel că preferă ma ghiara, bine 
cunoscută la curtea din Praga. 

—Am această plăcere, măria-ta. Dar spre deosebire de medicii 
Apusului, nu lucrez cu hapuri sau tămăduiri înde lungate. Un medic bun 
trebuie să aline degrabă durerile bolnavului, fără să-l chinuie cu tot felul de 
încercări. 

—Magnific! murmură împăratul. Cunoști un tratament bun pentru 
durerile de stomac? 

— Fără îndoială, măria-ta. 


Ceremonia primirilor luă sfârşit, dintr-o firească grabă a celui dintâi 
om al imperiului. Nobilii curteni se înghesuiră în jurul lui Indru, admirându- 
i frumoasa îmbră căminte. Chirilă și Ducu se bucurară de aceeaşi admiraţie. 

—Vă îmbrăcaţi cumva la Paris sau la Londra? se interesară câţiva 
tineri. 

—Nu, domnilor, zâmbi Cae. Numai la Brașov. Croi torul nostru, 
domnul Izidor Cipai, se dovedeşte un meseriaş desăvârşit. 

— Excelent, excelent! fură cuprinși de entuziasm tine rii. Vom merge la 
Braşov. În toată Europa nu am văzut o mai mare eleganţă a croielilor. Doar 
Costache, încăput pe mâna împăratului, ştiu că-l aşteaptă câteva ceasuri 
grele. Chirilă îşi roti privirile prin sală, având presimţirea că e privit cu 
mare insistență. Faţa lui păli ușor când privirile se opriră asupra unei tinere 
ce şedea lipită de colţul unei ferestre. 

—Domnișoară Alberta Teke, sunt fericit și uimit întâlnindu-vă la 
Praga. 

—Ca și mine, îngână frumoasa fiică a Transilvaniei, iar obrajii ei 
părură cuprinși de flăcări. 

Trecuseră cinci ani de când Alberta îi dărui minunatul ei lanţ de aur. 
Fusese o pornire de dragoste fulgerătoare, ce-i uimise pe curtenii aflați 
atunci la balul lui Sigismund. 

—Nu credeam să mă recunoşti, continuă ea, prinzând braţul ce i se 
oferise. 

Chirilă desfăcu haina cu un gest pe care nu și-l putu opri. Lanţul 
Albertei se afla la gâtul său, sub cămașă. Porniră tăcuţi. Imensa catedrală 
Sfântul Vit, ce făcea parte din ansamblul măreț al palatului era pustie la 
ceasul acela. Bărbatul atât de calculat, de aspru și rece în alte împrejurări își 
uită prietenii. Se opriră în faţa altarului. Pașii lor, ce păruseră ţipete lungi pe 
vechile lespezi de piatră, nu se mai auziră. Şedeau încremeniţi unul în faţa 
altuia, privindu-se adânc. Liniştea din jur coborâse peste ei obositoare şi 
grea. Apoi, mâinile lui Chirilă o cuprinseră pe după talie. Ale ei zburară 
spre umerii largi. 

—Ne logodim aici în faţa altarului, murmură el. 

Buzele lor se împreunară cu toată setea adunată în cei cinci ani trecuţi 
peste dorinţele înfrânate. leșiră din catedrală cu ochii atât de strălucitori, 
încât curtenii aflaţi prin apropiere îi priviră uimiţi. 

Împăratul, în loc să se încuie în cabinetul său cu amba sadorul Franţei, 
şedea de taină alături de Costache Caravană. 


„Norocul meu, gândi grăsunul. Bolnavul totdeauna crede în orice.” 

—Care ar fi leacurile domniei-tale? se interesă Rudolf. 

— Aţi auzit de coada şoricelului? 

—Un animal mic şi scârbos grăi împăratul cutre murându-se. 

—Nu, măria-ta. O iarbă minunată pentru ceai. 

— Crezi că ar trebui să mă lipsesc de minunata mea tocană? 

—Ar fi o greșeală de neiertat, spuse cu tupeu grăsunul. Trăim o 
singură dată și nu ne putem lipsi de micile noastre plăceri. Medicul ce nu le 
îngăduie se dovedeşte slab la minte și la meșteșug. 

—Adevărat, adevărat! străluci de plăcere împăratul. Eşti un medic 
mare și înțelept. 

—Așa se spune pe la noi, măria-ta, grăi cu modestie Costache. Ce 
opreliști v-a pus medicul italian? 

—Să renunţ la tocană și la grăsimi. El crede că ficatul meu nu le 
suportă, şi nici stomacul. 

— Cât l-aţi ascultat? 

—Mănânc tocană o dată pe lună, se văicări Rudolf. 

—Rău! Va trebui să mâncaţi de patru ori. Adică în fiecare săptămână o 
dată. 

—Nu-i prea mult? îl privi acesta cu dragoste. 

—Nu, dacă urmaţi cu strășnicie leacurile mele atât de plăcute la gust. 

—Ar fi o minune, domnule Caravană. Ce trebuie să fac? 

—Să beţi ceaiuri, dar nu cele obişnuite. Voi pleca îndată pe dealurile 
din jurul orașului, unde sunt sigur că aflu ceea ce vă trebuie. Două ceaiuri 
dimineaţa, două după masa de prânz şi două seara după cină. 

— Asta e tot? 

—Nu! Tocana să nu o mai mâncaţi seara, ci la prânz. Miere folosiţi? 

—Rar. 

—Să luaţi dimineaţa câte o lingură de miere! 

—Dar e admirabil, dragul meu! exclamă împăratul cuprins de bucurie 
în faţa unui tratament atât de uşor și neașteptat. 

„Pe dracu! gândi Costache. La noi şi cei mai prăpădiţi oameni ştiu că 
ceaiurile taie puterea grăsimilor. Să dea Dumnezeu să iasă bine! Altfel, îmi 
găsesc beleaua cu nătărăul ăsta. Italianul o fi ştiind el multe, dar medicilor 
le place să se complice fără noimă și nu cred o boabă în leacurile folosite de 
popor. Cel puţin aşa îmi zicea domnul Zimmermann, felcerul fostului 
principe Sigismund.” 


— Dacă beau ceaiurile chiar azi, crezi că-mi vor alina durerile? 

—Fără greşeală, măria-ta. Parcă le ia cu mâna. 

—Atunci, aleargă, domnule! Aleargă degrabă şi caută buruienile 
trebuincioase. Vei fi bine răsplătit. 

„Dacă leacurile lui se dovedesc bune, îl decorez, gândi Rudolf al 
doilea. Îi acord Medalia marilor luptători pentru libertatea creştinilor.” 

* 

În marea sală de bal a palatului Hradčany, luminile multe înfrumuseţau 
înzecit podoabele, chipurile și minu natele veșminte ale oaspeţilor. Se aflau 
acolo cele mai de seamă personalităţi ale celor două curți imperiale din 
Viena și Praga. lar alături de acestea, germani înalţi, blonzi, inteligenţi şi 
sobri. Engleji cu feţele simpatice lungi de un cot și ochii aplecaţi spre 
ironie. Franţuji sprinteni la vorbă și plini de duh. Spanioli oacheși, frumoși 
şi buni de gură. Italieni fermecători, gata să râdă din te miri ce. Unguri bine 
făcuţi, cu privirile îndrăzneţe, focoase. Înalți monahi trimiși ai Sfântului 
Scaun. Mari prelați ai mănăs tirii Strahov și Praga. Cehi mucaliţi, sprinteni 
la glume ca argintul viu. Femei brune sau bălaie, tinere sau trecute, agere 
sau sfioase. Dar sarea şi piperul o aduceau în acea seară solii valahilor, 
despre care se vorbea frumos la Praga. 

Împăratul, care la îndemnările lui Costache, băuse după prânzul uşor o 
carafă cu ceai, nu mai avea dureri fie din pricina ceaiului, fie dintr-o altă 
binecuvântată pricină, astfel că seara promitea să se dovedească una dintre 
cele mai încântătoare. Cu ambasadorul Franţei într-o parte și Costache 
Caravană în alta, Rudolf al doilea își făcu apariţia, uimindu-i pe curteni, 
fiindcă eticheta ar fi impus altă companie. Grupurile invitaţilor se risipiră 
curând și se aşternu liniștea plină de respect, datorată marelui suveran. 
Împăratul se aşeză cu sprinteneală, iar invitaţii aşteptară cuvântul său. 
Domnul Szanto, un ungur chipeș, ce se dovedi conducător al petrecerilor, 
veni în faţa suveranului. 

—Cu ce începem, domnule? se interesă Rudolf bine dispus. 

—Cu arta spadasinilor din Franţa, zise domnul Szanto, consultându-și 
lista nu tocmai scurtă. 

—Cine vor fi adversarii domnilor Corot, Bompard şi Pierre Jorat? 

—Sire! interveni ambasadorul Franţei, vorbind destul de puternic spre 
a fi auzit în sală. Spadasinii mei m-au anunţat că s-ar afla aici nişte domni 
desăvârşiți în arta scrimei. Atât de desăvârșiți încât nu credem să se 
găsească alţii mai buni ca ei în tot răsăritul Europei. Numele lor a ajuns de 


mult la curtea Franţei. Regele nostru Henric allV-lea s-a gândit să-i 
poftească la Paris. 

— Care e numele acestor domni? tresări împăratul. 

— Părintele Grasa, la a cărui școală a învăţat cândva arta scrimei 
domnul Corot. 

— Excelent! Altul? 

—Ducu cel Iute... 

—Vorbeşti cumva despre tânărul ce mi-a fost prezentat azi dimineață? 

—Întocmai, sire! Ducu cel Iute l-a ucis într-o partidă de scrimă pe 
marele spadasin Roco Perisini, cel care avea o victorie asupra domnului 
Bompard. 

—De necrezut! murmură împăratul. N-am auzit până azi de tânărul 
Ducu. E cunoscut la Paris, iar noi nu știm nimic. Există oare o școală valahă 
de spadasini? 

— Asta n-am ştire. 

—Mda! Altul? 

—Poate cel mai însemnat dintre ei. E vorba despre domnul Cae Indru. 
Are o victorie asupra părintelui Grasa. 

Uimirea împăratului, ca şi a curtenilor, depăşise toate aşteptările. 
Totuşi, neîncrederea își făcu loc, chiar dacă în sală se aflau invitaţi ce 
auziseră lucruri uluitoare despre acei tineri. 

—Parcă îmi amintesc ceva, zise Rudolf. Acum cinci ani s-a zvonit la 
curtea noastră că Sigismund Báthory, fostul principe al Transilvaniei, ar fi 
fost răpit din palatul său de la Alba-lulia. Parcă s-au pomenit atunci niște 
nume asemănătoare. Sigur că nu am crezut o astfel de faptă. Cum v-aţi 
putea închipui să ne răpească cineva pe noi din mij locul atâtor curteni? 

—Şi totuşi e adevărat, zâmbi ambasadorul. Regele nostru a râs o zi 
întreagă. Iar vinovaţii acelei răpiri sunt solii valahilor. 

—Ah, ah! se mânie împăratul. Curtea noastră a fost slab informată. 

—Nu, sire! grăi destoinicul ambasador. Valahii au mulţi dușmani. 
Vorbele de ocară au fost mai numeroase decât cele bune. Mulţi dintre cei 
prezenţi aici și-au închipuit că valahii ar fi niște sălbatici, cu altă înfățișare 
decât noi. Când a fost anunţat prințul Cae Indru, s-a râs cu dispreţ în sala 
acesta. Când l-au văzut curtenii, exclamaţiile de admirație n-au mai 
contenit. Dar mulţi îi cunosc pe valahi. Păcat că aceşti domni au vorbit 
puţin. Din câte știu, conducătorii valahilor au făcut greșeala să-și aleagă 
ambasadori dintre fiii altor ţări. lar aceştia nu au lucrat totdeauna cu folos. 


Mihai-vodă îşi dovedeşte marea înţelep ciune prin această primă solie 
valahă. Vă închipuiţi că un popor de oameni slabi ar fi putut izbândi în 
atâtea lupte cu turcii și tătarii? Inteligența şi vitejia lor le-au fost armele de 
căpetenie. Domnul Cae Indru a câștigat lângă București o bătălie împotriva 
turcilor, fără să piardă un om. Trei mii de turci care veneau din Ungaria 
Superioară victorioși se încuiaseră peste noapte între zidurile unei biserici. 
Tânărul domn s-a strecurat prin vechea canalizare, a ucis toate străjile, a 
deschis porţile fără împotrivire, iar turcii luați din somn de topoarele 
valahilor au căzut până la unul. Domnul Barton, ambasadorul Angliei la 
Constantinopol, ne-a povestit toate acestea. Cu ani în urmă, tătarii se 
întorceau cu patru mii de prizonieri din imperiul vostru. La locul numit 
Putinei, domnii Costache, Cae, Chirilă, Ducu și Grasa au spart peste noapte 
cercul de străji ale nogailor, iar lupta, ce se anunţa grea în zori, s-a 
transformat într-un măcel de noapte. Oștile valahilor, trecute prin cercul de 
străji, au tăiat câteva mii de tătari. Prizonierii le-au mulțumit în genunchi 
învingătorilor. Asemenea fapte le știe Barton mai bine. El l-a uimit pe 
regele nostru cu povestirea isprăvilor de necrezut. 

Liniştea sălii era atât de adâncă, încât vorbele ambasadorului se auziră 
până pe coridor. 

—Da, da! murmură împăratul. lată că nouă ne-au fost altfel înfățișate 
lucrurile. Trimisul nostru la Bucureşti, ragusanul Aloisiu Radibrati, nu ne-a 
vorbit despre asemenea lucrări frumoase, fără a aduce merite principelui 
Transilvaniei. Domnule Szanto, pofteşte-i pe tinerii spadasini! 

Corot, Bompard şi Pierre Jorat îl salutară pe Rudolf, apoi asistenţa, cu 
desăvârșită graţie. Aplauzele pentru ei nu conteniră multă vreme. Cine nu 
auzise oare despre faima acelor franțuji ce nu cunoscuseră înfrângerea în 
zecile de partide disputate la curțile Europei? 

— Vom avea o seară grea, șopti părintele Grasa. Corot, Bompard și 
Jorat sunt adevărate minuni ale școlilor de scrimă din Apus. Sper să lucraţi 
în faţa lor cu toată arta voastră. 

Cae şi Ducu îl urmară pe iezuit. 

— Aţi vrea să ne arătaţi măiestria voastră în faţa acestor domni? întrebă 
împăratul. 

—Ne simţim onoraţi, măria-ta, răspunse Cae. 

Salutară la fel de elegant. Aplauzele nu fură mai puţin puternice. 

— Vrei să împerechezi adversarii? se întoarse Rudolf spre ambasador. 


—E o mare cinste, zâmbi acesta. Şi sper să nu greşesc, aşa cum 
nădăjduiesc să vedem în această seară încrucișări de sabie care să ne 
încânte. Cred că domnul Corot ar putea intra alături de părintele Grasa. 

Cei doi spadasini ieșiră într-un cerc larg, format din trupurile 
oaspeţilor. Curtenii din spate, mai puţin norocoşi, se urcară pe scaune, 
dornici să nu le scape nimic. 

—Domnilor! spuse Corot cu adânca politeţe caracte ristică neamului 
său. Cândva, am învăţat să ţin sabia în mână la școala distinsului părinte. 
Mulţi nu-l cunosc, fiindcă atunci purta un ilustru nume de marchiz pe care 
nu am dreptul să-l pomenesc atâta timp cât valorosul meu adversar nu o 
doreşte. 

Slujitorii aduseră săbii cu vârfurile boante și lamele neascuţite. Cei doi 
adversari de salutară. Corot era înalt, suplu, cu o mustață mică ușor săltată 
la capete. Sabia se arcuia sprintenă în mâna lui. Schimbară, câteva lovituri 
ușoare, de studiu. Corot se dovedea ager. Grasa mai lent, dar acurateţea 
lucrului său arăta înalte cunoștințe. Mai vârstnic, iezuitul ştia că numai 
unele șiretlicuri îl vor sprijini în faţa acelui drac împieliţat. De două ori se 
arătă descumpănit, așteptând să-l prindă în cursă pe tânăr. De două ori, 
Corot nu se abătu de la știința sa, mirosind pericolul. Era un spectacol de 
rară măiestrie. Exclamaţiile din sală ale bunilor cunoscători însoțeau fiecare 
asalt. O paradă-ripostă a lui Corot stârni încântarea. Un şir de lovituri 
laterale ale lui Grasa, date cu aceeaşi repeziciune şi precizie, se dove diră 
greu de parat. 

—Încântătoare sunt loviturile voastre, părinte Grasa! zâmbi Corot. 

—Dar nu atât de sprintene ca ale marelui meu adversar, îi întoarse 
iezuitul frumosul compliment. 

Săbiile lucrară o vreme aproape împletite. Corot se desprinse brusc şi 
fandă larg. lezuitul râse. 

—M-aţi atins, domnule Corot. 

—A fost o simplă întâmplare, zise acesta cu modestie. 

Broboane mari de transpiraţie se arătară pe fruntea înaltă a părintelui. 
Săbiile lucrară aprig la înălțimea pieptului. Cea a lui Grasa coborî ca o 
scânteie sub garda adversă, în direcţia stomacului. 

—A fost rândul vostru să mă loviți, grăi Corot cu admiraţie și uimire. 
Vă mulțumesc, domnule! E prima oară când termin o luptă nedecisă. 

Cei doi îşi strânseră mâinile. Sala respiră adânc. 


—Ah, mon Dieu! exclamă ambasadorul Franţei. Păcat că i-a lipsit 
regelui nostru un asemenea spectacol. Domnul Grasa şi Corot s-au dovedit 
de forţe egale. 

—Continuăm întrecerile sau deschidem balul? întrebă Rudolf, mai 
puţin cunoscător în ale scrimei. 

—Continuăm, măria-ta! fu unanimul răspuns al sălii. 

—Propun să-şi arate măiestria domnii Bompard şi Ducu cel Iute, zise 
ambasadorul. 

Bompard, originar din Bretania, provincie a Franţei unde oamenii erau 
renumiți pentru încăpățânarea și tenaci tatea lor, își privi adversarul cu 
ochiul fin al cunoscătorului. De la primele asalturi simţi că valahul din faţă 
e unul dintre cei mai valoroşi spadasini întâlniți de el până atunci. Faţa i se 
lumină de plăcere. Arta bretonului nu se arătă în lovituri frumoase, ci în 
tenacitatea cu care purta aceleași asalturi, mereu repetate până la refuz, 
așteptând cea mai mică greşeală a adversarului. Spre deosebire de el, Ducu 
lucra fulgerător, totdeauna unde te așteptai mai puţin. Erau atât de sprintene 
şi de neașteptate loviturile lui, încât marele Bompard le urmărea cu 
greutate. Datorită acelor două stiluri atât de diferite, asalturile nu erau 
suficient de spectaculoase, dar curtenii urmăreau cu sufletul la gură când 
tenacitatea, când sprinteneala. Sabia din mâna bretonului părea o sculă ce 
loveşte neîntrerupt în acelaşi zid, măcinându-i rezistenţa. Cea a lui Ducu, o 
viperă ce mușcă ici-colo, total neașteptat, întrerupând adesea migăloasa 
lucrarea a domnului Bompard. Totuşi, rar se întâmplau lovi turi clare. Apoi 
se petrecu ceva uluitor. Atunci când mulţi crezură epuizată rezistenţa 
valahului, acesta porni un adevărat dans drăcesc în jurul lui Bompard. Luat 
prin surprindere, bretonul renunţă la eficacitatea loviturilor repetate, atât de 
dragi lui, prinzându-se copilărește în metoda de lucru a tânărului valah. 
Făcu salturi năprasnice, dar își ieși din ritm. 

„Acum e al nostru, gândi Grasa.” 

„Ce greșeală imensă! oftă Pierre Jorat! Dacă domnul Ducu știe să 
profite, s-a zis cu Bompard.” 

De trei ori la rând sabia lui Ducu îşi propti fierul pe gâtul bretonului. 
De trei ori la rând, cunoscătorii din sală săriră în sus. 

—Sunteţi mai bun, domnule! Tot ce am văzut mai bun, se înclină 
bretonul cu francheţe deosebită. Am pierdut, dar sunt în câștig. Am învăţat 
de la voi secretul acestor năprasnice lovituri la gât. 


—Nu regret că le-am dezvăluit, zâmbi Ducu. Fără ele, sorții de 
izbândă ar fi fost de partea voastră. 

— Îi voi povesti regelui, grăi ambasadorul entuziasmat. Cele trei 
lovituri ale domnului Ducu sunt de neuitat. Vulpoiul de Bompard nu a putu 
evita măcar una. Va trebui să plec la Paris chiar săptămâna viitoare. Regele 
nu mi-ar ierta niciodată greșeala de a nu-i povesti despre aceste lovituri. 

Se întoarse către Ducu şi zise: 

—Școala de scrimă a valahilor e mare, domnule! Şi să ştiţi că o spune 
un cunoscător. 

—Dar nu avem o astfel de școală, răspunse tânărul cu modestie. 

—Glumiţi! 

—Nu mi-aş îngădui. 

— Atunci sunteţi o minune! grăi ambasadorul uluit. 

—Asta, da! interveni Cae. Ducu e una dintre multele minuni ale 
neamului nostru. 

—Așa e! Acum văd limpede. Acum înțeleg cum a fost posibil să-i 
bateţi pe turci. Aţi mai rămas domnia-voastră și marele nostru Pierre Jorat, 
conte de Ré. V-am lăsat la urmă prin simplă impresie. Sper să fie un 
spectacol grandios. 

Apoi gândi: „Sper să te învingă. Altfel, regele Franţei va fi mânios 
multă vreme.” 

Cei doi tineri se salutară cu săbiile. Erau frumoși amândoi și cam de 
aceeași statură. 

—Dacă va fi să pierd, să nu uitaţi, domnule, că mi-aţi câştigat inima de 
cum v-am văzut! se înclină Pierre Jorat. 

—Dacă va fi să pierd, zâmbi Cae fermecător, să nu uitaţi domnule, că 
voi purta pentru voi cele mai bune gânduri! 

Pomiră să lucreze uşor, cu lovituri largi şi clare. Era o perioadă de 
tatonare. Asalturile nu aveau iuţeală, ci mai mult precizie. lar eleganța lor se 
arăta desăvârşită. Jorat forță ritmul prea încet. Sabia lui se abătea îndrăcită 
când lateral, când prin împunsături directe. Cae para calm, fără să dea un 
singur pas îndărăt. Mișcările lui erau moi, alunecoase, parcă prea încete. 
Dar spectacolul se dovedea unic. În fiecare clipă, curtenii şi împăratul, care 
prinsese poftă de scrimă, se aşteptau ca valahul atât de încet în mișcări să 
fie atins. În fiecare clipă se auzeau când exclamaţii, când îndemnuri. 

—Lucraţi cu mare eleganţă şi precizie, remarcă Jorat. Mulţi nătărăi 
cred că sunteţi încet în mișcări și se miră că nu aţi fost atins până acum. 


Chiar eu am fost uimit la început, când mi-aţi părut o pradă ușoară. 
Domnia-voastră nu numai că vedeţi lovitura, dar o intuiţi și pe cea 
următoare. Am dat împotriva voastră unele asalturi ce nu au putut să fie 
parate de spadasini cu frumos renume. 

—lar mie nu mi-aţi lăsat timp să încerc un atac, îl întrerupse Cae. 

—Ah, sunteți un om fermecător! se înveseli contele. Arătaţi-mi, 
domnule, ceva din măiestria loviturilor voastre! Până acum doar v-aţi 
apărat, ce-i drept, cu mare artă. Să le oferim acestor domni o sărbătoare a 
scrimei. 

Cae râse. Ochii lui micşoraţi peste măsură păreau două luminiţe 
tainice. De câteva ori abătuse sabia lui Jorat doar la câteva degete de pieptul 
său. Curtenii erau în delir, chiar dacă simţiseră că franțuzul va câștiga până 
la urmă. Jorat fandă lung, încercând să-l descumpănească pe valah. În sală 
se auziră strigăte mari. Înfuriat de neputinţă, îşi purtă sabia ce șuieră 
năprasnic prin aer către lovituri laterale, de la care porneau de obicei cele 
mai multe şiretlicuri. Apoi se rupse brusc din lucrare și-și strecură sabia sub 
garda lui Indru. Dar o lovitură teribilă, venită dintr-o parte, aruncă arma lui 
Jorat cât colo. 

—Luaţi-o, conte! zise Cae abia auzit. A fost o clipă de neatenţie a 
marelui meu adversar. 

—Nu, domnule! răspunse Jorat cu faţa răvășşită. Niciodată nu m-am 
aplecat după sabie, fiindcă nimeni nu mi-a smuls-o din mână. Deci, după 
cum vedeţi, nu sunt obișnuit să mă aplec. Sunteţi cel mai desăvârșit 
spadasin pe care l-am întâlnit până azi. Cu mult mai bun decât mine. Aţi 
învins, domnule. Mânia şi dezamăgirea mea sunt cum plite, dar cinstea mă 
obligă la mare admiraţie. 

În sală se aşternu o linişte de moarte. Totul se petrecuse atât de 
fulgerător încât uimirea încă nu se risipise. 

„Dezastru! gândi ambasadorul înmărmurit. Henric al Franţei ne-ar fi 
iertat pierderea unui război, dar pentru asta nu-l vom putea îmbuna prea 
curând. Sincer, să fiu, n-am crezut nici eu decât pe jumătate în desăvârşirea 
acestor valahi.” 

—Mai încercaţi o dată! strigă Rudolf al doilea aprins de admiraţie. 

—De prisos! zâmbi trist domnul Jorat, conte de R6. Omul acesta nu 
poate fi învins. Poate va veni o zi când va cunoaşte și el amărăciunea 
înfrângerii, dar nu cred să fie curând. 


—A fost magnific, spuse Rudolf. N-am bănuit să ajung un pasionat al 
scrimei, chiar dacă lupta cu sabia se dovedeşte mai puţin măreaţă decât cea 
cu ciomegele. 

Auzind asemenea vorbe, ambasadorul își reținu cu greu o strâmbătură, 
dar împăratul nu-l privi şi continuă: 

—Ciomagul oferă mai mult decât sabia. La sabie e destul să fii iscusit. 
În lupta cu ciomagul, pe lângă agerime ai nevoie de o mare forță a braţelor 
şi a întregului corp. Ah! Mi-ar fi plăcut să-ţi arăt o luptă cu ciomege. 

—Mi-aţi arătat una acum doi ani, răspunse amba sadorul. Sunt 
mulțumit cu atât. 

Fu rândul împăratului să-și rețină un zâmbet, amintindu-și de 
chelfăneala pe care i-o trăsese franțuzului. 

—Măria-ta! interveni Costache. În solia noastră avem trei luptători cu 
astfel de scule. Dacă doriţi o demonstraţie... 

—Dacă dorim?! îl întrerupse împăratul. Dorim, domnule! Sigur că 
dorim! 

Tufănel, Toroipan şi Găluşcă, aflați undeva în fundul încăperii, porniră 
prin culoarul strâmt de trupuri vii, neîn ţelegând să-și lase unul altuia 
întâietate. Coatele lor aprige loviră ca nişte berbeci în coatele curioșilor 
musafiri. Mergeau în acelaşi pas, făloşi peste măsură. În faţa lui Rudolf își 
ridicară pălăriile atât de brusc încât îşi simţiră trosniturile oaselor. 

Slujitorii aduseră degrabă ciomege din sala de arme a împăratului. 

—Bă, Tufănele! întrebă Gălușcă prinzând lemnul de corn în mâinile lui 
zdravene. O facem pă adevăratelea? 

—Nu mă cheamă Iufănel, nărodule! Eu sunt domnul Tufan. 

Apoi se întoarse către Toroipan. 

—Salută-mă, blegule! 

—Bă! i-o întoarse Toroipan mânios. Vrei să-ţi zic ceva de familie? 
Bleg e tac-tu! 

—Ce zic, ce zic? se interesă împăratul. 

—Schimbă între ei saluturi de politeţe, răspunse Costache în 
ungureşte. 

O parte dintre spectatorii ocazionali coborâră de pe scaune arătând 
dispreț unei astfel de lupte. Dar exclamaţiile celor din față îi readuseră pe 
locurile lor. Tufănel se încu metase a lupta în același timp cu cei doi foşti 
manglitori din piaţa Zece Mese. Toroipan lovi din toate puterile spre 
căpățâna tânărului. Tāria ei ar fi putut ucide un bou. Curtenii din față 


închiseră ochii. Tufănel săltă ciomagul deasupra capului şi făcu un pas 
înainte evitând forţa loviturii. Gălușcă, mai şiret decât tovarășul său, atacă 
la picioare. Dar Tufănel sări sprinten în sus. Descumpănit, Găluşcă pică de- 
a bușilea. Împăratul se ridicase înmărmurit. Cunoştea bine lupta cu bâta şi 
se zvonea chiar că nu ar avea adversari printre curtenii celor două orașe de 
reșe dință, Viena și Praga. Toroipan duse ciomagul fulgerător îndărăt şi 
căută o lovitură de împungere. Altul ar fi încercat să pareze cu o laterală 
scurtă, însă istețul tânăr găsi o cale mai bună. Sări într-o parte, iar bietul 
Toroipan își propti vârful ciomagului în zidul sălii. Gălușcă îl încolți de 
aproape cu sprintene lovituri la înălțimea capului, dar iuțeala deplasărilor 
lui 'Tufănel îl descumpăni. Apoi, o scurtă lovitură de împungere în stomac îl 
năuci pe bietul Găluşcă. În sală nu aplaudă nimeni fiindcă nu era timp. Într- 
adevăr, lupta cu ciomegele era spectaculoasă. Ageri mea întregului corp lua 
parte la ea. Toroipan lucra cu lovituri grele. Zgomotul ciomegelor 
împreunate sălbatec trecea ca un fior prin încăpere. Din nou lovi Ioroipan 
lateral din toate puterile. Era o lovitură nimicitoare, la înălțimea pieptului. 
Din nou Tufănel nu acceptă să o primească în bâta sa şi se lăsă pe vine 
fulgerător. Toroipan, căzu cât colo, iar bâta îi fugi într-o parte. Mai sprinten, 
Tufănel puse piciorul pe ea și-i arse adversarului o strașnică lovitură peste 
fund. În sală se porniră hohote de râs. Ambasadorul Franţei se bătu cu 
mâinile pe burtă din cauza râsului, uitând necazul de adineauri. Falnica şi 
niţel trecuta contesă Lisse von Bad, fostă cândva o mare frumuseţe a curții 
din Viena, îl privi pe oacheșul Tufănel ca pe un zeu. 

—Ah, ah! murmură ea. Noi blondele știm să preţuim cum se cuvine un 
hercule brun. 

—Aţi spus ceva? întrebă Sile Adormitul în ungurește. Vorbiţi 
ungurește? 

O auzise aproape de urechea lui și crezuse o clipă că interesanta 
femeie caută vorbă cu el. 

— Vorbesc, domnule, râse contesa. Tânărul vostru prieten e un adevărat 
bărbat. 

—Care dintre ei, doamnă? se dezumflă Sile. 

—Ah, dar nu e decât unul! Cel înalt, care a isprăvit lupta în picioare. 

„Pe cele şapte intrări ale iadului! se miră Sile. Nărodul de Tufănel are 
preţ mai bun ca noi.” 

—Aș dori să mi-l prezentaţi! porunci fermecător Lisse von Bad. 

„Ti-l prezint, dă-l dracului!” se amări Adormitu în sinea lui. 


— Grozav! murmură împăratul. Aceşti domni nu ştiu de glumă. Fiecare 
lovitură ar fi putut aduce o rănire gravă. 

Apoi gândi: „Îi decorez cu Crucea Bunilor Creștini.” 

—Măria-ta! îl întrerupse Costache din gândurile lui. Se află printre noi 
doi tineri ce-și curăță duşmanii la douăzeci şi cinci de pași, prin aruncarea 
cuţitelor. Până acum nu i-am văzut să greșească o ţintă. 

—Ce vorbeşti? grăi împăratul. La Viena se află un arun cător ce poate 
nimeri o ţintă la cinci-şase paşi. Dar asemenea distanță nu poate prii 
nimănui. 

— Încercăm, măria-ta? 

— Încercăm. 

Cae şi Chirilă veniră în faţa împăratului. Sile avusese grijă să le aducă 
faimoasele cuțite. Cei doi tineri își încinseră brâiele. 

—Ce ţintă doriţi? întrebă împăratul. 

—Două lumânări aprinse. 

——lar distanţa? 

—Cincisprezece paşi, măria-ta. 

—Nu e prea mult? Lumânările nu au grosimea unui om. 

—Nu, răspunse Cae. Am vrea însă ca cele două lumânări să fie în 
mișcare. 

—Jesus Maria! murmură împăratul Ar fi o minune să le loviți. 

Costache și Ducu luară două sfeșnice, numărară pașii ceruţi și porniră 
cu sfeşnicele ridicate deasupra capetelor. Curtenii își opriră respiraţia. 
Mâinile celor doi aruncători lucrară iute. Două fulgere albicioase loviră 
lumânările. Locul aplauzelor îl luară exclamaţiile. Fiecare dintre cei 
prezenți îşi imagină ce pot face niște cuțite la vreme de război în mâinile lui 
Cae și Chirilă. 

Târziu după miezul nopţii, Lisse von Bad şi domnul Tufănel-fiul intrau 
la braţ în impunătoarea casă a familiei von Bad. Slujitorii mulţi roiră în 
jurul lor, obișnuiți cu gusturile doamnei, care pescuia din vreme în vreme 
câte un tânăr, având în vedere vârsta înaintată a domnului conte von Bad. 
Trecută cu puţin peste treizeci de primăveri, după spusele ei, şi cu mult 
peste patruzeci după spusele altora, contesa Lisse nu arăta rău. Chiar dacă 
se îngrăşase niţel, grația piciorului frumos nu scăzuse, iar faţa ajutată de 
multe îngrijiri arăta așa cum și-ar fi dorit-o multe femei tinere ce nu puneau 
preţ, din neştiință, pe ajutorarea tenului. După plecarea slujitorilor, mâinile 
îndemânatice ale doamnei deschiseră elegantul veston al valahului. Rămas 


în cămaşa strălucitor de albă, ce-i scotea în evidență faţa oacheșă, Tufănel 
nu se gândi nici o clipă că e frumos ca un Adonis. Că în familia lui, el şi 
Didina furaseră de la natură tot ce avusese ea mai bun. 

Contesa lipsi o vreme. Tufănel, ce fusese îmbiat către o sticlă acoperită 
cu șervețel alb şi pahare strălucitoare, apucă sticla, trase o duşcă mare și nu- 
i plăcu. Avea ceva tărie băutura, dar dulceaţa ei îl scârbi. Văzu o mobilă cu 
picioare multe și sticle mici, de toate felurile. Le încercă pe rând 
strâmbându-se în fel şi chip. Se aflau în ele dresurile și parfumurile 
contesei. 

„Astea ar merge, gândi el. Dar miroase de te trăsnește.” 

Lisse von Bad apăru curând îmbrăcată cu niște fineţuri care-l uluiră pe 
tânăr. Veni aproape de el, apoi fugi după o sofa. Tufănel porni să o prindă. 
Sprintena doamnă ocoli o masă, râzându-i în faţă. Vru să o încolțească 
dintr-o parte, dar se împiedică în covor şi veni în nas. 

—Fă, cucoană! zise răstit. Pe mine să mă slăbești cu alergătura! 

—Ah, ah! ce spune frumosul meu Adonis? râse Lisse von Bad. 

Când se lumină de ziuă, Tufănel se ridică în capul oaselor și privi mai 
atent prin odaia mare cât un pogon. Bogăția nimicurilor, argintăria ce-i lua 
ochii, bijuteriile și alte drăcii îl uluiră. 

„Dă Doamne să nu cad în ispită! se rugă Iufănel. Dacă-i manglesc 
acareturile ăsteia, mă usucă domnul Cae.” 

—Auzi, fă? zise trezind-o pe somnoroasa contesă. Ce-ar fi să-l 
abțiguieşti pă mandea cu lănţișoru ăsta? 

Contesa nu pricepu chiar de la început. Apoi râse. 

—Aaa... suvenir... la, dragul meu Adonis! 

Înţelegând gestul, Tufănel nu se lăsă poftit de două ori. Puse mâna pe 
un splendid colier şi-l strecură la gât neîndemânatec. Frumoasele mâini ale 
Lissei von Bad împreunară cele două capete ale colierului. 

—Vii şi în seara asta? întrebă ea prin gesturi. 

— Vin, fă, dacă mai pici la zar cu ceva aurăraie. 

Lisse von Bad râse dezvelindu-și dinţii mărunți, uimitor de albi. 

* 

A doua zi după prânz se desfășură ceremonia tratativelor. Eticheta nu-i 
impunea împăratului să asiste la asemenea lucrări plicticoase, dar el nu 
lipsi, curios a afla mai devreme ce putea să-i ofere imperiului micul popor 
al "Ţării Româneşti. Nici frații împăratului, arhiducii Maximilian și 
Matthias, nu erau obligaţi la asemenea discuţii decât în cazul participării lui 


Rudolf. Cele două părţi se aflau faţă-n faţă. De o parte împăratul, arhiducii, 
vesti tul negociator Pezzen şi alți înalţi dregători. De cealaltă parte, Cae, 
Chirilă, Costache şi Ducu. Împăratul se așeză. Ceilalţi rămaseră în picioare 
păstrând rigorile etichetei. 

—Măria-ta! grăi Cae. Domnul Ţării Româneşti vă trimite prin noi 
câteva daruri neînsemnate, dimpreună cu cele mai bune gânduri adresate 
marelui conducător al creş tinilor din răsăritul Europei. 

Frazele lui semănau a aroganță, dar tânărul nu renun ţase la ele, fiind 
convins că e necesar să-și şocheze partenerii chiar de la început. 

„Sunt grozav de mândri, gândi Rudolf. N-au venit la noi cu vorbe de 
umilință, aşa cum li se cade popoarelor mici. Din frazele lui deduc fără 
greşeală că-l consideră pe Mihai-vodă egalul nostru.” 

După cele petrecute cu o zi înainte, împăratul se arăta binevoitor. În 
schimb, pe feţele celorlalți se aşternu uluiala. Iar arhiducele Maximilian, 
fire mai puţin conciliabilă, ripostă cu asprime: 

—Alte cuvinte aşteptam de la solia voastră. 

— Aţi fi câștigat ceva de pe urma lor? se arătă mirat Cae. 

—Am fi câştigat, domnule. Am fi câştigat respectul pe care îl datoraţi 
imperiului. 

Istețul diplomat Pezzen își mângâie faţa, atent la disputa dintre 
arhiduce şi valah. Atmosfera pornise încărcată chiar de la început. În 
asemenea situaţie, tratativele nu se vor desfășura favorabile trimișilor lui 
Mihai-vodă. Cu o zi înainte îl uimise istețimea tânărului conducător al 
soliei. Azi, se dovedea un slab negociator. Sau, poate, deosebit de dibaci. Îşi 
propuse deci să analizeze cu atenţie fiecare frază a valahului. Totuşi îl 
mirară cuvintele lui Cae. Chiar soliile ţărilor mari se prezentau la curtea 
imperială cu umilință și linguşiri. Or, omul acesta se abătuse total de la 
acele reguli nescrise, dar practicate pe scară largă. 

—Măria-ta! îi răspunse Cae arhiducelui Maximilian. Aş dori ca 
tratativele noastre să pornească chiar de la înce put pe o linie limpede. Noi 
nu am venit la Praga să cerem, ci să oferim. Sunt puţine popoare mici care 
ar fi în stare să ofere ceva marelui imperiu. Am venit aici cu toată dra 
gostea noastră de buni creștini. Suntem trimişii singurului popor de la 
marginea Balcanilor sau din Balcani ce şi-a dobândit libertatea cu forțele 
lui. Prin victoriile dobândite împotriva turcilor şi tătarilor, suntem singurul 
popor care i-am oferit împăratului o vreme de linişte la granițele marelui 
imperiu. Privind astfel lucrurile, se pare că frumoasa curte din Praga 


datorează mult "Ţării Românești. lar Ţara Românească, nimic marelui 
imperiu. lată deci că noi nu venim aici cu lingușiri ci cu fapte. Or, faptele 
totdeauna au fost mai de preţ decât vorbele meșteșugite. 

Pezzen se scărpină după ureche gânditor. Vorbele valahului puneau 
într-o lumină nouă tratativele lor. 

—Așa e, dragul meu Maximilian! interveni împăratul. Dacă valahii 
pierdeau la Călugăreni, am fi avut mari greutăţi cu Sinan-pașa la granița de 
sud a imperiului. 

—Dar nu valahii au câștigat bătălia de la Călugăreni, ci fostul principe 
Sigismund, zise arhiducele cu răutate slab ascunsă. 

— Te supăr, frate, se amestecă arhiducele Matthias. Când se desfăşurau 
luptele de la Călugăreni, mă aflam la Alba-lulia, ca invitat al lui Sigismund. 
Fostul principe al Transilvaniei dădea atunci niște ospeţe grandioase în 
cinstea rudei noastre Maria-Cristina. lar cei două mii și ceva de oșteni ai 
Transilvaniei luptau la Călugăreni sub comanda lui Mihai-vodă, alături de 
şaptesprezece mii de valahi din Țara Românească. 

—Poate! se îmbună Maximilian. Se vorbeşte totuşi cam prea mult 
despre acea victorie a valahilor. 

—Și se va mai vorbi, măria-ta, chiar peste o mie de ani, interveni aspru 
Chirilă. Imperiul vostru nu era pregătit atunci să înfrunte o sută optzeci de 
mii de turci. Aşa că, vedeţi domniile-voastre cât datoraţi "Ţării Românești. 

— Aşteptăm ofertele voastre! îl întrerupse împăratul nerăbdător. 

—Măria-ta! grăi Cae. Apusul e ameninţat de turci și de tătari. Mihai- 
vodă a dovedit că e singurul om ce-i poate opri. 

—Cu ce? se amestecă fin marele Pezzen. 

— Cu armele. 

Pezzen zâmbi. 

—Cu care arme? Cu care oştiri? Domnul Țării Românești nu mai are 
oștiri. 

—Domnule Pezzen! zâmbi Cae la rândul său, convenindu-i făgașul pe 
care intrase discuţia. Acum câţiva ani, Mihai-vodă avea două mii cinci sute 
de oşteni. Cu aceşti oşteni a scos ţara de sub turci şi i-a aruncat mult peste 
Dunăre. Acum are şase mii. 

Maximilan râse ca la o glumă bună. 

—Şase mii de oameni împotriva imperiului turcesc? Glumeşti, 
domnule! 


Cae continuă să zâmbească. Numai ochii lui subțiați peste măsură îi 
arătau încordarea. 

—Măria-ta, mi-aş îngădui să repet cuvintele marelui emir Ibrahim, 
folosite în faţa noastră acum cinci ani: „Cu două mii cinci sute de oșteni vă 
ridicați împotriva impe riului turcesc? Dar sunteţi nebuni, domnilor!” 
Victoriile ce au urmat ne-au adeverit spusele emirului. E drept că avem azi 
numai şase mii de oșteni. E drept că Mihai-vodă şi-a risipit armata din lipsă 
de aur. Dar e tot atât de drept că ne descurcăm fără a cerşi ajutoare străine. 
Am venit la Praga să-i oferim împăratului două lucruri de preţ. 

Pezzen ciuli urechile. 

— Întâi, îi oferim împăratului liniștea în Transilvania, fiindcă 
principatul i-a adus multe greutăţi și nesiguranţă. 

—Ne-ar fi plăcut să oferiţi ce-i al vostru! ripostă Pezzen. 

—Asta și facem. Transilvania e a valahilor. Mihai-vodă o va cuceri în 
numele împăratului Rudolf. 

Fu un moment de stupoare. 

—Să nu ne pripim! grăi Pezzen calm. Transilvania are un principe nou 
ce ne-a cerut să-l recunoaștem și o vom face. 

—Și turcii se grăbesc să-i acorde firman, domnule Pezzen. lar când se 
grăbesc turcii, există totdeauna unele motive puternice. 

—Credeţi o trădare a creştinilor din partea lui Andrei Báthory? 

—Nu credem. Suntem siguri. Avem dovezi. lată o scrisoare a 
principelui către Poarta Otomană. 

Pezzen îi verifică pecetea princiară. Apoi o studie îndelung, în vreme 
ce ridurile de pe faţă i se accentuară a îngrijorare. 

—Asta aduce a trădare, grăi după un timp. 

—Fără tăgadă, domnule Pezzen. Dar să zicem că n-am avea această 
scrisoare, ci una de legătură cu polonii. Zamoyski, marele hatman polon, a 
strâns oaste lângă Zim și aşteaptă un semn al principelui Andrei, pentru a 
coborî cu ea la Dunăre. Andrei joacă pe două fronturi. Dacă turcii nu-i vor 
satisface pretenţiile în schimbul închinării, va apela la poloni. 

„Nu pe două fronturi joacă Bâthory, ci pe trei, gândi îngrijorat Pezzen. 
El ne-a cerut să-l recunoaștem principe al Transilvaniei și să-i acordăm 
sprijin împotriva turcilor şi polonilor.” 

—Nu aveţi oști să cuceriţi Transilvania, observă împăratul. 

—Și nici nu cerem, interveni Ducu. 


„Sunt daţi naibii! gândi Rudolf. Dacă n-ar fi câştigat atâtea bătălii, i-aş 
fi considerat nişte fanfaroni.” 

—Care ar fi a doua ofertă? întrebă Pezzen. 

—A doua ofertă, zise Cae, merită toată atenţia. Prin cucerirea 
Transilvaniei vom dejuca planurile lui Zamoyski, iar Mihai-vodă, ajungând 
mai puternic decât e azi, va stăvili orice încercare a turcilor spre Apus. 

„Ah, ah! se minună Pezzen în sinea lui. Valahii aceștia ştiu să ceară 
oferind. Abia acum mă dumiresc. De când e lumea oamenii ascultă cu mare 
atenţie când le oferi, lepă dându-se grabnic atunci când le ceri. Domnul 
Indru se dovedeşte mare dibaci ştiind acest lucru. E prima oară când 
întâlnesc un sol atât de rafinat. lar eu sunt un măgar bătrân, care învaţă de la 
tânărul valah. lată o orientare diplomatică mult mai eficace decât vechile 
linguşeli. Voi folosi în viitor şi eu această nouă strategie diplomatică. Să 
ceri mult şi dibaci, sub masca ofertelor. Zău, ar trebui să-mi scot pălă ria în 
faţa acestui valah.” 

—Și ce trebuie să facem noi? se interesă împăratul. 

—Nimic, măria-ta, răspunse Cae. 

—Nimic? 

— Absolut nimic. Dacă veţi privi cu ochi buni ocuparea Transilvaniei, 
dacă Andrei Bâthory nu va primi la Praga recunoașterea de principe al 
Transilvaniei, se vor împlini cele două oferte. 

— Vom chibzui, răspunse Pezzen precaut. 

Marele diplomat simţea nevoia să analizeze temeinic întreaga discuţie. 
Fineţea cererilor lui Indru atât de mește șugit ascunse sub cele două oferte îl 
silea să fie mai atent decât în alte ocazii. Socoti totuşi că le poate acorda 
sprijin valahilor împotriva principelui care se dovedise un trădător al 
creştinilor din răsăritul Europei. Valahii prezentau mai multă încredere. 

—Am putea să vă sprijinim cu trupele noastre, aflate la graniţa 
principatului, se amestecă iar împăratul, spre dezolarea lui Pezzen, hotărât 
la chibzuială. Dar noul răspuns de necrezut al lui Cae îl zăpăci cu totul pe 
marele diplomat. 

—E o ofertă generoasă, măria-ta! Din păcate, nu o pot primi fără 
încuviințarea domnului Țării Româneşti. Numai el poate lua o asemenea 
hotărâre. Îl voi înştiinţa degrabă. Iar noi vă mulţumim din suflet pentru 
mărinimia voastră. Ştiam că la Praga vom găsi căi ce pot duce la stăvilirea 
năvalei turcești către inima Apusului. 


„Pe toţi dracii! gândi Pezzen. Tratativele s-au desfă șurat de la egal la 
egal, iar încheierea acestui tânăr o subli niază din plin.” 


Ziua se arăta către seară. Soarele căzut mult spre apus mângâia cu 
ultima vlagă Oraşul de aur, frumoasa Pragă strălucitoare de curăţenie şi 
bogăţie. Clădirile mai scunde, rămase în umbră, parcă priveau melancolice 
măreţia pala tu lui Hradcâny, strălucitoarele turle scăldate de lumină ale 
mănăstirii Strahov, ale catedralei Sfântul Vit, sau ale cochetei bazilici 
Loreta. Arhitectura variată a oraşului se schimba de la un pas la altul. Stilul 
roman, masiv, aplecat spre suprafeţe întinse, ori cel gotic pornit spre 
ascuţișuri înalte, se amestecau laolaltă fără a-și știrbi frumuseţea. Nu 
lipseau în Praga nici viguroasa arhitectură turcească pornită spre rotunjimi 
calme, nici îmbinarea sprintenă de piatră şi lemn atât de dragă slavilor, ce-şi 
dovedeau mește șugul în migala ciopliturilor de ornament. Nu lipseau de 
asemenea încrucișări îndrăzneţe de stiluri arhitectonice care, chiar dacă nu 
aduceau totdeauna frumuseţe, arătau căutarea neobosită a omului. Nu 
lipseau nici măruntele case mărginaşe ale nevoiașilor, făcute după puteri, 
dar curate ca pentru sărbătoare și îngropate printre arbuşti și lanuri de flori. 
Pe malurile Vltavei se rânduiau măreţe palate, înfipte adânc în pământ cu 
picioarele lor zdravene din cărămizi duble. În arhitectura lor se cunoşteau 
sau mâinile iscusiţilor localnici, sau cele ale vestiților meşteri italieni, or 
chibzuiala tenace a nemților. Dar curăţenia și buna rânduială erau numai ale 
minunaţilor localnici. Cehii şi slovacii, neamuri de sânge, fraţi, ca şi valahii 
din Ţara Românească și Transilvania, își cinsteau orașul cum se cuvine, 
chiar dacă el nu călca pe cele două provincii. Praga era copilul-minune, 
mândria și inima locuitorilor ei. Dar nici trecătorii ocazionali nu se arătau 
indiferenți la frumuseţile ei. Când părăseau Orașul de Aur, parcă lăsau acolo 
ceva din sufletul lor. Vechiul ceas cu ciocănele de la Loreta își desfăcu 
învelitorile de lemn, iar ciocănelele scoaseră din bătăi o melodie frumoasă. 
Era ora şapte. 

La acea oră, şase călăreți coborau agale pe drumul pietruit dintre 
Hradcâny și Vltava. Cel din frunte, un bărbat înalt, cu fața frumoasă, 
limpede, zâmbea la răstimpuri. 

„lată, gândi el, am obţinut tot ce-și poate dori o solie, dar n-a fost ușor. 
Dacă Pezzen, cel mai fin diplomat al împă ratului, nu ar fi crezut în câștigul 
unei înțelegeri cu Țara Românească, n-am fi căpătat nimic la Praga.” 


— Auzi, Cae? îl întrerupse Costache din gândurile lui. Ştii că am cea 
mai înaltă decorație dintre voi toți? Alinându-i împăratului durerile de burtă, 
am ajuns mare apărător al creștinilor. Cel puţin aşa sună ordinul decoraţiei. 
Rudolf al doilea e băiat bun. Zău e băiat bun! Dacă ar fi ceva mai hotărât, s- 
ar putea dovedi un împărat mare. Din păcate, nu el conduce treburile 
imperiului, ci familia sa. Numeroasa familie. 

—Şi eu gândesc la fel, răspunse tânărul. Dacă nu ne sprijineau 
arhiducele Matthias şi Pezzen, cred că Maximilian reuşea să ne trimită 
acasă cu buzele umflate. Pe cât e de curat la suflet Matthias, pe atât se arată 
mai spurcat Maximilian. Bine că a ieşit cum trebuie. În felul acesta i-am 
scurtat ghearele cardinalului Andrei pentru multă vreme. Totuși, nu pot să 
uit că arhiducele Maximilian s-a arătat pe față gata a-l ridica pe Andrei 
Băthory deasupra noastră. Nu ştiu ce urmărește acest frate al împăratului, 
dar tare îmi vine să cred că planurile lui privitoare la Transilvania nu se 
potrivesc prea bine cu ale noastre. 

—Și eu am simţit acest lucru, aprobă grăsunul. Mi-e teamă că 
Maximilian îl va înştiinţa pe Andrei despre discuţiile purtate cu împăratul. 
Îţi închipui ce prăpăd ar fi pentru noi. În cel mult o lună, principele 
Transilvaniei ar cobori peste noi cu polonii și moldovenii, iar turcii şi tătarii 
n-ar sta cu mâinile în sân. Ai făcut bine poruncindu-i lui Sile Adormitu să 
pândească lângă palatul lui Maximilian. 

—Da! Biletul pe care mi l-a lăsat Sile mă pune pe gânduri. El, Tufănel, 
Toroipan și Găluşcă au plecat în zori să urmărească o trăsură ieşită din 
curtea arhiducelui. O trăsură pregătită pentru drum lung zău că merită să o 
vezi de aproape chiar dacă nu se dovedește a întări bănuielile noastre. Sile e 
băiat priceput. Are să se descurce. Dar între noi și el sunt ceasuri bune 
călare. Va trebui să gonim toată noaptea. Și bine că l-a trimis îndărăt pe 
Ciripoi, altfel nu ştiam drumul apucat de ei. 

—Ciripoi! strigă Costache. 

—Aici, domnu” Caravană, răspunse acesta mânându-și calul între cei 
doi. 

—Sile nu ţi-a mai spus și altceva? 

—Nu, domnu” Costache. 

—Curioasă treabă, zise Cae. În trăsură se află un bărbat şi o femeie. lar 
însoțitori, patru oşteni din garda arhi ducelui. Trăsura s-ar putea să meargă 
undeva prin apro piere, dar tot aşa de bine și-ar putea continua mersul, până 
în Transilvania. Drumul apucat de trăsură e cel mai scurt spre Ungaria 


Superioară. Şi, fără îndoială, cel mai scurt spre Transilvania. Dacă ocupanţii 
trăsurii poartă o solie către principele Andrei Bâthory, atunci e sigură 
trădarea lui Maximilian. lar noi trebuie să punem mâna cu orice preț pe 
scrisoare. 

* 

Porniţi în zori din Praga, Sile, Tufănel, Toroipan şi Găluşcă își mânau 
caii sprinteni pe urmele trăsurii. Dar Sile avea destulă minte să nu galopeze 
în spatele urmăriţilor, trezindu-le bănuieli. Lăsase între el şi cei din față cam 
un ceas și se conduse mai mult după urmele proaspete ale roților. Puțin 
după prânz, trăsura intră într-un sat mare, al cărui han, de fapt singurul, fu 
găsit fără greş de vizitiul bun cunoscător al locurilor. Un bărbat nu prea 
înalt, dar bine clădit, de vârstă mijlocie, coborî din trăsură urmat de o tânără 
graţioasă. Hangiul cu temeneli adânci. 

—Avem paturi bune și mâncăruri alese, iar gulașul nostru, gătit 
adineauri. 

—Schimbă-ne caii! îl întrerupse musafirul. Suntem grăbiţi. Vrem să 
plecăm în cel mult o jumătate de ceas. 

Hanul era frumos, curat, iar împrejurimile încântătoare. 

—Of, dragul meu Otto! zise tânăra doamnă. Ne-am putea odihni aici 
câteva ceasuri. Colo mai jos e un eleșteu. Am putea să ne plimbăm pe 
marginea lui, sau chiar cu barca. Avem drum lung în față. Dacă o ţinem așa, 
vom ajunge la Alba-Iulia ca nişte stafii. 

— Timpul nu ne îngăduie, răspunse Otto. Solia vala hilor va părăsi 
Praga în seara aceasta. Deci nu avem asupra ei decât avantajul unei zile. 

— Vai, dragul meu! se miră ea. Dar valahii n-au știre despre misiunea 
noastră. Ei pot trece pe lângă noi oricând, fără să bănuiască ceva. 

— Aşa e! răspunse Otto. Nu uita însă că valahii au un proverb frumos, 
care sună cam aşa: „Prevederea e mama înţelepciunii!” Şi mai au unul: „Ce 
poţi face azi, nu lăsa pe mâine.” 

—Ah! râse tânăra. Nu-mi place al doilea proverb. Sună mai bine astfel: 
Ce poţi lăsa pe mâine, lasă! 

—Și mie îmi place aşa, chiar dacă nu are în el nici un dram de 
înţelepciune, zâmbi bărbatul. 

După o jumătate de ceas frumoasa trăsură pomi mai departe, dusă 
năvalnic de caii proaspeţi. Abia ieşiră grăbiţii călători prin cealaltă parte a 
satului, când se opriră la han patru călăreţi îmbrăcaţi cu mare eleganţă, spre 
desfătarea hangiului. 


— Înălţimea voastră! i se adresă cehul lui Sile. Avem paturi bune și 
mâncăruri alese iar gulașul nostru proaspăt... 

—Schimbă-ne caii! îl întrerupse înaltul musafir ce părea conducătorul 
celorlalți. Vom pleca într-o jumătate de ceas. 

„Vai mie! se văită hangiul pricepând puţin din ungu reasca lui Sile, dar 
destul pentru a înțelege că sunt grăbiţi. Gulașul meu pregătit acum cinci zile 
va ajunge să nu mai placă nici frumoaselor noastre scroafe. Domnii din faţă 
abia au gustat din el. Ungurii ăștia, ce par mari boieri, n-au nici ei timp.” 

Apoi zise într-o ungurească mai mult decât stâlcită: 

—Nu mai avem cai odihniţi. 

Asta se dovedea cea mai proastă veste pentru Sile. Tinerii descălecară 
dezamăgiţi şi tăbărâră creştineşte asupra gulașului atât de lăudat, fără a lua 
seama la gustul acrișor. 

—N-ai putea să ne găsești undeva patru cai? întrebă Sile pe hangiu. 

Hangiul se scărpină după ureche, apoi grăi fără tragere de inimă, 
văzând măruntul bacşiş din mâna acestuia: 

—La capătul satului veţi întâlni o casă frumoasă şi părăginită. 
Locuieşte în ea un boier scăpătat. Acolo aţi putea găsi ce doriți. 

Tinerii străbătură satul în pasul cailor ce se arătau sleiți de puteri. 
Frumoasa casă căutată de ei arăta ca vai de lume. Zidurile ei căzute ici-colo, 
ușile proptite cu te miri ce, câteva găini ce-și făcuseră culcuşul pe terasă, 
ierburile şi mușchii apăruţi printre dalele crăpate, mâncate de timp, îi 
dovedeau cu prisosință starea jalnică. Dar când trecură colţul casei, 
rămaseră miraţi. Acolo, vechea clădire strălu cea de sănătate şi curăţenie. 
Totuşi, sărăcia era grăitoare prin multe lipsuri. Un servitor între două vârste, 
ce nu înțelegea decât limba cehă, îi tinu multă vreme căsnindu-se a pricepe 
dorinţa lor. Tinerii se dumeriră curând că slujitorul era departe de a fi atât de 
prost pe cât se căsnea să arate. Când se gândiră să plece, înjurând, apăru o 
tânără cu părul ca aurul, cu nasul uşor cârn, ce o prindea de minune, cu 
ochii albaștri, curaţi ca zilele de mai. Frumoasa fată o rupea binișor 
nemţește, dar tinerii drumeţi se arătau străini de asemenea cunoaștere. Sile 
pomi să facă semne grăitoare, cu mâinile lui cât niște moriști, însă tânăra 
fată îl privi pe 'Tufănel stăruitor, de parcă ar fi cine ştie ce desco perire. 
Tufănel reînnoi semnele lui Sile, iar aceasta, dovedindu-se a fi stăpâna 
dărăpănăturii, îi porunci slujitorului să aducă patru cai în vederea 
schimbului necesar. Din păcate drumeţilor le lipseau nişte sunători atât de 
necesari în astfel de ocazii. Caii cehoaicei arătau frumoși, de rasă bună. Ai 


călăreților nu se puteau asemui cu ei. Văzându-i pe tineri cum se foiau, 
cehoaica zâmbi. „Poate că mai doresc ceva”, îi trecu ei prin minte. 

Le făcu semne de întrebare. 'Tufănel oftă jalnic, își descheie elegantul 
veston şi scoase la iveală preţiosul coli er de la Lisse von Bad. Se apropie 
de fată și i-l întinse. Văzând asemenea minunăţie ce întrecea cu mult chiar 
prețul a două duzini de cai, frumoasa cehoaică făcu un pas îndărăt şi un gest 
de refuz. Dar Tufănel insistă în româneasca lui de toate zilele: 

—la-l, drăguță! O fi cam puţin, însă asta e. Dacă aveam mai mult, să 
fiu al dracului că-ţi dădeam! Așa frumuseţe de fată merită de zece ori mai 
mult. Hai, ia-l odată! Poate e numai suflat cu aur, că pungăşoaica aia de 
Lise nu era nebună să-mi dea pă degeaba un lucru bun, însă vezi și tu că e 
tare frumos. Și mărgelele astea din el, care lumi nează ca nişte drăcii, ar sta 
minune la gâtul tău al naibii de alb. Dacă aș avea eu o nevastă ca tine, 
puicuţo... 

Tânărul întâi păli, apoi o roșeață ușoară îi cuprinse umerii obrajilor. 
„Hai că se învoieşte”, gândiră tinerii ce se pricepeau la bijuterii ca măgarii 
la cântat popeşte. 

Fata întinse mâna. Degetele ei tremurau de emoție. Dar mai ales inima 
ei tresărise. Nu se află o singură fată în lume căreia să-i faci o declaraţie de 
dragoste în orice limbă, fără să priceapă. 

— Așa, neică! spuse Tufănel zâmbind cât putu el mai frumos. a-l, bre, 
că nu moare lumea dacă ai să păgubești niţel! N-am văzut până azi mâini 
mai frumoase ca ale tale, iar ochișorii sunt dintre aceia care nu se uită. 

Şi spre mirarea lui, Tufănel îi trase înainte cu cele mai dulci cuvinte, 
fără a-i trece prin gând s-o facă pe șme cherul, cum procedase cu Lisse von 
Bad. 

Cehoaica privi adânc în ochii tânărului și descoperi acolo, așa cum ştiu 
să descopere femeile, și admiraţie şi bunătate şi o curățenie sufletească 
deosebită. Cătând în ochii lui 'Tufănel, uitase cu totul de colier. Apoi se 
dezmetici ca dintr-o vrajă. Prinse colierul, zâmbi palid şi-l duse la gât. 

—Gata! se hotărî Tufănel descumpănit. Nu mai luăm caii fraţilor! Pe 
fata asta nu o păgubesc, chiar de ar fi să fug pe jos după trăsura ălora. 

Dar tocmai în clipa aceea se petrecu un fapt cu totul neobișnuit. 
Frumoasa cehoaică, mlădiindu-se ca o căpri oară, se ridică pe vârfuri şi 
sărută obrazul tânărului. 

—Fir-aş al naibii! Să mă ia naiba! murmură Tufănel cuprins de un fior. 
Apoi se bâlbâi şi se încurcă în cuvinte fără noimă. 


Însă tocmai pe acestea le înțelese fata mai bine. Modulaţiile glasului, 
când joase, când înalte, bâlbâiala, emoția, ajutate de ochii strălucitori ai 
valahului, vorbiră în singura limbă înţeleasă de toți tinerii lumii. 

—Mă întorc, zise el însoțind cuvintele cu gesturi caraghioase pentru 
alții, însă nu pentru ei. Am treburi grabnice acum, dar cum le isprăvesc, 
alerg aici într-un suflet. Auăleo! Cum te cheamă? 

Fata înţelese. Ar fi înțeles orice în clipele acelea. 

—Eva, spuse zâmbind palid. 

—?Pe mine, Iu... 

Vru să spună Tufan, dar nu avu puterea. 

—Pe mine, Tufănel. 

—Găluşcă, Toroipan! zbieră Sile. Pe cai, nărozilor! Ce vă zgâiţi atâta? 

În vreme ce prietenii lui schimbau şeile, Tufănel se apropie cam 
nesigur de Eva. Îi prinse umerii înguști în palmele lui mari şi se aplecă spre 
ea. Buzele ei îl întâmpi nară sfioase. 

„Sunt un păcătos, gândi Tufănel. Însă Dumnezeu ştie că-mi trebuie 
aceşti cai. Altfel, nu i-aș lua pentru nimic în lume.” 

Cătă apoi în jurul său văicărindu-se: 

—Nu mai am ce să-i las. 

Cu un gest aprig își smulse un nasture de la haină şi-l puse în palma ei. 
După aceea fugi năuc spre calul său gata înșăuat. Se săltă sprinten în șa, iar 
calul porni vijelios pe urmele celorlalți. Curând, lui Tufănel îi înţepeni gâtul 
privind în urmă spre micuța mână ce-i făcea semne de rămas-bun. Dar îi 
veni în minte o idee cam năstrușnică însă eficace şi se întoarse în şa de-a- 
ndăratelea. Călări astfel, spre mirarea calului, până când o curmătură de 
deal puse stavilă între el şi Eva. 

„Al naibii lingurar! gândi Sile. Are o trecere la fete... ” 

Să se fi împlinit vreo două ceasuri când simpaticul domn Gălușcă, ce 
binevoise a încropi un cântec, îşi opri buzele mari din clămpănit, iar pe faţă 
i se aşternu un semn de mirare. Ceva nu era în regulă cu pântecul său. 
Trecuseră prin el niște tăieturi iuți şi alunecoase, ca niște şerpi. Dar cum ele 
nu se mai repetară, falnicul bărbat ce aducea pe cal cu un cimpoi plin de aer, 
îşi continuă cântecul, fără a se gândi o clipă la nenorocitul gulaș, straşnic 
lăudat de hangiu. Ceva mai încolo tăieturile reveniră mai sprintene, ochii lui 
Găluşcă crescuseră brusc, apoi trecu și al doilea val. „Căldura e de vină, 
gândi el. Și am băut la apă... ” Cum stomacul său nu mai făcu alte fasoane, 
behăi mai departe ceva nelămurit din frumosul cântec Nu dați, fetelor, 


năvală! Pe la mijlocul celei de a treia stofe, scăpă un strigăt de groază, se 
prăvăli de pe cal cât putu de iute, își descheie pantalonii din zbor şi se 
mistui ager în dosul unor copaci mărginași. Cei trei fârtați ai lui scăpară un 
hohot mare de râs. Apoi se întâmplă o minune. Ioroipan rămase cu gura 
căscată, privi năuc împrejur, dar o grabă nefirească îl smulse din 
contemplaţie. În clipa următoare sări cu sprinte neala unui adolescent, 
zbieră ceva nedeslușit, se învârti ca o paparudă pe vârfurile picioarelor 
fiindcă cingătoarea nu se desfăcea sub niște degete cam năroade în graba 
lor. 

—Pe porţile iadului! se mânie Sile. Ce dracu v-a apucat? 

Dar nu-și duse întrebările până la capăt. Alte cuvinte mai folositoare îi 
veniră în minte: 

—Ah, ah! zbieră el. Dacă apuc să ajung după copacii de colo... 

Tufănel, mai sprinten, alergând ca un măgar înţepat de streche, i-o luă 
înainte. 

Încălecară apoi şi îşi văzură de drum. Feţele lor palide cam răvășite de 
trudă, arătau ca după o scărmăneală zdra vănă. Din vreme în vreme câte 
unul dintre ei își lepăda calul. Când încăleca iar, pe faţa lui se arătau dureri 
parcă mai grele decât chinurile unei naşteri. 

— Ăsta-i gulașul nenorocitului de hangiu, grăi Sile. Mi se păruse niţel 
acrişor, însă foamea... De n-aş fi atât de grăbit, m-aş întoarce să-i rup cu 
dinții toată şandramaua. Chestia asta mă pune pe gânduri. Dacă vom merge 
atât de încet, s-ar putea să pierdem urma trăsurii. 

Sile nu ar fi trebuit să-și facă asemenea griji, chiar dacă sprintena 
trăsură se mişca iute pe un fermecător câmp întins între două păduri, ca o 
tipsie, fiindcă şi aceştia gustaseră din gulașul atât de proaspăt al hangiului. 
Domnul Otto, înfundat între pernele moi ale trăsurii, luase cu graţie palma 
fermecătoarei însoţitoare și-i săruta vârfurile degetelor, plin de graţie. 

—lată-ne singuri, domnişoară Helga, zise el privind-o galeș. Singuri 
pentru multă vreme. 

—Sper să fii suficient de cuminte, dragul meu Otto, gânguri ea, 
privindu-l cu o uşoară încruntare, ce ştia că o prinde bine. Dacă voinţa 
arhiducelui Maximilian a făcut să călătorim împreună, sper ca desăvârșita 
purtare a domniei-tale să mă pună la adăpost de unele încercări 
necuviincioase. 

—Ah, dragă domnişoară Helga! murmură însoţitorul punându-și o 
mână pe inimă. Temerile dumitale nu-și au temei câtă vreme călătoreşti 


alături de mine. Mai degrabă te asigur că te afli în compania unui bărbat 
desăvârşit ca educaţie şi gata să înfrunte orice pericole pentru a te feri de 
unele neajunsuri. E drept că minunaţii ochi cu care mă priveşti nemeritat de 
aspru și total nedrept, au făcut să tresară biata mea inimă, însă... Jesus 
Maria! păli brusc. 

—S-a întâmplat ceva? întrebă Helga mirată. 

—A, nu! zâmbi Otto mai ușurat. În timp ce-ţi vorbeam, mi-am amintit 
ceva. Dar, cum îți spuneam, nu numai ochii, ci şi mânuşiţele gingașe, 
delicate... Mein Gott! gemu el. 

—Mă îngrozești, Otto. Ce se întâmplă cu domnia-ta? Eşti galben ca 
şofranul. 

—Nimic, îşi reveni elegantul şi distinsul domn. Unele amintiri mă 
tulbură. Cât despre trupul alb ca omătul... peste care ai aşternut cu grație 
aceste veșminte ce par o spumă... Pe sfânta Cecilia! mugi el. Ne ameninţă 
primejdii mari, domnișoară. Alerg să le întâmpin. 

Zicând acestea, spre totala uimire a fetei, deschise ușa cu un gest 
năprasnic și sări din mers, lucru pe care nu l-ar fi făcut în alte prilejuri nici 
în ruptul capului. Căzu de-a berbeleacul, se ridică asemenea unui titirez și o 
zbughi de-a latul câmpiei. Prin împrejurimi nu s-ar fi aflat iepure care să-l 
ajungă. 

— Vai mie! se văită el. Nici o groapă cât de mică, nici un tufiş. Ah, nu 
mai pot să alerg! Trebuie să mă opresc până nu va fi prea târziu. 

Se făcu aproape una cu pământul și privi cu ochii nimicitori spre 
trăsura oprită ceva mai încolo. 

— Îmi pun capăt zilelor! murmură jalnic. După asemenea dezastru între 
mine și Helga s-a produs ruptura definitivă. Ah, nu! Nu pot, găsi el o scuză. 
Viaţa mea nu-mi aparține. Ea e închinată arhiducelui, lua-l-ar naiba! 

Când reveni la trăsură cam plouat și descumpănit Helga îl întâmpină 
cu ironie: 

—Sper, dragă domnule Otto, să nu ne mai amenințe nici o primejdie şi 
sunt fericită că numai vitejia dom niei-tale a îndepărtat ameninţarea ce 
plutea deasupra noastră... fiindcă... ah! Fiindcă... Jesus Maria! Ce-i asta? se 
îngălbeni ea subit. Vai... of... vai dragă Otto... ce mă fac? 

—Cred că e vremea să cobori degrabă, zise Otto, chinu indu-se să 
zâmbească încurajator. 

—Dar călăreţii din suită? 


—Nu mai e nimeni în spatele nostru. Gulaşul pramatiei de hangiu i-a 
risipit. 

—Dar vizitiul... ? 

—Nu mai avem vizitiu. 

Rămași fără vizitiu, caii își domoliseră mersul. Domnișoara Helga sări 
ca o lăcustă şi alergă din toate puterile către un tufiș salvator. Dar când fu 
aproape, auzi niște strigăte înfiorătoare. 

—Nu! Nu aici, doamnă!! Vă implor cerului! 

Era vizitiul care observase primejdia. Călătoriră cu scurte şi dese 
despărțiri unii de alții până spre scăpătatul soarelui, când întâlniră un sat 
frumos, al cărui han se dove dea deosebit de primitor. Hangiul, mărunt, 
rotofei, le ieși înainte cu plecăciuni graţioase. 

—Înălţimea-voastră! grăi el. Avem paturi bune și odăi mari, 
încântătoare, iar gulaşul abia preparat... 

—Gulaş! răcni Otto cutremurându-se. 

—Gulaș! strigară ceilalți. 

* 

Se apropia vremea prânzului când șase călăreți prăfuiți de drum lung 
îşi domoliră caii în faţa primului han. 

— Avem paturi bune și mâncăruri strașnice, se ploconi hangiul în faţa 
celui mai înalt dintre ei. lar gulașul nostru pregătit chiar adineauri... 

—Schimbă-ne caii! îl întrerupse musafirul. Suntem grăbiţi. Cât despre 
gulaș, adu-l degrabă! 

Cei şase călăreţi se aşezară curând la o masă. Hangiul le puse dinainte 
niște străchini mari pline cu gulaș. Costache Caravană, mai lacom decât 
ceilalți, tăbărî degrabă asupra îmbietoarelor bucate, dar după prima înghi 
țitură lovi cu pumnul în masă, ca un apucat. 

—Domnilor! zise încruntându-se cu o pornire spre violență. Mă pricep 
la gulaș ca Zambilica la ovăz. Când e proaspăt, rar se întâmplă să nu cer a 
doua porţie sau chiar a treia porție. Acum însă mi-e teamă că nu voi avea 
parte de asemenea încântare. 

Îi făcu hangiului un semn poruncitor. Omul, pre simțind unele 
necazuri, se apropie cam fără tragere de inimă. 

—De când e gulașul ăsta, cumetre? 

—De azi-dimineaţă, înălțimea-voastră. 

—FEi, dacă e chiar așa de proaspăt, ia așează-te lângă mine și mănâncă- 
] pe ăsta din strachină! 


—Sunt sătul, domnule, grăi hangiul îngrozit. 

Costache trânti pistolul pe masă cu un gest violent. Hangiul, ce nu se 
dovedea un nătâng, ci mai degrabă o fire aplecată spre înţelepciune şi care 
cunoștea efectele dezastruoase ale gulașului vechi, se ploconi adânc și 
pomeni ceva despre niște cârnaţi ce pocnesc în gură, sau niște pulpă de porc 
afumată la fumul rece, domol din timpul iernii. Observând faţa atât de 
amenințătoare a năbădăiosului client, simţi că adevărul poate fi uneori mai 
tare decât minciuna și mânat de un astfel de imbold creştinesc, făcu 
următoarea mărturisire: 

— Înălţimea voastră, s-au împlinit şase zile de când trei sute de oșteni 
unguri au poposit la hanul nostru. Conducătorul lor mi-a poruncit să 
pregătesc trei sute de porții de gulaș, mâncare foarte căutată la ei. M-am 
supus, domnilor, bucuros peste măsură, dar în vreme ce gulașul era gata 
pentru a fi servit, ungurii s-au urcat grabnic pe cai şi au dispărut spre 
marginea satului. Care hangiu din lume ar suporta o astfel de pagubă? De 
şase zile laud gulașul acesta, iar trecătorii îl înfulecă lacomi. Din păcate, îi 
păcălesc numai pe cei ce vin dinspre apus. Cei care ajung aici dinspre 
răsărit sunt gata să sară la bătaie când le pomenesc despre această mâncare. 

—Cum asta? se miră Costache. 

—Destul de simplu, îl lămuri hangiul. Cei trei sute de oșteni au repetat 
comenzile pe la toate hanurile întâlnite în drum, fără să le consume sau să le 
plătească. Hangiii încearcă și ei să-și mai scoată din pagubă. Eu am vândut 
până azi șaptezeci de porţii. 

—Mda! conchise grăsunul Caravană reținându-și cu greu un hohot de 
râs. 

A trecut pe aici o trăsură cu șase cai și patru însoțitori? 

—A trecut, domnule. 

— Aceşti călători au gustat din gulaș? 

—Au înfulecat, domnule, de vreme ce am ascuns celelalte bucate. 

— În urma trăsurii au mai venit aici patru călăreți? 

—Au venit, domnule. 

—Le-ai servit şi lor gulaş? 

— Câte două porţii. 

—Slavă Domnului! grăi Costache. Dă-ne o şuncă afumată și pregăteşte 
şase paturi! Ne vom odihni câteva ceasuri în hanul tău. 

Hangiul alergă sprinten, fericit că scăpase destul de ieftin de mânia 
aprigului grăsun. 


—lată, prieteni, zâmbi Costache, bătrânul gulaş al acestui pişicher ne 
dăruiește câteva ceasuri de odihnă. Putem să dormim liniștiți. Călătorii din 
faţa noastră au greutăți mari. Nu se dovedește stomac pe lume care să 
reziste după o porţie de gulaş vechi. Un gulaş aplecat spre acreală îţi ia 
pofta de viață pe cel puţin trei zile. lar dacă se întâmplă să mori din 
oarecare pricină, o faci cu zâmbetul pe buze, fericit să scapi de asemenea 
scârbă. Aceste adevăruri vi le spune un om ce a trecut prin astfel de 
încercări. Păcat că Zambilica nu se află aici! Cândva, am mâncat amândoi 
la Timișoara un gulaş asemănător. Atunci mi-a trăsnit prin minte că nebunul 
de Zambilica dacă nu e turbat de-a binelea, ori are fras, ori s-a smintit dintr- 
o dragoste nefericită, ori a dat în mintea copiilor. Sărea în sus de un stânjen, 
se târa cu burta lipită de pământ, se așeza pe fund și-și scutura căpăţâna, şi 
nu avea putere nici cât o găină la post negru. După trei zile călca în 
vârfurile copitelor parcă sfios. lar de slab ce era, îl propteam când dintr-o 
parte, când din alta. Au trecut ani de atunci. Când se întâmplă să avem ceva 
ameninţare, când nărodul de Zambilica nu se îndeamnă la drum cu toată 
nădejdea, eu nu folosesc nici cravașa, nici pintenii. Mă aplec la urechea lui 
şi-i şoptesc: Gulaş! La auzul cuvântului o întinde atât de sprinten, încât nu 
se află pe lume cal să-l ajungă. 

* 

Era pe vremuri dincolo de Radna o frumoasă pădure de stejari ce 
semăna mai degrabă a parc imens. O pădure întinsă pe câteva mile, în care 
lipseau tufişurile atât de obişnuite lemnului de altă esenţă. Eleganta trăsură 
a domnului Otto își mai pierduse ceva din strălucirea de la începutul 
călătoriei. Se ţinea totuşi bine, spre lauda renumiţilor meşteri cehi. Distinsul 
călător și însoțitorii săi scăpaseră de pântecăraia cu care se avântaseră în 
lunga și obositoarea misiune. Domnișoara Helga, uşor trasă la față, dar cu 
ochii limpezi şi zâmbetul pe buze, arăta din nou poftă de viaţă. Chicotea din 
te miri ce, iar frumosul peisaj de la porţile Transilvaniei îi smulgea dese 
exclamaţii. Drumul de-a lungul Mureşului era unul singur, străjuit în 
dreapta și în stânga de copaci mari, astfel că vizitiul moțăia creştinește pe 
capră. Caii schimbaţi la Arad cunoşteau locurile și-și vedeau de drum, feriţi 
de razele soarelui puter nic. Cei patru însoțitori călări îngânau molcom un 
cântec ceh, dovadă limpede că uitaseră cu desăvârşire neplăcerile vechi prin 
care trecuseră stomacurile lor. Când se opriră caii după un cot al vechiului 
drum fu o tresărire generală, iar domnul Otto lăsă batista parfumată a 
domnișoarei Helga și își scoase distinsa căpăţână prin uşa dată într-o parte. 


Patru călăreţi cu zâmbete largi până la urechi ședeau proțăpiţi în mijlocul 
drumului stăvilindu-le trecerea. Cel mai înalt dintre ei, cu părul aplecat spre 
roșu, cu fața adusă înainte ca un bot de vulpe, îşi scoase pălăria și salută 
plin de graţie. 

—Ce doreşti, domnule? întrebă Otto încruntându-se uşor. 

— Sănătate înălțimii-voastre! răspunse lunganul într-o ungurească fără 
cusur. 

— Mulţumesc! Altceva? 

—Domnule! grăi lunganul cu durere ipocrită. Numele meu e Sile 
Adormitu. Aceşti înalți demnitari, ce mi-au făcut cinstea să mă însoțească 
într-o lungă și plictisitoare călătorie, au pieile gingașe, iar păcătoasele 
rosături ale cailor... fiindcă ştiţi domnia-voastră apar acele rosături după un 
călărit îndelungat... Gălușcă, ia arată-i ilustrului călător păcătoasele 
rosături! 

Gălușcă făcu un gest grăitor spre pantalonii lui mari cât un dos de iapă, 
dar uluit Otto strigă mânios: 

—Oprește, domnule! Alături de noi se află o distinsă femeie. 

—Cu atât mai bine! continuă Adormitu lărgindu-și gura într-un zâmbet 
până la urechi. Inima unei doamne rar se întâmplă să nu tresară în faţa 
durerilor omenești. D-aia ziceam că durerile sunt numeroase pe lumea asta, 
iar cei mai mulți dintre oameni trec pe lângă ele nepăsători. Găluşcă, arată-i 
doamnei locul atât de greu vătămat! 

—Pe Sfânta Cecilia! strigă Otto. Lasă domnule, pantalonii! Te credem 
pe cuvânt. Regret că nu avem la noi niște pomezi tămăduitoare. 

—Nici n-ar folosi prea mult, interveni Sile. Acest înalt dregător va 
trebui să stea dezbrăcat şi cu picioarele în sus la soare, până ce razele apucă 
a astupa cele spărturi ale pielii. 

— În fond, ce doreşti domnia-ta? se îmbăţoşă Otto. 

— Păi, ziceam de trăsură. Dacă binevoiţi a-i pofti în trăsură pe aceşti 
distinşi dregători... 

—Nu avem loc în trăsură, îl întrerupse plictisit graţiosul călător. 

—Vorbiţi cu mare păcat, domnule! i-o întoarse Adormitu. Gândiţi-vă la 
suflet! În viaţa viitoare drumul nobililor nu poate fi altul decât către bine. 
Purtările voastre alese şi inima bună, milostivă, e clar că vă dau unele spe 
ranțe mari. Despre mine nu pot să vă spun că am de ales. Eu merg sigur spre 
purgatoriu unde va trebui să-mi spăl păcatele multe, fiindcă îmi lipsesc 
însuşirile alese ale nobililor. Ba s-ar putea să ajung chiar în iad. La prima 


vedere nu e tocmai rău nici în iad, chiar dacă sunt acolo unele probleme de 
căldură... 

—Nu, nu! se văită Otto. Nu înţeleg. 

— Îndată, domnule îndată ajung la cele de cuviință. Vă rog să aveţi 
puţină răbdare, zâmbi Adormitu. După cum vă spuneam, nici în iad nu e 
tocmai rău. Un duhovnic bătrân mi-a povestit unele vedenii interesante 
pentru mine și pentru domniile voastre. Căci bunul său cumnat, om cucemic 
şi cu păcate mici, a ajuns în purgatoriu. Trăia bine acolo numai cu lapte și 
miere, că erau acolo nişte vaci grase care mâncau o mână de paie şi dădeau 
câte un butoi cu lapte la fiecare mulsoare. Pe două ţâte dădeau lapte și pe 
două miere de albine. Dar ca orice om curios din fire, privea des către iad. 
De-acolo auzea chiote, dansuri și petreceri. Vedea cum se prăjesc la grătar 
mici, momiţe, fripturi și fudulii, cum se destupă sticlele cu vin, cum se 
prind în dansuri femei frumoase și, mai ales, îl delectau tarafurile de lăutari. 
După o vreme, le-a zis celor din jur! 

—Fraţilor, nu vă supăraţi! Eu plec dincolo! Şi a plecat. 

Să fi trecut un sfert de ceas, când s-au auzit strigătele lui: 

— Ajutor, ajutor, fraţilor! Vă rog, scoateţi-mă iute de aici. Ce am auzit 
şi am văzut eu, a fost numai pentru ademenire! 

—Asta e, domnule și stimată doamnă, încheie Adormitu, după care 
adăugă: D-aia ziceam de locurile din trăsură. E destul doar să coborâţi 
pentru a-i lăsa pe acești distinși... 

„Sunt nebuni, gândi Otto. Tâlhari în nici un caz. Tâl harii ne-ar fi 
atacat de la început și nu ştiu atâtea nerozii. Cred că e bine să-i iau cu 
binișorul.” 

Apoi zise: 

—Domnilor, unele treburi grabnice mă zoresc, dar voi trimite îndărăt 
frumoasa noastră trăsură. 

—Nu! se împotrivi Sile. Nu amânaţi salvarea suflete lor voastre de la 
pedeapsa iadului! 

—Liberaţi drumul! se mânie Otto de-a binelea. Altfel, umblăm la 
arme. 

— Oare vă duce inima către asemenea purtare? întrebă Sile făcându-și 
cruce. Când s-au mai pomenit amenințări împotriva unor bolnavi? Priviţi 
spre tinerii domni din spa tele vostru! Ei pot jura cu mâinile pe inimă că 
distinșii mei însoțitori... 


Otto cătă îndărăt... La spatele lor apăruseră alți şase călăreţi ce nu 
fuseseră simţiţi cât se purtase năstruşnica discuţie. 

—Domnilor! zise călătorul vădit speriat. Venim de la drum lung 
împreună cu soția noastră. Nu se cuvine să atacați nişte oameni pașnici care 
nu au asupra lor bogății. 

Unul dintre oștenii cehi ridică pistolul, dar un cuţit venit de la cel mult 
zece paşi i se înfipse în braţ. Ceilalţi nu primiseră ordin de luptă, astfel că se 
priveau neputincioşi. Erau băieţi voinici și viteji. Ar fi preferat să-şi înfrunte 
adversarii, însă domnul Otto, vechi slujbaş al arhiducelui, obișnuit mai mult 
cu saloanele decât cu armele, strigă descumpănit: 

—Nu loviți, domnilor! Avem asupra noastră optzeci de florinţi. Luaţi 
florinţii şi daţi-ne voie să plecăm! 

Cae Indru le făcu semn oștenilor să arunce pistoalele. Aceștia nu-l 
ascultară, cătând spre conducătorul lor. Otto le ceru supunere, iar oștenii 
lepădară armele scârbiţi. Sile îl buzunări creştineşte pe distinsul călător și, 
spre mirarea acestuia, nu se opri la florinţi, ci asupra scrisorii lui 
Maximilian. 

—Ah, domnule! strigă Otto deznădăjduit. Îmi trebuie această scrisoare. 

—Şi nouă, zâmbi Sile. 

Abia acum pricepu trimisul arhiducelui. Abia acum înţelesese pricina 
atacului. 

Cae Indru și Caravană urcară în trăsură și-i înghesuiră pe călători, 
cerându-și iertare, cu toată politeţea. 

—Ce gânduri aveţi cu noi? se interesă Helga mai puţin speriată decât 
distinsul ei însoțitor. 

—Nu dintre cele mai rele, răspunse Cae zâmbind. Veţi face un drum cu 
noi până în Țara Românească. Bucureștii e un oraș încântător, frumoasă 
doamnă. În câteva luni sper să-l cunoaşteţi bine. Apoi sunteţi liberi să vă 
întoarceţi la curtea lui Maximilian. 

— Puterea arhiducelui e mare, ameninţă Otto. 

—Și a noastră, ripostă Caravană. 

Trăsura și călăreţii ieşiră de pe drumul atât de folosit, abătându-se pe 
căi lăturalnice, ştiute numai de localnici. Convoiul se opri după vreo patru 
ceasuri într-un loc pustiu de aşezări omenești. Acolo, drumurile grele se 
arătau potriv nice călătoriei cu trăsura. Tinerii valahi o lepădară într-o 
prăpastie. 'Tufănel, 'Toroipan şi Ciripoi încălecară pe deşelate trei dintre 
frumoşii cai ai trăsurii. Caii lor folosiră Helgăi, vizitiului și domnului Otto. 


Cae își îngădui răgaz de cercetare a scrisorii lui Maxi milian. Aşa cum 
bănuise, aceasta era adresată princi pelui Transilvaniei. În ea se arătau toate 
discuţiile purtate la tratativele valahilor cu împăratul. Împături scrisoarea cu 
un oftat de ușurare. Apoi se încruntă, știind că peste cel mult o lună 
arhiducele se va arăta îngrijorat de neîntoarcerea lui Otto. Totuși încruntarea 
lui nu tinu mult. Prietenul său, consilierul Toma Ciomârtan, putea să 
ticluiască o scrisoare de răspuns către Maximilian, în numele lui Andrei 
Báthory. Ion Chioreanu va face un drum la Praga și va înmâna scrisoarea, 
vestindu-l pe arhiduce că Otto cu însoțitorii căzuseră sub mâna lotrilor, nu 
departe de Alba-Iulia. Că Andrei Báthory se arată adânc mâhnit de această 
nefericită întâmplare. 

Prin pădurile nesfârşite pornise vântul. Crengile de sus ale copacilor 
gemeau neputincioase în vreme ce trunchiu rile groase cât omul ședeau 
neclintite în tihnă. Călătorii se strecurau tăcuţi printre trunchiuri, fiecare cu 
gândurile sale. În palatul Hradcâny, Rudolf al doilea se gândea cu nostalgie 
la 'Tufănel. Într-o dimineaţă, făcuseră împreună o mică partidă de bâte. 
Eleganta sală de arme unde împăratul își menținea supleţea prin exerciţii de 
ciomag se umpluse de curteni. Părintele creştinilor folosise cândva lovituri 
de mare finețe, executate la înălțimea umerilor. 'Tufănel îi ripostase cu 
Câteva contre desăvârşite ca precizie. Totuşi, una dintre acele contre 
fulgerătoare nimerise vârfurile degetelor împărăteşti, iar marele apărător al 
creştinilor nu se sfiise a-şi băga degetele în gură, jucând tontoroiul. Dar 
despre aceasta nu-și aminti cu plăcere, ci numai lovitura nu prea puternică, 
pe care lufănel o lăsase să cadă asupra sa, dându-i compensație 
împăratului. 

—L-am altoit, gândi împăratul. Doamne, ce l-am mai altoit pe cel mai 
mare luptător cu bâta! 

Apoi se întoarse către Pezzen. 

— Îți mai aminteşti frumoasa lovitură pe care i-am aplicat-o domnului 
Tufănel? 

—O am încă în faţa ochilor, măria-ta, grăi inteligentul diplomat. A fost 
o lovitură magistrală ce l-a descumpănit pe marele luptător. Și astăzi se mai 
vorbeşte despre fineţea ei. 

— Într-o luptă adevărată crezi că l-aş întrece pe domnul Tufănel? 

—Fără îndoială, măria-ta, îşi reţinu Pezzen un zâmbet. Sunteţi cu două 
clase mai bun. Poate ar fi timpul să semnaţi aceste... 


—Lasă-le, domnule Pezzen! Lasă-le, dragul meu! Îţi aduci aminte cum 
mi-am strecurat bâta sub garda lui? 

—Fiecare mişcare, măria-ta. A fost o lovitură ce va rămâne în istoria 
luptelor cu bâta. Pictorii noştri ar trebui să o prindă pe pânzele lor. 

—Ah, minunată idee, dragul meu Pezzen! Totdeauna găsesc la 
domnia-ta propuneri pline de înțelepciune. Dar poate că e prea mult chiar o 
pictură ce ar putea scoate în relief ochii pătrunzători şi mâinile care ţin 
voiniceşte o bâtă, iar dedesubt o mică inscripţie: Rudolf împotriva celui mai 
mare luptător al timpului. Însă, nu e cazul. Ar fi prea... 

— Vai, nici o vorbă! sări Pezzen. Trebuie să imorta lizăm acea 
magnifică lovitură ce a entuziasmat asistenţa... 

—Se cam exagerează, dragul meu Pezzen, se fandosi cu falsă modestie 
împăratul. 

—Nici vorbă, măria-ta! Adevărul trebuie să rămână ca o lumină peste 
veacuri. 

Rudolf socoti ziua încântătoare. „Ah! gândi el. Dacă n-aş fi împărat, eu 
şi domnul 'Tufănel... pe la curtea Franţei, sau Spaniei... Lumea ne-ar privi 
înmărmurită, ca pe nişte zei... ” 


Marele vizir Ibrahim, al doilea om al imperiului turcesc, după sultan, 
se dovedea un bărbat înţelept, aplecat mai puţin spre războaie decât 
faimosul său înaintaş Sinan-paşa. Fără a lepăda puterea oștilor, pe care le 
întărise după o lungă perioadă de frământări, Ibrahim credea mult în 
chibzuială şi înțelepciunea unei guvernări pașnice. Granițele imperiului erau 
atât de întinse, încât nu cuceriri noi ar fi asigurat puterea Porții Otomane, ci 
consolidarea lor. Marele vizir înțelesese acest lucru şi urmărea cu răbdare o 
astfel de politică. Abia după ce va fi ordine desăvârșită între graniţele largi, 
s-ar fi putut porni la noi cuceriri. Falnicul Sinan-paşa se arătase nechibzuit, 
la vremea sa, purtând războaie îndelungate pentru cucerirea Apusului, 
crezând că prin jafuri şi mucareruri va menţine puterea economică a 
imperiului. Astfel de venituri se arătaseră nesigure, fiindcă atârnau 
totdeauna de succesele mili tare. Provinciile slab administrate pe timpul lui 
Sinan, lipsa mâinilor tinere de lucru, de bucate ce întârziau să vină de la 
popoarele învecinate dăduseră loc la o foamete cumplită. Ea se simţise chiar 
în Constantinopol. Ibrahim vedea limpede starea slabă de lucruri rămasă de 
la Sinan. Într-o astfel de situaţie trebuia pornit cu răbdare și chibzuială. 
Numise dregători noi în provincii. Slobozise o parte din oștile netrebnice, 
de adunătură, întărind mâna de lucru a meșteşugarilor şi agriculturii și 
încurajase negoțul. Scăzuse tributurile și mucarerurile neamurilor supuse 
imperiului, socotind că e bine să primeşti mai puţin, dar sigur. Roadele 
muncii lui începeau să se arate, însă ele nu puteau progresa rapid decât în 
condiţii de pace. El ştia că urmând acest drum mai lung, poate peste câţiva 
ani Imperiul Otoman va deveni o mare putere economică. lar când există 
asemenea forță, războaiele se poartă ușor, cu sorţi de izbândă. Emirii, setoşi 
de bogăţiile adunate prin jafuri, cârtiră împotriva lui, dar Ibrahim îşi văzu 
de treabă, chiar dacă sultanul se arăta nerăbdător să-și întindă stăpânirea 
peste Apus. Tratativele de pace cu Rudolf al doilea arătau noua politică 
bazată pe înţelepciune. Ibrahim avea nevoie de răgaz pentru a construi 
temeinic. Totuşi, grijile erau multe. Schimbarea din Transilvania, unde 
polonii aveau amestecul lor, îl punea pe gânduri. Era limpede că polonii 
urmăreau a face graniță pe Dunăre. Hatmanul Zamoyski coborâse cu oaste 
mare mai jos de Zim, gata a se uni cu Andrei Báthory. O graniță polonă la 
Dunăre ar fi însemnat primejdie permanentă pentru Imperiul Otoman și 


pierderea influenţei în Moldova și Ţara Românească. Andrei cerea la 
Constantinopol firman de domnie, obligându-se cu plata unui tribut anual. 
Ibrahim l-ar fi preferat la Dunăre pe cardinal lui Mihai-vodă, omul ce 
făcuse în ultimii ani atâtea stricăciuni imperiului. I-ar fi dat cu dragă inimă 
firman de domnie lui Andrei, ce se dorea principe al Transilvaniei, 
Moldovei și Ţării Românești, sperând astfel în alungarea definitivă a lui 
Mihai-vodă, însă amestecul polonilor îl ţinea în cumpănă. Mișcările 
generalului Basta la graniţa de nord a Transil vaniei arătau limpede că 
Rudolf al doilea urmărea slăbirea influenţei turcești deasupra Dunării. Boris 
Gudunov, ţarul muscalilor, adunase în jurul său oști mari, formate din 
gruzini, georgieni și siberieni. El trimitea soli la Praga și însemnate daruri la 
Bucureşti. Ce urmărea ţarul din Moscova? 'Tătarii, atât de supuși dorințelor 
turceşti şi ascultători la războaie, erau ameninţaţi direct de oștile muscalilor. 

Așezat pe un minunat covor ţesut în Anatolia de șase fete ce nu 
cunoscuseră dragostea, Ibrahim căta îngândurat înaintea sa. Cele două perne 
aşezate sub el, măiestrit lucrate în piele și aur, împodobite la colţuri cu 
pietre scânteietoare, le primise în dar de la domnul Barton, amba sadorul 
Angliei la Constantinopol. Marele vas de aur în care cărbunii aprinși 
mistuiau ierburi frumos mirositoare, era un dar al lui Andrei Báthory. 
Botforii de mătase cu vârfurile de aur și tivurile prinse în mici și delicate 
pietre prețioase veneau ca un semn de omagiu din nordul Africii. Două 
covoare la care se lucrase vreme de zece ani era o mică atenţie de la granița 
persană. Cingătoarea bătută în nestemate, un avans al ducelui de Toscana. 
Doisprezece cai cu şeile bătute în aur și argint fuseseră aduși pe corăbii de 
la supușii arabi. Patru dansatoare cu trupurile frumoase ca niște minuni, ce- 
şi purtau graţia dansului prin mişcarea suavă a mâinilor, erau darul unui 
prinţ indian. Colierele de perle veneau ca un semn de supunere, tocmai de la 
Marea Roșie. Popoarele din jur îşi arătau prietenia sau teama, dovedind prin 
sutele de daruri scumpe că Imperiul Otoman era încă puternic. 

Ibrahim se întoarse din nou la vechile gânduri. Dacă-i dădea steag de 
pace lui Mihai-vodă, întărea puterea acelui mare războinic, ce putea pune în 
primejdie Constantino polul. Dacă o parte dintre conducătorii popoarelor 
creştine s-ar fi trezit și i-ar fi adus oști lui Mihai, întregul Imperiu Otoman 
s-ar fi aflat în mare cumpănă. Din fericire, creștinii nu erau uniţi între ei, 
cătând interese mici, nevă zându-le pe cele mari. Vicleanul domn al Țării 
Româneşti negociase la Praga poate tocmai în această privinţă. Ușile 
închise ale tratativelor dovedeau planuri însemnate. E drept că Mihai-vodă 


nu mai avea oști, da nu avusese nici cu cinci ani în urmă, când scosese ţara 
de sub turci şi pârjolise Balcanii până aproape de Constantinopol. Oare cu 
adevărat ghiaurul nu mai avea dinţi să muşte? Greu de crezut. Și la fel de 
greu de crezut era faptul că un imperiu atât de puternic nu reuşise ani de-a 
rândul să-l zdrobească pe Mihai-vodă. 

—Să vină ceaușul Mustafa! strigă el. 

Un bărbat înalt, ușor deşirat, cu ochii arzători și ageri se apropie de 
covor bătând temenele adânci. Caftanul său lipsit de podoabe ascundea o 
îmbrăcăminte simplă, de oștean. Vizirii aflaţi la capătul sălii îl priviră cu 
dușmănie rău ascunsă. Dar Ibrahim îl prețuia mult, știindu-l șiret fără a fi 
lacom, războinic viteaz fără a pripit, înţelept, însă fără aplecare spre 
moliciunea gândurilor. De multe ori se sfătuise cu el, trecând peste viziri cu 
bună ştiinţă. 

—Cui crezi tu că ar fi bine să-i dăm steagul? Lui Mihai, sau lui 
Báthory? 

—Strălucitorule! grăi Mustafa cu prudența omului chib zuit. Ghiaurii 
din Țara Românească au un proverb înţelept care sună astfel: „Între două 
rele, alege-l pe cel mai mic”. 

—Şi care ar fi după tine cel mai mic? 

—Alah e mare! își împreună mâinile ceaușul. Numai Alah poate face 
asemenea deosebire fără a cerceta. Noi trebuie să căutăm adevărul cu 
răbdare și migală. Principele Andrei cere firman de recunoaștere avându-i în 
spate de poloni. Mihai-vodă parcă doarme ca un dulău bătrân și viclean în 
culcuşul din București. El nu cere nimic. De ce oare e atât de grăbit 
principele Transilvaniei? De ce oare Mihai nu-și părăseşte culcușşul şi nu 
cere nimic? Fiindcă primul are nevoie de aprobarea noastră pentru a intra în 
Ţara Românească. Al doilea, adică Mihai, are nevoie de timp. Cine îşi 
închipuie că domnul Țării Românești şi-a rupt dinţii prin slobozirea oştilor 
nu se dovedeşte hărăzit cu multă înţelepciune. Iată că şeitanul din Bucureşti 
a făcute unele tratative la Praga. Şi-a trimis acolo cei mai buni oameni ai 
săi. Viclenii Cae Indru, Costache Caravană, Ducu şi Chirilă au știut să 
câştige bunăvoința împăratului şi cred că au menţinut-o la tratative. Mihai 
face paşi chibzuiţi, dar siguri. Cel căzut în neputinţă nu se gândeşte la fapte 
de arme aşa ca el, ci caută a-și salva pielea. 

—Astea le cunosc şi eu, dar cum ajungem la adevăr? îl întrerupse 
marele vizir. 


—Numai căutând, strălucitorule! Mihai are nevoie de timp, ştiind că 
acesta lucrează pentru el. Dacă n-ar fi fost tratativele de la Praga, l-am fi 
crezut un domn sfârşit. Afară de cazul în care o fi negociat la Praga plecarea 
lui din ţară, însă nu-mi vine a crede. Îţi aminteşti, strălucitorule, că în urmă 
cu ani, când s-au dat bătăliile de la Șerpăteşti și Putinei între valahi şi tătari, 
noi eram siguri de înfrângerea ghiaurului? Mihai nu avea oști împotriva a 
treizeci şi ceva de mii de tătari, fără a mai pune la socoteală cei aproape 
douăzeci de mii de turci. Într-o noapte a apărut o armată de tineri valahi 
îmbrăcaţi toți ca unul. Armata aceea i-a spart pe tătari. Când şi unde s-a 
format o asemenea armată? Cine ştie dacă acest mare războinic, mai viclean 
decât vulpea, nu pregăteşte pe undeva astfel de oşti. Dacă a slobozit oas tea 
mare doar de ochii lumii? Dacă are altă oştire ascunsă pe undeva? 

— Îi lipseşte aurul, grăi Ibrahim. Iscoadele noastre ne-au adus vestea că 
de doi ani nu s-au strâns biruri. Mihai gospodar înțelept. El a înţeles că 
trebuie să-i dea poporului răgaz de refacere. În ultimii ani s-au ridicat în 
Ţara Românească o seamă de târguri. Satul Ploieşti, prin grija domnului, a 
devenit un târg însemnat. Târgoviște, Craiova, Buzău, Pitești şi altele s-au 
mărit, iar meșteșugurile lor atrag negustori de pretutindeni. Satele s-au 
refăcut frumos cu case bune, iar câmpurile dau rod bogat. Au fost înnoite 
viile de pe dealuri şi s-au înmulţit stupii. Cirezile de vite, oile şi porcii s-au 
întreit într-o vreme atât de scurtă. Dacă Mihai va avea pace, şi el ştie lucru 
acesta, peste câţiva ani Ţara Românească va întrece în belșug alte ţări. 
Mihai a prevăzut importanța negoţului și a dat patente de liberă trecere 
negustorilor străini. Dar aur nu are câtă vreme nu strânge biruri. 

—Strălucitorule! grăi Mustafa îngândurat. Dacă am cerca să-i vedem 
ghearele marelui războinic Mihai? 

—Cum? 

—Ne-ar trebui o oştire mică. Nu mai numeroasă de şapte-opt mii de 
iatagane. 

—La ce? 

—La o încercare de prădăciuni în Oltenia, atât de dragă domnului Țării 
Româneşti. Dacă Mihai mai are ghearele ascuţite, le va scoate din tecile lor 
prin vreo oştire ascunsă. lar dacă nu le mai are, va striga zadamic după 
ajutor la suzeranul său Andrei. Însă tare mă bate gândul că Mihai are o oaste 
ascunsă pe undeva. 

—N-ar fi rău! aprobă Ibrahim luminându-se bucuros de asemenea 
idee. Polonii şi Rudolf al doilea nu vor socoti un act de război atacul cu 


asemenea oaste mică ce iese la obișnuitele jafuri. Ne ridicăm până la 
Craiova şi ne retragem grabnic. Azi nu ne convin lupte cu polonii și 
împăratul mai ales că Boris Gudunov e gata să-i ajute cu oști mari. 

—Dar nu e totul, interveni Mustafa. Mihai-vodă trebuie să afle din 
timp că asemenea oaste urcă spre Dunăre, spre a-și putea scoate la vedere 
armata ascunsă, dacă o are. 

—De asta să nu te îngrijeşti! zâmbi marele vizir. Mihai totdeauna află 
din timp orice ameninţare. Asta crezi că ar fi de-ajuns pentru a-i afla 
gândurile? 

—Nu! O solie turcească la Bucureşti și o alta la Alba-lulia, îndată după 
atacul nostru, ne-ar putea apropia de adevăr. Totdeauna la tratative și 
discuţii scapă unele vorbe ce pun în lumină gândurile celui din faţa ta. Abia 
după aceea vom alege între Mihai și Andrei. Abia atunci vom şti cui să-i 
dăm steag. 

—Cine crezi că ar putea face o astfel de solie vicleană? 

—Paşa Khidr, strălucitorule! Puţini s-au folosit, din păcate, de harurile 
înțelepciunii sale. 

„ÎL ştiu, gândi Ibrahim. E glumeţ şi viclean. La tratative discută 
prieteneşte, râde mereu, însă fiecare frază a lui ascunde o capcană. Totuși 
cunosc unul mai bun decât el. Acest Mustafa care îl întrece în şiretenie și 
înţelepciune. El cumpăneşte cu grijă fiecare lucru. Sau, mai bine, îi trimit pe 
amândoi. Mustafa şi Khidr vor face treabă la Bucureşti și Alba-lulia. 
Amândoi se vor completa de minune. Greu va fi pentru ghiauri să ascundă 
ceva de agerimea acestora. lar dacă se întâmplă ca legăturile dintre Andrei 
şi poloni să fie doar zvonuri, îi dau acestuia firman de recunoaştere peste 
Transilvania, Moldova și Ţara Românească. Păstrez pentru Mihai veche 
prietenie, dar interesele imperiului sunt mai presus de prietenie. Păcat că nu 
am un general ca el! Mustafa şi Khidr vor pleca la Bucureşti cu câteva 
daruri din partea noastră pentru Mihai. Măcar prin daruri va înţelege că nu 
l-am uitat.” 

Era în ziua de 24 iulie a anului 1599. 

La 28 iulie intră prin poarta de sud a Bucureștilor un călăreț al cărui 
cal înspumat dovedea grabă mare și drum lung. Era un bărbat înalt, cu faţa 
frumoasă, cu buza de jos veşnic adusă înainte parcă a batjocoră. Gărzile 
palatului domnesc îl recunoscuseră pe vestitul luptător Niţă Praștie şi-l 
sloboziră înăuntrul zidurilor fără a-i mai pune obişnuitele întrebări. 

Un ceas mai târziu, pe ulițele Bucureștilor trecu un zvon, ca o răceală, 
ce aduse multă neliniște. O oştire turcească urca prin Balcani cu ameninţare 
asupra Ţării Româneşti. În vreme ce locuitorii Bucureştilor comentau 
asemenea știre căzută ca un trăsnet, Mihai-vodă ţinea sfat de taină în 
cămara lui de lucru cu puţinii boieri și prietenii apropiaţi ce putură fi strânși 
în grabă mare. 

—Sunt cam la şapte-opt mii de iatagane, zise Niţă Praştie, deschizând 
Sfatul la porunca domnului. Oaste ușoară, fără tunuri. Cei patru sute de 
tineri ai mei, ascunși prin pădurile Balcanilor, vor face unele stricăciuni, 
însă nu prea mari. Numai oștile greoaie, cu muniţie şi tunuri multe, pot avea 
necazuri la un astfel de drum. 

Auzind asemenea veste, pe feţele căpitanilor, boierilor şi prietenilor lui 
vodă se aşternu îngrijorarea. Doar cinci dintre ei zâmbeau, iar aceştia erau 
vodă, Cae Indru, Costache Caravană, Ducu cel Iute şi Chirilă Zece Cuţite. 

—Aștept păreri! grăi vodă. 

—Păreri, măria-ta? se miră Aga Leca. lată că vechiul nostru plan are 
cusururi dintre cele mai rele. Am crezut că prin slobozirea oștilor noastre, 
dușmanii se vor pândi între ei dându-ne nouă răgaz de timp. Atunci mi-am 
spus păre rea şi mi-am arătat neîncrederea. lată că turcii vin peste noi. Bine 
că-i avem la Bucureşti pe cei şase mii de oşteni rămași din oastea mare. Din 
păcate, mi-e teamă de ceilalți dușmani, auzind călcarea turcilor, se vor 
năpusti degrabă asupra Ţării Româneşti. 

—Nici vorbă despre aşa ceva, îl întrerupse Cae Indru. Când au mai 
atacat turcii doar cu opt mii de oșteni? Niciodată, prieteni. 

—Atacă acuma, grăi Aga Leca. 

—Nu-i firea lor, zâmbi Mihai-vodă. Ei vin peste noi sau cu gânduri de 
jaf, sau spre a ne cerceta puterile. Acum turcii se află în tratative cu Praga. 
Ei nu au destulă putere pentru a se înfrunta cu oștile împăratului şi cu 
polonii. Dovadă e faptul că prin Balcani se mişcă o oştire măruntă. 


—Să dea Dumnezeu! murmură Preda Buzescu. Avem ceva oștire în 
Bucegi, însă nu pe cât ne-am dori. Cred că e bine să o scoatem dinaintea 
turcilor. Cei cinci mii opt sute de tineri dimpreună cu cei din Bucureşti, 
adică aproape douăsprezece mii de oameni, îi vor aştepta pe turci la Dunăre. 
Trebuie să-i zdrobim atât de iute încât nici să nu se bage de seamă că a fost 
război. Să-i tăiem până la unul. Să umplem Constantinopolul de spaimă. E 
prima oară când numărul nostru îl întrece pe al turcilor. 

—Planul nu e rău, Predo! râse domnul țării. Are totuși unele cusururi. 
Încă nu a sosit vremea să scoatem la vedere Armata Bucegilor. E prea 
timpuriu. Pe aceasta o țin pentru Transilvania. lar până în toamnă sper să o 
ridicăm la peste opt mii de oameni. Pe marele vizir Ibrahim îl cunosc bine. 
Cândva am fost prieteni. Dar pe vremea aceea el nu era mare-vizir, eu nu 
eram domn al Țării Românești. Ibrahim e înţelept. El ne încearcă doar 
puterile. Aici e cheia. Cum îi răspundem? leșim cu oștile dinaintea lor, sau 
facem ceva harță, nelăsându-i a jefui în voie? 

—Măria-ta! se amestecă Indru. Îmi trebuiesc șase sute de călăreți buni. 
Niţă Praștie are patru sute la poalele Balcanilor. Ei bine, cu cei şase sute voi 
trece Dunărea în noaptea asta peste Cârna Mică şi ne vom strecura neștiuţi 
pentru a ne împreuna cu ai lui Niţă. Sunt de părere să nu punem stavilă cu 
alte oști, dar nici să nu-i lăsăm pe turci a-și face de cap. Apoi, oştirea ce 
vine spre noi poate de la Daud, sau de undeva de pe aproape, nu se aşteaptă 
la ameninţări asupra sa dincolo de Dunăre. În astfel de prilejuri paza 
taberelor e slabă. 

—O mie de oameni împotriva a şapte-opt mii e moarte sigură, grăi 
banul Manta. 

—Nu totdeauna, zâmbi Cae. Domnia-ta ai făcut câteva minuni 
împotriva tătarilor cu o oaste la fel de mică. 

— Adevărat! se înveseli Manta. Dacă nu primeam ajutoare la vreme... 

—Planul lui Cae e plin de înţelepciune, grăi Vodă. Un atac prin 
surprindere la vreme de noapte aduce totdeauna foloase mari. Noi i-am mai 
bătut astfel pe tătari și pe turci. Când eşti luat din somn, nu mai hotărăsc 
nici vitejia nici numărul oștenilor. lar câtă vreme nu scoatem oastea să-i 
înfruntăm puternic, vechiul meu prieten Ibrahim nu va şti despre noi mai 
multe decât cunoaște azi. 


Cu acesta Sfatul de taină luă sfârşit. Erau ceasurile cinci după prânz. 
* 


Puțin înainte de miezul nopţii, pescarii de la Cârna Mică, aşezare pe 
Dunăre nu departe de Giurgiu, avură trudă multă. Ei folosiră bărcile pentru 
a scoate din ţară șase sute de tineri călăreţi. Cae, Chirilă, Ducu, Niţă Praştie 
şi Costache privegheau buna rânduială a trecerii peste Dunăre. Nici o 
lumină nu se văzu în noaptea aceea în satul pescăresc sau pe marele fluviu. 
Nici strigătele obișnuite ale oștenilor nu se auziră în tăcerea adâncă a nopții. 
Potecile ştiute de ei și mai ales de Niţă Praştie, care lucra de peste trei ani 
sub poalele Balcanilor, fură întrebuințate cu folos. Cei şase sute se mișcau 
sprinteni prin păpurișul înalt, oco lind ochiurile de apă ce pustiau locurile 
departe. Curând ieşiră la margini de păduri, pe sub dealuri, pe creste, ferind 
cu grijă aşezările omenești. Şase sute de tineri plini de curaj ieșiră din ţară 
la vreme de noapte avântându-se prin locurile controlate de turci și nu se 
ştia câți vor mai face drumul îndărăt. Când se lumină de ziuă, Dunărea 
rămăsese departe în spatele lor. Poposiră peste zi în văgăunile unei păduri 
ce părea să nu aibă margini. Pâraiele cu apa limpede ca oglinda, iarba 
voinică şi grăunţele din desagii oștenilor îndestulară caii. Renumitul caş 
românesc, pâinea fragedă de casă şi vinul din ploștile de lemn, răcit cu apa 
rece a izvoarelor, potoli foamea tinerilor bărbaţi. Armele celor şase sute de 
oșteni i-ar fi mirat pe mulţi cunoscători. Fie care tânăr purta la şold un topor 
cu fierul lat, iar la brâu un pistol şi un cuţit. Acestea și mai ales topoarele 
erau vechile arme ale românilor, necruțătoare la atacurile de noapte. 
Rămaseră toată ziua adânc înfundaţi în hăţișurile pădurii. Cea mai mică 
greşeală i-ar fi costat viaţa. În spatele lor şi în oricare parte se aflau aşezări 
unde turcii dispuneau de garnizoane puternice. Doar neobositul Niţă Praștie, 
îmbrăcat într-un caftan ponosit, călare pe un cal costeliv de rasă proastă, cu 
încălțările rupte, ieşi la drum și se pierdu curând printre numeroasele 
dealuri. Turcii puseseră preţ pe viaţa lui o mie de ţechini de aur, dar anii 
treceau fără ca cineva să-i poată da de urmă. Își avea gazdele lui sigure 
printre bulgari, sau culcuşuri tainice în munţi. Micile oştiri turcești, în 
trecere prin Balcani, suferiseră adesea pagube mari la vreme de noapte. 
Chiar garnizoanele păţiseră necazuri la muniții sau la tunuri. Datorită lui 
Niţă și oamenilor săi, la pragul Balcanilor domnea o permanentă stare de 
nesiguranţă. Grupurile mici de oşteni turci care treceau Dunărea la jafuri de 
vite și oi, sau veneau cu prăzi din Ungaria și Serbia, ori cu tributuri și 
mucareruri, cădeau adesea sub securile oamenilor lui Niţă. Când turcii 
făceau căutări mari folosind oaste numeroasă, Niţă îşi trecea oamenii în 
țară. Prietenii bulgari îi anunțau primejdia din timp, sau puneau mâinile pe 


arme gata să-l sprijine cu vieţile lor. Gazdele lui, de obicei bulgari săraci, 
cunoșteau prețul denunţului, dar trecuseră trei ani şi nu se găsise un singur 
bulgar să-și fi spurcat sufletul cu o trădare pentru frumoasa avere de o mie 
de ţechini. Creștinii de sub Dunăre îi scorniseră cântec viteazului român, iar 
turcii îl porecliseră El Șeitan, adică Diavolul. Multe zvonuri şi le gende se 
țesuseră în jurul lui. Oamenii le înfrumuseţau și adăugau la ele tot ce le-ar fi 
lipsit. Chiar turcii, mari iubitori de vitejii, înfloreau legende în jurul 
numelui acestuia. Niţă merita din plin asemenea cinste. Nici pasărea n-ar fi 
putut să treacă spre granița Ţării Româneşti fără ştirea lui. Plin de 
înţelepciune, aşezase pândari pe crestele munţilor, prin strâmtori şi prin văi, 
iar bulgarii localnici îi adunau știri. Multe cirezi de vite și oi scoase din 
mâinile turcilor erau împărţite la vreme de noapte printre localnici. Multe 
luau drumul Ţării Românești. 

Când se aşternură umbrele serii, veniră în pădure doi tineri bulgari ce 
călăreau destoinici pe deşelate. Erau oamenii trimiși de Niţă. Conduși de 
aceştia, oştenii lăsară drumul spre sud și apucară către apus. După câteva 
ceasuri de drum prin locuri grele, necunoscute, departe de drumuri, opriră 
în coama unui deal împădurit. Niţă le ieşi înainte. Se aflau cu el patru sute 
de români și peste o sută de bulgari dornici de a ridica topoarele împotriva 
turcilor. Cele două mici oştiri aşteptau porunci în vreme ce Niţă, Cae, Ducu, 
Costache și Chirilă ţineau Sfat de taină. 

— Turcii au pus tabără de noapte dincolo de lanţul dealurilor, spuse 
Niţă Praștie. Se află acolo o vâlcea întinsă. Prin mijlocul vâlcelei curge un 
pârâu cu apă bună pentru oameni şi cai. În jurul vâlcelei au pus străji, după 
obiceiul lor, câte două la o sută de paşi, iar în mijloc au ridicat un cort cu 
steagul comandantului. Zgomotul din tabără nu s-a potolit. Focurile la care 
oștenii îşi pregătesc cina se văd până departe. 

—Lăsăm caii aici, zise Cae. Drumul până la tabără îl facem pe jos. 
Niţă, tu rămâi să aduci oamenii! Eu, Chirilă, Ducu şi Costache plecăm să 
facem spărtură în zidul străjilor. Dacă se dă alarma în tabără să nu porți de 
grijă! Întorci oamenii la adăpostul pădurii de peste zi! Ne vedem acolo 
pentru a hotărî altă încercare. 

—E bine să nu atacați străjile înainte de miezul nopţii, observă Niţă. 
Turcii le schimbă totdeauna la ceasul acela. 

— Așa mă gândeam și eu, interveni Costache. Vom pândi schimbarea 
străjilor şi abia după un ceas începem să facem spărtura. O sută să rămână 


la cai. Ceilalţi e bine să se apropie de vâlcea pentru a nu pierde timp cu 
aducerea lor. Semnalul nostru va fi un țipăt de bufniţă. 

Tinerii prieteni se mistuiră în umbra copacilor pe direcţia arătată de 
Praştie. Noaptea era calmă, tihnită. Undeva pe vale, focurile din tabăra 
turcească mureau treptat. 

„Pentru a câta oară greşesc comandanții turci? se întrebă Cae. Trufia 
lor nemărginită le-a adus multe necazuri. Numai un comandant lipsit de 
înţelepciune pune un singur rând de străji în jurul oștirii ce se odihnește. Un 
om chibzuit n-ar fi lăsat vârfurile dealurilor fără pândari. Acest popor de 
mari viteji suferă pierderi datorită îngâmfării. De sute de ani dușmanii lor 
au fugit îngrozițţi văzându-le hărnicia pe câmpul de luptă. De sute de ani 
turcii greşesc nesocotind viclenia altora. Noi i-am bătut mereu fiindcă le-am 
cunoscut slăbiciunile.” 

Cei patru tineri se aflau pe o spărtură de la muchia de jos a dealului. 
Pârâul ce tăia valea în două clipocea molcom. Greierii cântau a liniște. Pe 
buza spărturii, două străji dormeau culcate peste iatagane. Cuţitele lui 
Chirilă şi Costache le luară din somn, iar împrejur greierii nu-şi continuară 
cântecul. 

—Al doilea post de strajă trebuie să fie dincolo de pârâu, şopti Ducu. 

Trecură pârâul aţinându-se în umbra tufelor mici și se târâră prin iarba 
fragedă. Nimic nu se clintea în jurul lor. Doar din tabără venea ceva zgomot 
de vânzoleală a cailor. Alte străji ședeau pe o ridicătură de pământ în spatele 
unor tufe. Cae și Ducu, neîntrecuţi în arta de a se târî fără zgomot, făcură un 
mic ocol pentru a le cădea în spate. Fiecare mișcare a lor avea încetineala 
melcilor. Timpul trecea înfiorător de greu pentru Costache și Chirilă, rămași 
în urmă la adăpost sigur. Noaptea nu era nici luminoasă, nici închisă de nori 
mulți. Două umbre se ridicară din iarba înaltă. Două cuțite sclipiră prin aer. 
Două icnituri slabe arătau singurul zgomot. Nepricepuţii ce nu ştiau să 
prindă cu palma gura celui lovit și să se arunce la vreme peste el, 
curmându-i zbaterea, întâmpinau totdeauna mari neajunsuri din partea 
zgomotelor. Dar Cae și Ducu, buni cunoscători ai acestor taine, lucrară fără 
greşeală. 

Se uniră cu toţii şi porniră mai departe folosind cu grijă, tufele sau 
iarba. După un ceas de trudă, cercul de străji din jurul taberei căzuse. Apoi 
se auzi un țipăt de bufniță. De pe dealul din apropiere răspunse unul 
asemănător. Noaptea, trecută mult dincolo de jumătatea ei, își astâmpăra 
zăpuşeala. O mie de oșteni înconjurau tabăra târându-se prin iarbă. Dar, ca 


de obicei, unde sunt mari aglomerări de oameni, se întâmplă ca unii să nu 
aibă somn. Acesta era necazul de care se temeau mai mult conducătorii 
românilor. Al doilea necaz putea să vină din partea cailor ce se dovedesc 
neliniştiți simțind primejdia. Îndrăzneţii tineri conduși de cei cinci 
comandanţi, ajunseră doar la douăzeci-treizeci de paşi când vânzoleala 
cailor cunoscu opintire mare, iar strigătele de spaimă sparseră tăcerea 
nopţii. Comenzi scurte, lipsite de obișnuita fereală îi aruncară pe români 
asupra taberei. Luaţi din somn, turcii puneau stavilă slabă. Răcnetele de 
moarte umplură vâlceaua. Cae, Chirilă, Ducu și Costache ajunseră lângă 
cortul comandatului în același timp. Străjile cortului se aflau undeva în 
învălmăşeală. Mahmud-pașa, un bărbat voinic ce nu împlinise patruzeci de 
ani, pe jumătate dezbrăcat, prinse iataganul. Cuţitul lui Cae aruncat cu 
meșteșug doar de la cinci paşi îi străpunse braţul. Din culcușul 
comandantului o tânără femeie privea cu groază. 

Era o bulgăroaică pescuită cu forța celor puternici. 

—Fugi! strigă Costache în bulgăreasca lui stâlcită. 

Fata nu aşteptă să i se spună de două ori şi porni aproa pe despuiată, 
ferindu-se de grupurile încăierate, până când ajunse pe o coastă împădurită 
a dealului. Acolo îşi adună puterile zăbovind lângă un copac uriaș, apoi o 
rupse la fugă şi multă vreme fu urmărită de strigăte de moarte. 

În timp ce tânăra fată se pierdea după dealuri, turcii care nu apucară să 
scape din cercul de fier al atacatorilor simţiră uşurare. Românii se retrăgeau 
grupaţi strâns, folosind firul pârâului. Despre o urmărire din partea celor din 
tabăra adversă nici nu putea fi vorba. Turcii nu-şi reveniseră, iar cei mai 
lucizi dintre ei nu bănuiau că fuse seră atacați doar de o mână de oșteni. 
Peste un ceas, nouă sute şi ceva de români goneau spre ţară parcă mânaţi de 
furtună. Caii celor ce lipseau dintre ei alergau alături, fără stăpâni. În tabăra 
turcească numărătorile se făcură abia la ziuă. Două mii cinci sute de morţi 
şi răniți arătau trecerea românilor pe acolo. Mahmud-Pașa călărea între 
Ducu şi Caravană. Fruntea lui căzută spre piept se ridica rar spre Chirilă, 
care purta marele steag verde al Imperiului Otoman. Fusese o luptă sau un 
vis rău? 

În ziua de 5 august se întâmplară la Bucureşti două evenimente mari. 
Locuitorii Capitalei îi primiră în zori cu urale pe cei șase sute de viteji ce 
spărseseră prin vicleșug, oastea dușmană departe de granița Ţării 
Româneşti. Apoi, la puţină vreme după prânz, fură anunţaţi soli ai turcilor. 
Mihai-vodă îi trimise în calea lor pe Cae Indru și Preda Buzescu, dimpreună 


cu o sută de oșteni. Mustafa și Khidr, însoţiţi de cincizeci de spahii frumoși 
ca zeii pe caii lor harnici, fură salutaţi de gărzile româneşti la o poştă de 
Capitală. Cae făcu prezentările de rigoare zâmbind curte nitor. Mustafa și 
Khidr, ce aflaseră în drumul lor despre marele dezastru în care căzuse 
oștirea lui Mahmud-paşa, zâmbiră la fel, ca și când n-ar fi ştiut nimic. 

* 

Domnul Ţării Românești primi solii în marea sală a tronului. Curtenii 
îmbrăcaţi strălucitor se rânduiră frumos lângă pereţi făcând culoar viu. 
Khidr, mărunţel, rotofei, cu faţa aplecată spre veselie și ochii râzători, părea 
un prieten al casei venit în ospeţie. Mișcările lui degajate nu arătau nimic 
din obişnuita rigiditate a solului unei mari puteri. Mustafa, cu faţa 
prelungită, blândă, arăta mai degrabă a schivnic depărtat cu firea de 
patimile omenești, decât a sol al Porții Otomane. Se ploconiră adânc în faţa 
lui Mihai-vodă, lucru de mirare la solii turcilor ce-și arătau de obicei 
aroganţa înaintea conducătorilor popoarelor mici. 

—Măria-ta! grăi Khidr într-o bună românească. Aducem la voi pacea 
marelui sultan. 

—Și prietenia marelui vizir Ibrahim, îl completă Mustafa. 

—Frumoase cuvinte! zâmbi vodă. Dar vă lipseşte întărirea lor. Nu văd 
la voi marele steag de pace. 

—Doamne! râse Khidr. Oare dragostea dintre popoare stă în semnul 
lucrurilor sau în inimi? 

— În inimi, aprobă vodă. Însă cuvintele de dragoste fără dovezi sunt ca 
păsările fără aripi. 

— Adevărat, măria-ta! se înclină inteligentul Khidr. Vor veni și aripile 
cât de curând. Tratativele noastre sper să aducă steagul de pace atât de 
râvnit la Bucureşti. 

—Și la Constantinopol, completă Mihai-vodă. 

—Fără îndoială, măria-ta! recunoscu Khidr. Și Constan ti nopolul 
doreşte pacea iar azi, știindu-vă slabi şi neajutoraţi, aruncă el o nadă, 
mărinimia Porții Otomane se arată prin solii trimişi la București. lată deci și 
unele dovezi de dragoste acum când puterea voastră a scăzut cu totul. 

Domnul Țării Româneşti simţi cursa vicleană ce căuta a afla puterea 
oștilor sale, astfel că răspunsul chibzuit nu dezvălui nimic dibaciului sol. 

— Totdeauna am fost o putere mică față de Imperiul Turcesc, zise 
continuând să zâmbească. 


—Dar niciodată atât de slabi ca acum, interveni Mustafa încercând să 
forţeze răspunsul direct la întrebarea iscusită a lui Khidr. 

—Ah! râse vodă. Credeam că-mi veți vorbi despre Impe riul Otoman, 
care trece azi printr-o perioadă de refa cere. Prietenul meu Ibrahim e un 
bărbat înţelept. El ştie că azi pacea îi aduce numai foloase. 

—Şi vouă, completă Khidr, ascunzându-și nemulțumirea. 

— Adevărat! La vreme de pace se făuresc bunuri. 

Cu aceste vorbe ale domnului Țării Românești, ceremonia primirii 
solilor luă sfârşit. Dar vodă ştia că greutăţile vor începe abia peste un ceas, 
când vor începe tratativele. Cei doi soli se dovedeau peste măsură de 
vicleni. Era pentru prima dată când turcii foloseau la Bucureşti viclenia în 
locul aroganţei. Marele vizir Ibrahim îndruma politica imperiului pe un 
drum nou și solid. 

Solii împărţiră daruri de seamă. Vodă primi o sabie frumoasă de Toledo 
cu mânerul bătut în nestemate. Valide, mama sultanului, îi trimetea lui 
Pătrașcu, tânărul fiu al lui Mihai, o minunată cingătoare cu cataramele de 
aur, un caftan împodobit cu mărgăritare şi un cal alb căruia nu-i lipseau 
gătelile scumpe. 

Khidr şi Mustafa, amestecați printre curteni, îl căutară pe Cae Indru, 
curioşi a-l cunoaște pe omul a cărui faimă se dovedea mai mare la 
Constantinopol decât la Bucureşti. Chirilă, Costache, Cae și Ducu şezură de 
taină cu ei multă vreme. 

În timp ce la Bucureşti masa tratativelor își aştepta oas petii, Niţă 
Praştie şi cei patru sute de viteji se împreunară cu alți o mie de oşteni aduși 
de Manta și se răspân diră în pază pe Dunăre. Dar oastea fostului paşă Mah 
mud, atât de crunt lovită la vreme de noapte, cobora spre Daud să-și refacă 
puterile. Astfel ameninţarea turcilor căzu cu totul. 

În jurul mesei luară loc Indru, Preda Buzescu, Leca, Costache și 
Calomfirescu. Domnul "Ţării Românești nu se arătă acolo, ceea ce-i 
descumpăni pe cei doi soli. Prin lipsa lui de la tratative, Mihai-vodă le arăta 
limpede că impunea o linie nouă privitoare la nivelul discuţiilor. El era 
domnul ţării, iar ei doar trimișii sultanului. Niciodată nu se mai întâmplase 
una ca asta. Conducătorii popoarelor mici şedeau la discuţii chiar cu cei mai 
mărunți demnitari ai turcilor, în fața cărora se aplecau de multe ori cu 
umilință. Să fie oare azi atât de puternic Mihai-vodă? Sau era doar un act de 
bravadă vicleană? 


—Efendi! deschise discuţiile Mustafa. Andrei Báthory, suzeranul 
vostru, cere firman de recunoaștere din partea noastră. El se obligă să ne 
plătească tribut ca stăpân al Transilvaniei, Moldovei și Ţării Româneşti. Așa 
stând lucrurile, el nu-l mai socoteşte domn al ţării pe Mihai-vodă. 

—Dar asta o face din Alba-Iulia, nu din Bucureşti, răspunse Preda 
Buzescu tăios. Vorbele acelui prinț fluşturatic ar avea greutate dacă ar fi 
stăpân de fapt peste Ţara Românească. 

—Va fi, zâmbi Khidr. Va fi dacă primeşte firman. 

—Credeţi atât de mult în puterea acelui firman, efendi Khidr? 
interveni Cae. 

—Credem. El înseamnă încuviințarea noastră să pornească spre 
Dunăre şi nu văd cu ce oști l-aţi putea opri. 

—Cu cele turcești, râse Cae. Andrei va coborî însoțit de poloni. V-ar 
conveni oare o graniță polonă pe Dunăre? V-ar conveni oare să știți pe 
Dunăre o oaste polonă de cincizeci de mii de viteji sub comanda 
înţeleptului hatman Zamoyski? Cine l-ar putea opri pe Zamoyski să intre în 
Balcani? 

— Facem scrisori de garanţie, se amestecă Mustafa înciudat. 

—Cei puternici n-au respectat niciodată astfel de scrisori. 

—Dar şi noi suntem puternici, zâmbi Khidr. 

—Fără îndoială! se amestecă rotofeiul Costache. Însă tare-mi vine să 
cred că Porții Otomane nu i-ar conveni să șadă veşnic pe picior de război. 

—Vecinătatea unui popor mic nu vă ridică necazuri mari, întări Cae. 

—Ne-am gândit și la asta, zise cu finețe Mustafa. Ne-am gândit să vă 
dăm vouă steagul de pace, dar care ar fi câştigul? Îi puteţi voi opri pe 
Bâthory şi pe Zamoyski să coboare la Dunăre? Îi puteţi voi opri acum când 
întreaga voastră oştire se ridică doar la şase mii de oameni? 

— Atunci, care ar fi calea cea bună? ocoli Indru răspunsul la care se 
aşteptau cei doi. 

—Să-i dăm firman principelui, forță nota discuţiilor înțeleptul 
Mustafa. El şi polonii ne vor da scrisori de garanţie. Acestea fac oricum mai 
mult decât asigurările voastre că-i veți opri din drum. 

—Dar n-am dat nici un fel de asigurări, interveni Costache. 

—Cu atât mai rău, se posomort Khidr. 

—Rău pentru cine? întrebă Costache candid. 

—Păi se înţelege că pentru voi. 


—Numai la prima vedere, zâmbi Cae. Poarta Oto mană încearcă să 
vândă pielea ursului din pădure, vorba proverbului românesc. Sunt cinci ani 
de când turcii nu mai au putere în Ţara Românească. lar dacă nu au această 
putere, despre ce discută aici solii acestora? Să înțelegem din vorbele lor 
amenințări după ce au rostit dorinţa lor de pace? Efendi, daţi acel firman lui 
Andrei Bâthory! 

—Ah! sări Khidr. Domnia-ta poţi lua asemenea hotărâre? 

—Pot. Sunt nepotul domnului Ţării Românești, deci primul om al său 
la masa tratativelor. Dar să nu uitaţi că Praga și Viena nu vor privi cu ochi 
buni pasul vostru. Și de asemenea să nu uitaţi că Mihai-vodă, în fruntea 
celor o sută de mii de oșteni ai lui Rudolf al doilea, poate pârjoli chiar 
Constantinopolul. 

Auzind asemenea vorbe, Mustafa şi Khidr, ciuliră urechile. Oare asta 
să se fi discutat la tratativele de la Praga? Mihai-vodă în fruntea oștirilor 
împăratului ar fi însemnat un pericol însutit mai mare decât hatmanul 
Zamoyski. Apoi, polonii nu erau atât de puternici încât să ţină oști la graniţa 
de pe Dunăre. Şi, de fapt, ar fi fost puţin probabil să coboare spre sud. Iar 
pe unele zvonuri nu se putea pune temei. Cei doi nu regretară că schimbară 
nota discuţiei, fiindcă aflaseră lucruri însemnate, dar nici nu puteau forţa 
prea mult, fără a produce o ruptură a tratativelor, neprielnică Porții 
Otomane. 

—Vorbele noastre nu au pornit ca ameninţări, grăi Khidr cu un ton 
blajin. La tratativele cu voi încercăm să găsim calea cea mai bună atât 
pentru imperiu cât şi pentru Mihai-vodă, atât de iubit în fața marelui vizir. 
Din păcate, ne aflăm în încurcătură. Curtea de la Bucureşti nici nu oferă, 
nici nu cere. 

Erau singurele vorbe de sinceritate ale solului, iar Cae simţi acest 
lucru. 

—Se pare că abia acum intrăm pe făgașul bun al tratativelor, zâmbi el. 

—Spre folosul celor două părţi, observă Mustafa. Ne miră faptul că nu 
aţi cerut până acum steagul de pace. 

—Pe noi ne miră că nu l-aţi adus fără să-l cerem. Acum, Imperiul 
Otoman nu are de ales și vom dovedi acest lucru. Sunt cinci ani de când noi 
nu am mai coborât la sud de Dunăre decât pentru a ne apăra graniţele şi nu 
le-am apărat rău. lată deci că au fost cinci ani de linişte pentru voi. Câtă 
vreme Mihai-vodă va fi stăpân în Ţara Românească, pe Dunăre nu se vor 
aşeza puteri străine. 


—Dar azi sunteţi slabi, observă Khidr. 

—Şi cine vă opreşte să întăriți puterea lui vodă? Ar fi destul să ne 
acordaţi steagul de pace şi cincizeci de mii de ţechini de aur. 

Mustafa și Khidr se priviră uluiţi. Niciodată imperiul nu acordase 
ajutoare popoarelor mărunte. Niciodată popoarele mici nu îndrăzniseră să 
ceară. Omul lui Mihai-vodă poate că nu era în toate minţile. 

—La ce v-ar folosi? întrebă precaut Mustafa. 

—La ridicare de oști mari, care să pună stavilă unei viitoare mișcări a 
lui Andrei și Zamoyski spre Dunăre. lar noi garantăm cu scrisori să nu 
atacăm Constantinopolul. 

Din nou cei doi ciuliră urechile. Cae nu pomenise nimic despre 
garantarea Balcanilor. Era limpede că la Praga se discutase eliberarea 
Balcanilor. 

—E rândul vostru să vindeţi pielea ursului din pădure, zâmbi Khidr. 
Nu uitaţi că sunteți un popor prea mic pentru a garanta capitala unui 
imperiu! 

—Noi suntem mici, dar duşmanii voştri sunt puternici, spuse evaziv 
Cae. Oștile lor conduse de Mihai-vodă ar pune în mare primejdie Poarta 
Otomană. lată că voi nu ne-aţi oferit până acum decât ameninţări, în vreme 
ce alte popoare ne acordă sprijin de seamă. Dacă nu vă grăbiţi, vom fi în 
situaţia să nu avem de ales. 

—Ne trebuie răgaz de chibzuială, grăi Mustafa. Răspunsul nostru va 
veni curând. 

* 

În ziua de 25 august, marele vizir Ibrahim îi primi în palatul sau pe 
Mustafa și Khidr. Cei doi soli ce negociaseră la București şi la Alba-lulia 
arătau zdrobiţi de oboseala drumului lung. 

—Ai găsit adevărul, Mustafa? întrebă Ibrahim privindu-l adânc. 

—L-am găsit, strălucitorule! zâmbi acesta. Truda noastră nu s-a 
dovedit zadarnică. 

— Înseamnă că ştii cui trebuie să-i dăm steagul. 

—Știu, strălucitorule! Lui Mihai-vodă. Ameninţare polonă nu va fi la 
Dunăre câtă vreme îl sprijini pe domnul Ţării Româneşti. Acum el e 
disperat. La disperare, ar putea fi un simplu general al împăratului Rudolf. 
Cu un astfel de general, Rudolf s-ar încumeta asupra Balcanilor. Să-l 
sprijinim pe Mihai acum la vreme de grea cumpănă pentru el, iar din 
duşman îl vom face prieten. Din păcate, la București nu am aflat nimic 


despre puterea oştilor sale. Oamenii lui vodă s-au arătat la fel de vicleni ca 
și conducătorul. Însă ghearele lui Mihai sunt mai ascuţite decât oricând. 
Oastea lui Mahmud-paşa a trecut pe sub topoarele valahilor cu mult înainte 
de a se apropia de Dunăre. Comandanții gamizoanelor de sub Dunăre nu 
cred să fi trecut pe sub nasul lor vreo oaste valahă. Nimeni nu-și poate 
ascunde oștile într-un astfel de drum lung. Și totuşi armata lui Mahmud- 
paşa a suferit o înfrângere groaznică. lenicerii lui Mahmud, cu care am stat 
de vorbă, cred că cei ce i-au atacat la vreme de noapte nu erau mai puţini 
decât ei. Cum a putut oare Mihai-vodă să aducă sub poalele Balcanilor o 
astfel de armată? 

— Mahmud, ce spune? 

— Mahmud a dispărut dimpreună cu steagul nostru cel verde. Iată dar, 
strălucitorule, că domnul Ţării Româ neşti nu se lasă călcat de oști chiar 
acum când pare căzut la pământ. 

—Au pomenit valahii ceva despre luptele cu Mahmud? 

—Nici o vorbă, strălucitorule! În Balcani lumea se minunează și nu 
crede să fi fost război. Totuşi două mii cinci sute de morţi și răniți stau 
mărturie. 

— Mda! murmură Ibrahim. Asta e tot? 

—Nu, strălucitorule! interveni Khidr. Iscoadele noastre din Țara 
Românească au auzit unele zvonuri. Se zice că Mihai-vodă ar pregăti oști în 
Munţii Bucegi. Din păcate, nu se poate pătrunde acolo. Cei care au încercat 
nu s-au mai întors. Totuşi, alimente şi arme trec mereu pe drumurile către 
munţi. Și tot de la iscoade am aflat că Mihai-vodă are gânduri să ocupe 
Transilvania cu puterea armelor. 

La auzul acelei veşti, marele vizir sări în picioare uimit. Pe faţă i se 
citea bucuria, dar şi îndoiala. 

„Dacă Mihai-vodă porneşte spre nord cu puterea oștilor, înseamnă că 
nu e atât de slab pe cât l-am crezut, gândi el. lar de va izbândi în 
Transilvania, toate temerile noastre asupra lui Zamoyski se spulberă.” 

Apoi se întoarse către cei doi soli. 

—O Transilvanie sub Mihai-vodă ar fi rău, sau bine? 

— Bine, strălucitorule! râse Mustafa. Dacă valahul atacă Transilvania, 
va face pace la Dunăre. lar ofertele lui Rudolf nu vor mai însemna nimic 
pentru vodă. Cât despre Zamoyski, numai Mihai-vodă poate să-i taie 
castana. Numai de ar fi adevărat. 

—Trimitem alte iscoade în Ţara Românească, hotărî Ibrahim. 


* 


La 2 septembrie, Mihai-vodă primi steag de pace din partea Imperiului 
Otoman. Și lucru nemaiauzit, un ajutor de zece mii de ţechini. În scrisoarea 
lui Ibrahim se făceau aluzii de încurajare pentru ocuparea Transilvaniei şi 
asigu rări că Țara Românească nu va suferi atacuri din parte tătarilor câtă 
vreme va lipsi vodă din București. 

Începutul de toamnă se arăta frumos. Primii negustori turci intrară în 
Câmpia Bărăganului să cumpere grâne, vite, oi, miere și lână. Fusese un an 
bun. Carele încărcate cu vârf se mișcau spre Dunăre ca nişte rațe sătule. 
Perioada jafului fusese înlocuită cu cea a negoțului. Satele frumoase, 
ridicate peste cele pustiite cândva, străluceau printre flori și livezi. 
Gospodarii ospitalieri îi cinsteau pe negustorii aflaţi în trecere. Se apropia 
perioada tulburelului şi a nunţilor. A pomenilor şi parastaselor uitate peste 
an. A serilor de clacă. Prilej de vânzoleală a tinerilor, sau de taclale a celor 
vârstnici. Erau atâtea prilejuri de petrecere la români încât gospodarii, ce-și 
îndreptau speranţele asupra vinului până către postul Pașilor, se luau cu 
mâinile de păr înainte de Bobotează. Apoi, căindu-se de nesocotinţă, 
porneau după vinuri spre nord, către podgoriile mari. 

La 5 octombrie Bucureștii se afla în mare fierbere. Curtenii lui Mihai- 
vodă anunțaseră cu două săptămâni înainte marele bal din palatul domnesc. 
Rădvane frumoase purtate de cai focoșşi treceau fără întrerupere prin fața 
străjilor zâmbitoare. Căldura de la începutul lui octombrie nu mira pe 
nimeni în Câmpia Bărăganului. Ea ținea de obicei până către sfârșitul lunii. 
Încă nu căzuse bruma, iar gospodarii Capitalei puneau la murat gogoşari, 
gogonele cât pumnul, fragede ca sânul fetelor, castraveți mici spinoşi la 
capete, varză, a cărei zeamă căpăta în postul Crăciunului tărie de vin, ardei 
umpluţi cu varză ce se dovedeau peste iarnă mai buni ca ambrozia, sau 
ascundeau în fân vestitele noastre mere roșşioare ori crețești, care ţineau 
până prin martie. În poduri se așezau ciorchini de struguri ceruiţi la capete, 
prune și mere uscate aduse de pe la dealuri. În cămări sau pe policioare, 
gutui mari cât căpăţâna de varză roşie, al căror miros te ducea cu gândul 
spre dulce binecuvântare. 

Lumânările multe prin sălile palatului domnesc, făcliile așezate prin 
colţuri de curte aduceau în seara aceea o atmosferă de sărbătoare. Mihai- 
vodă lepădase straiele din catifea, pentru minunatul port românesc de la Jiu. 
Cămașa, frumos lucrată în arnici negru pe la poale şi pe la pumnași, era un 
dar al mamei sale Tudora. Zeghea și ițarii o frumoasă atenţie a soției. 
Opincile din piele de porc, meşterite de dibaciul Ducu, un semn de 
prietenie. 

Invitaţiile numeroase trecuseră chiar în Transilvania, de unde 
coborâseră în goană mare frumoase trăsuri înconjurate de tineri călăreți. Din 
rădvanele trase cu măiestrie la scară coborau jupâniţe îmbrăcate în mătăsuri 
scumpe, cu bijuterii ce luau privirile, sau în dragul port românesc ale cărui 
lucrături de mână întreceau strălucirea mătăsurilor. Munteni falnici, spătoşi, 
se încrucișau cu olteni îndrăzneţi și iuți de la Jiu și Olt. Bucureştenii 
aplecaţi spre eleganța modei Apusului se întreţineau cu tineri focoşi de prin 
părţile Vrancei şi Buzăului. Curteni bătrâni în intrigi și cuvinte cu tâlc, 
făceau ochii mari de sinceră uimire în faţa atâtor frumuseți adunate acolo. 
Crai înrăiți în sfântă şi omenească desfrânare nu se puteau hotărî unde să-și 
arunce năzile. Viteji luptători de la Șerpăteşti, Putinei, Hârşova, Giurgiu, 
Rusciuk, Silistra sau Călugăreni, se simțeau pierduţi între sutele de fete, una 
mai frumoasă ca alta, care-i priveau doar în treacăt cu sfiiciunea de veacuri 


a sexului slab, însă cu precizia unui cântar fără sminteală. Mari boieri 
aplecaţi spre demnitate şi dulce trufie își uitaseră aerele undeva pe la uși, 
amintindu-și cu regret că nu mai sunt tineri. Unchiaşi uitaţi de păcatele 
lumești se înviorau din senin, se lepădau de junghiurile trecătoare, dornici a 
se prinde la dans. Bărbaţi credincioși, chibzuiţi la purtare, se fofilau de 
lângă neveste parcă înţepaţi de streche, dornici să privească măcar o clipă în 
decolteurile ademenitoare. Preoți adânciţi în pioase gânduri sfinte se 
înfiorau cu privirile lacome, promițându-și a-și spăla păcatele gândului cu 
lungi rugăciuni. Jupânese trecute de anii ispitelor se îmbujorau privindu-i pe 
tineri. 

Hangiul Cristache Mutu, a cărui gușă se legăna ca o tobă umplută, 
fusese tocmit pentru o noapte a priveghea buna rânduială a bucatelor și 
vestitelor vinuri româneşti. Apucat de obișnuita lui limbariţă, lăuda fiecare 
soi în parte cu atâta dulce convingere, încât nici invitații aplecaţi spre cele 
cucernice, sau spre crunte şi vechi vătămări ale pântecului, nu se opriră la 
mâncărurile ușoare sau la prima cană cu vin. 

Cei mai de seamă boieri ai Țării Româneşti se întâlniră acolo cu ceva 
cărturari din Transilvania, cu nobili unguri ca bătrâna contesă de Szatmári, 
contele Francisc Teke și tânăra Alberta Teke, cu sârbi și bulgari și chiar 
dregători turci trecători prin ţară. Nu lipsiră de la bal câţiva invitaţi mai 
aparte, ce nu erau obişnuiţi ai casei domneşti, cum era cazul Didinei 
Tufănel, sau al marilor negustori Isaia și Calapăr. 

Vestiţii viorişti şi ţambalagii Cotae, Guşă Dulce, Zamfir, Buzău, 
dimpreună cu marele gurist Dodu și alţi ortaci la fel de buni, însă mai puţin 
cunoscuţi, porniră încuviințarea să-și strunească cele unelte de cântat. Sârba 
de la Breaza deschise balul. Vodă se prinse în joc, spre bucuria invitaţilor. 
Chirilă Zece Cuţite prinse umerii Albertei, iar tânăra îi şopti cu spaimă: 

—Dar nu cunosc dansul acesta. 

— ÎI înveţi, zâmbi Chirilă. Melodiile dansurilor românești sunt atât de 
sprintene şi tactul atât de îmbietor încât picioarele şi corpul se supun fără 
greşeală. 

Ieremia Băicoianu intră alături de Didina. Îmbrăcată cu lucruri de 
împrumut, unele prea largi, altele prea strâmte, fata încerca un sentiment de 
adâncă umilinţă, dar când văzu faţa radioasă a clucerului, când îi citi în 
lumina ochilor, se prinse în joc şi uită de starea sa jalnică. 

—Cine sunt acei tineri frumoși? întrebă contesa de Szatmári, 
întorcându-se către Cae Indru. 


—Care, doamnă? Aici sunt atâtea perechi frumoase... 

—Bărbatul înalt și bruneta aceea focoasă. 

—Da, da, acum îi văd. Tânărul domn e clucerul Ieremia Băicoianu, 
fiul marelui boier Vintilă. 

—Şi fata? 

—E fiica unui lingurar. 

—Fiica unui ce? 

—A unuia care face linguri. Mihai-vodă le va fi naş. 

—Ei, la dracu! Ştii că boierii valahi sunt isteţi? Ei se pricep a-și 
primeni sângele. 

Tinerii de prin părțile Buzăului porniră Sârba Popilor. Cei aflaţi pe 
margini îi însoţiră cu tactul palmelor. Apoi intrară gorjenii cu vestitul Căluș 
românesc, atât de drag lui vodă. Făloși ca împărații, iuți ca scânteile, aprigi 
ca în luptă, mari în chiote ca niște scăpațţi, tinerii olteni amuţiră asistenţa. 
Sub picioarele lor sprintene, tari ca fierul, sub bâtele lor de lemn de corn, 
dalele de marmură ale palatului domnesc păreau gata a se desface în mii de 
bucăţi. 

Bătrâna contesă de Szatmári încremenise. Niciodată nu văzuse un dans 
atât de grăitor, de energic, de sprinten. Dansatorii păreau un singur trup. 
Trupul ritmului. 

—Jesus Maria! murmură când se sfârși dansul. Dragă domnule Teke, 
ştii ce-mi trece prin minte? Cred că dansurile arată vigoarea unui popor. 
Văzând Căluşul, mă dumiresc abia acuma cum a fost cu putință ca 
șaptesprezece mii de valahi să învingă la Călugăreni o sută optzeci de mii 
de turci. 

Pierduţi pe aleile imensului parc de castani, Ieremia şi Didina păşeau 
sfioşi unul lângă altul. Se cunoscuseră cu câteva luni în urmă în piaţă la 
Zece Mese. Văzând-o atât de fermecătoare în hainele ponosite, clucerul mai 
curajos decât acum, încercase a-i fura un sărut. Palma fetei căzu atât de grea 
încât leremia Băicoianu, cel ce luptase la Călugăreni ca un leu, cel căruia 
sângele dușmanilor sau al său îi acoperea rănile multe, cel ce se aruncase 
după un steag turcesc înfruntând moartea, o privise uluit. Acum păşeau unul 
lângă altul şi nu ştiau ce să-și spună. Îşi făuri seră atâtea planuri ale 
vorbelor, dar toate păreau acum nelalocul lor. Se mai întâlniseră de două ori 
şi de fiecare dată doar ochii lor vorbiseră. 

Didina Tufănel, tânăra de a cărei gură se temea o mahala întreagă, 
tânăra care îi rupsese cândva o ureche jupânului Panaiotis, negustorul de 


covoare din Uliţa Mare ce se legase de ea cu gânduri păcătoase, călca 
temătoare şi sfioasă lângă frumosul clucer. La cea de a doua întâlnire, 
Ieremia îi pomenise ceva despre căsătorie, dar atât de încruntat încât numai 
inima ei pricepuse. Acum Ieremia își propusese a fi mai curajos, însă amâna 
cuvintele, gândindu-se că-i va vorbi despre dragostea lor la prima răspântie 
a parcului. Însă răspântiile treceau una după alta. Ajunseră lângă zidul 
împrejmuitor. Apoi o luară îndărăt, iar tânărul observă cu spaimă că se 
apropie marginea parcului dinspre curte. Dacă ea ar fi fost fiică de boier, 
lucrurile ar fi decurs destul de simplu, dar cum ea se arăta mândră în sărăcia 
ei, se temea să nu o supere din te miri ce greșeală. Îi prinse mâna. Degetele 
ei tremurară uşor ca aripile puiului de vrabie căzut din cuib. 

—Nu ne potrivim, spuse ea strângându-i mâna cu toate puterile. 
Domnia-ta ești boier. Noi suntem atât de săraci încât abia am găsit cu 
împrumut straiele de pe mine. E drept că am învăţat să scriu şi să citesc. 
Pentru asta i-am slujit părintelui Gherasim un an întreg. Însă cu jupâniţele 
nu știu să mă port. Iar ţiitoare... să nu-ţi închipui că... Apoi nici nu ştiu dacă 
te plac... chiar dacă puţin... 

Ieremia zâmbi în întuneric. Strânsoarea degetelor şi chiar prezenţa ei 
acolo îi contrazicea vorbele. Un gând viclean îi veni în minte. 

— Atunci, spuse el cu prefăcut oftat, nu mai am nici o speranţă. Te-aş 
ruga însă frumos cu multă umilință să mă lași a-ți săruta ochii în semn de 
rămas bun. 

Degetele ei slăbiră strânsoarea brusc. Inima parcă înce tase a bate şi o 
cuprinse un fior de frig. leremia se aplecă spre ea, dar nu-i căută ochii, ci 
gura. Buzele ei așteptară tremurând, ca ale copiilor gata să plângă. Apoi, 
timpul încremeni pentru ei. Braţele ei se înălţară spre gât cu timide opriri. 
Ale lui, sprintene, pline de nerăbdare şi puternice, îi cuprinseră mijlocul. 
Șoaptele dintre sărutări împliniră frazele lungi ce nu-și mai aveau cătare. 

— Mergem chiar acum la vodă! hotărî el. M-am rugat de el să ne fie 
naș. 

Ea aprobă printr-un semn de supunere. 

Tufănel-tatăl, îmbufnat peste măsură că nu primise invitaţie la balul 
din palatul domnesc şi bucuros peste măsură că scăpase de un asemenea 
chin ce l-ar fi băgat în mormânt înainte de a păși prin poarta palatului unde 
se aflau toate mărimile ţării, se cinstea cu niște secărică adusă de cumătrul 
Zavaidoc. Acesta întrecuse măsura băuturii şi-i tot spunea ceva la ureche, 
dar bătrânul Tufănel nu înţelegea o iotă, fiind ocupat cu gândurile sale. 


„Dacă leremia vine să mi-o ceară pe Didina... adică nu... alde tat-su... 
că el e mai... şi eu doar la început îi zic: 

«Cuscre, n-o dau. N-o dau că... N-o dau că n-am eu chef.» Asta e! Să 
dea boala dacă nu-i zic taman așa! Ce dacă e boier mare? Să ştie și boierii.” 

—la mai taci dracului, bă Zavaidoc! Să ştie şi boierii că noi ăștia 
oropsiți avem și noi asta... cum dracu-i zice? La urmă, când cădem la 
învoială... adică nu. Să mă pupe ei întâi. 

—Ce naiba bombăni acolo? se interesă doamna Tufănel, trezită din 
gândurile ei ce umblau pe la curtea domnească. 

—E, te, tee! Pă toate vrei să le știi, o repezi bătrânul. Dacă vin 
cuscrii... 

— Totul e să pui o vorbă bună pe lângă boier, stărui Zavaidoc. Dacă 
vrea el, mă poate băga la curăţenia orașului. Îi zici? 

—Ce să-i zic? 

—De măturoi... 

— Care măturoi? se încruntă Tufănel. 

—Cum care măturoi? grăi Zavaidoc. Nici n-ai ajunseară între boieri și 
o faci pă al dracului. Că numa boierii, când le ceri, n-aude nimic. E surzi şi 
tace. 

În vreme ce dansurile româneşti ridicau parcă palatul în slăvi, în vreme 
ce tinerii invitați începură a se privi cu mai puţină sfială, iar jupânesele și 
bătrânii boieri chibzuiau la viitoare şi apropiate nunţi ale fiilor și 
jupâniţelor, vodă părăsi marea sală a balului. O seamă de bărbaţi schimbară 
între ei semne tainice, apoi se mistuiră spre cămara de lucru a domnului 
Ţării Românești. Ochii lui Mihai-vodă străluceau ciudat. Vechea lui 
încruntare se schimbase într-un zâmbet frumos. 

—lată, prieteni, zise privindu-și boierii pe rând, asemenea bucurie n- 
am avut de mulți ani. Deschidem Sfat de taină fără să ne amenințe vreo 
primejdie. Ce am hotărât împreună acum câteva luni s-a dovedit 
înţelepciune. Ne-am păcălit dușmanii slobozind oștile și arătându-ne slabi. 
Am căpătat la tratative cu Casa de Austria aprobarea să luăm prin forţa 
armelor vechiul pământ românesc al Transilvaniei. Dibăcia solilor noștri ne- 
a adus marele steag de pace al Porții Otomane, și încurajarea marelui vizir 
Ibrahim, în vederea intrării noastre peste Carpaţi. Ne-am refăcut pe ascuns 
puterile armate, lăsând să se înțeleagă că suntem slabi. Avem azi 8400 de 
oșteni în Munţii Bucegi. Frumoşii noştri oșteni îmbrăcaţi unul ca altul în 
roşu au învăţat a mânui sabia, pistolul sau cuțitul la școala celor mai vestiți 


luptători ai neamului, Cae, Chirilă, Ducu, Preda Buzescu, Costache, 
Băicoianu şi Calomfirescu, la care se adaugă părintele Grasa. Armata 
Bucegilor înzestrată cu frumoși cai de rasă, lipsită de zale şi fierăraie fără 
rost, e cea mai sprintenă din partea de răsărit a Europei. Ea va hotărî 
victoria noastră în Transilvania. Udrea, Preda și Radu Buzescu, aceşti 
neobosiţi luptători ai neamului, au ridicat din îndemnul nostru oștile 
Mehedinţilor și Jiului. Numărul tinerilor oșteni din cele două tabere se 
ridică la 11000. Avem azi destulă oştire să intrăm în Balcani până la 
Constantinopol. Dar Balcanii nu sunt ai noştri. În Balcani nu-i pământ 
românesc, chiar dacă popoarele de acolo ne doresc. Noi de pământul 
neamului românesc ne îngrijim azi. Prin unirea românilor din Transilvania 
cu Ţara Românească, făurim o dorinţă a poporului nostru, veche de sute de 
ani şi ajungem o naţiune puternică. lar de acolo până la cucerirea Moldovei 
va fi un pas. Dar să nu vorbim azi despre Moldova. Numai timpul va vorbi. 
Acum a venit ceasul în care vă poruncesc şi vă rog să porniţi cu mine spre 
Transilvania. Către sfârșitul lunii vom da bătălie cu Andrei Bâthory, acel 
prinţ, acel cardinal, ce nu are alte scopuri decât de fală și se vrea conducător 
al popoarelor până la Dunăre. Nu va fi ușor să câştigăm această bătălie. 
Mulţi dintre noi poate nu vor mai ajunge să vadă victoria noastră. Spun 
victorie, fiindcă noi nu ne putem îngădui să pierdem o singură luptă. Azi, 
câştigarea unei bătălii nu se mai face numai pe câmpul de luptă. E un slab 
general cel care crede astfel. Ea se pregăteşte cu migală chiar înainte de 
pornirea oștilor. De vom face greșeli, în loc să cucerim Transilvania, Ţara 
Românească va intra în cruntă robie. Nici oștenii nu trebuie să știe încotro 
ne îndreptăm, ci să se dumirească la fiecare pas. Iscoadele principelui, ale 
turcilor, în care nu am încredere, ale moldovenilor şi polonilor stau la 
pândă. De vom uni Transilvania cu Ţara Românească, chiar dacă viețile 
noastre vor sta în grea cumpănă, urmașii vor fi mândri de noi și ne vor 
pomeni cu dragoste. Acum, aştept părerile voastre. 

—Măria-ta! grăi Aga Leca. Suntem destul de puternici pentru a nu ne 
mai feri de nimeni. Avem douăzeci şi şase de mii de oșteni înarmaţi până-n 
dinţi. Vom alerga spre Transilvania atât de iute, încât se va cutremura lumea 
în drumul nostru. Atâtea înjosiri am adunat de la Andrei Bâthory, că m-ar 
unge pe inimă dacă i-am porunci să părăsească principatul. 

—O vom face, râse Costache Caravană, însă nu acum. 

—Aşa e, Leca! încuviință domnul. Omul înţelept ştie să rabde până 
când îi vine lui bine. Îi vom da asemenea poruncă, să ne astâmpărăm 


inimile, dar nu azi. Mâine îi trimitem scrisoare lui Báthory şi-l înştiințăm că 
oştile noastre puţine se pregătesc a coborî în Balcani şi așteptăm cu multă 
supunere aprobarea sa. Lovitura noastră de căpetenie va fi surpriza. Când 
vom fi văzuţi în Transilvania, va fi prea târziu să se mai ridice oști mari 
împotriva noastră. E drept că Andrei are sub arme treizeci și trei de mii de 
oşteni. Că oastea ce o ducem peste el cuprinde doar douăzeci de mii, dar 
Ion Cristu ce se ascunde în castelul din Obreja sub numele de conte Hans 
Beckembauer, a tratat în secret cu secuii şi cu saşii de acolo. O mie de sași 
sunt gata să ni de alăture. Şase mii de secui așteaptă semnul nostru. La 
aceștia se vor adăuga patru mii de iobagi români cam slab înarmaţi, ce-i 
drept, însă de mare trebuinţă. lată deci că vom fi mai puţini doar cu două 
mii. Dacă Andrei află din vreme gândurile noastre, are timp a-și dubla 
numărul oștilor. Am putea întrece numărul lor, adăugându-i pe cei şase mii 
de tineri rămași sub arme din oastea mare. Chibzuiala ne opreşte de la 
asemenea greşeală. Armata aceasta de şase mii va rămâne în Bucureşti sub 
comanda vornicului Dumitru. O călcare din partea turcilor, tătarilor sau 
moldovenilor, în lipsa noastră, nu trebuie să găsească Țara Românească 
lipsită de apărare. Udreo! se întoarse domnul spre aprigul războinic. 

—Poruncă, măria-ta! 

—Pleci în zori să iei comanda armatei Mehedinţilor! Radule! 

—Poruncă, măria-ta! se înclină tânărul cărturar din familia Buzeştilor. 

—Pleci în zori să iei comanda armatei Jiului! Ridicaţi cele două armate 
prin Munţii Olteniei, până aproape de granița principatului! Aşteptaţi 
ascunși în păduri! La 21 octombrie veţi primi ștafete cu alte porunci. Leca! 

—Poruncă, doamne! 

—Baba Novac! 

— Aici, măria-ta! 

—Porniţi în zori și puneţi pe picior de plecare Armata Bucegilor! Totul 
să fie gata la semnul meu! Predo! 

—Poruncă, măria-ta! 

—Pleci în zori la Alba-Iulia și-i ceri cu multă supunere lui Andrei să 
aprobe intrarea noastră în Balcani! 

—De ce nu pornim chiar acum? întrebă înfierbântat de entuziasm 
Calomfirescu. 

În locul lui vodă răspunse Cae Indru: 

—Fiindcă turcii îşi risipesc oștile în vederea iernatului, cu cinci-şase 
zile înainte de Sfântul Dumitru. 


—Aşa e! aprobă vodă. Nimic nu trebuie să ne scape din vedere. E 
ceasul cel mai mare din viața poporului român. 

O oră mai târziu, domnul ării Româneşti reveni în sala balului și 
nimeni dintre invitați nu bănui că la doi paşi de jocuri și cântece se hotărâse 
viitorul neamului. 

Clucerul Ieremia Băicoianu, ușor îmbujorat, veni în faţa lui vodă 
ținând-o de mână pe tânăra lui iubită. 

—Măria-ta! grăi el şovăielnic. Aceasta e fata despre care am avut 
îndrăzneala a vă pomeni. 

Domnul făcu ochii mari a sinceră și neascunsă uimire. Auzise că ar fi 
frumoasă, dar tânăra din faţa lui întrecea toate închipuirile. Înaltă şi mlădie, 
aplecată mai mult spre clasicele forme lungi, cu tenul mat şi limpede ca apa 
de izvor, cu ochii albaştri adânci, cu buzele fragede ca ale copiilor alăptaţi, 
cu ținuta mândră ca a unei prințese, Didina tulbură privirile celor ce asistau 
la prezentarea ei. 

—la te uită! grăi vodă zâmbind. Clucerul a ştiut să-și aleagă mireasa. 
Ce spui, fină? 

—Doamne! se aplecă cu graţie înnăscută. Alegerea am făcut-o 
amândoi. 

—Aşa, aşa! râse domnul. Oricât ar fi de frumos şi de boier tânărul 
Băicoianu, fetele noastre nu-i cad în braţe ca oile. Cel puţin așa am înţeles 
din răspunsul tău şi mă bucură această mândrie. Am hotărât să vă fiu naş, 
dar după răspunsul de adineauri, te pomenești că nu mă vrei. Şi n-ar fi 
mirare. De fapt, mirii trebuie să-și aleagă nașul. 

—Măria-ta! răspunse cu îndrăzneală tânăra fecioară. Așa e obiceiul, 
dar în cazul de față, numai domnul ţării are dreptul să hotărască. 

—Miăi să fie! se minună Mihai-vodă de istețimea ei. Pari o curteancă 
înnăscută. Haide, sărută dreapta nașului şi să fie într-un ceas bun! 

„Dumnezeule! gândi bătrânul boier Băicoianu, tatăl clucerului. 
Nărodul de fi-miu ştie să aleagă. Rar am văzut atâta graţie şi frumuseţe la 
un loc. Îmbrăcată cum trebuie, va arăta ca o regină a jupâniţelor noastre.” 

— Te bucură gândul bogăției viitoare? întrebă vodă cu vicleană vorbă. 

—Nu, măria-ta! Mă nelinişteşte. Fericirea nu stă în cumpăna averii. 

— Adevărat! răspunse vodă. Dar o completează. 

—Uneori, zâmbi fata arătându-și dinții minunaţi, bogăţie de preţ a 
tinerilor din familia Tufănel. În vară, tatăl meu s-a întors de la Sulina cu opt 
galbeni. Vă închipuiți măria-ta, că în casa noastră galbenii se întâmplă ca 


merele în plop. Din ziua în care s-a întors cu galbenii, n-a mai avut linişte. 
Noaptea, proptea uşa cu pari groși. Altădată o lăsam descuiată. Dormea 
numai cu toporul, cuțitul, sapa, sabia, și două toroipane de lemn aşezate 
lângă el. În fiecare zi le găsea altă ascunzătoare. Toată spoitura casei era 
numai o săpătură. Într-o noapte s-a sculat numai broboane. Uitase unde îi 
pitise. În schimb, nea Ciripoi, care venise tot cu opt galbeni, s-a îmbătat 
într-o seară şi s-a întors acasă fără ei. Ori i-a pierdut, ori l-a ușurat careva. 
De două luni boleşte nea Ciripoi şi vorbeşte în dodii. 

* 

Nu mică fu surpriza părintelui Grasa, când se pomeni cu fălcosul 
alături. Măsuţa de răchită a părintelui, cărată de slujitori sub castanii de la 
marginea parcului domnesc, arăta aplecare spre cumpătarea sfântă. O 
singură cană de tămâios se odihnea cuminte pe blatul ei. Dar păcatele lumii 
nu stau niciodată la vedere, ci ascunse cu grijă. Sub masa atât de paşnică în 
cumpătarea ei, se deschidea drumul către iad, măturat frumos şi ademenitor. 
Două găleți cu năbădăiosul lichid, cărate din îndemnul păcatului de mâinile 
lui Cristache Mutu, abia îşi trăgeau sufletul. Una plină ochi, cealaltă într-o 
stare de plâns, fiindcă se golise aproape de tot. Paşnica ulcică lucrase 
temeinic asupra ei dovedind proverbul atât de cunoscut că: „Buturuga mică 
răstoamă carul mare.” Părintele Grasa, mai înțelept după fiecare cană, 
cugeta adânc asupra unei teze biblice. 

—Scuzaţi, domnule! se aplecă fălcosul încercând să dea mai multă 
putere picioarelor ce se porniseră a nu se mai supune corpului. Sunt trei 
ceasuri de când vă caut cu gura însetată de plăcerile păcatului și inima gata 
a primi vorbele voastre înțelepte. Sunt trei ceasuri de când marele meu 
suflet păcătos tânjeşte după adâncimea cugetărilor voastre. Vă mai amintiţi 
despre minunata noapte petrecută cu domnia-voastră la Privighetoarea de 
aur? Despre minu nata seară, când mi-aţi mărturisit ceva din viaţa voastră 
de duhovnic? 

Părintele Grasa clipi des pentru a-și limpezi vederile. Apoi grăi cu 
siguranța cam șubrezită de munca aspră a golitului găleţii: 

—A, fălcosul? Dumneata ești fălcosul care... 

—Chiar așa domnule! Am fălcile mari. Aceasta e o trăsătură 
caracteristică familiei noastre. Nu-mi amintesc să fi fost în stirpea noastră 
un singur bărbat lipsit de asemenea haruri. Despre femei nu mai spun. Au 
fost cazuri când femeile ne-au întrecut în mărimea și puterea fălcilor. 

—Nu înţeleg, rosti cu seninătate Grasa. 


— Aveţi răbdare domnule! Care au fost virtuțile cele mai de seamă ale 
stirpei voastre? 

lezuitul răspunse fără a se gândi mult: 

—Cumpătarea, femeile, vinul şi puterea pumnului. 

—Creștineşti virtuţi, grăi fălcosul. Ei bine, la noi virtutea cea mai de 
seamă a fost grija pentru mâncare. De sute de ani stirpea noastră aleargă 
după ea apucată. Rar s-a întâmplat ca femeile și bărbaţii noștri să facă 
mofturi sau alegere la bucate. Când eram prunc, îmi amintesc bine că 
ieşeam dimineaţa cu seniorul casei, adică ilustrul nostru părinte, cu doamna, 
mama noastră, și cu cei șaptesprezece frați de sânge. Totdeauna foamea se 
arată mai cumplită seara decât dimineaţa. leşeam deci în uliţă cu seniorii în 
frunte, iar acolo unde neghiobii nu găseau nimic bun de mestecat, noi aflam 
totdeauna. Tot ce nu era bine prins în piatră sau în zid trecea printre fălcile 
noastre. larbă, oase, petice, coji, adică ce nu era fier sau piatră, încăpea fără 
urmă între fălcile noastre. Iar dintre noi, Delphinul familiei, ce se nimerise o 
lady încă de la vârsta de trei ani, se arăta cea mai sprintenă. Dacă nimeream 
într-un lan de grâu, lăcustele păleau de rușine în faţa stirpei noastre. Iată, 
domnule, de ce la noi fălcile au căpătat asemenea proeminențe. Când am 
împlinit vârsta de cincisprezece ani, seniorul casei mi-a poruncit să plec în 
lume pentru a mări fala neamului meu. Nu mi-a dat nici arme, nici poveţe. 
Eram născut cu fălcile mari. Întâi am fost argat la un boier de prin partea 
locului. Făcând el nesocotinţa de a mă lăsa singur un ceas în cămară, m-am 
apucat creştineşte de ce era acolo şi, spre mândria stirpei, în binecuvântatul 
ceas am lăsat numai pereţii şi rafturile. Am ajuns la Viena, unde am fost 
slujitorul unui cavaler ce nu arăta prea înstărit. Nu i-am ronţăit calul dintr-o 
aplecare creştinească spre milă, mulţumindu-mă doar cu hamurile din piele. 
La vârsta majoratului m-am aciuat pe lângă un călugăr mai obidit decât 
mine. El mi-a deschis ochii spre cugetări înalte. El mi-a arătat versetul din 
Biblie unde scrie negru pe alb că păsările cerului nici nu ară nici nu 
seamănă, dar se îndestulează fiindcă le poartă cineva de grijă. „Cu atât mai 
vârtos, îmi spunea el, oamenii trebuie să creadă că cineva le poartă de 
grijă.” 

Sunt douăzeci de ani, domnule de când meditez asupra versetului și 
caut a vedea unde a greșit stirpea noastră. Fiindcă numai o greşeală ne-a 
abătut de la asemenea haruri. 

—Nimicnicii! Nimicnicii! Toate sunt nimicnicii! grăi cu semeaţă voce 
părintele Grasa. În viaţa viitoare stă puterea noastră. 


—Se poate domnule, răspunse fălcosul. Și călugărul mi-a pomenit 
acest lucru. 

Spunea că cei doi oropsiţi, se vor bucura în viaţa viitoare de toate 
bunurile lumii. Îl cred, însă mi-e groază de un lucru. 

—Care e acel lucru? se întinse Grasa peste paşnica masă. 

—Mă gândesc, domnule, că stirpea mea din totală neştiință s-ar abate 
şi pe lumea cealaltă de la unele precepte subtile, iar pacostea ar rămâne în 
vecii-vecilor peste noi. 

—Da, nu-i exclus, răspunse iezuitul. Voi medita, domnule, asupra 
acestei chestiuni. 

—Vă mulţumesc, domnule! De la ultima noastră discuţie, m-am tot 
gândit la voi şi la averea voastră din Franţa. Având amândoi aceeași inimă 
simţitoare, socot că ne potrivim. Eu aş putea să plec acolo cu voi în calitate 
de slujitor credincios. 

—Da şi eu m-am gândit la asta, dar nu pot pleca acum. Am aici o 
seamă de prieteni care încă au nevoie de mine. Pe domnia ta te pot angaja 
chiar din acest moment ca scutier. Ştii să mânuieşti o sabie? 

—Știu, domnule şi nu tocmai slab. 

Contele Francisc Teke, tânăra contesă Alberta Teke şi Chirilă ședeau 
retrași lângă o fereastră a imensei încăperi. 

—Cererea domniei-tale mă onorează, grăi contele privindu-l pe 
Chirilă. Și sunt convins că fiica noastră va găsi în domnia-ta un soţ bun. 
Totuşi se ivesc unele piedici. Familia noastră e una dintre cele mai vechi și 
mai nobile din Transilvania. Domniei-tale îţi lipsește un titlu atât de necesar 
înrudirii propuse. 

— Vă înşelaţi, conte, zâmbi enigmatic Chirilă. Nu ne lipsește asemenea 
titlu. Cinstea voastră mai presus de orice gând îmi îngăduie să vă dezvălui 
acest secret, fiind convins că-l veţi păstra cu sfințenie până când va veni 
vremea dezvăluirilor. 

Zicând acele vorbe Chirilă se aplecă la urechea contelui și-i spuse ceva 
în șoaptă. Faţa lui Teke se lungi de mirare, apoi răspunse: 

— Într-adevăr, nu mai există nici-o piedică între noi. La primăvară 
putem face pregătirile de nuntă. 

Obrajii frumoasei Alberta se îmbujorară brusc. 

Se apropiau zorile. Preda Buzescu, Udrea, Baba Novac, Leca şi Radu 
Buzescu părăsiră curtea domnească arătându-se obosiţi. După un ceas ei 
călăreau sprinteni pe drumurile hotărâte de Mihai-vodă. Primii pași spre 


cucerirea Transilvaniei fuseseră făcuţi. Se va împlini oare această dorință? 
Și de va fi aşa, câţi vor mai rămâne în viață după luptele ce se anunțau 
grele? 

Hangiul Cristache Mutu, Costache Caravană și Sile Adormitu stăteau 
la o masă de răchită, cu trei ulcele goale aşezate în faţa lor. O masă cu blatul 
trist prin lipsa vinului și bunătăţilor. Chiar dedesubt masa arăta jalnică, 
fiindcă cele trei găleți goale nu puteau aduce un sprijin îmbietor la 
petrecere. Somnul juca moale sub genele lor. Sile încercase de câteva ori să 
cânte la urechea lui Costache, dar năbădăiosul îl oprise de fiecare dată. 

—Nu! Nu dragul meu Sile! spuse acesta cu blândeţea omului gata să 
lovească. Răgetul tău aduce cu cel de catâr înjunghiat și mă poartă cu 
gândul spre pistoale. Or, socot că nu e cazul să fac prăpăd printre oamenii 
pașnici. Nu! Chiar dacă o iei mai subțire, mă apucă asemenea furie încât aș 
păcătui crunt fărâmând jumătate din palatul domnesc. De cum deschizi 
gura, îmi vine așa din senin să mă apuc cu dinţii de pereţi și să ies prin 
tavan. 

— Domnule Costache Caravană, grăi Sile cam descumpănit. Cunosc 
oameni care capătă mâncărime de piele, sau fac bube dulci, sau se 
îmbolnăvesc de pântec ascultând o melodie cântată prost. Însă până azi nu 
am întâlnit un om atât de pornit ca domnia-ta. Fără să mă laud, aş putea 
spune cu mâna pe inimă că am cântat adesea pe la cumetrii, nunţi, botezuri, 
sau chiar la un parastas. Ascultându-mi vocea năpraznică, e drept că 
oamenii s-au încăierat între ei zbierând ca apucaţii, însă nu cu gânduri de 
omor. E pentru întâia oară când mi se întâmplă asemenea pocinog. lată că 
înțeleptul hangiu Cristache a șezut foarte liniștit când mi-am acordat vocea, 
fapt ce îmi dă speranţe pentru viitoarele demonstraţii vocale. 

—Domnule! interveni Cristache Mutu, adunându-și gândurile de tăria 
vinului mult. Departe de a vă strica spe ranțele și plăcerea cântecului, ce se 
dovedeşte la domnia-ta mai mare decât harul vocii, vă mărturisesc plin de 
tristeţe că un cântat prost îmi sleieşte puterile. De cum ați deschis gura am 
simţit o moleșeală în mădulare, iar dacă aţi fi continuat a vă produce până la 
capăt, m-ar fi apucat damblaua. De când e lumea au existat femei și bărbaţi 
plini de nobleţe, dar lipsiţi de ureche muzicală, care, bănuindu-se hărăziţi cu 
voce, i-au năpăstuit pe cei din jur. De când e lumea marele procent de 
cântăreți l-au dat afonii. Ei sunt gata să cânte în orice prilej din dragoste 
pentru semenii lor și dintr-un orgoliu nemăsurat. Cu cât afonia se arată mai 
mare la un om, cu atât el simte dulce și adâncă chemare spre nobila 


demonstraţie. Am auzit că vrei să te însori cu una dintre fetele jupânului 
Calapăr. Pasul domniei-tale e bun și chibzuit. Averea jupânului Calapăr 
trebuie tocată de un om harnic. Totdeauna oamenii strâng mai mult decât au 
nevoie. În orice casă de creştin ai căuta, găseşti lucruri adunate cu trudă şi 
fără rost. Chiar şi la mine. Avem căni de porțelan aduse din Apus cu multă 
trudă. Avem pahare cumpărate pe aur. Avem căni de pământ ars meșteșugite 
frumos. În locuinţa mea găseşti oricând vreo două sute de căni și pahare, de 
pe care eu şi Smaranda ștergem praful cam la două săptămâni fiindcă nu 
folosim decât două căni proaste şi rupte la buză. Întreabă-l pe un creştin de 
ce le-a strâns! Întreabă-mă pe mine care n-am măcar copii! Nimeni nu ştie 
ce să răspundă. Şi chiar de aş avea copii, acestora nu le plac vechiturile 
noastre, fiindcă moda și gusturile nu stau pe loc. I-am zis cândva Smarandei 
să ne bem ceaiul din frumoasele căni de porțelan. S-a uitat la mine ca la un 
smintit. Grozav suntem de nărozi, având în vedere că trăim o singură dată. 
De cum facem ochi şi puţină gândire, alergăm ca apucaţii să adunăm. Să mă 
ia naiba că nu mai ştiu de unde am plecat! 

Cei doi prieteni l-ar fi ajutat cu dragă inimă dar și gândurile lor erau 
risipite. 

Afară se limpezea dimineaţa. Rădvanele ieșeau din curtea domnească 
şi se mistuiau pe ulițele frumos pietruite. Zgomotul roților se auzeau până 
departe. Peste castani se abătu o roată de vânt ca o părere. Crengile subțiri 
îşi plecară trupurile ca într-o reverență umilă. Trunchiurile dormeau 
nepăsătoare. Începea o zi ca oricare alta şi era linişte în ţară. 

Ziua de 21 octombrie a anului 1599 debută cu ceaţă. O ceaţă groasă, 
leneșă, obișnuită în munţii Olteniei la mijloc de toamnă. Puțin după 
ceasurile nouă, soarele puternic reuşi să treacă prin ea. Curenţii de aer o 
mânau din urmă de parcă o trăgeau la darac. Zdrenţuită la rasul pământului, 
sau în fuioare lungi pe înălțimi, ceața își irosea ultima vlagă. Satele de 
munte cocoţate pe curmături, sau rânduite frumos prin văi, apăreau mai 
limpezi, mai proaspete. Patru călăreţi, ai căror cai înspumaţi arătau drum 
lung parcurs fără oprire, descălecară la marginea unui sat. 

—De câte ori văd ceața trăgându-se leneșă peste păduri, mă gândesc la 
un basm, grăi Chirilă Zece Cuţite. 

—Eu şi Zambilica, numai la faptul că am putea să ne rătăcim, chicoti 
Costache Caravană. 

—Acesta e satul Crăiţa, spuse Ducu cel Iute, bun cunoscător al 
locurilor. La vreme de iarnă jumătate din casele lui sunt goale. Vara, 
întreaga vale se umple de oameni. 

—Care să fie cauza? întrebă Cae Indru. 

—Locuitorii câtorva sate de la Dunăre, veşnic ameninţaţi de 
prădăciunile turcilor, îşi cresc vitele aici. După Sfântul Dumitru, când turcii 
nu se mai încumetă la călcări, oamenii coboară cu animalele spre şes şi le 
ţin acolo până la începutul lui aprilie. În Crăiţa e greu de pătruns pe timp de 
vară. Turcii care au încercat şi-au lăsat oasele prin văgăunile munților. 
Crăiţenii se bat ca diavolii. 

—Grele timpuri! observă Chirilă. 

Costache, aflat ceva mai încolo, nu luă parte la discuţii. Sprijinit cu 
braţele de un pălanc, privea încântat hârjoana a doi copii nu mai mari de trei 
ani, care se jucau de-a mijoarca. Unul dintre ei trecuse la pândă. Opincuţele 
cam mari pentru picioarele lui, pantalonii de pănură ce căzuseră către 
genunchi, dezvelindu-i pântecul şi jumătate din fundul alb spre roz, nu-i 
puneau stavilă agerimii. 

Cae Indru dădu semn de plecare. Cei patru încălecară iar caii porniră la 
pas printre casele multe. În vale îi aştepta Radu Buzescu. 

—Ce veşti, prieteni? strigă el de departe. 

—Bune, zâmbi Caravană. Oştile Mehedinţilor și ale Jiului au poruncă 
să fie la Veştem în ziua de 26. Acolo se vor împreuna cu Armata Bucegilor. 


— Vor fi, răspunse Radu ai cărui ochi străluceau de bucurie. 

Cam la vremea prânzului cele două oști pomiră pe firul văilor, 
împlinind porunca lui vodă. Cae și prietenii săi le urmară cu privirile o 
vreme, apoi îşi mânară caii odihniți pe drumul de întoarcere. Prin păduri, 
frunzele căzute dormeau în tihnă. 

* 

Andrei Báthory fusese la vânătoare. Alături de el călătoreau Kornis, 
Bogati, comandantul oștilor din nord, consilierul Ciomârtan, contele Teleki 
şi contele Teke. 

—Bună pradă, domnilor, grăi principele satisfăcut. De multă vreme n- 
am mai doborât mistreți atât de frumoși, iar timpul călduros ne-a fost aliat 
de seamă. Pe o astfel de vreme în Polonia... 

Andrei nu-și putu continua vorba. Un tânăr călăreț prăfuit de drum 
lung apăru dinaintea lor. Kornis îi ieși înainte. Principele, încruntându-se de 
asemenea întâmplare ce-i curmase povestirea, strigă aspru: 

—Ce s-a întâmplat, domnilor? 

—Măria-ta! grăi cu umilință tânărul călăreț. Baltazar, comandantul 
garnizoanei din Sighișoara, ne trimite cu vești rele. Mihai-vodă s-a ridicat 
asupra Transilvaniei în fruntea unor oști mari. 

—Ce tot îndrugă nebunul ăsta? râse Andrei disprețuitor, întorcându-se 
către Kornis. Lui Mălai-mare, care nu-i decât un cioban și sluga noastră, i- 
am poruncit să plece din Țara Românească. Poate că s-a ridicat cu familia şi 
ceva oșteni să ne asculte porunca. 

—Măria-ta! răspunse Kornis. În timpul cât a durat vânătoarea au mai 
venit astfel de solii. Le-am oprit să vă tulbure, socotindu-le născociri ale 
saşilor din Braşov. 

—Şi bine ai făcut! Aprobă Andrei. Ciobanul de la Dunăre nu are oști. 
După lucrările Dietei din Alba-Iulia vom pomi să ocupăm [ara 
Românească. Oștile Moldovei sunt aproape de Oituz. Hatmanul Zamoyski 
aşteaptă porunca noastră pentru a cobori la Dunăre. Noi avem 25000 de 
oşteni la care se vor adăuga 8000 de secui. Va fi o simplă plimbare până la 
apa Dunării. O plimbare cam obositoare ce-i drept, dar ea ne va mări faima 
şi puterea. Solii ciobanului au mijlocit în vară la Praga să nu primim 
recunoașterea de principe al Transilvaniei. Trimisul arhiducelui Maxi 
milian, care ne-ar fi înștiințat de asemenea lucrări, a dispărut pe drum. Abia 
de curând am aflat că Mălai-mare a lucrat împotriva suzeranului său. Azi, 
împăratul se arată dispus a ne acorda recunoașterea cerută. Domnule 


Ciomârtan! se întoarse către masivul consilier. Dorinţa noastră este să ne 
căsătorim cu distinsa şi cucernica Maria-Cristina, ruda împăratului şi fosta 
soție a vărului Sigismund, acea minunată doamnă ce a fost prigonită pe 
nedrept prin cuvinte de ocară. Căsătoria ei cu noi va șterge asemenea 
josnicii. 

Curtenii din jurul principelui îşi reţinură cu greu zâmbetele, știind-o pe 
Maria-Cristina ca pe o brezaie. 

—Te vei îngriji, domnule Ciomârtan, să-i trimiți împă  ratului o 
scrisoare în scopul acesta! continuă el. 

Frumosul alai intră în Alba-lulia. Era toiul culesului în vii. De pe 
dealuri cobora spre câmpie mirosna dulce-amăruie a piersicilor de toamnă. 
Carele încărcate cu butii mari se mișcau pe dealuri la vale ca nişte corăbii. 
Boii albi, cu coarnele mari, sau roșii, cu coarnele mici, se opinteau în faţa 
carelor mari ce veneau peste ei. În spatele roților lutul părea poleit cu aur. 

Către seară, veştile despre călcarea lui Mihai-vodă se dovediră 
nenumărate. Mânios peste măsură, principele își pofti nobilii la Sfat. 

—Eşti un general slab, domnule Kornis! răcni el. Principatul e călcat 
de oști dușmane, iar domnia-ta nu ştii mai mult decât noi. 

Kornis învățase de multă vreme a se stăpâni. Răspunsul său dovedi 
chibzuială și-l domoli pe năbădăiosul cardinal. 

—Măria-ta, Mihai-vodă a ieşit ca şarpele la drum, când i se urăște cu 
viaţa. lată că a venit singur să-i zdrobim căpăţâna. Oştile Transilvaniei 
aşteaptă porunca voastră. 

—Măria-ta! interveni Bogati. Ar trebui să nu privim cu uşurinţă lupta 
împotriva valahilor. Mihai-vodă e un general mare. El n-a pierdut bătălii 
până azi. Şi nu se aventurează într-o luptă fără sorți de câștig. Socot că ar fi 
mai bine să-l hărțuim până când primim ajutoare de la moldoveni și poloni. 

—Ţi-e frică, Bogati? zâmbi cu dispreţ cardinalul. 

— Mi-e frică, măria-ta. 

Curtenii râseră ca la o glumă bună, iar Andrei le ţinu isonul. Când se 
mai potoli, îi porunci lui Komis: 

— Generale, să dai altcuiva oamenii lui Bogati! Nu-mi plac fricoşii. 

—Asta nu! grăi cu supărare contele Teke. Domnul Bogati e un oştean 
călit în războaie. 

—Se pare că te opui dorințelor noastre, îl întrerupse cardinalul 
ameninţător. la seama, domnule Teke! 


—Mă opun, măria-ta, răspunse Teke înfruntându-i privirile. Unele 
privilegii ne acordă acest drept. Familia noastră ţine oști pe plată. lar pe 
domnul Bogati noi l-am numit comandant. 

—Mda! răspunse Andrei Báthory înciudat. Vom strica unele privilegii 
cât de curând. În principat există un stăpân şi nu-i nevoie de mai mulţi. 
Unde se află Mălai-mare cu oamenii lui? îl întrebă pe Kornis. 

— Undeva pe lângă Făgăraş, măria-ta. 

— Câţi oșteni are? 

—Vreo nouă mii. 

— Atât? Numai atât? de ăștia te sperii, domnule Bogati? 

—Măria-ta! grăi molcom oșteanul. Cândva am luptat alături de Mihai- 
vodă. El e chibzuit şi viclean. 

—lar noi — inteligenţi, i-o reteză cardinalul. 

—Fără îndoială! continuă Bogati. Observaţi totuși că valahul pe care l- 
am crezut la pământ nu numai că are oști, dar se încumetă chiar asupra 
noastră. Cum a putut el să strângă oști fără să ştim? 

—Adunătură găsești totdeauna, râse cardinalul. Armata Transilvaniei o 
va risipi la prima ciocnire. Avem oşteni buni, îmbrăcaţi în zale și 
chivernisiți cu arme noi. 

— Adevărat, măria-ta! Dar să luăm seama la valah. Cu puţină vreme 
înainte ne-a cerut aprobarea să coboare sub Dunăre cu ceva oştiri mărunte 
pentru a face unele prădă ciuni la turci. Azi ameninţă principatul. Viclenia 
lui se arată fără tăgadă. 

—Viclenie slabă, domnule Bogati. Locul de luptă nu-l va alege 
ciobanul de la Dunăre. Îţi voi arăta cum îl vom face una cu pământul pe 
acest cioban. Pornim în zori către Sebeş. Domnule Kornis, aduci oastea 
acolo! Bătălia o vom da la Sibiu. Spatele oștirii noastre va fi apărat de 
zidurile cetăţii. Tunurile de pe ziduri îl vor măcina pe cioban. Domnule 
Ciomârtan, trimite ștafete să vină secuii! Fă-i scrisoare câinelui răzvrătit și 
întreabă-l de rostul lui în 'Transilvania! Trimite grabnic solie spre Oituz, cu 
porunca noastră către leremia Movilă să vină spre Sibiu! Aceeași poruncă i- 
o trimitem hatmanului Zamoyski. Și acum, domnilor, să facem o partidă de 
cărți! Ah, era să uit! Pregătiți un par mare în care să-l așezăm pe ciobanul 
răzvrătit! 

Zilele lui octombrie continuau să se arate frumoase. La Veştem era 
cald ca în toiul verii. Oştenii lui vodă se odihneau după oboseala drumului 


greu. Pe prispa unei case de la marginea satului, domnul Ţării Românești, 
Aga Leca şi Baba Novac şedeau de taină. 

—Pari cam plouat, Leca, spuse vodă privindu-l cu băgare de seamă. 

—Am şi de ce, zâmbi Leca. Azi trebuia să fiu naș. Se cunună o 
nepoată din Valea Călugărească. Au ăia de acolo un vin, măria-ta, de moare 
lumea. De câte ori mă tocmesc a fi naș, treburile de război îmi strică 
planurile. 

—Am fost mai chibzuit decât tine, râse domnul. Eu am promis a fi naș 
aproape de postul Crăciunului, când vinul a stat din fiert, iar timpul nu prea 
îngăduie desfăşurări de oști. 

Doi tineri călăreţi opriră lângă prispă și le întrerupse conversaţia. 
Clucerul Băicoianu le ieşi înainte, dar vodă apucase a se ridica. 

—Cine v-a trimis prieteni? întrebă el. 

—Boierii! Udrea şi Radu Buzescu, măria-ta. 

— Veşti bune? 

—Bune, doamne, zâmbiră tinerii. Oştile Mehedinţilor și ale Jiului vor 
fi aici într-o jumătate de ceas. 

Mihai-vodă vodă le dărui zece galbeni. Vestea era dintre cele mai 
frumoase şi-i spulberă îngrijorarea. Întreaga lui oaste se afla acolo, aşa cum 
prevăzuse din timp. Doar prietenii lui cei mai buni, Cae, Chirilă, Ducu și 
Costache, dispăruseră de două zile. 

— Te gândeşti la ei, doamne? întrebă Novac ghicindu-i gândurile. 

—La cine? făcu vodă cu prefăcută mirare. 

—FEi, la cine! La prietenii măriei-tale. 

—Mă gândesc, recunoscu Mihai. 

—Lasă-i, măria-ta! Ştiu ei ce fac. 

Tăcură. Peste câmpie plutea un nor de praf. 

„Sunt oltenii mei dragi”, gândi domnul ţării. 

Prânzul lui vodă se dovedi destul de sărac. O bucată de brânză, pâine 
rumenită şi un pahar cu vin. În timpul prânzului ceva mișcări la uşa casei îl 
scoaseră pe Mihai din gândurile sale. Erau cei patru dispăruţi. Feţele lor 
trase de nesomn şi oboseală, hainele cam zdrențuite, arătau multă 
alergătură. 

—Să vă cert? Se lumină domnul. 

—Mai la urmă, grăi cu îndrăzneală Caravană. Aducem vești mari. 
Noaptea trecută am prins o solie a cardinalului către Ieremia Movilă și 
hatmanul Zamoyski. 


—Dar ce văd? întrebă domnul fără a lua în seamă cuvintele lui 
Caravană. Eşti rănit, Ducule? 

—O zgaibă, rosti tânărul. Ceva încăierare cu cei zece oșteni ai soliei 
mi-a adus o împunsătură în braţ. 

— Te-ai oblojit bine? 

—M-a oblojit Costache. Dacă l-a vindecat el de pântecăraie pe 
împăratul Rudolf, nu i-a fost greu la o zgaibă. 

—Da, dar tocmai dreapta? 

— Sabia mea lucrează la fel de bine şi în stânga, măria-ta. 

—Ei, la naiba! Doar nu-ţi închipui că te las la luptă? 

—Nu, doamne. Voi sta lângă domnul Țării Romă nești. Dacă se uită el, 
mă voi uita și eu. De va porni la luptă, voi fi alături. 

—Mai vedem noi, îl ameninţă vodă. Ia zi, Costache, care sunt veştile? 

— Pe ocolite, sau pe scurt? 

—Pe scurt, râse vodă ştiindu-l vorbă lungă. 

—Alaltăieri dimineaţă, grăi înciudat Costache, ne-a căutat Ion 
Chioreanu, omul nostru de legătură cu Toma Ciomârtan. Chioreanu ne-a 
adus vestea că o solie a cardinalului e în drum spre Oituz. N-am mai avut 
vreme să venim dinaintea măriei-tale. Și am făcut bine, fiindcă am pus 
mâna pe două scrisori. Principele i-a poruncit lui leremia Movilă să aducă 
degrabă oștile Moldovei la Sibiu. 

——lar cealaltă scrisoare? 

—E către Zamoyski. Şi îi porunceşte la fel. 

—Deci, se teme cardinalul. 

— Aşa se pare, doamne. 

—A scăpat cineva din solie? 

—Ah, măria-ta! Facem noi asemenea prostii? 

După prânz, Mihai-vodă intră în tabăra secuilor. Uralele acestora nu 
conteniră multă vreme. 

—Prieteni! grăi el când mişcarea oştenilor scăzu cu totul. Secuii ne-au 
fost de multe ori aliaţi. Le-am cunoscut vitejia şi curajul mai ales în vadul 
Călugărenilor. Am auzit despre credinţa cu care au luptat pentru 
pământurile Transilvaniei. Știu că nobilii şi principii i-au sărăcit cu totul. A 
venit vremea să scuturaţi nedreptatea ce vi s-a făcut. Peste câteva zile vom 
încrucișa armele cu principele care v-a oropsit. De vom învinge, nimeni nu 
va mai spune despre careva dintre voi „ăsta? şi „ăla”, ci „dânsul” sau 
„domnul cutare”. 


Înserarea prinse oştirea în marş. 

* 

La 27 octombrie, Andrei Báthory ieși din cetatea Sibiului alături de 
Komis. Caii lor, sprinteni, se domoliră cu greu pe o curmătură de deal. 
Oştile lui Mihai-vodă se vedeau limpede în câmpia Șelimbărului. Ordinea 
din tabăra lui vodă îl impresionă pe Kornis, dar cardinalul, prea mândru 
pentru a se gândi la astfel de nimicuri, grăi plin de semeţie: 

—Aici va fi mormântul ciobanului. 

— Avem oşti mai puţine, spuse precaut Kornis. Secuii pe care ne 
bizuiam au trecut de partea valahului. 

— Îl vom pedepsi la vremea potrivită. Mălai-mare dispune de 32000 de 
oameni. Noi, de 25000, dar aşteptăm sprijinul populaţiei din Sibiu. Poziţia 
noastră nu poate fi tulburată. Numai o pierdere pe aripa dreaptă ne-ar putea 
lipsi de apărarea zidurilor cetăţii. Însă pe dreapta vom pune stavilă mare. 
Oştile Moldovei trebuie să apară curând. Să-l vedem pe Mălai-mare, ce va 
face când va fi prins la mijloc? 

Kornis, general vechi şi cu multă experienţă, nu împăr tăşi entuziasmul 
cardinalului. El știa că Mihai-vodă câștigase războaie când fusese mult 
inferior ca număr. 

—Doamne! se înclină el. Nunţiul papal Malaspina, ne-a dat 
binecuvântarea lui. Prezenţa sa în tabăra noastră întărește inimile soldaților, 
însă nu-i destul. El ne-ar putea ajuta mai mult. 

—Cum? 

—Dacă sfinţia-sa Malaspina ar merge în tabăra valahilor n-ar fi rău. 

—Nu înţeleg, domnule Kornis. 

—Puţină răbdare, măria-ta! Malaspina l-ar putea duce cu vorba pe 
Mihai-vodă convingându-l să nu înceapă lupta curând. Câteva zile de 
amânare ar însemna sosirea moldovenilor și intrarea lui Zamoyski în 
principat. 

—Ah, ah! se lumină cardinalul. Eşti un general mare, dragul meu 
Kornis. lată o idee straşnică. Dar crezi că va reuşi Malaspina? 

—Cred. Valahul e creştin. În faţa poruncilor unui înalt trimis al papei 
se va apleca plin de umilinţă. Măcar trei zile ne-ar fi de ajuns. 

— Chiar fără Malaspina, tabăra noastră nu poate fi cucerită cu nici un 
preţ. Ar putea să reziste toată iarna. Șanţurile mari ce ne apără vor aduce 
multă zăbavă şi pierdere în oastea ciobanului de la Dunăre. 


—Aşa este, măria-ta! aprobă cu viclenie generalul. Avem întăritură 
bună. Totuşi mi-e teamă de roșii. Credeam că Mihai nu-i mai are de multă 
vreme. Dar iată că nouă mii de roşii stau în faţa noastră. E de necrezut că 
valahul a putut ridica o asemenea oaste harnică fără să știm nimic. 

—E vina domniei-tale, se încruntă cardinalul. Numai un general slab 
ajunge într-o astfel de situaţie. 

—NIici turcii n-au ştiut. Cred că nici acum nu știu. 

—Turcii!? Dar ce avem noi cu turcii? Ei sunt ameninţaţi, sau noi? 

— Numai cei nouă mii sunt de temut, îl domoli Kornis. 

—Ai uitat de oştile Mehedinţilor și Jiului. 

—N-am uitat, măria-ta. Soldaţii sunt viteji, însă armele lor, proaste. 
Iscoadele ne-au adus știre că tânărul conte Hans Beckembauer cu o mie de 
sași, la care se adaugă ceva adunătură de iobagi valahi și unguri, a trecut de 
partea lui Mihai-vodă. 

—Lucrarea tânărului conte nu o înţeleg, spuse cardinalul mirat. Și nici 
pe sași nu-i înțeleg. O parte sunt cu noi. 

—Nici eu nu-i înțeleg, oftă Kornis. 

* 

Nunţiul papal Malaspina intră în tabăra lui Mihai-vodă la 27 
octombrie, înainte de vremea prânzului. Era un bărbat nu prea înalt, chiar 
dacă purta încălțări cu tocul mare. Faţa lui pufoasă ca miezul unei pâini 
decojite părea plină de bunătate și curățenie sufletească. Ochii mari, verzui, 
şedeau aplecaţi mai mult spre umilă cucernicie. Doar superba haină lungă 
până la pământ, frumos tivită cu fir de aur, și inelele multe contrastau cu 
privirea umilă. Mihai-vodă alinie o gardă de onoare și-l primi cu tot fastul 
datorat unui înalt oaspete. Malaspina nu ridică ochii din pământ, dar întinse 
mâna grăsuţă a binecuvântare şi pentru sărutul ce se cuvenea. Pe faţa lui nu 
apăru nici-o tresărire când vodă îi strânse mâna fără să i-o sărute. 

—Ne datoraţi mai mult, observă retrăgându-și palma. 

— Adevărat, sfinția-voastră! grăi Mihai. Dovezile noastre de respect se 
vor înmulți când vom cunoaște sco pul venirii înaltului oaspete. Sunteţi oare 
trimisul bisericii, sau al cardinalului Andrei? 

Malaspina intui că sub îmbrăcămintea frumoasei pri miri adia parcă un 
vânt uşor de ostilitate. Domnul Țării Românești se dovedea curtenitor şi 
precaut. Haruri de preţ la un conducător. Cu astfel de om era greu de luptat 
în vorbe şi promisiuni. Răspunse totuşi fără a-și arăta mirarea: 


—Mai mult, zâmbi cu o bunătate prea siropoasă ce nu-i plăcu lui vodă. 
M-au trimis la voi marele conducător al creștinilor infailibilul nostru papă și 
împăratul Rudolf. Ei nu doresc război în Transilvania. 

— Aveţi împuterniciri scrise din partea împăratului”? 

—A, nu! se apără Malapsina. Un nunțiu papal poate fi crezut și fără 
astfel de dovezi. 

—Fără îndoială! aprobă vodă ascunzându-și gândurile. Grija 
împăratului ne bucură din toată inima. Oștile noastre nu vor face stricăciuni 
aici unde am hotărât să domnim. 

— Rudolf se va întrista. 

—Ca şi noi, sfinţia-voastră. Nimeni nu face război de plăcere. 

—Ar putea să vă certe cu oști. 

—Greu de crezut, zâmbi vodă. Din vorbele voastre am înţeles că 
împăratul s-a aplecat către pace. A ne certa cu oști, s-ar dezice. 

—Dar el nu vă doreşte domn al Transilvaniei, forță nota discuţiei 
Malaspina. Gândurile lui sunt îndreptate spre cardinalul Bâthory, căruia îi 
poartă multă prietenie. 

—Sfinţia-voastră! râse evitând încruntarea. Dacă aţi fi în locul nostru 
ce ați alege? Nişte gânduri sau un tratat semnat în vară la Praga? Un tratat 
care ne îngăduie ocuparea principatului. 

—Aş alege tratatul, grăi cu fineţe Malaspina. L-aş alege numai dacă nu 
aş cunoaște ultimele gânduri ale împăratului. 

—Ultimele lui gânduri nu le cunoaşteţi nici voi, ripostă Mihai-vodă 
întinzându-i o cursă. Poate că azi dimineaţă avea altele. 

— Împăratul nu-i un om care îşi schimbă gândurile de la o zi la alta, 
observă Malaspina. Dar se opri fiindcă picase în cursă. Răspunsul lui vodă 
îl încredință de acest lucru. 

—Aşa cred şi eu, sfinția-voastră. Un împărat care semnează 
împuterniciri în vară nu-și schimbă gândurile doar în câteva luni. 

— Cursul evenimentelor ar putea să le schimbe, încercă Malaspina să 
repare greşeala. 

— Adevărat! Dar evenimente care să întărească o schimbare n-au fost 
în aceste luni. Noi i-am rămas credincioși împăratului. Mai mult, respectăm 
tratatul. 

—Să înţeleg prin aceasta că nu ţineţi seama de ultima dorință a 
împăratului? 


—Din contră, zâmbi Mihai. Dorinţa scrisă a împăra tului e sfântă 
pentru noi. 

— Am priceput, se întristă Malaspina. Îmi lipsesc niște dovezi scrise de 
la împărat. Iar în lipsa lor nu mă credeți. 

—A, nu! răspunse cu fineţe vodă. Vă credem din tot sufletul. Numai 
gândurile împăratului nu ne sunt clare de vreme ce nu le-a scris. 

—Poate vă înduplecaţi la dorinţa papei? 

—Cu multă pioșenie, grăi vodă. Să-i spuneţi papei că vom lupta și în 
viitor pentru apărarea creştinilor. 

—Dar nu vi se cuvine Transilvania, se mânie nunțiul papal. Ea e a 
celor ce o stăpânesc azi. Vă vorbesc în numele dreptății. 

—Cine sunt stăpânii, sfinția-voastră? se încruntă vodă. 

— Cardinalul Andrei şi marii lui dregători. 

—Și pe cine reprezintă ei? 

— Poporul, fireşte. 

—Care popor? Marea populație a Transilvaniei o formează valahii 
ținuți în iobăgie. 

—Mai sunt şi alții. Mai sunt ungurii, sașii... 

—O mie de saşi sunt cu noi și chiar o parte dintre ungurii iobagi. 

—Secuii... 

—Şase mii de secui au venit în tabăra noastră. 

—Dar nu toţi secuii. 

—Nu toţi, ci numai aceia pe care i-am ales noi să lupte. 

— Veţi fi un domn nedorit. 

—De cine? De nobili? Cardinalul și nobilii sunt nedo riți de popor. Iar 
noi nu am venit în scop de mărire, ci pentru unirea românilor de 
pretutindeni. 

Malaspina tăcu încruntat, dar nu-şi arătă supărarea. Andrei Báthory îl 
socotea pe Mihai un om slab, lipsit de puterea gândului. Or acesta se 
dovedea cu mult superior tânărului cardinal. 

—Voi reveni, grăi cu adâncă tristețe. Până mâine va fi răgaz de 
chibzuinţă. Multe gânduri bune vin peste noapte. Să nu uitaţi că papa și 
împăratul nu doresc război în Transilvania și nici inimile noastre de buni 
creștini. 

—Bine spus! întări vodă. Inimile noastre de creştini doresc pacea. 
Andrei Báthory e cardinal. Deci, înalt om al bisericii. El înţelege chiar mai 
bine decât noi asemenea lucruri. Sfătuiţi-l, în numele inimii lui de creştin, 


să lepede oștile și să pornească acolo de unde a venit. În felul acesta nu va fi 
război. El e cetăţean polon, sfinţia-voastră, iar aici unde nu l-a poftit nimeni 
a venit în scopuri de mărire. De va înţelege asemenea lucruri, pacea va 
domni în întreaga Transilvanie. 

„Viclean ca o vulpe, gândi Malaspina. Fineţea vorbelor lui ne-a pus 
mereu în încurcătură. Doar așa se explică faptul că e un mare general.” 

Cu aceste gânduri intră în tabăra principelui. După faţa lui îngândurată, 
Andrei ghici că întâmpinase greutăţi. 

—Ce face câinele valah? întrebă cu dispreţ. 

—Porecla voastră nu sună frumos în gura unui prelat! îl mustră 
Malaspina. Mai ales că Mihai-vodă nu a avut cuvinte de ocară pentru 
principele Transilvaniei. El ne-a arătat limpede doar gândurile ce l-au mânat 
la război. 

— Gândurile unui câine... 

—Câine, dacă vrei, dar un câine deștept. Latră mai puţin decât alţii. 
Mă aşteptam să se gudure. N-a făcut-o, însă nici nu ne-a respins. 

—Ai obţinut amânarea? 

—Încă nu. Voi merge mâine din nou în tabăra lui. De vor veni 
moldovenii, poate se răzgândește şi va porni spre Dunăre. Un război aici nu 
e dorit de nimeni. 

—Deci azi va fi linişte? 

—Sper, dragul meu. 

Peste câmpie se pornise un vânt călduţ cu ameninţare de ploaie. 

* 

Către seară, secuii destupară ploșştile mari cu pălincă. Tufănel-tatăl 
moțăia pe şaua calului întinsă în iarba uscată. După un timp se scutură din 
amorţeala ce-l cuprinse. Nările lui se lărgiră ca niște cimpoaie. Trase aer 
mult în piept, îl slobozi treptat, plescăi din limbă, iar urechile lui mișcară 
scurt, iepureşte. 

—Bă Ciripoi! îl îmboldi pe văr. 

—E,! căscă acesta somnoros. 

—Nu simţi nimic? 

Ciripoi-tatăl, ce visase că a fost înjunghiat în luptă, se trezi de-a 
binelea. 

—Simt un junghi. 

— Altceva? 

—Nimic. 


—Auăleo! la umflă tu niţel carina! 

Ciripoi îşi ridică nasul cât o ridiche de iarnă și adulmecă asemenea 
unui ogar. 

—Ţuică, grăi cu lăcomie în glas. 

— Aş! îl contrazise Tufănel aspru. E prăștină. Aici numai strugurii... 

— ŢTt! îl întrerupse Ciripoi. Prună cum te văz şi mă vezi. 

—Și din ce parte vine, deşteptule? 

Ciripoi îşi învârti nasul ca o limbă de busolă. 

—De la secui. 

—Auăleo! Taman de la ei? Secuii nici nu cer, nici nu dau. 

Porniră totuși pe direcţia mirosului, conducându-se fără greşeală. 
Zavaidoc, aflat ceva mai încolo, prinse mișcarea celor doi. Săltă într-o rână 
şi strigă după ei: 

—Cumetrilor! Dragii mei! Un” v-aţ ușchitără, bre? 

Dar nu-și repetă întrebarea. Un miros delicat ce-i înfioră tot corpul 
adia pe lângă el ca o părere. Vântul bătea dinspre secui și aducea aroma cu 
el. 

— Limbă! 

—A! răspunse acesta moleșit de somn. 

——la saltă muia! 

—Pe sfântu post al Crăciunu... ! se bâlbâi Limbă. Ţuică, frati-miu... 

O luară degrabă după cei doi. Tufănel și Ciripoi văzură manevra 
fârtaţilor şi se fofilară pe după corturile secuilor. Și-ar fi putut pierde 
urmele, dar mirosul puternic îi atrase ca un magnet. Intrară într-un cort 
mare. Cinci secui mustăcioși învârteau cu hămicie în mâini ceva ploști 
pântecoase, binecuvântate ca mărime. Tufănel şi Ciripoi, care văzuseră la fii 
lor unele aplecări spre vorbe și purtări alese, duseră câte un picior în spate, 
ridicară pălăriile, se aplecară cu grație în doi peri, apoi rămaseră cam năuci. 
Secuii abia le răspunseră la salut. Era clar ca lumina zilei că sosirea lor nu 
aducea bucurii. 

—Domnilor! se izmeni Ciripoi-tatăl. Nimeritu-s-au a vedea ceva 
mișcare la voi. Eu am avutără un fin din secuime... băiat bun și dădea de 
băut... carele zicea că... 

Tăcu. Secuii discutau între ei fără a-i lua în seamă. Aceasta îl făcu pe 
Ciripoi să adopte o nouă formulă ce le-ar fi putut trezi interesul. 

— Domnilor, noi suntem bucureşteni. În piață la Zece Mese... 


Cei cinci aprobară din capete și-și văzură de treburi. Tufănel-tatăl avu 
una din acele sclipiri ale inteligenţei care vin adesea în ceasuri de mare 
cumpănă. Începu să se scuture ca un apucat. Ciripoi prinse ideea din zbor şi 
porni un atac pe măsura scuturatului. 

—Destinsul nostru prieten, zise ţuguindu-şi buzele vinete, nobelu, 
cavaleru suferă de ţâfnă, de bojoci, de dambla, de ceva dureri ale sufletului, 
care numa vădanele, sau ceva ţuică, de friguri... 

—Friguri la vreme de toamnă? cătă cu mirare spre ei unul dintre 
mustăcioşi. 

—Chiar aşa, domnule, sări Ciripoi plin de speranţe. Pă el numa toamna 
îl apucă. Vara n-a avutără niciodată nimica. Din Deltă i se trage. L-au 
mușcatără nouă lupi, optzeci de viespi, patru șerpi, şase mistreți, o capră 
râioasă, unşpe lipitori și două vaci turbate. 

—Lipitori? se înfiorară cei cinci. 

—Lipitori, domnilor. A da frunte, adică muma ălora nouășpe... 

— Parcă ziceai că unsprezece lipitori, îl întrerupse unul. 

—Aşa ziceam, o drese Ciripoi. La început unşpe au fostără. Pă urmă, a 
mai mare a început să fluiere după pui. Am pus mâna pă custură... ăă... pă 
sabie. Îi zic lu a bătrână, care venea în frunte cu patruzeci de pui după ea: 
„Cară-te, fă, d-acilea că fac moarte de om.” Se uită urât la mine și mă 
înjură... 

—A bătrână? 

—A bătrână, domnilor. 

— Vorbea? 

—Şi încă ce vorbea! se izmeni Ciripoi. Cam stricat româneşte, ce-i 
drept, însă eu ştiu şi limba lipitorilor, aşa că i-am prinsără toate mişcările. 
Dacă văz că nu-i chip a ne înțelege ca nişte creştini de treabă, îi ard una cu a 
custură şi-i raz o ureche. 

— Avea urechi? 

— Mari, domnilor, ca foile de varză. Zice ea: 

—Nu mai da, Făt-Frumos, că ţi-oi face mare bine! 

Auzind astfel de năzdrăvănii, cei cinci mai ciocniră un rând între ei. 
Verii se dezumflară ca două bășici înțepate, iar disperarea fu cumplită când 
unul dintre mustăcioși grăi molcom: 

—Gata cu pălinca. Ce a mai rămas în ploşti e porția vecinilor. Eu merg 
să o duc degrabă, însă domniile-voastre puteţi rămâne să ne povestiți mai 
departe chestia aia cu lipi torile. 


—Care lipitori, bre? interveni 'Tufănel oprindu-se din scuturat. 

—Păi alea cu urechile cât varza. 

—Bă neică! zise Ciripoi cu năduf. Du patru ploşti! Pă a d-a cincea las- 
o bolnavului! Că el numa” cu ţuică... 

Mustăcioșii prinseră a râde. 

— Păi de ce nu aţi grăit aşa de la început, fraţilor? făcu unul întinzând 
plosca spre Tufănel. 

Dar Ciripoi i-o luă chiar se sub nas. 

—Nu-i pentru domnia-ta, încercă să-l oprească secuiul. Numai 
bolnavului i se cuvine. 

—E, te, te, măă! bombăni Ciripoi. Parcă pe mine nu m-au mușcatără? 

—V-am spus eu fraţilor, că așa sunt bucureştenii, grăi unul dintre 
secui. 

Apoi se întoarse către cei doi veri: 

—Am priceput care e oful vostru, de cum aţi intrat. Însă matale 
povestești frumos, aşa că face să bem toată pălinca împreună. la zi-i cum a 
fost cu lipitoarea a bătrână! 

Ciripoi nu apucă să dezlege firul povestirii. La ușa cortului apărură 
cumetrii Limbă şi Zavaidoc. 

—Dumnealor e d-ai noştri, zise Tufănel-tatăl. 

—Or fi, spuse cu părere de rău unul dintre secui. Dar aici nu mai e loc. 
Să meargă în cortul alăturat. 

Limbă și Zavaidoc o zbughiră spre vecini, însă nu avură noroc. 
Toroipan și Gălușcă se cinsteau cu gazdele. Porniră către alt cort. Părintele 
Grasa şi fălcosul discutau cu gazdele o frumoasă teză biblică. Ceva mai 
încolo, Sile Adormitu şi Ciripoi-fiul povesteau păţania cu pântecăraia. Abia 
la marginea taberei nimeriră un cort fără oaspeți. 

În vreme ce pălinca lega prietenii între români şi secui, Mihai-vodă 
făcu Sfat de taină cu oamenii săi. Cortul cel mare al domnului Ţării 
Româneşti se umplu de oaspeţi înainte de miezul nopţii. Erau de faţă Cae 
Indru, Preda, Radu, Udrea, Leca, Zamfirescu, Novac, Ducu, Băicoianu, 
Chirilă, Costache și Niţă. 

——lată, prieteni, grăi vodă. A venit vremea să facem planul de luptă. 
Andrei Báthory e un strateg bun. El şi-a făcut întărituri de care și șanțuri 
adânci. Spatele său are apărare spre orașul Sibiu. 'Tunurile ridicate pe ziduri 
pot să lovească spomic în noi. Aşa cum sunt așezați, dușmanii vor fi greu de 
clintit. Andrei are trei linii de luptă. În prima linie de pe aripa dreaptă vor 


lucra pedestrașii. În centru cavaleria, iar pe stânga puterea cea mai mare a 
lor ar fi nobilimea călare, ce știe să lupte frumos. S-ar putea să fie o 
greșeală a principelui faptul că și-a pus la vedere oastea pregătită de luptă. 
Dar s-ar putea să fie și un vicleșug. Adică, să-şi aşeze altfel liniile de luptă 
când vom porni atacul. Acum aștept păreri. 

—Măria-ta! grăi Radu Buzescu. Dacă biruim pe aripi, îl scoatem pe 
principe de sub zidurile orașului. 

— Bine grăit, Radule! zâmbi domnul. Şi mai e ceva: De vom ataca pe 
aripa stângă, tunurile de pe ziduri nu pot slobozi atâta foc asupra noastră 
cum ar face-o pe centru. 

— Adevărat! interveni Preda. Din păcate, principele știe că ne vom feri 
de centru, aşa că cele mai mari întăriri le-a pus la aripi. 

—Şi ce-i de făcut, Predo? 

—Măria-ta, cred că acolo trebuie să atace întâi Baba Novac. Haiducii 
lui ştiu să se descurce pe loc rău. 

— Aşa ne-am gândit şi noi, aprobă vodă. 

—Doamne! se amestecă Indru. Nimic nu poate sta în picioare până 
când vom ști sigur dacă principele va păstra ordinea de luptă pe care ne-o 
arată. 

—Aşa este, nepoate! grăi vodă cu multă plăcere. Ai vrea să facem o 
mișcare de oști către ei? 

—Aş vrea, doamne! Două mii dintre oștenii Bucegilor ar fi tocmai ce 
ne trebuie. Tinerii roşii se mişcă ușor ca fulgul. 

—Cine să pornească în fruntea lor? 

—Eu, măria-ta. 

—Aşa să fie, nepoate! Dar ia seama să te întorci la timp! Nu vreau 
pierderi printre oamenii mei. După ieşirea ce o vom face în zori, Sfatul 
nostru de taină se va închega iarăși. Acum, noapte bună, prieteni! 

O parte dintre boieri se îndreptară către corturile lor. Mihai-vodă, Cae, 
Chirilă şi Costache porniră să controleze cele opt rânduri de străji din jurul 
taberei. Noaptea răco roasă înfiora până și caii. Pe zidurile Sibiului torțele 
mari aruncau lumină către câmpii. Costache rămase mai în urmă. Zambilica 
lui, cam somnoros, călca fără tragere de inimă. 

—Bă nărodule, pune copita mai sprinten! îl struni grăsunul. Vrei să ne 
facem de râs în faţa lui vodă? Sau eşti supărat? Îi fi având şi tu necazurile 
tale. Și eu sunt, Zambilico. Am sufletul greu. Parcă simt că s-ar apropia o 
nenorocire. Asemenea suflet închis n-am mai avut de la Călugăreni, când 


era să se prăpădească prietenul Cae. Poimâine va fi război greu. Oare câţi 
vor scăpa dintre noi? 

Nunţiul papal Malaspina veni în zori la tabăra lui Mihai-vodă. Clucerul 
Ieremia Băicoianu îi ieşi înainte şi-l rugă să aştepte. Vodă se ridicase pe o 
curmătură de deal pentru a urmări desfășurarea celor două mii de roşii gata 
să pornească spre liniile principelui. Cae Indru aştepta încuviințarea 
domnului ţării. Vânt Sălbatec, frumosul său armăsar, juca pe loc, 
nerăbdător. Peste mușchii lui puternici pielea se înfiora ca o părere. Apoi 
Cae ridică mâna, iar mica oaste se puse în mișcare. Când apărură tinerii la 
vedere, în tabăra cardinalului porni alarma. Andrei îşi mâna calul pe dealul 
Gregori de unde putea să vadă desfășurarea luptei. 

——lată-i că pornesc asupra noastră, domnule Kornis, grăi cardinalul 
lipsit de teamă. Câinele valah atacă întâi cu călăreții. 

—Pe partea dreaptă, încuviință Kornis. Ștefan Lazăr se află în pericol. 
Acum când ştim pe ce parte atacă valahii, ar fi bine să-i dăm ajutor cu aripa 
stângă a lui Petre Huszár. 

—Nu, domnule! ripostă mânios cardinalul. Ne-am dovedit slabi 
strategi. Încăierarea încă nu s-a pornit, iar noi apucăm să ne stricăm aripile? 
Dă sprijin din linia a doua! 

Kornis înghiţi greu afrontul făcut de cardinal în faţa nobililor și trimise 
porunci spre linia a doua. Tinerii roșii nu se grăbeau. Caii lor purtaţi la pas 
călcau nervoși. Abia când începură să bată tunurile, Indru făcu un nou 
semn. Principele și nobilii văzură cu uimire câteva manevre executate ca la 
paradă. Liniile roșiilor fugeau în lături și se închegau din mers într-un lanţ 
mare. Apoi, din goana cailor, lanţul se frânse în pâlcuri de câte două sute, cu 
distanțe mari între ele. Indru părea a se abate din drum, către centru. 
Tunurile de pe ziduri îşi concentrară focul acolo. Un semn al lui Cae fu 
urmat de o nouă manevră. Călăreţii se adunară și ocoliră zona primejdioasă. 

— Bine lucrat, nepoate! se entuziasmă vodă, dar glasul lui nu putea 
răzbi până la Indru. 

Tunurile își mutară bătaia spre dreapta. Prea târziu. Călăreţii lui Cae se 
desfăcură iar în lanţ, făcând o curbă mare asupra locului lovit de obuze. 
Călăreţii Bucegilor se mişcau parcă într-o joacă. O joacă totuși 
primejdioasă. Cea mai mică greşeală în manevrele lor i-ar fi dus la pierderi 
nebănuite. 

—Nepotul nostru e un general mare! spuse Mihai încântat. 


—Să vedem, să vedem, râse Preda Buzescu. Cavaleria lui Báthory a 
ieşit la atac. Sunt acolo cinci-şase mii de călăreți. Dacă Indru nu întoarce 
acum, va fi prins din două părţi. Ei, la dracu! Nu azi începem lupta, ci 
mâine. 

Altul în locul lui vodă ar fi ridicat mâna pentru ajutoare în spijinul 
celor două mii. Mihai zâmbea. Avea multă încredere în Cae. Și chiar în acea 
clipă, Buzescu răsuflă ușurat. Un semn al lui Indru adună semicercul în 
pâlcuri, din goana năprasnică a cailor. Cu puţin înainte ca primele rânduri 
inamice să închidă arcul, tinerii roșii ieşiră în afara zonei primejdioase şi 
veniră în tabără grupaţi frumos. 

Malaspina urmărise manevrele, nu cu ochi de cunoscător. Totuşi, fu 
impresionat de execuțiile măiestre ale tine rilor roşii. Niciodată nu-şi putuse 
închipui că se pot face astfel de manevre cu oşteni mulți, chiar sub bătaia 
tunurilor. Apoi, îl văzu pe vodă și alături de el pe tânărul general ce-și 
condusese oamenii atât de elegant. Râdeau amândoi, de parcă ar fi venit de 
la o petrecere. 

—A, sfinţia-voastră? grăi domnul bine dispus. 

—Am venit aşa cum am hotărât ieri, zise Malaspina înclinându-se 
cucernic. Din păcate, văd că inima voastră de creștin s-a aplecat spre 
vărsare de sânge. 

— Aţi văzut aşa ceva? se miră vodă. 

—Nu. Am văzut numai începutul. lar începutul mă nelinișteşte. 
Înseamnă că va fi război. 

— Înţeleg din vorbele voastre că Băthory îl doreşte. Ieri v-am rugat să 
mijlociţi pe lângă el în scopul ieșirii din principat. Oare cardinalul, care e o 
înaltă faţă bisericească, nu vrea să îndepărteze primejdia vărsării de sânge 
creştin? 

—EI se apără, zise Malaspina cu mânie greu reţinută. 

—Şi voi îl apăraţi, spuse tăios Mihai. 

—Adevărat! se încruntă Malaspina, căruia nu-i plăcu asprimea lui 
vodă. Îl apărăm împotriva sălbaticilor de la Dunăre. 

—Sfinţia-voastră! îl întrerupse domnul pălind. Discu iile sunt 
frumoase şi folositoare atâta vreme cât se poartă pe culmi înalte. Când 
coboară până la insultă, îşi pierd strălucirea şi valoarea. Deci, vom pune 
capăt acestor discuţii, în care te-ai arătat mărunt. Noi ţi-am înţeles jocul 
încă de ieri. Andrei Báthory te-a trimis cu scopul de a căpăta la noi o 
amânare a războiului, până îi vor veni ajutoare. Dar cardinalul aşteaptă 


zadarnic ajutorul moldovenilor. Ștafete pornite spre Oituz au căzut în 
mâinile noastre. Ştii, sfinţia-ta, ce urmărea omul despre care spuneai că se 
apă ră? Urmărea să coboare peste [ara Românească dimpreună cu 
Zamoyski şi Ieremia Movilă. Din fericire, am prevăzut gândurile omului ce 
se apără azi. Războiul va pomi mâine. Oamenii mei au făcut drum lung. 
Sunt obosiţi. Până mâine se vor odihni. Apoi, Andrei le va cunoaște puterea. 
Am înţeles că ai lucrat pentru cardinal din prietenie, iar prietenia e un lucru 
sfânt. Însă deasupra ei stă totdeauna dreptatea. Sfinţia-ta n-ai vrut să vezi 
dreptatea. Nici nu ne miră. Eşti un străin. Aici noi trebuie să vedem 
dreptatea şi să lucrăm pentru ea, nu străinii. la-l, Băicoiene! se întoarse 
către tânărul cancelar. După luptă să-i dai cale liberă! Omul acesta e o mică 
năpârcă plină de venin, cu ochii mincinoși, cucernici. 

Când primele umbre ale înserării coborâră peste câmpia Șelimbărului, 
Sfatul de taină porni iarăși în cortul cel mare al domnului Ţării Românești. 

— Totul mi s-a părut uşor până aici, grăi Preda Buzescu. Abia acum 
încep să mă sperii, măria-ta. Nu de lupte, continuă el văzând o mică 
încruntare a domnului țării. De lupte nu ne-am speriat niciodată. Mă 
gândesc doar la ce va fi după bătălie. Dacă nu-i tăiem pe toți nobilii 
principatului, la caz de victorie a noastră, va fi zadamică toată munca 
făcută. Nobilii vor ţese în jurul nostru pânze mincinoase, vor unelti, vor 
trăda, vor umbla cu pâră la Casa de Austria și nu se vor sfii să aducă oști 
străine în principat. Ei n-au decât un dumnezeu al puterii lor. lar dacă 
pierdem lupta, va fi și mai rău. E atât de mare primejdia încât îmi vine să 
alung asemenea gânduri. 

— Aşa este, Predo! răspunse vodă. Dar să ştii un lucru: Tot ce se capătă 
ușor în lumea asta are valoare mică. Ai vorbit azi așa cum am gândit şi eu 
de cinci ani încoace. Și nu-mi vine greu a vă mărturisi că abia pe câmpia 
Șelimbărului m-am dumirit de ce marii noștri înaintași, care au dorit unirea 
românilor într-o singură ţară, n-au încercat înfăptuirea ei chiar dacă au 
stăpânit multe părți însemnate ale Transilvaniei. Lor le-au lipsit nişte 
împrejurări prielnice. Noi le avem. În caz de victorie, raţiunea ne îndeamnă 
spre tăierea tuturor nobililor din principat. Dar noi nu suntem ucigași, 
Predo. Va trebui să găsim drumuri mai drepte. La caz de înfrângere, va 
trebui să ne desfacem de încleș tarea dușmanului, pe drumul către Braşov. 

— Îi batem, doamne, sări vistiernicul Bărcan din Bărcănești-Prahova. 
Sunt mai puţini ca noi. 


—Au fost, interveni Caravană. Azi au mai primit oșteni. Iscoadele 
noastre i-au văzut coborând pe la Rășinari. 

— Chiar de la egal îi batem, răspunse Bărcan. Avem oști bune. 

—Ca şi ei, zâmbi Costache. Puterea noastră cea mare stă în Oșştirea 
Bucegilor. Ceilalţi oameni ai noștri sunt buni, însă au armele proaste. 

—Am învins totdeauna când eram mai puţini, se mânie Bărcan. Dar 
acum? 

—Bărcane! râse vodă. Ar fi un general slab cel ce nu prevede și o 
înfrângere. Eu cred în victoria noastră. Totuşi, de multe ori apar necazuri. 
Numai nărozii îşi pun întrebări puţine. Aşa că e bine a ne lua măsuri din 
timp. De fapt, le-am și luat. Căpitanii știu ce au de făcut în asemenea 
împrejurare. Mâine în zori dăm bătălia. Va trebui să o câștigăm într-o zi sau 
două. De se va lungi mai mult, situaţia noastră nu va fi prea bună. Alte 
ştafete ale cardinalului, ce ne-au scăpat nouă, sunt convins că aleargă spre 
Movilă și Zamoyski. Dacă nu ne grăbim, ne vom pomeni cu ei în coaste. 
Domnul Basta, generalul Casei de Austria, şade la graniță cu oşteni 
îmbrăcaţi în zale. În privinţa noastră gândurile generalului sunt 
dușmănoase. El urmărește a fi guvernator al Transilvaniei. De vom pierde, 
va încerca să tragă foloase. De vom câștiga, va purta gânduri să ne înlăture. 
Basta ne tratează azi cu dispreţ ca pe unul dintre căpitanii lui. Ei bine, peste 
câteva zile ne vom încorona în Alba-lulia ca domn al Transilvaniei. 
Generalul va trebui să se plece în faţa lui vodă. Dar mândria nu va fi a 
noastră, ci a ţării. Novac! 

—Poruncă, măria-ta! 

— Înainte de apariţia zorilor, îţi aşezi oamenii în prima linie pe aripa 
stângă! Makó! 

— Aici, măria-ta. 

—Cinci mii de secui vor intra în prima linie pe centru! Între tine Și 
Baba Novac păstrezi trei sute de paşi! Mihalcea! 

—Poruncă, măria-ta! 

—Aşezi cavaleria alături de Makó, dar pe aripa dreaptă! Leca! 

—Poruncă, doamne! 

— Tu ţii aripa dreaptă pe margine, cu oștile călări ale Mehedinţilor, iar 
pedestrimea la spate! Soare! 

—Poruncă, măria-ta! 

—Pui douăzeci de tunuri între despărţitura dintre Makó şi Novac! Ele 
vor apăra pe centru şi vor ajuta aripa stângă. Stoica! 


— Aici, doamne. 

—Douăzeci de tunuri între Leca și Mihalcea! Acestea vor ajuta mai 
puţin, dar trebuie să fim tari pe aripa dreaptă în caz de atac al dușmanului. 
Udrea! 

—Poruncă, măria-ta! 

—Patru mii de călăreți din Armata Bucegilor îi așezi în linia a doua! 
Să fie la trei sute de paşi în spatele spărturii între Makó şi Novac! Ei vor 
ieși numai prin spărtura din jurul tunurilor. Altfel, putem face încurcătură de 
oști. Radule! 

—Poruncă, doamne! 

—Patru mii de călăreți din armata Bucegilor îi așezi în linia a doua, la 
spatele lui Mihalcea și Leca! De va fi nevoie, vor ieși prin spărtura 
tunurilor. Niţă! 

— Aici, măria-ta. 

—Ai opt sute de oşteni din Armata Bucegilor şi patru sute dintre dragii 
noştri luptători de sub Dunăre. Rămâi cu ei în pădure! Sunt flăcăi aleşi pe 
sprânceană. Tari ca fierul și iuți ca nişte diavoli. Linia a treia o vom forma 
din cei o mie de cazaci pe plată, o mie de sași, o mie de secui, o mie de 
boieri şi armata Jiului. Aveţi alte păreri? 

—Nu! grăi Preda Buzescu. Aşteptăm după datină să mai călcăm o dată 
pe locurile unde căpitanii au poruncă a-şi așeza oamenii și tunurile. 

Se ridicară cu toți şi porniră pe jos. Cerul înnorat căzuse ca o căciulă 
miţoasă peste dealurile din jurul Șelimbărului. 

* 

Lumina zilei se statornici târziu. Plutea în aer o spuză subţire de ceaţă 
a cărei umezeală scornise frigul. Apoi apăru soarele roșcat și lipsit de vlagă. 
Din gurile oamenilor și cailor ieşeau aburi. Mânată de soare, ceața se întinse 
la rasul pământului trăgându-se leneșă către locurile joase. Pe dealuri se 
usca iarba. În văi umezeala stăruia puternică sub o coadă lungă de ceaţă. Cu 
mult înaintea zorilor, cardinalul simţise că se pregăteau lucrări mari în 
tabăra lui vodă, astfel că oștenii lui ocupară bună poziţie de luptă. Ceaţa se 
trăgea peste oameni și animale ca o greblă imensă. Curând, lumina dezveli 
aripa stângă a oștilor Ţării Româneşti. leşiră apoi la vedere poziţiile 
tunurilor, centrul şi, în sfârşit, aripa dreaptă. Peste câmpia dintre cele două 
oști, natura parcă își încetase respiraţia. Era linişte. O linişte grea, 
apăsătoare. Călare pe calul său alb, Mihai-vodă ședea neclintit în vârful 
unei ridicături de pământ. Din locul acela putea să cuprindă întreaga zonă a 


câmpului de luptă. De pe fruntea domnului dispăruseră obișnuitele cute 
adânci, care dovedeau gânduri multe. Faţa lui limpede era atât de nemișcată 
încât părea turnată în metal. Doar ochii ageri se mutau când pe bătaie lungă 
către liniile dușmanului, când apropiat spre poziţiile oștilor sale. Alături de 
vodă, Cae Indru, Preda Buzescu, Chirilă, Ducu Bărcan şi Caravană se uitau 
gânditori către zidurile Sibiului. Sosise ceasul hotărâtor, cumpănit cu grijă 
vreme de cinci ani. 

„Dacă ar trăi lojica, gândi Cae, sufletul lui mare s-ar umple de bucurie 
şi poate de îngrijorare. De nu izbândim azi, Ţara Românească se va oropsi 
cu totul. Nimeni nu va putea opri tăvălugul de oști ce se va abate asupra ei 
din toate părţile. Aici la Șelimbăr se hotărăște, în câteva ceasuri, viitorul 
românilor de pretutindeni. Ar trebui să fiu vesel și sprinten, dar nu sunt. Mi- 
e sufletul greu ca în fața unor nenorociri. Lupta va fi crâncenă. Oștenii Tran 
silvaniei sunt buni luptători şi au arme frumoase. Tunurile lor, turnate în 
arsenalul din Sibiu, sunt mai tari decât ale noastre. Le-am simţit puterea în 
timpul manevrelor de ieri. Ţintaşii cardinalului ştiu să tragă. Numai 
măiestria tine rilor roşii ne-a ferit ieri de pierderi. Cavaleria lor arată mai 
greoaie decât a noastră, dar călăreţii ei sunt tari ca fierul. De ce nu-l 
foloseşte, oare, cardinalul pe Albert Kirâly în locul lui Kornis? Kirâly ar fi 
un general mare. Kornis ştie strategie cât ştiu eu să cânt popeşte. Dacă oștile 
Transilvaniei au azi o atât de frumoasă aşezare, nu cred să i se datorească 
lui Kornis, ci cardinalului.” 

—Băicoiene! se auzi porunca limpede a lui vodă. 

— Aici, măria-ta, tresări clucerul cufundat în gândurile sale. 

— Trimite poruncă spre Baba Novac să înceapă atacul pe aripa stângă! 

Curând, haiducii lui Novac porniră peste câmpie fără grabă. În acea 
clipă, atmosfera de încordare din inimile oamenilor, atât de grea dinaintea 
bătăliei, căzu cu totul. Acum, altele erau gândurile lor. Simțind primejdia, 
caii haiducilor se opinteau nervoși, gata a rupe rândurile. Tunurile dintre 
Máko şi Novac tăceau. În schimb, cele de pe zidurile sibiului începură să 
împroaşte aspru. Săbiile ieșiră la vedere, deasupra capetelor. Petre Huszár 
căpi tanul aripei stângi a oștilor Transilvaniei, ştia că nu-i potrivit să aştepţi 
inamicul pe loc. Numai avântul din goana cailor îți dă putere. Cu un gest 
năprasnic, făcu semn călăreților din comitate să se pună în mișcare. Sus pe 
dealul Gregori, cardinalul, înconjurat de nobili, privea cu ochi reci, de bun 
general, mișcările din câmpie. Poruncile lui sunau scurt, iar Kornis devenise 
un simplu intermediar între principe și ștafete. Rândurile lungi ale 


haiducilor se resfirară din mers. Cavaleria lui Huszár venea în pâlc mare, 
hotărâtă a sparge mijlocul potrivnic. La un semn al lui Novac, întreaga aripă 
stângă a haiducilor se deplasase puţin către centru, învăluind tunurile 
românești. Aproape de clipa împreunării celor două cavalerii, rândurile din 
spate ale haiducilor se desfăcură în lături, iar tunurile lui Soare loviră în plin 
oastea comitatelor. Pe margini, haiducii începură să lovească temeinic. 
Apoi, tunurile tăcură. Pierderile lui Huszâr erau mari. 

—Să intre Makó! strigă vodă. 

Secuii porniră vijelioşi, dar cavaleria lui Huszár apărată de zale părea 
bine înfiptă în pământ. De sus de pe dealuri lupta părea o joacă, iar 
strigătele și vaietele mari veneau ca o adiere. Cardinalul observă la vreme 
ieşirea lui Makó. 

—Să pornească Melchior Bogati! porunci el. Dar numai cu cavaleria! 
Pedestrimea rămâne pe loc! 

Generalul Kornis, transpirat și vânăt de mânie, slobozi ştafete iuți spre 
Bogati. Dar cavaleria din comitate se frânse brusc și căzu îndărăt. Numai o 
manevră dibace a lui Bogati evită la timp zidul ce se rostogolea în 
dezordine către tabără, scăpând oastea cardinalului de mare învălmășeală. 

—Bine, Bogati! exclamă Andrei. Am pierdut prima șarjă însă abia 
acum începe greul pentru valahi. Să lovească Lazăr pe dreapta! 

Înfierbântat şi acoperit de sânge, Novac intrase cu oamenii săi prea 
mult spre zidurile Sibiului. Bogati făcu o nouă manevră laterală, iar haiducii 
şi secuii se pomeniră deschişi în faţa tunurilor și a pedestrimii Transilvaniei. 
Pe marginea stângă Bogati lucra spornic. Huszár îşi adună rândurile lângă 
el. Haiducii se subţiau în fiece clipă. Apoi se rupseră. Centrul oștilor 
Transilvaniei venea asemenea unui măturoi mare, aruncând totul din faţa 
lui. 

—Bogati e un mare căpitan! grăi vodă. Să intre călăreţii roşii! 

Linia a doua, formată din patru mii de călăreți ai Armatei Bucegilor, își 
subție mijlocul pe lângă tunuri. Apoi, din goana cailor sprinteni, făcu un 
triunghi uriaș. Colţul triunghiului pătrunse adânc în centrul măturoiului. Din 
nou Bogati îşi arătă înţelepciunea, desfăcând cavaleria comitatelor pe 
mărgini, astfel ca tunurile de pe ziduri să-i poată lovi în plin pe roşii. Dar 
Armata Bucegilor uşoară ca fulgul se lipi de cei din comitate, iar tunurile 
fură nevoite să tacă. Puternicul măturoi bătu în loc neputincios, apoi căzu 
îndărăt. Ridicaţi în scări, tinerii roșii se răsuceau ca un vârtej. Steagul cel 
mare al principelui intră în mâinile lor. Andrei Bâthory slobozi împotriva 


lor oștile din linia a treia. Măturoiul prinse viaţă şi porni din nou spre tabăra 
lui vodă, acoperindu-i cu totul pe cei patru mii de roşii. Părea că nimic nu 
mai putea opri măturoiul. Caii valahilor, ce nu mai aveau răgaz de 
întoarcere se rostogoleau pe spate. Cardinalul se ridicase de pe scaunul său 
şi privea calm. Pe întreaga câmpie puterile câinelui valah cădeau îndărăt. Pe 
stânga şi pe centru, Mihai-vodă pierduse bătălia. 

—Niţă! spuse vodă atât de încet, încât Băicoianu abia îl auzi. 

La un semn al clucerului, o mie două sute de tineri ieşiră din pădurea 
vecină. Caii lor odihniţi jucau nervoși. Mirosul de sânge ajungea până la ei. 
Ochii tinerilor scânteiau ca și ai lui vodă. 

—Măria-ta, pierdem! Strigă Bărcan descumpănit. 

Mihai-vodă râse aspru. 

—N-am să uit vorba ta de ocară, Bărcane. 

Apoi le făcu semn tinerilor să-l urmeze. Când fiecare clipă mărea 
dezastrul, vodă parcă se mișca prea încet pentru ochii lui Bărcan. Cu gesturi 
domoale își trase vestita lui bardă. Mihai nu mai privea peste toată câmpia, 
ci numai într-un anumit loc. Calul său, ce şezuse atâtea ceasuri încremenit, 
porni ca o săgeată. În câmpia acoperită de fum, de praf şi de leșuri, întreaga 
ordine de luptă se stricase. Măturoiul dădea ultimele lovituri pe stânga, de 
parcă numai el mai rămăsese în picioare. Bogati îi luase locul lui Huszâr în 
frunte. Dar nu cu năvală mare, ci cu mișcări chibzuite. Nu îl atrăgeau nici 
tunurile valahilor, nici steagurile. Manevra atent să înconjoare pe stânga 
întreaga tabără a lui vodă. Intrarea lui Mihai în luptă fusese atât de 
fulgerătoare încât o observă târziu. Pâlcurile mici ale comitatelor parcă 
intrau sub tăvălugul românesc. Zadarnic încercă Bogati o nouă manevră. 
Roşii lui vodă îi luară dintr-o parte. Şi abia acum înțelese Bărcan de ce 
privise Mihai atât de îndărătnic într-un singur loc. Strigătul domnului Țării 
Românești acoperea bubuitul tunurilor. Barda lui grea nu lovea de două ori 
în acelaşi loc. Parcă o adevărată urgie se abătuse în coasta măturoiului. 
Baba Novac, acoperit de răni și de sânge, prinse puteri dintr-o dată. Oştile 
Jiului și Mehedinţilor căpătară aripi. Dar Moise Secuiul, bun căpitan al 
cardinalului, puse umerii oștilor sale lângă Bogati. Un timp, lupta încremeni 
pe locul de lângă tunuri. Măturoiul ţinea ultima stavilă. Domnul Ţării 
Româneşti intrase într-un pâlc mare. Cuţitele lui Cae și Chirilă porneau rar, 
însă fără chip de greșeală. Ducu şi Grasa puneau stavilă pe margini, atunci 
când viața domnului intra în cumpănă. Costache, cu ochiul stâng acoperit de 
sânge, apăsa rar pe pistoale, dar tot atât de sigur. Un pâlc al lui Bogati, 


alcătuit din tineri călăreți spătoşi, îl răzleţi pe Chirilă. La dreapta lui, roşii 
treceau ca apucaţii scoțând strigăte mari. Săbiile lor lucrau frumos și cu 
sete. Chirilă fu încolțit pe margine. 

Aruncă ultimul cuţit în clipa în care simţi arsura unei săbii între coaste. 
Calul său lovit cu foc de pistol căzu și-i prinse piciorul sub el. Ziua picase 
către seară. Amurgul învelea câmpia. Doar zidurile Sibiului şedeau în 
lumină. Chirilă privi spre ele şi se miră văzându-le cum se culcă pe o parte 
în rotiri mari. „De ce tremură oare lumina de pe ziduri?” se întrebă el. 

De două ori sabia unui călăreț căzu către gâtul lui. De două ori, altă 
sabie puse stavilă aspră. Dar Chirilă nu observă aceasta. Numai slaba 
lumină de pe ziduri îi stărui în minte. armăsarul său făcu o ultimă zvârcolire 
şi-i liberă piciorul. Tânărul se adună ghem, chiar dacă piciorul atârna de la 
genunche ca o cârpă. Nici un vaiet nu-i ieșise dintre buze. Doar ochii lui 
cătau lacomi către lumina soarelui de pe ziduri. Vocile aspre de deasupra lui 
nu le auzi. Nu observă nici măcar gesturile de deasupra lui nu le auzi. „De 
ce tremură oare lumina de pe ziduri?” 

—Oprește, domnule Vitéz! strigă alături de Chirilă un tânăr plin de 
mânie. Când s-a mai pomenit ca un cavaler să-și ucidă adversarul căzut? 

— În lături, loan Bogati! răspunse la fel de mânios fiul şpanului de 
Turda. Omul acesta e Chirilă Zece Cuţite. Faimosul Chirilă... 

—L-ai lovit din spate, domnule! N-ai nici un merit! Răspunse fiul 
marelui căpitan Bogati. 

De două ori lovi tânărul Vitez spre gâtul lui Chirilă. De două ori sabia 
lui Bogati se opuse. Prietenii îi despăr ţiră greu. Culcat lângă cal, Chirilă 
încetase a mai privi lumina de pe ziduri. Bogati descălecă și îi acoperi faţa 
cu haina sa verde, acoperită de tăieturi. Apoi, cătă cu amărăciune în urma 
tăvălugului românesc. Frumoşii călăreți roșii tăiau lângă zidurile Sibiului. 
Nimic nu i-ar mai fi putu întoarce. Falnica oaste a Transilvaniei se risipea 
către dealuri fărâmiţată. 

Vodă ajunse aproape de corturile cardinalului. Barda şi hainele sale 
erau pline de sânge. Calul se opri brusc sleit de puteri. Mihai se lăsă în scări 
doar o clipă şi îşi simţi mâinile ca de plumb. În jurul său nu mai răzbeau 
strigăte, ci respiraţii grele. Privirile lui cuprinseră câmpia până departe, dar 
nu întâlniră decât oaste românească. 

Alături, cineva strigă cu voce slabă: 

—Victorieee... 


Îi răspunseră câteva glasuri sleite. Fusese un iureş dus dincolo de 
puterile obișnuite ale oamenilor. Vodă cătă cu mirare spre Indru. Acesta 
zâmbea palid. Umărul tânărului se înroşise de sânge, iar brațul părea mai 
ţeapăn ca de obicei. Alături, Costache încerca să şteargă cu palma sângele 
închegat peste ochi. Părul zbărlit al Zambilicăi arăta neliniştea armăsarului, 
care nu auzea vorba grăsunului său stăpân. Ducu privea ţintă o tăietură de 
pe faţa lui vodă. Preda își pipăia o umflătură în creștet. Tinerii roșii 
porniseră a se obloji între ei, sau îşi ștergeau săbiile. Mihai încerca să-și 
apropie bucuria, dar ea nu veni curând. 

„Mulţi morţi, gândi el. Prea mulţi şi numai creştini.” 

Apoi se întoarse. 

—Bărcan! 

—Poruncă, măria-ta! strigă năduşit voinicul prahovean. 

—N-am uitat vorba ta, Bărcane. Să ştii că numai nevolnicii se 
văicăresc înainte de vreme. 

—Lipseşte Chirilă, se miră Cae. 

—Cine?! întrebă domnul Ţării Românești și al Transilvaniei. 

— Chirilă, măria-ta. 

Vodă îşi struni calul, dar Vânt Sălbatec, armăsarul lui Cae, gonea 
îndărăt parcă a sminteală. Zambilica mesteca din pirostriile sale cu mult 
spor, fiindcă auzise un strigăt de spaimă al stăpânului. Caii săreau peste 
leşurile multe, gata să se poticnească din clipă în clipă. Tânărul Bogati 
şedea îngenuncheat lângă Chirilă. 

— Mort? Întrebă Cae aruncându-se năvalnic de pe cal. 

—Nu ştiu, domnule, dar mi-e teamă. 

Vodă, Costache, Ducu și Grasa descălecară alături. Cae ridică haina 
cea verde. 

—Ah, ah! Piciorul său şade anapoda, zise Costache. Dar nu e rupt, 
continuă pipăindu-l, ci numai sărit din genunche. Îl punem noi la loc îndată. 

Roti piciorul binişor, apoi îl trase. 

—Asta e totul, râse Caravană observând cum se mișcă pleoapele lui 
Chirilă. 

—Am câştigat, prietene, grăi vodă cu vocea atât de schimbată încât 
părea să nu-i aparțină. 

Chirilă zâmbi, dar nu înţelese. 

—E zi, sau noapte? întrebă șoptit. Nu văd lumina soarelui pe ziduri. 

—S-a lăsat înserarea, dragul meu, răspunse Cae. 


Rănitul tăcu de parcă încerca să mediteze asupra cuvintelor auzite. 
Apoi, întrebă îngrijorat: 

— Vodă... Unde e vodă? 

— Aici, aici, prietene. 

Rănitul încercă de câteva ori să vorbească, dar numai pleoapele se 
zbătură neputincioase. 

—A pierdut prea mult sânge, măria-ta, observă Caravană. 

—Se vede, aprobă vodă. Duceţi-l în cortul meu! 

—Nu, doamne! se opuse Costache. Acum e prea târ ziu să-l mai urnim 
de aici. 

—Poate că Zimmermann, felcerul principelui... îndrăzni loan Bogati. 

—Ce-i cu Zimmermann? întrebă Cae. 

—Se află în Sibiu, răspunse cavalerul în verde. 

Cae Indru sări în șa, iar Vânt Sălbatec porni sprinten către porțile 
orașului. Bogati călărea alături de el. 

—Domnia-ta l-ai împuns? întrebă Indru. 

—Nu, domnule, grăi aspru cavalerul în verde. Nu obișnuiesc a-mi lovi 
adversarul din spate. 

—Dar cine? 

— Veţi afla, domnule, însă nu de la noi. 

Cae întoarse privirile către tânărul cavaler. Îi cercetă îndelung faţa 
colțuroasă, nu lipsită de frumuseţe, apoi spuse parcă mai mult pentru sine: 

— Îmi placi, domnule Bogati! Eşti cumva fiul vestitului căpitan ce a 
câştigat azi admiraţia lui vodă? 

—Nu ştiam că Mihai-vodă îşi preţuieşte dușmanii, răspunse tânărul 
mirat, dar am cinstea să mă număr printre fii căpitanului Melchior Bogati. 

În mijlocul câmpiei, Costache, Ducu, Grasa, Gălușcă, Ioroipan, 
Adormitu, Ciripoi-fiul și Tufănel-fiul şedeau de strajă lângă trupul marelui 
aruncător de cuțite. Oştile victorioase intrau în Sibiu la lumina torţelor. 
Dincoace de ziduri, noaptea răcoroasă își depăna urzeala închisă peste miile 
de morți. Lipseau de lângă Chirilă doar Tufănel-tatăl și Ciripoi-tatăl. Cei doi 
veri avuseseră ceva necazuri cu gloabele lor ce se răzleţiseră de marele 
tăvălug românesc. Dar pentru lămurirea lucrurilor, e bine să ne întoarcem 
către sfârşitul iureşului condus de Mihai-vodă. 

Caii verilor, zăpăciţi de strigătele mari, sau poate cu unele vătămături 
nevăzute, o luară pe de lături în goană turbată către cortul cel mare al 


cardinalului. Cum primejdia se arăta grozavă acolo, Tufănel-tatăl răcni din 
toate puterile: 

—Sfinte Haralambie, făcătorule de minuni, ai milă şi potoleşte 
gloabele! Auăleo! Ajungem singuri acolo și ne taie ăia. N-auzi, sfântule... ? 

Ciripoi, mai puţin cucernic şi aplecat spre simţirea practică, începu 
unele tratative cu gloaba: 

—Dragul meu, se rugă el, opreşte niţel că n-o fi foc! Unde mă duci, 
fir-ai al dracu... ! Domoleşte ale picere să te oblojesc! Îţi dau grăunțe... 
frumosule! Fir-ar măta... ! 

Corturile nobililor erau goale. Ultimii dintre ei își  zoreau caii 
întorcând spatele. Andrei Báthory, răzleţ de curteni, rătăcea pe sub poale de 
păduri. Călugărul Zablije îl urma ca un câine plouat. 

Când ajunseră verii printre corturi, doi nobili mari în umeri ca uşile, 
tocmai o luau din loc. Tufănel și Ciripoi, care făcuseră un ocol nedorit, le 
ieșiră în faţă, iar gloabele lor sleite de puteri, opriră ca prin farmec. 
Văzându-i pe veri cam piperniciţi la trup, mânia nobililor crescu brusc. 
Tufănel şi Ciripoi simţiră că li s-a apropiat sfârşitul. Îşi înghiontiră 
animalele, însă fără spor. Săbiile se ridicară împotriva lor. 

—Îndurare, dragi nobili! strigară cei doi slobozindu-și pistoalele. 

Loviţi în piept, uriaşii scăpară săbiile. Verii, pricepuţi a ajuta la 
descălecare nedorită, săriră de pe cai și-i împinseră creştineşte. 

— Mamă, ce cai! strigară frecându-şi mâinile. 

Dar chiar în clipa aceea sosiră trei zdrahoni rătăciţi ca și ei. Frumoşii 
armăsari îi îmbiară. Cel mai sprinten și mai mustăcios dintre noii veniţi îi 
dădu un brânci lui Ciripoi-tatăl. Fostul negustor din Piaţa Zece Mese căzu 
în fund. Văzând însă că-i scăpă frumuseţe de pradă, își înfipse dinţii în 
piciorul zdrahonului. Urmă un răcnet, după care omul ridică al doilea picior, 
gata să-l zdro bească pe Ciripoi. Tufănel văzu pericolul în care intrase vărul. 
Dintr-un salt frumos pentru vârsta lui, prinse piciorul mustăciosului 
zdrahon, iar acesta căzu cât colo. Ortacii săi tăbărâră asupra verilor, dar 
Tufănel şi Ciripoi trecură în patru labe pe sub burta armăsarului și o luară la 
goană în cercuri mici. Când unul dintre urmăritori fu gata a-l prinde pe 
Tufănel, acesta avu ceva gânduri năstrușnice și se așeză capră. Zdrahonul 
nu mai avu timp să se oprească, veni buluc peste capră și se rostogoli năuc. 
Totuşi, lupta s-ar fi încheiat rău, pentru veri, dacă n-ar fi ajuns acolo 
căpitanul Mihalcea. 


—Opriţi! strigă el mânios. La spatele vostru sunt mii de morţi iar voi 
v-aţi apucat de prădăciuni. Tăiaţi-i fără milă! se întoarse către oștenii din 
jur. 

— Dar nu ne băteam, grăi Tufănel cu șiretenie. Taman le arătam acestor 
domni cum i-am răpusără pe nobilii de colo. 

— Voi i-aţi doborât? 

—Noi, boierule, grăi cu mândrie Ciripoi-tatăl. 

— Care e numele tău? 

—Ciripoi, doamne. 

—Minţi! Ciripoi e mai tânăr. 

—O fi, râse negustorul, dar eu sunt Ciripoi-tatăl. 

—Mda! îl cunosc pe fiul tău. Hai, duceţi-vă dracului! 

— Îndată, boierule, îndată. 

Verii smulseră frâiele cailor din mâinile zdrahonilor și își văzură de 
drum. 

Trecuse de miezul nopţii. O noapte rece, jilavă, care înfiora până şi 
caii. Mulţi dintre oștenii lui vodă se odihneau după lupta crâncenă din 
timpul zilei. Două mii de tineri aflați sub conducerea lui Radu Buzescu 
isprăviseră îngroparea morţilor. Miile de răniţi ai celor două oşti ce se 
înfruntaseră atât de crunt căpătau oblojeli în cetatea Sibiului. La miez de 
noapte câmpia arăta din nou curată, chiar dacă mișcările oștenilor nu se 
potoliseră. Prevăzător, vodă ocupase noi poziţii de luptă sub adăpostul 
zidurilor. Trei mii de călăreți conduşi de banul Mihalcea dormiseră câteva 
ceasuri, apoi se puseră în mișcare pe dealurile ce duceau către Blaj. 
Misiunea lui Mihalcea nu era ușoară. El trebuia să ajungă la Cluj în marş 
forţat. Să cadă acolo prin surprindere și să ocupe cetatea. Pe drumul către 
Sebeș, alți trei mii de călăreţi, sub comanda lui Udrea, își zoreau caii pentru 
a ajunge la răscrucea care asigura legătura dintre cetăţile Devei și Alba- 
Iulia. Patru mii de călăreţi roșii, răsfirați în cerc larg, aveau poruncă să 
cerceteze terenul din jurul Sibiului până departe pe munţi și dealuri. Iscoade 
răzlețe, conduse cu pricepere de neobositul Niţă, ieşiră în pâlcuri mici, 
pentru a prinde urma dușmanului. Alte iscoade porniseră în pâlcuri 
împărţite pe distanță de o poştă unii de alţii, cu poruncă să observe 
mișcările moldovenilor în valea Oituzului. 

Când se lumină de ziuă, Mihai-vodă intră în cortul său, refuzând 
ospitalitatea caldă a oraşului. 

—Doamne! grăi clucerul Ieremia Băicoianu, ascunzându-și necazul 
doar pe jumătate. Vi se cuvine oare adăpostul acesta vremelnic, acum când 
palatele Sibiului vă aşteaptă? 

—Mi se cuvine, clucere, zâmbi vodă. Am venit aici cu oştenii mei 
dragi, iar locul meu e între ei. Ce ar crede oare oștenii dacă aș lipsi? 

—Ar crede că vodă se odihnește. 

—Ei, la naiba! râse domnul. Dacă aș fi un simplu oştean, l-aș înjura pe 
conducătorul care caută culcuş bun dincolo de tabără. 

Zicând acestea, Mihai-vodă se întinse pe aşternutul aspru de pături. 
Faţa lui palidă arăta oboseala trupului. Băicoianu îl acoperi cu o cergă 
miţoasă apoi se ghemui aproape de ușă, iar somnul cobori greu chiar în 
clipa aceea. 


Aproape de ceasul prânzului, vodă își clăti faţa cu apă rece ca sloiul. 
Puținele ceasuri de odihnă îl învioraseră. Pe fruntea mare, limpede în toiul 
bătăliei, apăruseră cute adânci. Gândurile domnului se adunau acolo parcă 
mai multe decât altădată. 

—A sosit Cae Indru, măria-ta, spuse clucerul. 

—Să intre! 

Tânărul salută adânc. Mâna lui, ţeapănă în ajun, era vioaie. Cămașa 
albă ca laptele, îmbrăcămintea fără cusur şi fața rasă proaspăt nu arătau 
nimic din încercările prin care trecuse cu o zi înainte. 

—Parcă eşti scos din cutie, râse domnul. lar mâna cred că merge spre 
bine. 

—Datorită lui Zimmermann, zâmbi Cae. Neamţul acesta e un mare 
felcer. Până şi ochiul prietenului Costache s-a curăţat cu totul. Acum e 
rândul măriei-tale. 

— Acum? Abia acum? la uite ce nepot iubitor! Te pomenești că nu ai 
dormit toată noaptea de grija mea, continuă vodă să râdă. 

— Chiar aşa, doamne, răspunse tânărul mai aspru decât ar fi dorit. De 
două ori am venit cu Zimmermann în toiul nopţii, dar unchiul nostru avea 
treburi. Din zori aşteptăm la uşa cortului. Doar printr-o minune nu m-am 
încăie rat cu prietenul Băicoianu, care mârâia ca un dulău. 

—Ei, dacă aşa stau lucrurile, grăi vodă şăgalnic, va trebui să mă supun 
lui Zimmermann. Ce-i cu Chirilă? 

—Mai bine decât ne-am așteptat, însă mai rău decât speram. 

—Scapă? 

—Greu de ştiut, doamne. L-am adăpostit într-o casă din Sibiu. Felcerul 
a lucrat lângă el câteva ceasuri. 

Zimmermann își făcu apariţia în cort. Era un bărbat înalt, ușor adus de 
spate, slab ca o coajă de copac, iar nasul ca un plisc de uliu parcă întărea 
subțirimea corpului. Îl salută pe vodă ploconindu-se adânc, apoi se apropie 
cu îndrăzneală. Pipăi cu îndemânare tăietura de pe faţa domnului, fără să 
scoată o vorbă. 

—O mică zgaibă, grăi Mihai. 

—Aşa e, doamne! răspunse felcerul. Răutățile mari vin de obicei de la 
lucrurile mici neluate în seamă. 

—Frumos răspuns, domnule Zimmermann! Asta se potriveşte nu 
numai la răni. Dacă tai binele pe jumătate, el nu mai crește ci pică spre 


ofilire. De tai răul numai pe jumătate, acesta se ridică din nou cu puteri 
înzecite. Ce vești îmi poţi da despre Chirilă? 

— Vlad se află în cumpănă cu viaţa, măria-ta. 

—Vlad? Care Vlad? 

— Fiul lui Alexandru-vodă, măria-ta. Înaintașul vostru în scaunul Țării 
Româneşti. 

— Te întrebasem despre Chirilă. 

—lar eu v-am răspuns. Domnul Chirilă, sau Vlad, e fiul lui Alexandru- 
vodă. 

—Ce tot vorbeşti aicea, domnule Zimmermann? se încruntă Mihai. Pe 
fii lui Alexandru i-am cunoscut. Ei s-au sfârșit din viaţă sub iataganele 
turcilor. 

—Nu toţi, grăi felcerul cu îndrăzneală. Vlad e copil din flori. Eu am 
îngrijit nașterea lui la Viena, acum trei zeci şi doi de ani. Dacă viaţa acestui 
tânăr nu s-ar afla în mare cumpănă, nu v-aș vorbi astfel despre el. 

—Ştiai asemenea lucruri”? se întoarse vodă către Cae. 

— Ştiam, doamne. Cam puţine, ce-i drept, dar ştiam. 

—Și de ce nu ne-ai spus? 

—Nu era dorinţa prietenului Chirilă. 

— Înţeleg. Vlad avea drepturi la scaunul Țării Româneşti ca şi noi. 

—Dar el a vrut să fie doar un simplu Chirilă, măria-ta, fiindcă în 
scaunul țării se aşezase cel mai vrednic om al neamului nostru. 

—Îngrijeşte-l, domnule Zimmermann! porunci vodă cu glas ce nu 
părea al său. De va scăpa cu viaţă, te voi răsplăti regeşte. 

—Am mai mult decât trebuie unui bătrân, zâmbi ofi lit felcerul. Chirilă 
a stat în casa mea ani mulți ca un fiu bun. De el mă leagă atâtea încât orice 
răsplată ar păli în faţa dragostei mele. 

—Nu înţeleg, se miră vodă. 

—Nici nu aveţi cum, fără mărturisirea mea. Pe mama lui, doamna 
Florica, am găsit-o la Viena într-o sărăcie cumplită. Fusesem chemat să dau 
ajutor la o naştere grea. Clienta mea nu avea putinţă de plată. Am adus-o la 
mine. Eram felcer cunoscut şi bogat. Acolo s-a născut Chirilă. Doamna 
Florica a murit după câţiva ani. Era o femeie frumoasă şi plină de gingășie. 
Tânărul Chirilă a rămas în casa mea. Când a crescut, l-am trimis la cele mai 
bune școli ale Apusului. Puţini tineri din Viena s-ar fi putut măsura cu el în 
cunoaştere şi mult mai puţini în dibăcia armelor. În toată Viena nu se afla 
spadasin care să-i stea în faţă. 


—Spadasin?! îl întrerupse vodă uimit. Niciodată nu ne-a vorbit despre 
asemenea haruri. Niciodată nu l-am văzut mânuind o sabie. 

—Firesc, măria-ta! Chirilă avea mare aplecare către poezie. Ştia să 
recite frumos, cald, sau punea pe hârtie cuvinte minunate. La douăzeci şi 
ceva de ani s-a îndrăgostit. Era o tânără de neam mare a cărei frumuseţe 
atrăgea mulți cavaleri. Fata îi arătase chiar de la început oarecare interes. 
Chirilă s-a bătut pentru ea. Sabia lui nu l-a iertat pe unul dintre acei 
cavaleri. Dar foarte curând, frumoasa fată şi-a făcut nume prost, căzând 
spre păcatul desfrânării. Dezgustat, Chirilă a lepădat sabia pentru totdeauna. 
Apoi, l-a prins dorul de ţară. După plecarea lui, mi-am părăsit casa. Am 
venit aici. L-am urmat fără şovăială. Simţeam nevoia să fiu aproape de el. 

Tăcură. Peste câmpie pornise un vânt aspru, ce îndoia copacii. Până și 
corturile se aplecau neputincioase în faţa lui. Deasupra munţilor, norii 
albicioşi prevesteau zăpadă. Stoluri de păsări atrase de mirosul sângelui 
scormoneau câmpia cu priviri agere, dar nu se lăsau în jos. Hrana 
vremelnică dispăruse în toiul nopții. 

—Doamne! grăi Băicoianu. Aşteaptă în faţa cortului un străin. Un 
neamţ între două vârste, care încearcă din zori să vină dinaintea măriei-tale. 
După straie, pare depărtat de aceste meleaguri, chiar dacă înfățișarea lui nu 
se dovedeşte prea îngrijită. 

—Pofteşte-l! porunci vodă. 

Un bărbat de statură mijlocie, cu faţa rasă proaspăt, se ploconi înaintea 
domnului Țării Românești şi al Transilvaniei. 

—Măria-ta! vorbi străinul într-o nemţească aleasă. Graiul valahilor nu- 
| cunosc decât slab. El se aseamănă bine cu latina atât de dragă nouă și se 
dovedeşte la fel de dulce și curgător. Poate că ne-ar trebui un tălmaci. 

— Te ascult, domnule! îl încurajă vodă într-o nem ţească fără cusur. 

Faţa inteligentă a musafirului străluci de mulţumire și surpriză. 

—Ah, măria-ta! spuse cu neprefăcută sinceritate. E o mare bucurie 
pentru mine observând că știți limba neamului meu. Sunt neamt din 
Bavaria. Numele meu este Karl Winter. Un prieten învăţat din Ţările-de-jos, 
care a vizitat aceste locuri, mi-a trezit interesul pentru poporul valah. Am 
venit aici pe cheltuială proprie. Eram plin de nerăbdare să-i cunosc pe 
valahi şi dornic să merg la Tomis, acolo unde Ovidiu, marele părinte al 
poeziei europene și strămoșul vostru, a trăit şi s-a săvârşit din viaţă. Am 
umblat pe Jiu şi pe Olt, dar numai părțile de sus, către munţi. Am fost în 
Moldova până la marginea Pocuţiei dinspre poloni. Am cutreierat satele 


Transilvaniei. Obiceiurile valahilor, dansurile vechi, atât de grăitoare, firea 
lor deschisă, inteligenţa şi chibzuiala lor m-au încântat. În dansuri, am 
descoperit întreaga vitalitate a acestui neam și am priceput că numai cu 
asemenea calităţi valahii au trecut peste greul năvălirilor și au trăit ca neam 
latin aici la porţile răsăritului. Un neam slab, lipsit de astfel de vitalitate, s- 
ar fi pierdut de mult. I-am povestit aceste lucruri tânărului prinț Andrei 
Báthory, care ne-a primit frumos. Auzind însă despre gândurile noastre de a 
căuta mormântul lui Ovidiu şi marea prețuire ce avem pentru neamul 
valahilor, ne-a luat cu puterea tot ce așternusem pe hârtie și ne-a alungat. 
Lipsit de mijloace, vin dinaintea voastră cu rugămintea de a ne înlesni 
drumul spre Tomis. 

—Ești poet? se interesă Mihai-vodă. 

—Nu, măria-ta. Eu cercetez neamurile și scriu despre obiceiurile lor. 
Peste câțiva ani vor veni aici oameni mai învăţaţi decât mine. Oameni care 
au auzit lucruri minunate despre valahi. 

—Băicoiene! strigă domnul. 

—Poruncă, măria-ta! 

—Să-i dai domnului Winter trăsura noastră şi zece călăreți însoțitori! 
Iar vistiernicul Bărcan să-i aducă degrabă o sută de galbeni! 

— Îndată, măria-ta, dar a sosit Kornis care s-a predat lui Niţă şi vrea să 
se arunce la picioarele voastre. Au mai venit şi alți nobili cu daruri şi cu 
gânduri de a pregăti intrarea noului principe în Alba-lulia. 

—Să aştepte! Domnul Winter ne spune lucruri mai mari decât ar putea 
ei. Caută-ne la întoarcere, domnule Winter! Călăreţii mei te vor feri de 
primejdii. Îţi dăm scrisoare de liberă trecere oriunde doreşti. Scule pentru 
scris îți va aduce vistiernicul nostru. Cunoşti poeziile lui Ovidiu? 

—Le cunosc, măria-ta. 

Vodă zâmbi. 

—Păcat că timpul nu ne îngăduie a sta mai mult împreună! Drum bun, 
domnule Winter! 

* 

Acolo unde 'Târnava Mare face ultimul cot larg înainte de împreunarea 
ei cu Mureşul, unde marile dealuri Hoanca și Căpud o privesc răbdătoare 
cum îşi învolburară apele când vine turbată la vreme de primăvară, sau 
potolită în toiul verii, se ridică frumosul castel din Obreja. Pe zidurile lui 
stăruiau cândva străji mândre cu ochi ageri, și mâna grea, cu torţe mari la 
vreme de noapte. În ziua când la Șelimbăr se hotăra soarta principatului 


Transil vaniei, Stela Cristu, frumoasa stăpână din Obreja, şedea de taină pe 
terasa castelului cu tânăra contesă Alberta Teke și masiva baroană Maria- 
Florenţa de Szentivâni. Înserase. Din parcul imens venea un iz potolit de 
frunză căzută. Cele trei prietene discutau între ele cu gândurile aiurea, în 
vreme ce inimile lor se dovedeau pline de griji. Stela se gândea la Cae și la 
fratele ei. Alberta la Chirilă, iar baroana, mai guralivă, nu uita să 
pomenească des numele lui Costache Caravană. Aerul rece care urca 
dinspre Târnava asemenea unui junghi, le alungă de pe terasă în sufragerie. 
Acolo era cald. În căminul uriaș, bucăţi de lemne mari cât un stat de om 
ardeau vesele, iar flăcările gălbui-roşcate porneau în joacă a se oglindi pe 
tencuielile pereţilor înalți. Puținele lumânări nu acopereau cu destulă 
lumină colțurile încăperii, dar ajutorul flăcărilor aducea întărire. Grăsunul 
majordom ce nu-și urmase stăpânul în luptă, având poruncă de pază a 
castelului, se învârtea pe picioarele lui scurte, dornic să îndestuleze cu 
bunătăți o seară plăcută. Spre dezolarea lui, cele trei prietene nu se 
atinseseră de tacâmurile multe. Doar doamna Maria-Florenţa îl răsplătise 
într-o oarecare măsură, încercând minunatele vinuri de Târnave. 

Aproape de miezul nopţii prietenele nu se hotărâră să părăsească 
sufrageria. Aflaseră printr-un curier că lupta de pe cîmpia Șelimbărului 
începuse în zori. Dar de la prânz încoace nici o veste nu mai intrase la 
Obreja. Măruntele nimicuri ce și le povesteau, pauzele dintre vorbe, 
răspunsurile în doi peri arătau neliniştea lor. În vreme ce tinerele doamne 
şedeau de taină, un călăreț mânat parcă de toate urgiile iadului îşi zorea 
calul pe dealurile dintre Sibiu şi Obreja. Goana atât de nefirească la vreme 
de noapte, fără lună, aducea a sminteală pe un astfel de drum greu, cu 
văgăuni primejdioase, ori cu trunchiuri de copaci care barau calea ici-colo. 
Când se împlini jumătate din noapte, străjile castelului auziră tropot de cal 
şi se grăbiră să desfacă porţile mari fără a-l mai cerceta pe călăreț. Obreja 
aştepta veşti de la Șelimbăr. Dalele de marmură din prima curte cântară 
aspru sub copitele armăsarului. Apoi se deschise uşa sufrageriei, iar în prag 
apăru Ducu cel Iute. Hainele lui zdrenţuite și faţa zgâriată arătau goana prin 
păduri. Stela, Alberta și Maria-Florenţa se ridicară. Pe chipurile palide și în 
ochii lor Ducu citi întrebările chinuitoare. 

— Victorie, grăi tânărul, dar numai faţa Stelei luci a bucurie. 

—Cae ? murmură ea abia auzit. 

—Nu. 

—Fratele nostru ? 


—Nu. 

— Costache ? se agită Maria-Florenţa, 

Ducu făcu un gest negativ. Alberta, nu mai întrebă. Din buzele ei ca 
ceara dispăruse tot sângele, însă nu tresări. Doar mâinile care mângâiau în 
neştire un boboc de trandafir galben, atât de rar toamna, se desfăcură fără 
vlagă. Frumosul boboc pică la picioarele ei chiar dacă mângâierea mai 
stăruia în degetele înfiorate. 

—Aţi fi în stare să faceţi o călătorie acum la vreme de noapte ? o 
întrebă tânărul. 

—Aș fi, domnule, răspunse ea cu un calm nefiresc. 

—Nu cu trăsura, ci călare. 

—E, atât de grabnic? 

— Foarte grabnic. 

— Atunci, înseamnă că nu a... 

—Nu! Nu a murit, doamnă. El a cerut să vă vadă. 

—Scapă? îndrăzni ea în şoaptă. 

— Dumnezeu știe. Sau, poate şi Zimmermann. 

Un sfert de ceas mai târziu, doi călăreţi își zoreau caii pe potecile care 
duceau peste dealuri, prin păduri, prin văi, către frumoasa cetate a Sibiului. 
Se pornise o ploaie subțire, ca prin sită. Copacii ședeau trişti, parcă închiși 
în ei. 

* 

Seara de 1 noiembrie a anului 1599 se arăta frumoasă. De fapt, ziua 
fusese însorită, calmă, zâmbitoare pentru Mihai-vodă, prinţ al Transilvaniei 
şi a Ţării Românești. Intrarea lui în Alba-Iulia, salutată cu urale și cu salve 
de tun, se încheiase înaintea prânzului. Armata Bucegilor îmbrăcată în roşu 
defilase pe străzile curate, arătându-și măiestria rândurilor drepte, spre 
desfătarea prințului. La puţină vreme după prânz, nobilimea iertată de noul 
stăpân veni la palat cu daruri și noi jurăminte de credință ce întărea 
supunerea făcută cu câteva ceasuri înainte la marea catedrală a cetății. 

Când primele umbre ale înserării căzură peste Alba-lulia, trăsuri 
minunate, purtate de cai focoşi, începură să tragă la marele peron al 
palatului. Erau invitaţii la balul cerut după datină. Mihai îi privea gânditor 
de la înălțimea unei ferestre. Clucerul Băicoianu se aţinea pe lângă el 
înarmat ca la vreme de luptă. 

—Nu prea arăţi pregătit pentru bal, zâmbi vodă. 


—Aşa e, doamne! tresări Ieremia. Totdeauna am purtat un pistol la 
brâu. Acuma am trei. 

—Ţi-e teamă de nobili? 

—Nu de ei, ci de o trădare a lor. Acum câteva zile, aceşti nobili ne 
priveau cu dispreţ de sub zidurile Sibiului. Azi, cuvintele lor de supunere 
erau prea mieroase. Prea aduceau a miorlăituri. Aş fi mai mulțumit să ne 
înfrunte cu vorba, sau cu încruntarea ochilor. Dacă n-ar lipsi Cae, Ducu, 
Costache şi ceilalți prieteni, mi-ar fi mai ușor. Cu ei alături nu aş tremura 
pentru viața domnului meu. 

—Dar suntem stăpâni aici, râse vodă. 

Apoi se opri. Tocmai intra în curte o trăsură purtată la pas molcom de 
şase cai. 'Trăsura nu opri la peron, ci ocoli jumătate din faţada palatului și 
trase la o intrare mai mică. 

— Haide, clucerule! zise domnul grăbit. L-au adus pe Chirilă. 

leşiră amândoi în coridoarele întunecoase și lungi. Străjile roșii 
desfăcură armele în lături, iar noul prinţ al Transilvaniei trecu iute spre 
dormitorul său frumos pregătit de slujitorii mulţi. Cae Indru își purta 
prietenul pe braţe. Zimmermann, deşirat ca o paparudă, îl bombănea la 
fiecare pas, dar braţele grijulii îl așezară pe rănit între perne. Alberta Teke îi 
înveli picioarele. Sosirea lui vodă îi descumpăni o clipă. Cae se aplecă 
adânc. Faţa lui limpede radia de fericire. Costache pornise a-și freca 
palmele, semn că-l apucase limbarița din zilele bune. Părintele Grasa îşi 
țuguiase buzele mari, dovadă că se afla în frumoasă dispoziţie. Ducu cel 
Iute zâmbea. Așezat între perne, Chirilă Zece Cuţite dormea cu respiraţie 
bună. Vodă îl privi înde lung, iar în ochii lui, obosiţi de istovitoarele zile și 
nopţi încordate, apăru un licăr de bucurie. 

—Măria-ta! se înclină Caravană. Cred că domnul Zimmermann nu e 
felcer, ci făcător de minuni. 

— În cazul lui Chirilă aveam nevoie de o minune, aprobă vodă. Care e 
situația, domnule Zimmermann? se întoarse apoi către felcer. 

—Bună, măria-ta. Într-o lună îl pun pe picioare. Acum însă va trebui să 
doarmă. 

Aluzia felcerului era destul de grăitoare, astfel că tinerii prieteni 
părăsiră încăperea urmându-l pe vodă. Alberta călcă în vârfurile picioarelor 


şi închise ușa după ei. Zimmermann stinse lumânările multe. 
* 


Mihai-vodă intră în sala cea mare a balului însoţit de căpitani și 
curteni. Din gătelile lor lipseau armele. Invitaţii se desfăcură pe lături în 
foşnet plăcut de mătăsuri şi straie încărcate de bijuterii, lăsând culoar mare 
de trecere. Rafinaţii nobili ai Transilvaniei, cu ochii sprinteni și pricepere în 
cântărirea gesturilor, înţeleseră gândurile pașnice ale noului prinţ. Lipsa 
armelor era un semn grăitor. Când Mihai se aşeză în scaunul princiar, 
Naprăgy îi ieși în faţă. 

— Doamne! zise cu glas puternic ce răzbi până la capătul sălii. Nobilii 
au răspuns invitaţiei voastre la balul din seara aceasta şi se apleacă încă o 
dată plini de umilinţă. 

Lui vodă nu-i plăcură cuvintele episcopului. 

— Îţi mulțumesc, sfinţia-ta! zise fără a-și arăta nemul ţumi rea. Dar nu 
de umilință avem nevoie, ci de înțelegere. De vor înţelege nobilii că unirea 
celor două ţări ne aduce putere, nici un dușman nu va mai călca pe aceste 
meleaguri. 

— Doamne! veni mai aproape contele Teke Francisc. Unele privilegii 
mai vechi ne dau dreptul să ne așezăm când se aşează principele. Oare, 
noua domnie va respecta aceste privilegii? 

— Înseamnă că aţi meritat asemenea cinste, domnule conte, își reținu 
vodă un zâmbet. Noi vom întări aceste privilegii. 

—Măria-ta! se apropie Kornis. Am fost general al oștilor Transilvaniei. 
Azi când nimeni nu mai are nevoie de mine, când îndemânarea noastră 
strategică nu mai foloseşte nimănui, pun la picioarele voastre spada mea 
încercată în lupte. 

—O primim, domnule Kornis, grăi vodă molcom, reţinându-și râsul 
năprasnic ce nu-i da pace de câteva clipe. 

Auzind asemenea vorbe, Kornis păli. Mizase pe mări nimia prinţului. 
Nu se bucura de harurile unei inteligenţe scăpărătoare, dar ştia că la început 
de domnii, dregătoriile se împart totdeauna mai uşor. Apoi îl treziră 
cuvintele lui Mihai. 

—O primim şi v-o înapoiem cu învestitură, domnule general. lar dacă 
doriţi a ne fi bun sfetnic, marele câștig ar fi de partea noastră. 

Komis uită să mulțumească. Rămase locului prostit, cu gura căscată a 
mirare. Chiar pentru lăcomia lui aplecată spre fală, ultimul dumicat era prea 
mare pentru a mesteca iute. Dar îl scoase din încurcătură Ion Cristu, 
cunoscut acolo sub numele de Hans Beckembauer, conte şi castelan de 
Obreja. 


—Doamne! grăi acesta într-o nemţească fără cusur, ştiind că Mihai- 
vodă o înțelege. O mie de sași au luptat sub conducerea voastră pe câmpia 
de la Șelimbăr. 

—Ne amintim cu plăcere. 

— În speranţa că nu-i veți uita, saşii vă trimit în dar o trăsură lucrată de 
ei. 

—Le mulțumesc, domnule conte, zâmbi vodă. Am auzit că aveţi un 
castel frumos în Obreja. De vom fi invitaţi, se va găsi timp să-l vedem. 

—Ar fi o mare cinste pentru noi, se înclină tânărul. 

—Măria-ta! grăi un bărbat cu părul cărunt. Sunt căpitanul Melchior 
Bogati. Am avut cinstea să lupt împotriva voastră la Șelimbăr. 

Vodă îl privi cu plăcere, apoi zise: 

—Ne cunoaștem, domnule Bogati. V-am văzut pe câmpul de luptă. 
Sunteţi un mare strateg, iar fiul vostru loan, cavaler desăvârșit. Suntem 
fericiți să-i dăruim cinci sute de iugăre cu pomi și o casă mândră în ţinutul 
Făgărașului. Mâine va primi împuternicirile cuvenite. 

Bogati se retrase mirat. Nu știa nimic despre ceea ce făcuse fiul său în 
lupta de la Șelimbăr. 

Prezentarea nobililor dură peste măsură de mult, spre dezamăgirea 
tinerilor, care abia aşteptau începerea dan surilor. Apoi veni şi clipa aceea. 
Jupânul Cristache Mutu, ce-şi părăsise hanul dintr-o toană, fiindcă nimeni 
nu-l poftise în Transilvania, ajunsese totuși, prin protecţia lui Costache, să 
se ocupe de prepararea gustărilor și alegerea vinurilor de soi. 

Când se porni balul, Cae Indru păși hotărât către un capăt al sălii, unde 
Stela Beckembauer și contesa de Szatmári discutau împreună. Acum nimic 
nu-i mai oprea să se avânte în primul lor dans, amânat de atâţia ani. Târziu 
după miezul nopţii, tinerii invitaţi uitaseră de atracţia vinului sau a 
gustărilor îmbietoare. Doar pe margini, vârstnicii păcătuiau creştineşte, 
închinând paharele multe. În vreme ce petrecerea își urma drumul ei, 
Cristache Mutu, părintele Grasa, fălcosul și Sile Adormitu părăsiră curtea 
palatului, trăgându-se grabnic spre vestitul han Pivniţa Şardului. Costache 
Caravană privi după ei melancolic. Baroana Maria-Florenţa îl înhăţase chiar 
lângă ușă, dornică a-i spune că rămăsese văduvă de aproape trei luni. Că 
nimic nu mai şedea în calea fericirii lor. Dar lui Costache îi ardea de 
însurătoare, cum îi ardea Zambilicăi să şadă atârnat cu picioarele în sus. 
Fiind prilej de mare sărbătoare, hanul strălucea în lumină, iar mesele se 
dovedeau puţine, chiar dacă noaptea picase dincolo de miezul ei. Jupânul 


Ieremia Cipcigan, zis Muntele, zis Goliat, era un bărbat mărunt, stafidit, 
ușor adus de spate ca o coajă de nucă. 

—Nu mai avem nici-o masă liberă, se tângui el în fața oaspeţilor. 

—Găsim noi, îi zise Cristache Mutu, privind în jur cu aer de 
cunoscător. 

— Greu, domnule. În noaptea asta nimeni nu e dispus a părăsi hanul. 

— În bucătărie se mai găteşte? 

—Nu, domnule. Am isprăvit bucatele și servim numai gustări. 

— Atunci, scoate o masă din bucătărie! 

—Așa e, domnule! se lumină Goliat. Nu-mi trecuse prin minte. 

—Ce vinuri ai? 

—Un roşu de Şard, care îţi retează picioarele după a treia cană. Care te 
lasă năuc la a patra și... 

—Nu! Nu, jupâne! grăi mânios Cristache Mutu. Vor beşti despre el ca 
despre un duşman. Rubiniul de Şard e dulce-amărui ca adierea vântului de 
primăvară. La a doua cană e încins ca pământul arat proaspăt, din care ies 
aburii calzi. La a treia cană e blând ca holda coaptă. La a patra, nerușinat ca 
viile pârguite, care-și arată sânii de sub frunze. La a cincea, aspru ca zilele 
sfârşitului de noiembrie. La a șasea, adânc și tainic, aşa cum e pământul sub 
omătul mare. La a șaptea, sunt puţini băutori care îl mai pot ase măna cu 
ceva. 

— Vai, domnule! se miră Goliat. Sunteţi poet? 

—Mai rău, prietene. Sunt hangiu. 

—Dar nu vă cunosc. 

—Nici nu-i de mirare. Sunt proprietarul Hanului Privighetoarea de 
Aur. 

—Din Bucureşti? 

—Din Bucureşti, dragul meu. 

—Am auzit despre hanul vostru. Nu! Nu vă așezați aici! Mergem sus 
în casă. Se spune că hanul vostru nu prea are rivali. Aici e mai greu. Sunt 
hanuri multe într-un oraș mic. Acum o ducem mai mult decât bine, dar 
mulți ani am tras mâţa de coadă şi eu și vecinul de peste drum, proprietarul 
hanului Pâlnia Luminoasă. 

—Și cum de aţi răzbit până la urmă? 

—Datorită nevestelor, domnule. Femeile totdeauna au avut căpăţânile 
mai şirete decât noi. Vreo zece ani am dus-o numai în sărăcie. Rar ne pica 
un client. E drept că nici hanurile noastre nu arătau ca acum. Erau nişte 


dărăpănături. Eu şi prietenul Tănase, vecinul de peste drum, ne-am hotărât 
într-o zi să tragem obloanele, cu gândurile spre alte meserii. Muream de 
foame, ce mai! Nevestele ședeau în spatele nostru și ascultau, iar prin 
hanuri bătea vântul. Cum discutam noi așa, numai ce o aud pe nevastă-mea: 

„Ho! Isprăviţi cu nerozeniile! Cine nu reuşeşte într-o meserie se 
dovedește nătâng. Nu-i destul să lucrezi bine. Îţi mai trebuie și minte. Până 
acum v-am lăsat pe voi să conduceţi treburile. De azi încolo, hotărâm noi. 
Mâine ieșiți amândoi în mijlocul drumului și vă încăieraţi.” 

„Cum o să ne încăierăm? s-a mirat Tănase. Doar suntem prieteni.” 

„Și prietenii se bat între ei”, au sărit ele. 

„Dar n-avem pricină.” 

„Găsiţi voi.” 

Ne-au dăscălit o noapte întreagă. Mie îmi era cam teamă. După cum 
vedeţi, nu sunt prea dăruit la trup. Dacă prietenul Tănase îmi scăpa din 
greșeală o scatoalcă mai mare, chiar Zimmermann, felcerul principelui, 
putea să vină aici cu o lumânare aprinsă, fiindcă leacurile nu mai ajutau. 
Tănase e de trei ori cât mine, dacă nu de patru. A doua zi când începu 
oarecare forfotă pe străzi, ies cu Tănase la mijlocul drumului și pornim să 
ne înjurăm creștineşte. La înjurături totdeauna eu am fost mai tare ca 
Tănase. Ăştia mărunţei şi sfrijiți la trup sunt daţi dracului în chestii d-astea. 
Parcă sar scântei din ei când încep să înjure. Voinicii se arată mălăieți. N-au 
vlaga sfrijiților. Ășştia pricăjiţi ca mine, când se înfurie și le porneşte 
morişca, parcă sunt numai gură din tălpi până-n creştet. În vreme ce ne 
înjuram noi ceva mai cu foc, numai văd că se opreşte un trecător și o 
întreabă pe nevastă-mea: 

—,„Ce fac ăia de colo?” 

Zice nevastă-mea: 

„Nu vezi? Vor să se încaiere.” 

„Zău? Uite că n-am mai văzut o păruială între un plop şi o tufă. Pune o 
masă colea în ușa hanului şi adu-mi nişte vin!” 

„Doriţi și o gustare?” 

„Da, n-ar strica. Dacă începe încăierarea nici că se poate o distracție 
mai plăcută. Totuși mi-e teamă că nu se bat.” 

„Se bat, domnule, n-aveţi nici o grijă, îl asigură nevas tă-mea. Însă alta 
e teama noastră. Cel mărunţel are pumnul prea greu. Să nu se întâmple o 
nenorocire.” 


Auzind asemenea minune, drumeţul behăi, mirat ca oaia în gura 
lupului: 

„Crezi una ca asta?” 

„Cum te văd și mă vezi. Slăbănogul nu e la primul omor.” 

Când l-am observat că se așază temeinic la masă, am sărit de vreo doi 
coți în sus și i-am ars o palmă vecinului. Apoi mă feresc de pumnul cât o 
ghioagă și văd patru nătărăi care se opriseră destul de aproape. Clientul de 
la masa din uşă dornic să petreacă dimpreună cu alţii începe să-i îmbie de 
mai mare dragul. 

„Hei, fârtaţilor, ia daţi-vă mai aproape! Îl vedeţi pe slăbănogul ăla?” 

„Îl vedem, zice unul. Cam greu, dar îl vedem.” 

„Râdeţi voi, răspunse clientul din vârful buzelor, dar nu ştiţi că 
slăbănogul are un pumn cu care a omorât o vacă dintr-o lovitură.” 

„Ala? se miră ei.” 

„Ăla, domnilor.” 

„Hangiţo! strigă unul dintre ei, făcându-le semn ortacilor să se așeze. 
la mai adu nişte căni și ceva băutură!” 

Norocul meu că Tănase m-a călcat pe picior din greșeală și mi-a rupt 
două degete, altfel rămâneam năuc de bucurie și nu luam seama la palma lui 
care pica peste mine ca un acoperiş de casă. Feresc într-o parte şi-i ard una 
lui Tănase la ţurloaie. Vecinul dă tare cu palma și mă ajunge doar cu un vârf 
de deget. Mă duc de-a berbeleacul vreo patru stânjeni şi-mi pierd vederile. 
Aud paşii nărodului de Tănase care o luase pe adevăratelea, dar norocul 
meu că păşea spre mine domol ca ursoaica nefătată. Îmi revin și mai văd o 
seamă de clienţi la ușa vecinului. De bucurie, apuc o piatră din caldarâm, nu 
mai mare ca un iepure de șase săptămâni, mă aplec iute și dau cu ea ca un 
ciocan peste bombeul prietenului. Tănase rage o dată ca un măgar jupuit de 
viu, dă să mă prindă, însă, mălăieţ cum e, se împiedică şi pică peste mine, 
cum se prăvale un perete peste un bostan. După cinci zile când am început 
să recunosc oamenii din jur şi chiar glasul nevestei, am aflat că hanurile 
noastre făcuseră vânzare bună, dar ea scăzuse în zilele următoare. Câţiva 
clienţi, care văzuseră bătaia, au venit ce-i drept, să mă întrebe dacă am 
gânduri de răzbu nare. Cum se zvonise însă că sunt pe moarte și cam sleit 
de vederi, interesul lor a scăzut cu totul. După ce m-am întremat, am stat 
iară la planuri cu vecinii. Tănase, care prinsese chef de bătaie, mi-a făcut 
propunerea să ieşim iar în mijlocul drumului. Am primit, dar cu condiţia ca 
el să vină cu mâinile goale, iar eu cu patru tunuri pe care le-aș putea lua de 


pe zidurile cetăţii. Până la urmă, nevestele au recunoscut că la o nouă 
păruială cu Tănase, dacă nu aveam norocul să rămân olog, cheltuielile de 
înmormântare s-ar fi dovedit prea mari. Stăm noi vreo săptămână, două, dar 
muşteriii treceau pe lângă hanurile noastre ca măgarii prin strunga lipsită de 
iarbă. În mijlocul orașului erau vreo patru hanuri vechi, cu vaduri bune, 
ştiute de călători și localnici. Mă socot eu în fel și chip cum ar fi mai bine 
să-i jumulim de mușterii pe hangiii din oraș, dar nu-mi vine nimic în minte. 
Dacă mă bat iar cu Tănase și nu apucă să mă omoare, aş putea repara casa 
gata să pice peste noi chiar la vreme de toamnă. Plec în oraş și dau de urma 
primului muşteriu. Era dulgher. Mă duc întins la el și-i zic: 

„Domnule, a venit ceasul răzbunării. A venit clipa să nu mai las piatră 
pe piatră din hanul vecinului. Să fărâm totul în jurul meu cale de o poștă.” 

Omul avea o bardă în mână. Lasă el barda la o parte, se uită lung la 
mine și zice: 

„De!” 

„A venit vremea să-i ronţăi oasele între dinţii mei ca stâncile.” 

„Hm!” 

„A venit vremea să-l învârtesc în palme ca piatra în praştie şi să-l arunc 
până la apele Ampoiului, care vor ieşi dintre maluri.” 

Omul era cam nătâng, dar lipsit de milă. Zice: 

„Ai ceva fierbinţeli?” 

„Nu.” 

„Nici nu-ţi joacă dinaintea ochilor niște luminiţe roşii?” 

„Nici.” 

„Atunci, ori eşti dăruit cu ceva puteri necurate, ori ţi s-a făcut de lumea 
ailaltă.” 

Zic: 

„A venit vremea să-i bag o mână pe gât și să-l întorc pe dos, ca pe o 
pungă goală. Dacă nu crezi, te poftesc mâine pe la zece în faţa hanului 
nostru.” 

După acele vorbe îl las năuc, mă întorc acasă, îi fac propunerea lui 
Tănase în vederea păruielii, apoi mă apuc de treburi. A doua zi dimineaţă, 
cam pe la șapte, văd o mare de oameni îndreptându-se către hanurile 
noastre, iar în fruntea gloatei, pe dulgher. Intră ei în cele două hanuri, scot 
mesele și scaunele afară, sau se așază direct pe piatră și comandă vin 
dimpreună cu gustări. 

„Ăsta e voinicul?” întrebă unii, privind către mine cu ochii mijiţi. 


„Ăsta”, răspunse dulgherul, fălos că le știe pe toate. 

„Și cu uriașul ăla de colo se bate?” 

„Cu ăla.” 

„Mare minune! Dar oricum ar fi, punem mână de la mână și-l 
înmormântăm creştineşte pe pirpiriu.” 

„Și dacă o fi altfel?” grăi dulgherul cu tâlc adânc. 

Începură pariurile. 

Aproape de ceasul hotărât, ies în mijlocul drumului și mai controlez o 
dată terenul. Apoi îi fac semn lui Tănase să se apropie. Când ajungem la 
vreo zece pași, zbier tare de simt că mă înjunghie în plămân: 

„Stai pe loc, slăbănogule!” 

Tănase rămâne acolo pironit, uitându-se la mine lung și mirat. Mă 
întorc spre han fără grabă și-mi plimb privirile peste marea de oameni. Se 
făcuse linişte adâncă. Zic: 

„Domnilor, prima întâlnire dintre mine și amărâtul ăsta a fost doar o 
încercare de glumă. Lupta adevărată va fi abia acum. Umpleţi-vă, domnilor, 
cănile și beți dinaintea unuia pe jumătate fărâmat între fălcile mele grele ca 
porţile cetăţii!” 

Auzind vorbele acelea, un vlăjgan din primele rânduri chiţcăie parcă 
apucat de cârcei: 

„Ciupiţi-mă, domnilor! strigă el. Sau turnaţi-mi în cap o găleată cu 
pălincă aspră, înainte de a mă apuca damblaua! Pirpiriul are ceva lipsuri la 
harul gândirii, sau poartă vătămătură de minte.” 

Zic: 

„Domnule, după ce-l voi strivi între unghii pe acest neisprăvit la trup, 
după ce voi măcina între dinţi pietroaiele din jurul lui, după ce voi răsturna 
ulița peste el, te vei căi de aceste vorbe.” 

„Apă! Apă, că mor! strigă vlăjganul tremurând ca un apucat. Adică nu! 
Daţi-mi o găleată cu vin! Sau, staţi! Aducem sus un butoi. Plătesc eu chiar 
acum.” 

Mă întorc spre Tănase convins că vânzarea merge frumos și-i șoptesc: 

„Să nu dai tare, prietene!” 

„Să nu dau tare după ce m-ai făcut de ocară?” îmi răspunse tot în 
şoaptă. 

Mă uit iar spre oameni şi strig să se audă până departe: 

„Domnilor, oare n-ar trebui să aducem un popă care să-l spovedească 
pe acest prăpădit sortit pieririi? Oare n-ar trebui să aducem câteva lumânări 


aprinse, înainte de a fi prea târziu? Înainte de a mă învârtoşa asupra lui ca o 
urgie? Oare n-ar trebui să vă trageţi cu mese cu tot mai încolo, înainte de a 
mi se porni mânia, când s-ar putea ca din ceva sminteală să răstom ulița cu 
fundul în sus?” 

Auzindu-mi schelălăitul, muşteriii celor două hanuri goliră cănile mari 
dintr-o sorbitură. Nevastă-mea făcuse vânzare cât pentru un an bun. Am mai 
privit-o o dată pe nevastă, gândind că s-ar putea să fie ultima, apoi i-am zis 
lui Tănase: 

„Sfrijitule! Ai putea oare să-ți aduni tot curajul și să vii spre mine 
privindu-mă în albul ochilor?” 

„Aș putea, zice el şi vine mânios, mai sprinten decât mi-am închipuit.” 

La vreo patru paşi de mine, scosesem pietrele în timpul nopţii şi 
făcusem o gaură nu mai mare de vreo două palme. Dacă Tănase călca acolo 
printr-o minune, puteam să scap cu viaţă. 

„le voi doborî cu privirile mele focoase”, strig eu, în vreme ce 
matahala de Tănase calcă chiar în groapă și se întinde ca un copac retezat. 
Apuc degrabă un bolovan cât o căpăţână de oaie și-l altoiesc în ceafă. Apoi 
mă sui cu picioarele pe el şi răcnesc: 

„Nu e mort, domnilor. Mila s-a dovedit mai mare decât mânia mea.” 

Dar chiar în clipa aceea, nătărăul de Tănase dă o dată cu palma şi-mi 
rupe un picior. Însă, putere să se ridice nu mai avea. 

„Şi ce a mai fost pe urmă?” întrebă Cristache Mutu. 

„Nimic”, grăi Cipcigan, zis Goliat. 

„Nimic?” 

„Așa cum ţi-am spus. Am zăcut un an până s-a înzdră venit piciorul. Pe 
Tănase îl doare ceafa când trage a ploaie. Aşa că nevestele au hotărât să se 
bată între ele, dar numai o dată pe lună. În rest, noi şi ăia de peste drum 
suntem cei mai buni prieteni din lume, iar afacerile ne aduc venituri mai 
mari decât visasem cândva.” 

Sile Adormitu privi cu mândrie găleata pustiită de vin și porni să cânte 
cu o voce care semăna cu scrâșnetul pietrelor de moară ce macină-n gol. 
Nodul lui Adam, nu mai mare decât pumnul, urca şi cobora ca un piston 
harnic. Buzele lui mari aduceau a căscat de catâr. Gazda închise degrabă 
ferestrele, apoi îl îndemnă blând: 

—Cântă, domnule, cu toată nădejdea! Aici nu te aude nimeni. lar eu, 
care am trecut prin atâtea, sunt obişnuit cu suferinţele mari. 

În dimineaţa zilei de 2 noiembrie, Mihai-vodă intră în cabinetul de 
lucru urmat de Cae, Preda, Costache, Ducu, Radu Buzescu și Bărcan. 

—Prieteni! grăi domnul celor două țări româneşti. Dieta, care îşi va 
începe mâine lucrările în Cluj, va hotărî sumele necesare pentru plata oștilor 
noastre. Nobilii se arată pe faţă prietenoși, aplecaţi spre dulce supunere, dar 
nu le cunoaștem gândurile ascunse. Peste un ceas vor veni aici Naprăgy, 
Kornis, Vitéz, şpanul de Turda, Sigismund Forgach, trimisul generalului 
imperial Basta, căpitanul Mihai Szekely şi Petru Huszár, judele Clujului. 
Aceştia s-au ales dintre nobili pentru discuţiile ce le vom purta în Dietă. 
Mâine vom face jurământ de credință împăratului Rudolf. Socot însă că va 
trebui să luăm seama a nu ne lega de mâini și de picioare sub Imperiul 
Austriac, ale cărui drepturi nu le recunoaştem aici. Dar nici nu putem ocoli 
jurământul de vasali atâta vreme cât nu am adunat destulă putere. Niţă 
Praştie ne-a adus vestea că cetatea Chioarei și-a deschis porțile cu supunere. 
Mai mult de jumătate din Banat a trecut alături de noi. Oradea cu 
comandantul ei Paul Niary nu ascultă încă de poruncile noastre. 
Maramureșul stă sub puterea imperialilor şi numai prin viclenie îl vom 
supune fără a ne strica lucrările bune cu împăratul Rudolf. Sfatul nostru de 
taină e prea mic azi pentru a discuta ocuparea Moldovei. Dar în vederea 
acestui gând va trebui să pornim de la capăt negocierile cu turcii, cu polonii, 
cu tătarii şi cu această Casă de Austria, care se vrea stăpână acolo unde nu 
are drepturi. Avem în față o iarnă întreagă pentru a ne așeza puterile în 
Transilvania aşa cum dorim. În primăvară vom ocupa Moldova, unind 
neamul românesc pentru totdeauna. Cu nobilii va trebui să fim prevăzători 
până le cunoaştem gândurile ascunse. Acum nu avem voie să facem greșeli. 

—Doamne! interveni Cae Indru. Tocmai pentru a ne feri de greșeli, 
sunt împotriva Dietei din Cluj. Ea trebuie să se ţină în Alba-lulia. 

—Pe ce se întemeiază părerea ta? tresări Mihai-vodă. Fiindcă şi noi 
ne-am gândit la același lucru. 

—Pe faptul că în partea de nord a principatului, pute rea noastră se 
sprijină doar pe trei mii de oșteni. Sunt puţini în caz de răzmeriţă din partea 
nobililor. Dacă ei tes un complot, nici că se poate un loc mai nimerit decât 
Clujul. Paul Niary ar putea folosi o parte din garnizoana Oradei. Generalul 
Basta, ce nu ne-a arătat prietenie până acum, nu-i prea departe de oștile 


sale. Iar în nord, avem ştire că unele pâlcuri din oastea comitatelor s-ar 
ascunde prin păduri. 

—Da, da! aprobă vodă. Aceleași gânduri le-am purtat şi noi, dar am 
aşteptat părerea voastră. Acum e limpede Băicoiene! porunci el. Să vină 
căpitanul Jager! 

Vechiul căpitan al palatului, care slujise sub trei principi mai puţin de 
cinci ani, se obişnuise cu gândul că nici-o strălucire nu e veşnică. În mintea 
lui de oștean harnic, alte întrebări nu-și făcuseră loc, socotind că totdeauna 
va fi în palat cineva să-i dea porunci și să-i plătească osteneala. 

—Domnule Jager! grăi vodă. Te-am păstrat lângă noi socotindu-ţi 
virtuțile de bun oștean. Ne-ai fost recomandat cu căldură. Domnii Cae, 
Costache şi Ducu au mijlocit pentru domnia-ta. 

Jager făcu ochii mari a mirare, dar nu scoase o vorbă. 

—Ai destule solii în curte? 

—Am, măria-ta. 

— Atunci, trimite degrabă înştiinţarea pe la nobilii ce vor lua parte la 
lucrările Dietei, care nu se va mai ţine în Cluj, ci în Alba-lulia! Lista 
nobililor o găsești la cancela ria palatului. 

Jager se înclină adânc şi părăsi încăperea. În locul lui veni Băicoianu 
şi-l anunţă pe vodă că a sosit delegaţia nobililor. 

—Să intre! porunci Mihai. 

Și spre mirarea lui, în fruntea nobililor păși Malaspina. 

—Măria-ta! spuse nunțiul papal cu un aer aplecat spre blândeţe. Am 
adus înscrisul pe care vă veţi lega de împăratul Rudolf la începutul 
lucrărilor Dietei. 

—Sfinţia-ta l-ai scris? 

—Eu. 

—Oare au uitat nobilii să scrie? Zâmbi vodă ascunzându-și 
nemulțumirea. 

—N-au uitat, măria-ta, dar noi ne-am rugat lui Dumnezeu să ne ajute a 
face un text frumos. 

— Atunci, nu ne mai rămâne decât să-l ascultăm. Citeşte, sfinția-ta! 

Malaspina ridică textul și citi cu intonaţii plăcute: 

Din deosebita voie și bunăvoință a Autoputernicului, Dumnezeu cel 
drept a ales şi orânduit pe maiestatea-sa Împăratul peste această ţară ca 
patron. El îi poruncește supusului său Mihai-vodă să alerge la locul unde 


se vor arăta credincioși și ascultători ai chezarului și dimpreună să se 
aplece cu toții la mila împărătească. 

—lată un text frumos, grăi vodă ascunzându-și mânia sub vorbele de 
admiraţie. 

—Am meditat mult asupra lui, răspunse Malaspina cam plin de el. 

„Acest popă se amestecă unde nu-i fierbe oala, socoti vodă plin de 
mânie. Dar să nu ne pripim înainte de a-i cunoaşte toate gândurile.” 

—E aproape desăvârşit, continuă el. Poate că unele adausuri i-ar fi dat 
mai multă strălucire. Din el nu reiese prea limpede cine se prezintă în faţa 
Dietei. 

—S-a pomenit despre voi, măria-ta, interveni Petre Huszár. 

—Adevărat! se amestecă Cae Indru. Departe de a nu recunoaşte 
frumuseţea textului, rămân la părerea că nu aţi subliniat calitatea supusului 
Mihai-vodă. 

—O cunoaştem cu toţii, se încruntă Malaspina. 

—Nu, sfinţia-ta! păru Cae mai aspru. Nu-i destul! Ce cunoaştem e 
necesar de trecut și în scris. Toţi din Dietă sunt supuşii împăratului Rudolf, 
dar Mihai-vodă e stăpânul lor. E principe al Transilvaniei și Ţării 
Româneşti. 

—Așa nu va fi plăcut înaintea Casei de Austria, se împotrivi nunțiul 
papal. 

—De unde ştii? întrebă Cae cu multă dulceaţă în glas. 

Văzându-se încolțit, Malaspina schimbă tonul şi spuse tăios: 

—Am venit să discut cu măria-sa Mihai, nu cu un curtean oarecare. 

—Discută, sfinţia-ta! Domnul acesta e primul nostru sfetnic! zâmbi 
Mihai-vodă, ştiind că-l lasă pe nunțiu în mâini bune. 

— Avem o calitate înaltă, se împăună Malaspina. 

— Care? Întrebă Cae Indru cu prefăcută mirare. 

—De ales al nobililor. 

—După lege nu o putem recunoaște, sfinţia-ta. Și nici după inimă, 
atâta vreme cât nu eşti cetățean al principatului. 

—Dar mă veţi recunoaşte ca trimis al bisericii, grăi Malaspina fără a-și 
putea reține mânia. 

—Asta, da! aprobă tânărul. Când vom discuta problemele bisericeşti, 
te vom pofti fără îndoială. 

—Să cred prin aceasta că sunt alungat? Se întoarse nunțiul către 
Mihai-vodă. Să cred că faceţi o ruptură cu bise rica? 


—Nu! răspunse vodă cu vocea blajină. Dar treburile principatului nu le 
pot hotărî străinii, ci numai cei în drept. Textul prezentat se arată viclean şi 
dușmănos nouă. Domnule Huszár, vei întocmi unul aşa cum îţi poruncim 
noi! 

— Împotriva dorinţei nobililor şi a împăratului Rudolf? întrebă judele. 

—Nu! Împotriva neadevărului și a nedreptăţii. 

—Dar... sări Malaspina. 

—Opreşte, domnule! i-o reteză Cae. 

—Sunt nunțiu papal. 

—Nu prea arăţi. Eşti mai degrabă un dușman înver şunat al principelui. 
Scrie, domnule Huszár, noul text în vederea jurământului! se întoarse către 
jude. Acest text aprobat de Mihai-vodă va suna astfel: 

Cu voia lui Dumnezeu, guvernarea principatului Transilvaniei a trecut 
în mâinile principelui Mihai. Domnul Țării Românești și al Transilvaniei se 
recunoaște vasal al împăratului Rudolf. Pe marea pecete a cancela riei se 
vor încrusta armele şi însemnele celor două țări, arătându-se astfel unirea 
lor pe vecie. Se vor desfiinţa granițele de pe munţi, iar locuitorii au liberă 
trecere, după voie. Comerţul nu va mai cunoaște vămi, iar strângerea de 
biruri va fi aceeași peste tot. Semnează Mihai, prinț al valahilor. 

—Ai scris, domnule Huszár? 

—Am scris, grăi judele cu mânie greu reținută. Am scris, dar Dieta nu 
va vota asemenea text şi nici sumele necesare cheltuielilor de oşti. 

—De ce? Găseşti în text o singură ameninţare asupra nobililor? 
Găseșşti în el schimbări în viaţa principatului? Găseşti în el neadevăruri? 

—Nu. 

—Atunci să nu mai vorbim despre asta! Mâine vor începe lucrările 
Dietei aici la Alba-lulia. 

—La Alba-Iulia? se miră Naprâgy. 

—La Alba-Iulia? tresări Kornis. 

— Aşa cum aţi auzit, zâmbi Cae Indru. Majoritatea nobililor din Dietă 
locuiesc pe aproape. De ce să-i purtăm până la Cluj? 

—Ar fi venit acolo și generalul Basta, interveni Forgach. Generalul 
imperial nu poate lipsi de la lucrările Dietei. 

—Nimeni nu-l opreşte, se amestecă Radu Buzescu. Din contră, va fi 
prilej de bucurie și ne îndoim că generalul nu dispune de o trăsură bună. 

— Textul ar mai trebui studiat, spuse judele Clujului. 

—Dar nu-i găsesc neajunsuri, zâmbi Mihai. 


—Sunt, măria-ta. Aici stăpânește împăratul Rudolf. 

—După noi, domnule! răspunse tăios Mihai-vodă. Gândurile voastre 
nu le înțeleg, sau nu vreau să le înțeleg. Spune-mi, domnule Huszâr, în 
primul text atât de drag vouă, s-a pomenit despre calitatea noastră aici? 

În locul lui Huszár vorbi căpitanul Mihai Szekely, care tăcuse până 
atunci. 

—Măria-ta! grăi el. Al doilea text e limpede ca lumina zilei. Sunt 
oştean vechi şi vă cunosc. Departe de a mă pune bine cu noua domnie, 
socot că Transilvania şi-a găsit un principe bun și înțelept. Un general care 
nu va lăsa oști străine să calce peste noi. Domnii ce mă însoțesc au uitat că 
le-aţi acordat prietenie. Lucru pe care nu l-ar fi făcut nici un alt învingător. 
Că aţi venit aici cu drepturi mai mari decât cei din familia Báthory. Că nu 
doriţi să schimbaţi nimic din legile ce guvernează în principat. Mai mult, că 
aţi lăsat Dieta neschimbată, iar nobilii se bucură de toate privilegiile lor. De 
aş fi fost în locul vostru, puţini dintre cei vechi ar mai fi rămas în Dietă. Dar 
nu sunt și nici nu mă încumet a da sfaturi. Socot că textul prezentat nu 
atinge nimic din interesele Casei de Austria. Împăratul ar trebui să fie 
mândru că v-aţi aplecat ca vasal. Că cel mai mare general al răsăritului 
Europei oferă garanţii de linişte la graniţa Imperiului Austric. Voi vota în 
Dietă pentru textul propus de domnul Cae Indru. lar sfinția-sa Malaspina ar 
fi bine să-şi vadă de treburile bisericeşti unde intriga aduce mai puţine 
pagube. 

Căpitanul se opri din vorbele ce le mai avea de spus, întrerupt prin 
intrarea agitată a clucerului Băicoianu. 

—Măria-ta! zise el. Doi secui aşteaptă la ușă. 

—Să aştepte! se încruntă vodă. 

— Doamne! insistă clucerul. Acești oameni l-au ucis pe cardinalul 
Andrei Băthory. 

—Ce tot vorbeşti acolo, clucere? se miră domnul. 

—Aşa cum v-am spus, măria-ta. 

—Adu-i degrabă! 

Doi secui, unul în vârstă, celălalt mai tânăr, se înfățișară dinaintea 
principelui, purtând un sac. Cel mai vârstnic slobozi gura sacului, din care 
căzu căpăţâna fostului cardinal. 

— Voi l-aţi ucis? întrebă vodă cu adâncă mânie. 

—Noi, măria-ta. Dar nu pentru răsplată l-am adus aici. Ne-am gândit 
că va fi înmormântat creştineşte alături de cei morţi din familia lui. 


—Sărmane popă! grăi vodă ridicându-se cu respect în faţa morţii. 

Apoi se întoarse către cei doi. 

— Motive să vă răzbunaţi aţi avut destule. Dar i-aţi luat mai mult decât 
poate dărui un om. l-aţi luat viaţa. 

—N-am luat cu nimic mai mult decât a luat el de la noi, răspunse cel în 
vârstă. Am plătit așa cum ne-a îndatorat. 

—Mâine după lucrările Dietei îl vom înmormânta cu toată cinstea, 
hotărî vodă. Iar voi, ucigașşilor, lipsiţi din faţa mea! 

Îndată după plecarea secuilor, nobilii părăsiră palatul princiar. Dincolo 
de poarta cea mare, căpitanul Mihai Szekely spuse aspru. 

—Domnilor, drumurile noastre se despart. Ne vedem mâine la lucrările 
Dietei. 

—Nu ne va face plăcere, i-o întoarse Huszâr. Dom nia-ta te-ai dovedit 
un trădător al nobilimii. 

—Al căror nobili? întrebă răstit căpitanul. Al celor ce urzesc împotriva 
intereselor principatului? lată că Mihai-vodă și-a dovedit înţelepciunea 
schimbând locul Dietei. El v-a înţeles gândurile. Dacă principele ar fi fost 
atacat la Cluj, așa cum aţi plănuit, vărsarea de sânge vinovat și nevinovat în 
Transilvania n-ar mai fi cunoscut margini. Vă știu bine, domnilor. Kornis 
doreşte a pescui în ape tulburi. Naprăgy se vrea principe. Domnul Forgach 
încear că a trage spuza pe turta generalului Basta, care se gândeşte că nu i- 
ar strica să devină guvernator al Transilvaniei, iar domnia-ta, domnule jude, 
vrei un nou principe care s-ar putea numi Ștefan Báthory. lată că nici măcar 
nu sunteți uniți în acelaşi gând. Pescuiţi, domnilor, în ape tulburi şi s-ar 
putea să vă înecaţi. Mă mir că şpanul de Turda e alături de voi. 

—Doresc binele principatului, grăi Vitéz cam nesigur. 

—În compania lor? zâmbi căpitanul sarcastic. Ştii domnia-ta ce ar fi 
adus o răzmeriţă la Cluj? 

—Nu! răspunse cu toată sinceritatea șpanul de Turda. 

— Treizeci de mii de oșteni valahi şi-ar fi răzbunat conducătorul. Să ne 
ferească Dumnezeu de răzbunări! La răzbunare, mila vine totdeauna după 
sabie şi foarte rar înaintea ei. Marele hatman Zamoyski a coborât cu oștile 
la Șcheia, lângă Suceava. Într-o săptămână ar fi peste noi. V-ar conveni, 
domnule Vitéz, un război între poloni și austrieci pe pământul 
Transilvaniei? V-ar conveni oare ca oștile turceşti să înceapă a pescui aici? 
Am avut un princi pe slab. Iată că domnia lui a sfârşit într-un fund de sac. E 
un noroc, domnule Vitéz, că azi stăm sub conducerea lui Mihai-vodă. El e 


singurul om care poate garanta liniștea principatului. El vine cu prietenie și 
încredere în fața Dietei, iar noi încercăm să-i înfigem cuțitul pe la spate. Nu 
ne cunoaștem interesele, domnule Vitéz. 

Zicând acestea, Mihai Szekeli îşi văzu de drum. 

—Pofteşte cu noi, domnule Vitéz! îl ademeni Malaspina, observând 
ezitarea. Căpitanul e un trădător ce va da socoteală dinaintea oamenilor și a 
lui Dumnezeu. 

—Nu, sfinţia-ta! se împotrivi şpanul de Turda. Eu nu am ce căuta cu 
voi. 

* 

—Deci asta era, zâmbi vodă după plecarea nobililor. Au încercat a ne 
lua puterea printr-o legătură proastă. lar capetele răutăților s-au dovedit 
Malaspina și Huszâr. E bine să ne cunoaștem duşmanii. Ducule! 

—Poruncă, măria-ta! 

—La noapte să păzeşti viaţa căpitanului Szekely! Îmi vine să cred într- 
o răzbunare. Vreau să mi-l aduci viu mâine la lucrările Dietei! Va trebui să 
ne apărăm întâi prietenii şi abia pe urmă să lovim în dușmani. Transilvania 
nu e a nememicilor ca Malaspina și Huszár, ci a poporului care o iubeşte. 

* 

Când începu să însereze, Sile Adormitu îl trezi pe Cae destul de 
temător, gândindu-se că o cizmă pornită cu dibăcie din mâinile tânărului i- 
ar putea aduce unele ponoase. Dar cum cizmele prietenului nu se aflau la 
îndemână, se alese numai cu unele aluzii referitoare la un gât răsucit de 
niște mâini harnice. 

—Pe toți dracii! se văită Cae. De la Șelimbăr încoace nu am apucat să 
mă odihnesc mai mult de două-trei ceasuri pe noapte, iar acum când am 
găsit o după-amiază liniştită, năvăleşti peste mine. Dacă ai venit cumva cu 
gânduri aplecate spre taclale sau o nouă cântare, mi-e teamă că se va 
petrece un omor. 

—Domnule! grăi Adormitu ușor încruntat. Mâhnirea mea nu mai 
cunoaște margini acum când bag de seamă că vocea-mi vârtoasă nu a găsit 
preţuire în faţa prietenilor mei. Dar nu pentru asemenea obidă a sufletului 
am venit aici. Durerile mari se consumă tăcute, neştiute de nimeni. Poate va 
ieși din ele un cântec de jale, care îmi umblă prin minte de multă vreme, ce 
va face să se scuture cămașa pe voi, drept remușcări. 

—Du-te dracului şi lasă-mă să dorm! râse Cae. 


—Nu pot, domnule! Te caută un călugăr. De un ceas se ţine de capul 
meu și mi-a tulburat somnul. 

—Un călugăr? se miră Cae. Nu prea am asemenea cunoștințe. 

—Zice că îl cunoşti foarte bine. Numele lui e Zablije. 

—Zablije? Ei, la naiba! se minună tânărul. Adu-l degrabă, dragul meu 
Sile! Pungașul ăsta a fost slujitorul fostului cardinal Andrei Báthory. lar 
dacă vine la mine, înseamnă că are unele temeiuri. 

Câteva clipe mai târziu, voinicul călugăr, cu faţa la fel de ponosită ca și 
altădată, intră în odaia lui Indru. Ochii lui ageri ca de şoim ocoliră 
încăperea. Mulţumit de rezultatul cercetărilor, săltă două degete și spuse cu 
multă bunătate: 

— Domnul cu voi, tinere creștin! 

—Să trăieşti, sfinția-ta! zâmbi Cae. 

— Trăiesc, fiule, dar trăiesc prost, zise călugărul cu acreală. Sunt două 
zile de când eu și părintele Clement ajunăm lipsiţi de gânduri cucernice. Ba 
cred că diavolul ne cearcă spre unele înjurături aplecate spre spurcăciune, 
sau spre cuvinte rele. 

—Nu înţeleg. 

—Ah, domnule, nu-i prea greu! Sunt zile în care ajunăm conduşi de 
sfânta înţelepciune a mântuirii sufletului. Însă atunci când ajunarea vine 
peste noi din lipsuri lumești, credința şi puterile noastre slăbesc îndoit. 
Acum suntem într-o astfel de situație şi nădăjduim s-o curmăm cu ajutorul 
vostru. 

—Nu sunt prea bogat, Zablije. Cu ceva mărunţiș te pot sprijini... 

—Pe sfintele canoane! îl întrerupse călugărul nemulțumit. N-am venit 
să cer. 

— Atunci, de ce ai venit? 

Zablije îşi căută cuvintele, cântărindu-l din ochi pe tânărul cavaler. 

—E vorba despre o taină, zise cu gura cam pe jumătate. Am auzit că 
ești un om drept, iar cuvântul domniei tale prețuieşte mult. 

—La ce ţi-ar folosi cuvântul meu? 

—Răbdare, domnule! 

Și spre mirarea lui Cae, călugărul făcu un salt până la ușă, o deschise 
brusc, cercetă coridorul pustiu, închise uşa, apoi îşi reluă locul, știind că 
nimeni nu-i va auzi vorbele. 

—Fiule, şopti el, îţi voi dezvălui o taină. 

— Cui foloseşte? 


—Mie și vouă. 

— Te ascult, răspunse tânărul din ce în ce mai uimit. 

—Nu! Nu înainte de a avea cuvântul vostru că nu voi fi păgubit de 
drepturile mele. 

—Dar n-am nimic împotriva ta, Zablije. 

— Vei avea, murmură călugărul privindu-l ţintă. 

—Zău că nu mai înţeleg nimic! 

—Răbdare fiule! Am cuvântul vostru că nu voi fi păgubit? 

—Nu pot să dau asemenea cuvânt înainte de a ști despre ce-i vorba. S- 
ar putea să mă căiesc. 

—Nici vorbă despre aşa ceva, râse călugărul. Nu-i o faptă rea, tinere 
domn. 

E vorba despre niște ducați pe care vreau să-i împărțim împreună. 

—De ce tocmai cu mine? 

—Fiindcă singur nu pot ajunge la ei, răspunse călu gărul cam spăşit. 

—Ai cui sunt ducaţii? 

—Ai nimănui. 

Cae îl privi gânditor. Pramatia de călugăr părea sincer. 

— Despre ce sumă e vorba? 

—Optsprezece mii de ducați, domnule. 

—Mda! murmură Cae, înăbușindu-și o explicaţie de uimire. De va fi 
cu dreptate, îți dau cuvântul că te voi răsplăti frumos. 

—Nu, fiule! sări Zablije de un cot. Afacerea e a mea şi poţi să-mi 
mulțumeşti că vreau doar jumătate. 

—Nu-i prea mult pentru un călugăr cucernic? 

—Nu, fiule. Numai bucurându-ne trupul, facem sălaș bun sufletului. 

— Îţi ofer o mie de ducați. De vrei, bine, de nu vrei, du-te cu 
Dumnezeu! 

Zicând acestea Cae Indru căscă zdravăn şi se întinse în aşternut cu 
prefăcută indiferenţă. 

—Opt mii, înălțimea-ta. 

—O mie. 

— Măcar cinci, frumosule! 

—Haide, haide, ieşi afară! 

—Patru, suflet bun de creştin! 

Cae sări din așternut și îl împinse către ușă. 

— Trei, prunc milostiv! 


—O mie, sau cară-te! 

—Două, păgânule! grăi cu jale călugărul. 

——leși, sau te arunc pe fereastră! 

—Fie, domnule! gemu jalnic. Am cuvântul vostru că îi voi primi? 

—De se va dovedi fără nedreptate, îl ai. Unde sunt ducații? 

—Aici, fiule. Aici în palatul princiar. 

—Ei, la naiba! Aiurezi, pesemne. 

—N-am timp de aiureli, tinere. Cei optsprezece mii de ducați sunt în 
cabinetul de lucru al noului principe. 

—De unde ştii? 

—Domnule, grăi călugărul, după lupta de la Șelimbăr l-am urmat pe 
cardinalul Andrei Báthory, în goana lui prin păduri. A doua zi în zori l-am 
întâlnit pe părintele Clement și am hotărât împreună să ne tragem spre 
Moldova. Dar s-au ivit greutăţi dintre cele mai mari. Cardinalul fusese 
apucat de grele dureri ale pântecului. O vătămătură mai veche s-a pornit cu 
multă răutate peste el. Eu și Clement l-am cărat în spate cu rândul. 
Asemenea soi de călătorie nu aduce spor. Cardinalul cădea mereu spre 
ferbinţeală şi rar grăia limpede. Ca vechi şi tainic slujitor al său, știam că 
are ceva ducați. L-am întrebat. Într-o vreme de curăţenie a gândurilor, mi-a 
mărturisit că se aflau în cabinetul său de lucru optsprezece mii de ducați. 
Către seară, câţiva secui ne-au luat urma. Eu și părintele Clement ne-am 
ascuns prin desişuri. Când ne-am întors, i-am găsit trupul fără căpăţână. 

—De ce nu l-aţi apărat? 

—Să-l apărăm? se miră Zablije. La ce bun? Viaţa lui ne-ar fi adus 
numai greutăți. Nu-i uşor să cari în spinare un bărbat voinic. Ba din contră, 
moartea lui îmi aducea un câștig bun după ce aflasem de taina ducaţilor. 

„Ce nemernici!” gândi Cae. 

Porniră amândoi către cabinetul de lucru al lui Mihai-vodă. Străjile din 
faţa ușii îl salutară pe tânăr și îi făcură drum liber. Zablije cunoștea bine 
cabinetul. Privi câteva clipe în jur, apoi se apropie de peretele din stânga, 
frumos îmbrăcat în lemn. Apăsă cu degetele în câteva locuri, iar o bucată de 
perete se deschise în formă de ușă. La spatele ei, ducaţii şedeau în rafturi. 

— Frumoasă tainiță! observă Cae. 

—Frumoasă, fiule! Ea a fost lucrată pe timpul prinţului Sigismund. 

Un ceas mai târziu, doi călugări ieşiră din Alba-Iulia, pe drumul care 
duce către târgul Teiuș. Caii de rasă proastă, ca și îmbrăcămintea cuvioșilor 


călători, atrăgeau milă. Nimeni nu și-ar fi închipuit că în desagii peticiţi se 
ascundea o comoară. 

În vreme ce cuvioşii călugări îşi mânau caii pe drum lung, noul vistier 
Bărcan primea uimit, din mâinile lui Cae, douăsprezece mii de ducați atât 
de necesari oștilor lui vodă. După plecarea lui Bărcan, tânărul trimise o 
strajă să-l caute pe Sile Adormitu. 

— Domnule, zise lunganul cu ochii strălucitori, oare unele remuşcări 
sau dulci gânduri de chef, sau vârtoase chemări ale vinului vă îndeamnă la 
frumoasa noastră companie? 

—Nu, dragul meu! zâmbi Cae. Aş vrea să porneşti chiar acum la Sibiu. 
Îi datorez lui Izu Klein patru mii de ducați. Predai suma și vei primi o 
scrisoare semnată de mine! Asta e tot. 

—Prea bine, domnule! se bucură Adormitu. Alerg. Mă cam moleșisem 
în ultimele zile. Mâine după prânz voi fi îndărăt. Dar, la naiba! se lumină el 
şi rămase locului țintuit. L-ai prădat oare pe sultanul turcilor? Ai jumulit 
jumătate din Constantinopol sau din Praga? Ai dat cumva peste comoara din 
Obreja, pe care Ion Cristu o caută de câţiva ani? Eşti cumva starostele 
cămătarilor, fără să fi aflat noi nimic? 

—Ajunge, Sile! se văită Cae. Când te porneşti, macini ca o moară 
stricată. Vodă mi-a dăruit aceşti ducați. 

—Aşaaa? se dumiri Sile. Alerg. Cu ce car ducaţii? 

—Cu trăsura. Până te pregăteşti, ducaţii și trăsura vor fi gata de drum. 
Te vor însoţi zece călăreţi din strajă. 

După plecarea lunganului, tânărul cavaler căzu pe gânduri. 

„lată că sunt un om fără chibzuinţă, socoti el. Am o mie de ducați și nu 
prea ştiu ce aş putea face cu ei. Pungașul de Zablije cred că se pricepe mai 
bine. Grea treabă să împarţi asemenea sumă.” 

Pe coridor se auziră zgomote de pași, amestecate cu glasurile celor doi 
străjeri din ușa cabinetului. Cae nu auzi nimic, prins de gândurile lui. 

—Ce naiba faci acolo pe dușumea, cu atâţia ducați împrejur? râse 
vodă. 

—Mă chinui să-i împart, măria-ta. 

—Să cred că ai dat peste o comoară? Bărcan m-a vestit adineauri că ai 
predat vistieriei douăsprezece mii de ducați. De unde naiba tot faci tu rost 
de aur? Ai ceva haruri aparte? Sau te pomenești că eşti tovarăş cu faimosul 
Kunzli? 

—Bănuiala nu-i prea departe, măria-ta, zâmbi tânărul. 


Apoi îi povesti despre taina părintelui Zablije. 

—Sărmanul Báthory! oftă vodă. Negru sfârşit a avut. Și nici un suflet 
credincios în jurul lui. Și nu-l plânge ni meni. Cu ducaţii ăștia ce faci? se 
scutură din gândurile lui. 

— Doamne, aş vrea să-i împart în zece. Adică ar fi câte o sută de ducați 
pentru Costache, Ducu, Chirilă, Grasa, Gălușcă, Tufănel, 'Toroipan, Ciripoi, 
Sile şi pentru mine. 

—L-ai uitat pe Niţă Praştie. 

— Adevărat, măria-ta! Îi fac şi lui parte. Câte zece ducați de la toți. 
Însă n-aş vrea să-i dăruiesc eu. Ar trebui să-i povestesc fiecăruia despre 
taina lui Zablije şi zău ar fi pierdere de timp. Mai bine să vină ca un dar din 
partea prințului nostru. 

—Aşa să fie, nepoate! râse vodă. Îi vom dărui mâine după lucrările 
Dietei. 

—Ne va fi oare ușor mâine? întrebă tânărul. 

—Nu prea, dar nici nobililor nu le va fi bine. Unii vor trage de partea 
noastră, alții împotrivă, ascunzându-se după vorbe pline de miere. Se va 
naşte mare dezbinare între nobili. 

—De la dezbinare până la vrajbă e un pas, măria-ta. 

—lar până la încăierare, altul. Am luat măsuri să nu se facă asemenea 
paşi sau măcar ultimul. Șapte mii de oșteni roșii întăresc puterea noastră în 
Alba-lulia. 

—Da, murmură Cae. Aici suntem tari, dar în restul principatului nu 
prea. Trei mii de oșteni la Cluj, două mii pe munţii dinspre Moldova, o mie 
în Banat, o mie în drum către Baia Mare, adică la porțile Maramureșului, 
cinci sute la Deva și încă cinci sute în cetatea Chioarei. Deci, cincisprezece 
mii de oameni. Puţini, de se vor mișca Zamoyski și leremia Movilă asupra 
noastră. Mulţi, de va fi pace. Poate nu trebuia să slobozim la iernat oștile 
Jiului şi ale Mehedinţilor. Şi nici pe secui. 

— Trebuia, nepoate, răspunse vodă îngândurat. Oamenii au și ei casele 
lor și rosturile lor. Hatmanul Zamoyski e un om înţelept. El nu vine acuma 
asupra noastră. Așteaptă momentul prielnic. lar acesta ar fi o răzme riță în 
Transilvania. Atunci i-ar fi uşor. Dar noi am prevăzut asemenea situaţie. 
Oştile noastre au cuprins aici aproape toate punctele cheie. Pâlcurile lui 
Niţă Praştie au făcut cordon de-a lungul munţilor spre Moldova. El observă 
toate mișcările lui Zamoyski. Hatmanul se află la şase zile departe de noi cu 


oşti grele, care nu se mișcă prea iute. Nouă ne trebuie doar trei zile să-i 
tăiem calea în munţi, cu douăsprezece mii de călăreți. 

— Adică jumătate din câţi are el. 

—Jumătate, dar sprinteni, dragul meu. În munţi, numărul nu aduce 
câștig. Oastea hatmanului e foarte pu termică la șes. Zamoyski ştie acest 
lucru și nu face prostii. Nici eu nu m-aș încumeta, dacă aș fi în locul lui. 
Ştie că-l pândim. Că-i urmărim fiecare mișcare. Nu din partea asta îmi fac 
griji, nepoate. Altele sunt necazurile noastre. Nobilii vor încerca să ne strice 
prietenia cu împăratul Rudolf. Generalul imperial Basta urzeşte și el 
împotriva noastră. Va trebui să ne prefacem că nu înțelegem. Azi i-aș fi 
arestat pe Huszár şi pe Malaspina, dar n-ar fi fost bine. Mâine va fi altfel. 
Dieta va vota cincizeci de mii de ducați pentru oștile noastre și va 
recunoaște în scris noua domnie. Înţelepciunea trebuie să stea totdeauna 
înaintea mâniei. Tăcură. În încăpere se lăsa amurgul. 

* 

Când începu să se însereze, Ducu cel Iute, Costache Caravană și 
Părintele Grasa trecură ca din întâmplare pe lângă casa căpitanului Mihai 
Sz6kely. O casă pătrată cu ziduri puternice, cu înfățișarea lipsită de 
frumuseţe. O arhitectură în linii drepte, parcă ciolănoase și reci. Parcul nu 
prea întins, dar cu arbori falnici, care îşi aplecau crengile peste acoperiș, îi 
aduceau o notă de căldură. Zidul împrejmuitor, făcut din cărămidă roşie, 
mâncată ici-colo de tăria timpului, poate că era plăcut la vreme de vară. 
Acum arăta închis şi trist. Înălţimea lui nu trecea de un stat de om. Cei trei 
bărbaţi cotiră într-o uliţă laterală strâmtorată între zidul de cărămidă şi un 
gard lung de lemn. În spatele gardului ghiciră o mică livadă. Cum nimic nu 
se mișca prin apropiere, săriră peste zid. O lumină slabă stăruia într-o 
încăpere cu perdele subțiri la ferestre. Casa avea două intrări. Una mare în 
faţă. Cealaltă, la spate, mică şi puternică, din lemn masiv de stejar. 'Trecură 
din nou la ușa cea mare. Costache ciocăni de câteva ori. Un tânăr slăbuţ, dar 
sprinten în mișcări, deschise uşa. În dreapta ţinea un sfeşnic aprins, iar în 
stânga, un pistol. La doi paşi în spatele lui, căpitanul Szekely aştepta cu 
sabia în mână. 

—Ce doriţi, domnilor? întrebă el aspru. 

—Să intrăm, căpitane, răspunse Ducu. 

—Ah, ah, vă recunosc! Poftiţi, domnilor! 

Gazda îl conduse într-un salon. O încăpere cu mult mai mare decât s-ar 
fi bănuit de afară. Un foc vesel, întreţinut bine cu buturugi. 


— Am un vin bun, îi îmbie căpitanul. Un alb de Ighiu, nu mai vechi de 
trei ani. 

—Nici că se putea tovarăș mai plăcut, zâmbi Grasa plescăind din 
buzele mari. 

Anton, slujitorul cel subțirel, aduse căni și o găleată cu vin. Aroma 
vinului se răspândi prin încăpere ca puterea unei tămâi aprinse. 

— Vizita voastră mă miră, grăi căpitanul. Ciudată vizită la asemenea 
ceas. 

—Nu prea, râse Costache. Avem poruncă să te păzim până în zori. E 
porunca principelui. 

—Mă supun, domnilor, dar vă previn că știu să mă apăr singur. Sau te 
pomeneşti că sunt arestat? 

—Nici vorbă despre aşa ceva, râse Ducu. În noaptea asta s-ar putea ca 
vreo câţiva nobili să joace nişte cărți mari. Domnia-ta nu eşti o carte bună 
pentru ei. Acum două ceasuri ne-a sosit o solie din nord. Ea ne-a adus 
vestea că banul Mihalcea a dat de urma unui pâlc de călăreți ascunși într-o 
pădure lângă Cluj. Patru sute de călăreți din fosta oaste a lefegiilor 
cardinalului au căzut în mâinile lui Mihalcea. De ce se ascundeau ei oare 
lângă Cluj și cine i-a adus acolo pe tinerii cazaci? 

—Asta nu știu, grăi căpitanul mirat. 

—Nici noi, dar vom afla în câteva zile. Îţi închipui domnule Székely, 
că o răzmeriță acum în principat ar aduce multe nenorociri. Hatmanul 
Zamoyski a coborât cu oştile mai jos de Suceava. Adică e la șase zile de 
noi. 

—şŞtiu, răspunse căpitanul îngândurat. Sunt oștean şi cred că văd 
limpede. Cineva urmăreşte aici cu bună ştiinţă, sau din prostie. Dar cineva 
urzeşte cu stare bună. Cazacii nu lucrează decât cu plata înainte. Sunt buni 
luptători, însă îşi vând foarte scump serviciile. 

Noaptea căzuse către jumătate. Discuţiile și vinul straşnic, dulcea 
căldură a focului din cămin, trosnetul plăcut al bușştenilor aduceau o 
atmosferă de tihnă. Dar ea se curmă curând. Cineva bătea puternic în uşa 
cea mare, iar un glas aspru răzbi până în salon. 

— Deschideţi, în numele principelui! 

Căpitanul tresări. Musafirii adunară degrabă cănile cu vin şi le 
ascunseră. La un semn al lor, slujitorul porni să deschidă ușa. Câteva clipe 
mai târziu, cinci bărbaţi învă luiţi în pelerine largi, păşiră prin uşa salonului. 


Cel din frunte, un tânăr voinic, suplu, cu ochii sprinteni, cu mustaţa mare, 
frumos răsucită în sus, grăi poruncitor. 

—Lasă pistoalele, domnule Székely! Eşti arestat! 

—Care sunt învinuirile ce mi se aduc? întrebă căpitanul calm. 

—Nu le cunoaștem. Noi îndeplinim doar o poruncă. 

—Mă supun după ce aflu numele vostru. 

—Numele nostru? se miră tânărul. La ce-ţi foloseşte domnule? Suntem 
oşteni ai principelui Mihai. De vei folosi acele pistoale, s-ar putea să rănești 
doi dintre oamenii mei, dar ceilalți te vor supune. 

— Te înşeli, domnule! se auzi din spate vocea lui Ducu. 

Cei cinci se întoarseră ca la o comandă. Costache, Grasa și slujitorul 
îşi țineau pistoalele aţintite asupra lor. 

—lată, domnilor, continuă Ducu, spre voi nu stau ame nin ţătoare 
două guri de foc, ci opt. Asta fără a mai pune la socoteală și sabia mea, care 
lucrează uneori destul de bine. 

—Trădare! murmură tânărul mustăcios. 

—Trădare din partea cui? zâmbi Ducu. Aţi venit aici în numele 
principelui Mihai. Cum și noi lucrăm în aceeași slujbă, dorim să vedem 
ordinul de arestare. 

—Avem poruncă, nu hârtie, zise mustăciosul cu îndrăz neală. 
Intervenţia domniilor voastre vă va aduce neajunsuri mari. Lăsaţi, domnilor, 
pistoalele și nu vă opuneţi! 

—Ei, la naiba! râse Ducu. Ştii cine suntem? 

—Nu, recunoscu omul cu toată sinceritatea. 

—Numele meu e Ducu cel Iute. Domnii care mă însoțesc sunt 
Costache Caravană și părintele Grasa. 

Pe faţa necunoscutului se aștemu uimirea. 

—Ne cunoşti? 

—Am auzit despre domniile-voastre. 

— În cazul acesta, e rândul vostru să ne spuneţi cine sunteți şi pentru 
cine lucraţi. 

Mustăciosul rămase descumpănit. Îi venea greu să vorbească. Privi în 
jur, cătând o ieşire forţată, dar se convinse că nu avea şanse. Auzise lucruri 
mari despre oamenii din faţa lui. A opune rezistență echivala cu o 
sinucidere. 

—Domnule, grăi el, ne primejduim viața dacă vă spunem numele 
stăpânului nostru. 


— Viaţa voastră e în primejdie de când aţi intrat în casă. Nu vă silesc să 
vorbiţi. Faptele sunt destul de grăitoare. V-aţi dat drept slujitori ai 
principelui, cu gândul de a-l răpune pe căpitan. Asemenea lucrări duc spre 
necazuri dintre cele mai mari. Predaţi armele, domnilor! 

Cei cinci lepădară săbiile şi pistoalele. O jumătate de ceas mai târziu, 
gărzile palatului princiar îi încuiară cu grijă. 

— În noaptea aceasta nu vă mai ameninţă nici o primejdie, se întoarse 
Ducu cel Iute spre căpitan. Puteţi să plecați fără griji. 

— ÎI însoțesc până acasă, hotărî Costache. Abia după ce îl văd sigur voi 
sta mai liniștit. 

Costache şi căpitanul părăsiră curtea palatului şi o luară pe străzi 
lăuntrice. După un sfert de ceas, Mihai Szekely se afla din nou în salonul 
cel mare. Grăsunul Costache porni îndărăt cufundat în gândurile lui. În 
dreptul unei porți mari, auzi zgomot slab la spatele lui. Sări brusc într-o 
parte, dar în aceeași clipă, ceva greu îl izbi în moalele capului. Ceva greu, 
ca o bucată de zid. 

În zori căzuse ceață groasă. Căpitanul Jager dublă străjile, prevăzător. 
Pe străzi, chiar localnicii pășeau cu băgare de seamă, spre a nu se rătăci. 
Jager făcu un control al străjilor în jurul palatului princiar, apoi îl căută pe 
Ducu. 

—O, căpitane, ce plăcere! zâmbi tânărul în locul unei înjurături. Poate 
că ceasul nu ar fi cel mai potrivit pentru o vizită, mai ales că nu am dormit 
destul peste noapte, dar discuţiile cu domnia-ta totdeauna s-au arătat pline 
de miez. 

—Domnule, râse căpitanul, știu că v-am sculat din somn și înțeleg 
mustrarea ascunsă în vorbele frumoase. Sper să iertaţi îndrăzneala când veţi 
afla că m-a adus o afacere ce nu poate fi amânată. Straja de la poarta cea 
mică mi-a înmânat o scrisoare pentru domnia voastră. Iat-o domnule. 

Ducu luă cu mirare micul sul din mâinile căpitanului, îl desfăcu şi-i 
scăpă un şuierat printre dinţi. 

—Drace! murmură el. Cine a adus scrisoarea? 

—Un cavaler necunoscut. Straja nu i-a cerut numele. 

—Mda! Mulţumesc, Jager! 

— Veşti proaste? întrebă acesta. 

—Proaste e puţin spus, zise tânărul îmbrăcându-se grabnic. Costache 
Caravană a dispărut. El se află în mâi nile celui care a adus scrisoarea, sau 


cam aşa ceva. Ni se pretinde să facem schimb de prizonieri: Costache 
pentru cei cinci arestaţi în toiul nopții. 

—Unde va fi schimbul? 

—Nu știu. Necunoscutul promite o a doua scrisoare. 

Jager se îndreptă spre ieșire. 

—O clipă! îl opri Ducu. Nimeni nu trebuie să afle despre aceste 
lucruri. 

—Sunt oștean, domnule, i-o reteză căpitanul nemul ţumit. 

Aproape de nouă, ceața începu să se destrame, iar peste o jumătate de 
ceas apăru soarele. Pe drumurile din jurul cetăţii Alba-Iulia, trăsuri mânate 
de cai sprinteni zoreau către porţi. Erau nobilii poftiţi la lucrările Dietei. În 
palatul princiar se făceau ultimele pregătiri. Cae, Ducu și Grasa priveau 
mohorâţi intrarea frumoaselor trăsuri în curte. Vestea despre dispariţia lui 
Costache îi năucise. 

—Ce facem, domnilor? întrebă părintele nerăbdător. Stăm cu mâinile 
în sân? Eu propun să răsturnăm tot oraşul cu susul în jos. Undeva într-o 
casă, trebuie să dăm de urma prietenului Caravană. 'Tăceţi? Adică stăm aşa 
fără nici un folos? 

—Nu! zâmbi Cae. Vom merge împreună la lucrările Dietei. Mai avem 
O jumătate de ceas. Am rămas puţini și trebuie să veghem în jurul lui vodă. 

—Apoi? 

—Apoi ne vom gândi. Nici nu poate fi vorba despre o răscolire a 
oraşului. Populaţia s-ar arăta nemulțumită, iar noi destul de slabi. Pe 
Costache nu-l paşte nici-o primejdie câtă vreme cei care l-au răpit doresc un 
schimb de prizonieri. Dar să mergem! lată că vodă e gata să intre în sala 
Dietei. 

Zicând acestea, Cae îşi ascunse cingătoarea cu vestitele lui cuțite, sub 
o haină largă. Ducu și Grasa luară săbiile şi câte două pistoale. Tufănel, 
Toroipan, Găluşcă şi Ciripoi veniră în urma lor zăngănindu-și custurile 
lungi cum le ziceau ei. Scule cu care mai ales Tufănel învățase a umbla 
spornic, după lecţiile de scrimă luate de la părintele Grasa. 

* 

Când se trezi Costache simţi o durere puternică în creştet. Încercă să-și 
pipăie locul supărător, dar mâinile nu-l ascultară. Erau legate la spate cu 
frânghii trainice. Odaia, pe ale cărei lespezi şedea ca un sac, avea pereţii 
înalți, iar în aer stăruia puternic mirosul de mucegai. Două lumânări groase 
răspândeau o lumină destul de vie. Încercă să se ridice pe fund, sprijinindu- 


se în coate. Reuși după câteva sforțări, dar chiar la spatele lui răzbi un hohot 
de râs. Un bărbat voinic şedea într-un colţ al încăperii. O namilă cu pieptul 
mare, ca de urs. După îmbrăcămintea nu prea de soi, arăta mai degrabă a 
slujitor decât a stăpân. 

—Ai căpăţâna zdravănă, domnule, spuse uriașul, cu admiraţie. Eu îmi 
cunosc puterea. Altul în locul dom niei-tale poate că nici nu s-ar mai fi 
trezit. 

—Nu-i mare lucru, îl împunse Costache. Pe la spate oricine e voinic. E 
drept că ești dăruit bine în privinţa trupului, însă după cum bag eu de 
seamă, ai mâinile prea lungi. Oamenii cu mâinile lungi n-au putere în ele. 

Uriașul se încruntă. Vorbele prizonierului nu-i căzură bine. Totdeauna 
fusese mândru de puterea braţelor. 

—Ai braţele prea moi, continuă Costache. Fac prinsoare că în fiecare 
dimineaţă îţi vine să te întinzi. 

— Adevărat, domnule! grăi uriașul cam descumpănit. Dar de unde știi 
domnia-ta asemenea lucruri? 

—Știu. Şi mai ştiu şi altele. Sunt vraci. 

—Domnia-ta? 

—Ce te miri? fiecare om trebuie să aibă o meserie. La cincisprezece 
ani făceam moșmoande. La douăzeci, dezlegam făcăturile. La treizeci, 
înghețam apa sau adu ceam ploaia. 

Uriașul, cam nătâng și superstițios, îl privi cu adâncă mirare. 

— Îi fi cumva solomonar? întrebă el. 

—Ţi-am zis, grăi Costache plin de măreție. Solomo nar am fost la 
treizeci de ani. Acum am aproape patruzeci şi las ucenicilor asemenea 
lucrare măruntă. Dar să vorbim despre domnia-ta! Eu am ochiul ager și văd 
totul. Ţi-am spus că ai brațele slabe, însă nu aş vrea să mă înţelegi greșit. 
Ele au multă putere. Totuşi vigoarea lor ar putea crește de opt ori, dacă ai 
bea seara ceaiuri de rozmarin. 

—Crezi, domnule? făcu uriașul trăgându-se mai aproape. 

—Cum te văd și mă vezi. 

—De unde ştiu că nu eşti un şarlatan? 

Costache nu răspunse îndată. Faţa uriașului și mai ales ochii îl arătau 
lipsit de harurile inteligenţei. Ca vârstă, nu putea să aibă mai mult de 
treizeci de ani, când omul se mai gândeşte la dragoste cu toată puterea. lar 
graiul ca și hainele ponosite îi dovedeau starea umilă de slujitor mărunt. 


—Ai să te convingi singur, spuse Costache privindu-l încruntat. lubeşti 
o tânără domniţă, care nu te prea bagă în seamă. 

Uriașul sări uimit de-a binelea. 

—De unde știți, domnule? 

„De unde ştiu? gândi Costache. După cât eşti de tont și convins de 
voinicia ta, te uiţi mai sus decât ţi se cuvine.” 

Apoi zise: 

—Ţi-am spus că am ochiul ager. lată, am să-ţi arăt toate calităţile tale, 
promiţi că nu te împăunezi? 

— Promit, domnule. 

—Eşti frumos. 

—Ah! gemu uriașul. 

—Eşti cel mai frumos bărbat pe care l-am întâlnit până azi. 

—Vai! 

—Fruntea domniei-tale, îngustă, e dulce ca un piept de fecioară. Nasul, 
cu şa la mijloc, aduce a vârtoasă bărbăţie și a sprintenă desfătare pentru un 
ochi de femeie. Gura, cu buzele mari, stârnește fiori. Barba stufoasă, dulce 
neliniște. Pieptul cât un perete, mari promisiuni de alintare. Coapsele 
puternice, adâncă înfiorare a sufletului slab de femeie... 

—Sfântă fecioară! 

—Dar nu e totul, domnule. 

—Nu e totul? gemu uriașul. 

—Nu! Eşti înţelept. 

—Jesus-Maria! 

—Ochii domniei-tale sunt vii ca jeratecul. Mintea, clară ca lumina 
soarelui în zori, iar vorbele cuminţi ca apele de șes. 

—Să fiu al naibii! mugi uriașul. 

— Gândurile domniei-tale sunt iuți ca scânteile. 

—Să mă ia... 

—Virtuţile gândirii adânci, ca drumul spre miezul pământului. 

—Mamăăăă... ! 

—Ascuţimea spiritului, ca un vârf de lance. 

—Pe sfânta Lucreția! gâfâi uriașul, ce nu putea să înghită mulțimea 
laudelor aruncate de grăsun. Domnule, zise rugător, daţi-mi timp de gândire 
adâncă! Nu mă luaţi iute că-mi pierd firea! Sunteţi sigur că nu greşiţi? 

—Nici o iotă, înțeleptule! D-aia m-am socotit că în calea dragostei 
domniei-tale se află un bob de zăbavă. O lucrătură făcută cu farmece, la 


miez de noapte, pe creastă de găină neagră. Aici stă întreaga împotrivire a 
tinerei doamne. Din păcate, în afară de mine, nu mai cunosc decât o singură 
persoană care ar putea să dezlege făcătura. Cel ce a umblat cu moșmoande e 
un bărbat mai mărunt de statură decât domnia-ta. 

—Ah, ah! murmură uriașul de mânie. Îl bănuiesc, domnule. Acum ştiu 
cine e. Domnia-ta mi-ai deschis ochii asupra lui. Îl fărâm. 

—Nu! grăi Costache aspru. Asta nu ajută acum. Îţi trebuie o dezlegare 
a făcăturii. Dar după cum ţi-am mai spus, numai eu și femeia aceea putem 
face asemenea lucrări. 

—Unde se află femeia? 

— Departe, domnule. Tocmai la Constantinopol. 

— Vai! oftă uriașul deznădăjduit. Apoi se lumină la faţă. Poate domnia- 
ta... chiar dacă ţi-am adus unele neajunsuri... 

— Greu! Foarte greu! zise Costache nehotărât. Îmi trebuie sare pisată 
mărunt, o lumânare și o bucată de lemn cam cât un braţ al domniei tale. Pe 
urmă, eu nu fac nimic fără plată. 

—Plătesc, domnule, dacă nu-i prea scump. 

—Nu-i scump. 

—Atunci alerg. Alerg degrabă să aduc sarea și lemnul, că lumânări 
avem aici. 

După un sfert de ceas, uriașul se întoarse gâfâind. 

—Sarea am mai pisat-o niţel. Acum cred că ar fi bună. 

—Mda! Merge! spuse Costache solemn. Câtă vreme voi face 
desfacerea vrăjilor să nu te sperii, chiar dacă vor veni ceva zgomote rele! 
Iar gândurile domnie-tale să fie îndreptate numai asupra domniţei! 

— Sunt, domnule. 

—Ar mai fi o hibă, spuse grăsunul cu părere de rău. Mâinile mele sunt 
legate și nu pot umbla deasupra vrăjilor. 

— Ah, aşa e! observă descumpănit. 

Cu toată lipsa lui de har al gândirii, îl cântări pe Costache din priviri, 
aplecat spre nehotărâre. 

—Nu mă dezlega! spuse grăsunul ştiind ce-i în mintea lui. Pot desface 
vrăjile chiar numai cu ajutorul ochilor. Dar în astfel de situaţii îmi reuşeşte 
doar una din zece. Ah, dacă aş avea puterea domnie-tale, cu ce știu eu, aş 
ajunge regele vracilor! Atât îmi lipseşte. Domnia-ta ai putea să mă omori cu 
o singură mână. 

—Așa e! recunoscu uriașul. 


Apoi i se lumină mintea. Dezlegat, grăsunul nu prezenta nici-un 
pericol în faţa puterii sale. Îi tăie legăturile. 

—Domnule, nu-i destul, grăi Costache. Mâinile mele nu pot lucra. Te- 
aş ruga să le tragi până când sângele se va pune în mișcare! 

Uriașul îi masă amândouă mâinile, iar grăsunul scăpă sincere văicăreli 
sub apăsarea degetelor tari ca fierul. 

— Ajunge, domnule! porunci el. Acum, dă-mi sarea! 

Costache prinse cârpa cu sare între palme și începu să-și rotească 
mâinile, bolborosind cu ochii daţi peste cap: 

—Patruzeci și patru de draci, cu funii şi cârlige, cu funingine și păr 
negru, opt vârcolaci cu pungi în loc de gură, șapte iele turbate, cu dinţii ca 
grebla și unghiile mari ca sabia, pogorâţi degrabă peste noi, dar nu loviți! 
Învârtejiţi-vă în jurul nostru cu spaima morţii, cu catran şi cu smoală! 
Desfaceţi pământul cu ghearele! Trei sute de strigoi fără ochi, alergaţi fără 
picioare să-mi aduceţi fata! Găină cu creastă neagră, fă-te buboi spart! 
Diavoli, întindeţi cârligele negre! Ah, vă văd, vă simt, vă aud! se cutremură 
el. Nu! Să nu loviți! Sunteţi aici. Pereţii gem sub scârnăvia voastră. 

Uriașul simţi pe frunte broboane reci. 

—Pune lemnul lângă mine, degrabă! porunci Costache. 

Uriașul se supuse năuc. 

— Acum, priveşte sarea! O vezi pe tânăra domniţă în mijlocul ei? 

—Nu. 

— Învârtoşează-ţi tare privirile către pata din mijloc! 

Uriașul căscă ochii mari și privi cu atenţie. Dar în clipa aceea se 
petrecu un lucru cu totul neașteptat de el. Sarea din mâinile grăsunului îi 
zbură în faţă. 

—Ochii mei! răcni uriașul ducând mâinile în dreptul lor, fără să mai 
aibă timp a se folosi de ele. Bucata de lemn veni ca o măciucă peste 
căpăţâna lui mare. 

—Ah, drace, greu a mai fost! murmură grăsunul. Mare baftă să dau 
peste asemenea nătărău. 

Se apucă să-l lege burduf, cu multă pricepere, ce dovedea îndelungată 
ucenicie. Apoi îi băgă o cârpă mare în gură. Isprăvi tocmai la timp, fiindcă 
uriașul începu să geamă. 

—Stai cuminte, înțeleptule! grăi Costache luându-i cele două pistoale. 
Îmi pare tare rău că sunt grăbit şi sper că mă înţelegi. Discuţiile cu domnia- 
ta au fost o desfătare. 


După ce-și îndreptă ţinuta cam şifonată, deschise ușa grea de stejar. În 
faţa lui porneau nişte trepte. Urcă fără grabă și ajunse la altă uşă. Era 
încuiată, dar cheile se aflau în broască. leşi într-un coridor lung și gol, apoi 
într-o încăpere frumoasă, cu multe scule de preţ. Trase cu urechea, dar în 
casă nu se auzi nici-un zgomot. Intră într-un hol mare, a cărui uşă bănui că 
dă în stradă sau în curte. Ușa era încuiată şi nu văzu cheie. Reveni în 
încăperea frumoasă și deschise o fereastră. Dincolo de fereastră începea o 
gră dină cu puţini arbori, iar în spatele ei un gard de zid ce da către stradă. 
Câteva clipe mai târziu, sări peste gard și porni în lungul străzii, ferindu-se 
de porţile înalte, cu boltă mare. Ziua căzuse către amurg, dar Costache nu 
ştia dacă e seară sau dimineaţă. La primul colţ de stradă nimeri în braţele a 
trei bărbaţi cu feţele încruntate. Duse mâinile spre pistoale într-un gest 
mecanic, apoi îl pufni râsul. Dinaintea lui se opriseră Cae, Ducu și părintele 
Grasa. 

—Ah, Costache! zâmbi Cae. Pe unde naiba ai luat-o razna? 

—Prin fundul pământului, chițcăi grăsunul. Dar aş merita să știu şi eu 
de e seară sau dimineaţă. 

—Seară, domnule, grăi părintele Grasa, minu nându-se de asemenea 
neștiință. 

— Mda! mormăi grăsunul. Înseamnă că pălitura uriaşului a fost mai rea 
decât mi-am închipuit. 

Apoi le povesti prietenilor, în cuvinte puţine, întreaga lui aventură, 
lăsând înfloriturile pentru o ocazie mai feri cită. Câteva minute mai târziu 
săriră peste gardul părăsit de Costache. Intrară în casă prin fereastra rămasă 
descuiată, o închiseră la loc şi coborâră în pivniţă. Dar pivniţa era goală. 
Priviră legăturile aruncate pe jos. Ele nu fuseseră dezlegate sau tăiate. 
Uriașul le venise de hac ajutat de nemaipomenita lui forță. Scotociră casa 
din pod până în pivniţă, însă fără folos. Voinicul bărbat dispăruse fără urmă. 
leșiră în stradă și se îndreptară către un vecin a cărui față se lungise de un 
cot, observându-i de unde vin. 

—A cui e casa aceasta? întrebă Ducu. 

—A domnului Huszár, judele Clujului. Dar o folo seşte rar. Locuiește 
mai mult la Cluj. Aici are un slujitor voinic. El îngrijește casa. 

—L-ai văzut cumva pe slujitor? 

—L-am văzut acum un sfert de ceas. Părea tare zorit. 

— În ce parte a apucat-o? 

— Pe acolo, domnule. 


—Ne despărțim, prieteni, hotărî Cae după ce se depărtară de curiosul 
vecin. Fiecare dintre noi va alerga către una din porțile orașului, cu 
consemn către străji să oprească orice ieşire. Ne întâlnim peste un ceas la 
intrarea cea mare a palatului princiar. 

Cu puţin înainte de împlinirea ceasului, cei patru prieteni se întâlniră 
din nou. 

—Ce veşti? întrebă Cae. 

—Proaste, răspunse părintele Grasa. Huszár şi uriașul au părăsit Alba- 
Iulia într-o trăsură. Acum sunt pe drumul Ieiușului, însoţiţi de șapte 
cavaleri. 

—Pomnim după ei, strigă Ducu. 

O jumătate de ceas mai târziu, opt călăreți ieșiră prin poarta dinspre 
Teiuș, mânaţi parcă de toate urgiile iadului. Vânt Sălbatec, minunatul 
armăsar al lui Cae Indru, se depărtă vizibil de însoțitori. Ceva mai în urmă, 
Costache Caravană îi vorbea cam întretăiat Zambilicăi: 

—Dacă primeai asemenea lovitură în căpăţâna ta slută, aleluia! Era 
gata să mă curăţ în vreme ce tu mestecai vreo două măsuri de ovăz. Acum 
tragi a lene și mă faci de râs. Când a mai călărit Costache Caravană în urma 
prietenilor săi? 

Înţelegând parcă mustrarea stăpânului, Zambilica se porni să lucreze 
mai spornic din cele picioare nefiresc de subțiri, spre bucuria grăsunului. 
Tufănel, Gălușcă, Ciripoi, Toroipan şi Sile Adormitu călăreau nişte cai 
minunaţi, despre a căror proveniență le-ar fi venit greu să vorbească. 
Întunericul căzuse de-a binelea. Pe drumul de piatră frumos întreţinut, 
potcoavele cailor scânteiau adesea. La hanul Trei Drumuri din târgul Teiuş, 
niște călători ocazio nali petreceau la lumina frumoasă a lumânărilor multe. 
Nocturnii călăreți opriră un minut și-l întrebă pe hangiu dacă trecuse pe 
acolo o trăsură urmată de şapte călăreţi. 

— Acum un ceas şi ceva, domnilor, dar nu au făcut popas, zise hangiul. 
După câte am băgat de seamă, au luat-o pe drumul Aiudului. 

Cae îi strecură în palmă un ducat de aur. 

La intrarea în Aiud, întrebară un localnic ce se dovedi a nu şti nimic. 
Ceva mai încolo opriră un altul. De fapt, nu-l opriră. Omul şedea în 
marginea drumului. Era un bărbat mărunt, cu hainele ponosite, aplecat către 
a doua jumătate a vieţii. 

—Jupâne, îl întrebă Cae, n-ai văzut cumva o trăsură însoţită de șapte 
călăreţi? 


—Domnule, grăi mărunţelul fără grabă, mie îmi place să ies la drum și 
să văd călători care se vântură în sus sau în jos. Unii sunt grăbiţi, alţii 
domoli la mers. Grăbiţii nu mă atrag, iar domolii n-au haz. Omul domol la 
mers nu suferă de ceva ascunzișuri. Cel învârtoșat către sprinteneală nu prea 
stă la taclale. Mai mare jalea. 

— Ce-ai zice dacă ţi-aş dărui un ducat? întrebă tânărul cu răbdare. 

—L.-aş bea în sănătatea înălțimii-voastre, însă nu dintr-o dată, ci numai 
cu temei zilnic. În fiecare zi aş închina pentru voi două-trei păhărele. Vă 
închipuiţi, domnule, cât ar pierde sănătatea voastră dacă l-aş face praf într-o 
singură zi. 

—lată ducatul promis, râse tânărul. Poate îşi aminteşti despre nişte 
călători care ar fi putut trece pe aici acum un ceas. O trăsură cu şapte 
însoțitori. 

Mărunţelul ascunsese ducatul degrabă, apoi zise: 

—Domnule, aurul vostru parcă mi-a luat o pânză de pe ochi. E drept că 
nu stau aici chiar de un ceas, că nu am văzut șapte călăreţi, dar o trăsură cu 
roata stricată a fost cărată din drum de slujitorii lui Csâki. 

—Unde locuieşte Csáki? 

—A treia uliţă pe dreapta, se află o casă mare, cu gardul de zid. 

Călăreţii îşi struniră caii obosiţi. Găsiră curând locu inţa domnului 
Csáki, dar nu merseră până la poartă. Lăsară caii în seama lui Ciripoi și 
porniră în lungul gardului înalt. Întunericul parcă se mai destrămase, iar 
umezeala pământului prindea tărie sub apăsarea frigului. Săriră peste zid, 
ajutându-se unii pe alţii. Casa era luminată puternic în partea dinspre 
verandă, unde bănuiră că s-ar afla sufrageria. Se furișară pe lângă zidul 
casei. Un slujitor apăru pe neașteptate și le pică în braţe. Cae, îi lipi cuțitul 
de gât, îndemnându-l spre linişte. Costache îl legă degrabă la mâini şi la 
gură. În sufragerie, Huszăr şi gazda ridicară ultimul pahar cu vin înainte de 
a se despărți. Huszár căpă ta se cai de schimb şi spera să refacă întârzierea 
pricinuită de roata buclucașă a trăsurii. Însoţitorii lui așteptau porunca de 
plecare, chiar dacă regretau gustările și vinul bun ce dădeau mesei o 
atmosferă de sărbătoare. Câteva clipe mai târziu, ușa sufrageriei sări în 
lături, parcă aruncată de vânt puternic. În pragul ei apăru Cae Indru, alături 
de tovarășii săi. 

—Bună seara, domnilor, şi vă rog să rămâneţi pe loc! zâmbi tânărul. Să 
nu umblaţi la arme, fiindcă venim în numele prințului! Domnule Huszár, 
eşti arestat! 


— Aveţi ordin de arestare? întrebă judele mânios. 

— Avem, domnule, răspunse tânărul și îi întinse o hârtie. 

—Ah! murmură judele cu satisfacţie. Ordinul nu-i semnat de principe, 
cei de domnia-voastră. 

—Adevărat! continuă Cae să zâmbească. Rangul nostru ne dă 
împuternicire să semnăm asemenea hârtii. 

—Fie! Ce învinuiri mi se aduc? 

—Încercare de a-l răpune pe căpitanul Mihai Székely, sechestrarea 
domnului Costache Caravană şi complot împotriva vieţii principelui. 

— Puteți dovedi? 

—Putem. Cei cinci slujitori ai domniei-tale au recu noscut că le-ai 
poruncit uciderea căpitanului. Omul care l-a atacat pe domnul Costache 
Caravană se află lângă domnia-ta. Ai adus lângă Cluj patru sute de cazaci 
pe plată, care să-i taie calea principelui și să-l răpună. Îndată după lucrările 
Dietei am primit prin curier toate dovezile vinovăţiei domniei-tale. 

—Și dacă nu mă supun? 

—Ne vom bate, domnule. 

—Sunteţi mai puţini. 

—Numărul nu hotărăște totdeauna, răspunse Cae. Predă pistoalele și 
sabia, domnule Huszár! 

—O clipă, interveni unul dintre însoțitori. 

Era un tânăr înalt, cu trăsături frumoase și vorba domoală. 

—Domnule, i se adresă lui Cae, numele meu e Vitéz. Sunt fiul 
şpanului de Turda. 

— Te cunosc, răspunse Ducu în locul lui Cae. Domnia-ta l-ai lovit din 
spate pe domnul Chirilă Zece Cuţite. Şi cine face treaba asta... 

— Adevărat! grăi tânărul, şi mă căiesc. Mânia mă orbise. Vărul nostru 
loan căzuse cu câteva clipe înainte, sub unul dintre cuţitele domnului 
Chirilă. 

—Ah, ah! se miră Ducu. Deci asta era? 

—Asta era, domnule, şi mă căiesc încă o dată că m-am lăsat târât de 
mânie. Cât priveşte învinuirile ce i se aduc domnului Huszár, sunt grave şi 
nu i-am cunoscut asemenea intenţii. Abia acum văd limpede. Domnul 
Huszár urmărea să devină cancelar al Transilvaniei, lucrând în slujba 
contelui Ștefan Báthory. 

—Cel care urmăreşte a fi principe, completă Cae. 


—Nici asta n-am ştiut-o, domnule, grăi tânărul cu mirare adâncă. Deci 
nu vom ridica mâna să-l apărăm pe omul acesta și nici domnii care mă 
însoțesc. 

În clipa aceea, Huszár făcu un gest scurt şi slobozi pistolul asupra lui 
Vitéz. Cuţitul aruncat sprinten de Cae, îl făcu pe judele Clujului să bată 
aerul cu braţele. Rana lui Vitéz sângera la umăr, dar fără pericol. În schimb 
Huszăr lovit în pântec se apleca domol către moarte.* 

În ajunul Crăciunului se pornise ninsoarea. Fulgii mari cât monezile 
cădeau în lumina ferestrelor, fără grabă, fără nimic pripit. Nu se încurcau 
între ei, ci dansau aplecându-se pe o parte miraţi de viaţa lor scurtă. Abia pe 
pământ, fiecare înceta să mai trăiască singur, culcându-se în straturi adânci. 
Frumosul castel din Obreja, scăldat în lumină, avea oaspeţi de seamă. 
Principele Mihai fusese poftit în fruntea mesei, dar el nu se aşeză. Sub 
fereastra înaltă se auziră glasuri subțiri, dulci și vioaie: 

—Ne primiţi cu colinda? 

— Vă primim, strigă Mihai-vodă cu faţa strălucitoare. 

Sub mâinile lui sprintene, fereastra se deschise în lături. Lângă zid 
vreo opt prichindei cu cușmele mari acoperite de omăt, cu fețele roșii şi 
ochii râzători, porniră să cânte. Unii prea ridicat, alţii prea jos, cu mici 
opinteli, cu unele cuvinte mâncate pe jumătate din grabă, dar cine lua seama 
la asemenea lipsuri mărunte? Glasul lui vodă li se alătură grabnic, iar copiii 
se învârtoșară din toată inima: 


Trei păstori se întâlniră 

Trei păstori se întâlniră 

Raza soarelui, floarea soarelui 
Trei păstori se întâlniră 

Și aşa se sfătuiră 

Și aşa se sfătuiră 


Raza soarelui, floarea soarelui 


Și aşa se sfătuiră. 


La puţină vreme sosiră în sănii sprintene Buzeșştii, clucerul Băicoianu, 
Udrea și Calomfirescu. Prin fereastra sufrageriei se vedeau luminile caselor 
din Cistei. Nu se afla casă fără lumină. Peste 'Târnava răzbeau în noapte 
frânturi de colinzi. Se simţea sărbătoare în aer. 

—Aşa-i obiceiul aici, măria-ta, zise Ion Cristu. În noaptea asta nimeni 
nu doarme. Pe plitele sobelor, sarmalele se fierb domol în oale de pământ. 
Bărbaţii și femeile închină un pahar în așteptarea colindătorilor. Copiii, cu 
nasurile înroşite de frig, umblă pe la ferestre până târziu. Apoi, pornesc 
flăcăii. 

— Aşa e peste tot neamul românilor, zâmbi vodă. 

Ceva mai târziu, principele se ridică în fruntea mesei și grăi cu 
prefăcută încruntare: 

—Prieteni, am venit aici să petrecem sfânta noapte a Crăciunului, dar 
nu numai pentru asta. lată că avem lângă noi un nepot care nu ne-a cerut 
niciodată nimic. A venit vremea să-i facem un dar. Ai vreo dorință, nepoate? 

—Am, doamne, râse tânărul. Doresc sănătate prin cipelui nostru. 

— Mulţumesc! Altceva? 

—Nimic. 

—Nimic? se miră vodă cu aer misterios. Atunci am eu o dorinţă. Nu, 
nu o dorinţă, ci o poruncă. Adică, nici poruncă... Uite că nu știu cum naiba 
să-i zic. Aş vrea să-l logodesc pe nepotul nostru cu frumoasa stăpână din 
Obreja. 

La auzul acelor cuvinte, mâinile Stelei înţepeniră dintr-o dată pe 
marginea mesei. Faţa lui Cae păli adânc. Vodă se prefăcu a nu observa și 
continuă jumătate glumeţ, jumătate aplecat spre fioroasa încruntare: 

—Dacă las după el, rămâne fată bătrână. Dacă las după ea, rămâne 
flăcău tomnatec. 

—Sunt sărac, măria-ta, murmură tânărul cuprins de tristeţe. Stela e 
prea bogată pentru a îndrăzni... 

—Ei, la naiba! se prefăcu mânios vodă. Ce fac eu cu aceste inele de 
logodnă? Le-am cumpărat de la starostele negustorilor din Sibiu, iar prin 
împrejurimi nu cred să se găsească altele mai frumoase. Am să le vând. 

—Măria-ta, zâmbi Ion Cristu, fratele Stelei, cred că s-ar potrivi în 
mâinile acestor tineri. Sora noastră are avere pentru amândoi. 


—Nu! se împotrivi vodă. Şi nepotul nostru are avere. Am trecut pe 
numele lui moşia noastră de la Piteşti. O moşie frumoasă, cu patru sate 
mari. Hârtiile care îi acordă acea stăpânire sunt la noi. Acum, să vină 
logodnicii lângă nașul! 

Cu toate că se arătau sfioşi, Cae şi Stela săriră nerăbdători de la 
locurile lor. 

—ŒFi, ei, fără pripeală! se încruntă vodă. Nunta o facem abia după 
Bobotează. 

Cam la același ceas, în hanul Pivniţa Șardului din Alba-Iulia, Sile 
Adormitu, Gălușcă, Ciripoi-fiul, 'Toroipan, Tufănel-fiul, Ciripoi-tatăl şi 
Tufănel-tatăl, apucaseră a goli cea de a șasea găleată cu vin în sprintenă 
hărnicie şi aspră trudă. Aflat la locul de cinste în fruntea mesei, Sile 
Adormitu grăi plin de cumpătare: 

—Domnilor, a trecut de mult de miezul nopţii. Poate să fie chiar ziuă. 
Copiii s-au dus la culcare obosiţi. Acum a venit vremea bărbaţilor a-și 
opinti glasurile în creştinească şi sfântă cântare. Înainte de a mă produce 
personal, desfătându-vă inimile, aştept să-mi colindaţi voi. Cine se încu 
metă? 

Cum nimeni nu îndrăzni a se produce dinaintea distinsului cavaler, 
care purta o frumoasă îmbrăcăminte de cati fea albastră, cu guler scump de 
soboli, despre a cărei provenienţă n-ar fi dorit să vorbească, Sile îşi umflă 
buzele mari şi prinse a răcni cu dulce chemare o colindă de prin părţile 
Bârsei. Glasul său aducea uşor cu scrijelat de fier pe sticlă. Dăruiţi cu bună 
ureche muzicală, Ciripoi-tatăl şi Tufănel-tatăl simţiră că-i apucă damblaua 
şi se traseră plini de demnitate spre uşa hanului, ce părea a se clătina ciudat. 
Afon ca un catâr surd, Găluşcă dădu ochii peste cap şi îşi uni vocea cu cea a 
cavalerului. Peste Alba-Iulia se lăsase o ceață groasă. Era dimineață de-a 
binelea, dar întunericul și ceața stăruiau puternic. Luminile de prin case 
dispăruseră, semn că gospodarii ce vegheaseră peste noapte s-au aplecat 
spre creştineasca odihnă a somnului. 

—Un” suntem, vere? întrebă Ciripoi-tatăl, pendulând nesigur pe 
picioarele șubrezite de tăria vinului mult. 

—După cum dibăcesc eu și după chibzuiala-mi boierească, grăi 
Tufănel-tatăl, cătând zadarnic un sprijin, aş zice că-n cetatea A... la... luia. 
Nu! În Alva-lula. Aş! În... 

Un bărbat străin de Alba-lulia, rătăcit prin ceaţă, nimeri alături de cei 
doi. 


—Bună dimineaţa, domnilor! grăi el. Am sosit acum un ceas și caut 
casa domnului Beldi. Dar m-am rătăcit după cum se vede. Pe străzi nu-i 
țipenie de om și nu îndrăznesc a bate la vreo ușă de creștin. 

—Pă ce stradă? păru să se dezmeticească o clipă Tufănel-tatăl. 

— Undeva pe aici, pe aproape. 

—N-o ştii? 

—Nu 

— Vere, ăsta e mai făcut ca noi, grăi cu frumoasă cumpătare. 

Ciripoi îl împunse pe negustor cu degetul în stomac. 

—O știi pă aia cu rozmarinu... cu ochii negri... cu doru neichii?... 

—Nu, domnilor. Sunt negustor. N-am vreme de chestii d-astea. 

— Beti... ule! strigă Ciripoi cu dispreţ. 

—Domnilor, încercă omul din nou, suntem trei negustori cinstiţi. Eu 
m-am rătăcit de ceilalţi doi.. 

— Trei? se miră Tufănel-tatăl. Vere, ia dă-mi oala aia să-mi limpezesc 
vederile! Trei? zise clătinându-se. S-ar putea să fiți trei, că mie îmi cam 
lăcrimează ochii. Tu ce zici, vere? 

—Cred că ar fi bine să-i numărăm. Să mor dacă nu minte! După cum 
bag eu de seamă, nu suntără mai mulți de doi. 

Ciripoi făcu numărătoarea, pipăindu-l cu mâna pe negustor și pe 
Tufănel. 

—Sunteţi doi, nene! Grăi sentenţios. Pă mine nu mă duci. 

—L-ai pus la număr și pe domnul care ţi-e văr. 

—Și ce, la adicătelea el nu-i om? Poate că e chiar boier, dacă vrei să 
ştii. la numără-i tu, vere, că nu vreau să am vorbe! 

Tufănel-tatăl muie tacticos degetul în gură, îl pipăi pe negustor, pe 
Ciripoi şi se pipăi şi pe el. 

—Sunt trei. N-a minţitără săracu! Ce e a lui, e a lui... 

—Aș! sări Ciripoi. la să-i mai numărăm o dată... 

Negustorul se depărtă scârbit. Ciripoi, atârnat de gâtul vărului, zbieră 
după el: 

—Nu știi strada? Nici barem un han? O cârciumă? O cramă? Beţi... 
ule! 

* 

În noaptea de Anul Nou, palatul princiar din Alba-Iulia primi peste trei 
sute de oaspeţi. Mesele întinse cu bunătăţi, vinurile de Şard, de Ighiu, de 
Aiud, sau de Cistei îmbiau la petrecere. Când se împlini miezul nopţii, 


Mihai-vodă păși către una din ferestrele mari. Zăpada îngheţată sub gerul 
aspru scânteia ca argintul bătut proaspăt. Cerul era înalt și limpede. 

— Sunt în anul 1600, grăi vodă către Cae Indru. Înce pe un an nou şi un 
veac nou. Să bem, nepoate, pentru veacul care s-a sfârşit cu bine și pentru 
cel care începe! Să bem pentru unirea cu Moldova! 

Goliră paharele cu sete şi cu siguranţă într-un început de veac bun. 

—Doamne, zise tânărul gânditor, va rămâne oare după noi această 
unire? Prea sunt multe neamurile care cată a ne îngenunchea cu forța. 

—Nu ştiu, răspunse principele la fel de îngândurat. Dar noi am aruncat 
sămânţa unirii în inimile românilor de pretutindeni şi măcar atât e bine. 
Când vor fi timpuri prielnice, sămânţa va rodi fără îndoială. Ce va fi azi, ce 
va fi mâine, are mai puţină însemnătate. Un neam nu trăiește doar o viaţă de 
om. 

Costache Caravană a părăsit mândra sală de petrecere, purtând în mână 
o găleată cu tămâios de Cistei. Chirilă trase cu ochiul spre Ducu și pufniră 
amândoi în râs. Știau încotro se îndreaptă grăsunul. Costache dădu colţul 
palatului şi ajunse în grajd lângă Zambilica. Năstruşnicul armă sar simţi 
mirosul vinului și se uită pofticios. 

—E Anul Nou, zise grăsunul, clătinându-se vizibil pe picioarele lui 
scurte. Sunt un stăpân de treabă, Zambilico. La toate sărbătorile ţi-am dat 
băutură. Nu sorbi aşa, năro dule! Vinul trebuie gustat pe îndelete. La mulți 
ani! Hai, gata, gata! Nu mai e. 

Zambilica îl privi cu ochii sticloși când dintr-o parte, când din alta. 
Călcând ca în străchini, Caravană închise ușa grajdului. 

—A îmbătrânit Zambilica, murmură el. Altădată nu-i ajungea o găleată 
şi dădea năvală peste mine. Acum, doar s-a uitat năuc. E criță. O mie șase 
sute. Început de veac. Prietenul Cae se însoară... Chirilă nu-i prea departe de 
asemenea gânduri... Ne rărim şi parcă mi-e frig... 


